„Povestea dramatică a descoperirii uneia dintre cele mai 
controversate evanghelii din vremea creștinismului timpuriu” 
— MARVIN MEYER, EDITOR AL EVANGHELIEI DUPĂ IUDA 

De-a lungul veacurilor a fost detestat și acuzat ca trădător al 
lui lisus Hristos - prietenul apropiat care-l vinde în schimbul a 
treizeci de arginti. 


În același timp, istoria consemnează și alte mărturii 
referitoare la luda Iscarioteanul. O menţiune de acest gen a fost 
făcută în jurul anului 180 de un important părinte al Bisericii, 
Sfântul Irineu, care a condamnat Evanghelia după luda, 
acuzându-l pe autor că a prezentat ultimele zile din viaţa lui 
lisus din perspectiva apostolului damnat. În paginile evangheliei, 
luda este ucenicul preferat al lui Hristos. 

Este o povestire care diferă în chip tulburător de versiunea 
care ne-a fost transmisă de-a lungul veacurilor. Imediat după ce 
a fost denunţată ca eretică, Evanghelia după luda a dispărut, 
intrând în rândul manuscriselor pe care istoria le-a dat uitării. 


Până nu de mult. 


În această expunere captivantă și magistral documentată, 
Herbert Krosney dezvăluie istoria descoperirii Evangheliei după 
luda și îi clarifică înţelesul, tălmăcit cu scrupulozitate pornind de 
la manuscrisul antic scris în limba coptă, în care a fost tăinuit 
mesajul timp de secole. Cu talentul jurnalistului de investigaţii și 
măiestria naratorului desăvârşit, Krosney reface periplul 
aproape neverosimil pe care l-a străbătut evanghelia uitată, pe 
trei continente, călătorie care o va purta prin infernul comerțului 
internaţional cu antichităţi, până când papirusul măcinat de 
veacuri își va devoala, în sfârșit, secretele. Cursa pentru 
descoperirea Evangheliei după luda va rămâne subiectul uneia 
dintre cele mai palpitante povestiri de investigaţie din 
arheologia biblică. 


Definirea epocilor istorice Numeroși savanţi și editori, care-și 
desfășoară în prezent activitatea în disciplina multiculturală care 
este istoria universală, recurg la o terminologie care evită să 
impună standardele unei culturi asupra celorlalte. Conform 
recomandărilor cercetătorilor care și-au adus contribuţia la 
publicarea de către Societatea Naţional Geographic a 
Evangheliei după luda, această carte folosește abrevierile î.e.n. 
(înaintea erei noastre) și e.n. (era noastră), unde î.e.n. Se referă 
la aceeași perioadă de timp ca î.Hr. (înainte de Hristos), iar e.n. 
Se referă la aceeași perioadă de timp ca d.Hr. (după Hristos) sau 
A.D. (Anno Domini, expresie în limba latină, având sensul de 
„anul Domnului”). 


Bart D. Ehrman este profesor distins cu titlul James A. Gray al 
Catedrei de studii ale religiei a Universităţii din Carolina de 
Nord, Chapel Hill, și o somitate în domeniul istoriei 
creștinismului timpuriu. Este autorul a 19 cărţi, printre care se 


numără bestsellerul M;sguoting Jesus: The Story Behind Who 
Changed the Bible and Why. 


Cuvânt înainte 
Bart D. Ehrman 


În toamna anului 2004 am primit câteva telefoane 
neașteptate și relativ misterioase. Primul era de la Sheila, o 
colegă de-a mea care se ocupă de mulţi ani cu cercetările de 
arheologie biblică în Israel. După o scurtă conversaţie amicală 
despre viitoarele săpături la care avea să participe, mi-a pus 
întrebarea pentru care mă sunase de fapt: auzisem vreodată de 
o Evanghelie după luda? 

Aveam o amintire vagă despre o asemenea carte: era una 
dintre evangheliile menţionate de câţiva dintre părinţii Bisericii 
timpurii, care fusese evident distrusă sau cel puţin pierdută cu 
multe secole în urmă. Textul nu este inclus în niciuna dintre 
lucrările standard de referință ale „apocrifelor” creștine timpurii 
sau, altfel spus, acele evanghelii, documente, epistole și 
apocalipse care au reușit să treacă proba timpului, dar care nu 
au fost incluse în Noul Testament. Mai mult nu am reușit să-i 
împărtășesc Sheilei pe această temă. 

Intrebarea ei m-a surprins și mi s-a părut stranie - ce motiv 
avea să mă chestioneze în legătură cu o evanghelie de care 
abia dacă auziseră câţiva și pe care nu o văzuse nimeni 
niciodată? M-am hotărât să recitesc toate polemicile mai vechi 
referitoare la Evanghelia după luda, doar spre a-mi împrospăta 
memoria. Nu mi-a luat mult timp, fiindcă evanghelia nu apare 
menţionată decât în două izvoare documentare vechi. 

Cea mai veche sursă este unul dintre părinţii Bisericii, Irineu, 
care în anul 180 e.n. A scris o operă critică în cinci volume, prin 
care înfiera diverși „eretici” creștini (mai exact, pe cei care 
aveau „convingeri greșite”), cu precădere grupurile gnosticilor. 
Gnosticii considerau că singura cale de a dobândi mântuirea nu 
era aceea de a urma credinţa în moartea și învierea lui lisus, ci 
cunoașterea secretă (gnosis este termenul grecesc pentru 
cunoaștere) pe care a transmis-o lisus, nefiind vorba despre cea 
transmisă mulțimilor, ci cercului său de apropiaţi. Aceste 
cunoștințe secrete revelau taina prin care oamenii pot scăpa din 
robia corpului material, spre a reveni în lumea spirituală din 
care provin. Anumite grupuri gnostice nutreau puternice 


convingeri și viziuni ezoterice asupra lumii. În timpul uneia 
dintre cele mai importante descoperiri arheologice din secolul 
XX a fost adusă la lumină o colecție de scrieri gnostice, în anul 
1945, în apropierea localităţii egiptene Nag Hammadi. 
Manuscrisele de la Nag Hammadi cuprindeau și câteva 
evanghelii care până atunci fuseseră socotite pierdute - printre 
ele se numărau Evanghelia după Toma și Evanghelia după Filip 
-, însă nu includeau niciun exemplar al Evangheliei după luda. 

In orice caz, lrineu menţionează faptul că Evanghelia după 
luda era folosită de un grup de gnostici cunoscuţi sub numele de 
cainiți. Aceștia nutreau credinţa că lumea fusese creată nu de 
Dumnezeu Unul Cel Adevărat, ci de o divinitate inferioară, de un 
zeu ignorant - Dumnezeul menţionat în Vechiul Testament, în 
care nu te puteai încrede și care nu trebuia urmat. Adevăratul 
Dumnezeu se afla deasupra dumnezeului inferior al evreilor. 
Astfel, potrivit cainiţilor, cel care i se opunea dumnezeului 
evreilor, încălcând legea impusă de el - după cum au făcut, de 
pildă, Cain, primul om care a comis actul de fratricid, și locuitorii 
Sodomei și Gomorei -, de fapt, apăra adevărul. Cainiţii aveau, 
chipurile, o scriptură care le sprijinea doctrina teologică destul 
de neobișnuită. Această evanghelie a fost scrisă în numele lui 
luda Iscarioteanul, cunoscut în toată istoria creștină sub chipul 
trădătorului, ucenicul lui lisus care a trecut de partea răului și și- 
a trădat învățătorul. In accepțiunea cainiţilor, luda nu a făcut un 
lucru condamnabil. El este singurul care a înțeles misterul vieții 
lui lisus și a împlinit voia lui lisus. Toţi ceilalţi discipoli, care îl 
venerau pe falsul dumnezeu al evreilor, au pierdut înţelesul 
adevărului adus de lisus. 

După ce mi-am încheiat investigația pe tema Evangheliei 
pierdute după luda am primit un al doilea telefon, de la o 
doamnă care lucra pentru Societatea Naţional Geographic. Și ea 
dorea să afle mai multe despre Evanghelia după luda. De 
această dată eram mai bine pregătit și-i puteam spune tot ceea 
ce se știa - sau ce credeam că se știe - despre evanghelie. 
După o scurtă discuţie a dorit să-mi cunoască părerea și să afle 
dacă eu consideram importantă descoperirea Evangheliei după 
luda, în eventualitatea că aceasta ar fi apărut. Firește, m-am 
întrebat ce motiv avea să-mi pună o atare întrebare. Rar se 
întâmplă ca cineva să sune un cercetător și să-i adreseze o 
întrebare pur ipotetică în legătură cu o descoperire improbabilă. 


Fusese oare descoperit textul? 

Am fost foarte precaut cu răspunsul. În opinia mea, dacă 
Evanghelia după luda ar fi ieșit la lumină, descoperirea ar fi fost 
categoric interesantă pentru exegeţii creștinismului timpuriu. 
Dar ar fi fost oare o știre de primă pagină? Asta depindea 
exclusiv de conţinutul efectiv al evangheliei. Dacă, spre 
exemplu, evanghelia era asemenea majorităţii scrierilor 
descoperite în apropiere de Nag Hammadi, un text care explică 
cum s-a născut universul și cum poate scăpa omul din 
captivitatea lumii materiale, acest aspect putea contribui la 
cunoștințele noastre despre gnosticismul creștin timpuriu - în 
mod evident, un lucru foarte bun, însă nu de natură să provoace 
un cutremur. Dacă, pe de altă parte, această evanghelie ar fi 
cuprins o versiune antică a vieţii lui lisus, relatată din 
perspectiva lui luda, și ar fi îmbrățișat o viziune egală cu cea 
care a devenit ulterior „ortodoxă” în întreaga istorie a Bisericii 
creștine - atunci, o descoperire de asemenea natură ar fi fost 
absolut fenomenală. Ea ar fi reprezentat una dintre cele mai 
remarcabile descoperiri arheologice ale epocii moderne, cu 
siguranţă cea mai importantă din ultimii șaizeci de ani. 

Mi-a mulțumit pentru informaţii și am încheiat conversaţia 
aici. 

După câteva zile m-a sunat din nou, cu informații uluitoare. 
După cum s-a dovedit, Evanghelia după luda apăruse pe undeva 
prin Egipt, într-un manuscris în limba coptă (limba egipteană 
veche, în care au fost scrise și documentele de la Nag 
Hammadi). Se afla în posesia unui grup din Elveţia, numit 
Fundația Maecenas, ai cărui membri erau interesaţi să atragă 
Societatea Naţional Geographic în publicarea și difuzarea 
textului. Răspunsul Societăţii a fost că era interesată mai întâi în 
a stabili dacă era vorba despre textul autentic sau despre un 
fals ulterior. 

De aici s-a născut o serie de întrebări. Era acest text, recent 
descoperit, evanghelia căreia Irineu și alţi părinţi ai Bisericii îi 
puseseră stigmatul de creaţie gnostică și care aborda povestea 
vieții lui lisus din perspectiva lui luda? De când data manuscrisul 
care includea evanghelia? Și care era perioada în care fusese 
scrisă iniţial evanghelia? Naţional Geographic avea nevoie de un 
specialist capabil să verifice textul descoperit, de aceea se 
interesa dacă îi puteam ajuta în acest sens. 


Să afirm că am fost încântat de propunere ar însemna să 
exprim în cuvinte palide sentimentul care m-a încercat. Puţini 
cercetători au șansa de a se afla într-o postură favorizată fată 
de o descoperire de o asemenea însemnătate. Și exact asta s-ar 
fi putut dovedi că este. Firește, putea la fel de bine să fie o 
farsă. De aici și necesitatea de a verifica datele. 

Am acceptat să-mi aduc contribuţia. Societatea avea nevoie 
de competenţa mea în domeniul creștinismului timpuriu, ca să-i 
ajut să stabilească importanța unui text de o asemenea natură 
în vastul context al istoriei. De asemenea, cei din Societate 
preconizau să coopteze un om de știință pentru a efectua un 
test de datare cu carbon radioactiv a manuscrisului. Le-am spus 
că vor avea nevoie și de un coptolog - un specialist în limba 
coptă veche (eu fiind specializat în cercetarea manuscriselor 
grecești). Un bun coptolog ar putea studia textul și furniza o 
dată estimativă, întemeindu-se concluziile, pur și simplu, pe 
stilul grafiei manuscrisului. Și iată cum s-au reunit cele trei 
persoane care au format echipa noastră: Tim Jull, directorul 
Fundației pentru Științe Naţionale Arizona - Laboratorul de 
Spectrometrie de Masă Accelerată, din Tucson, și expertul în 
datarea cu carbon radioactiv; Stephen Emmel, profesor 
american de limba coptă, care preda la Universitatea Munster, 
din Germania; și eu însumi, istoric al creștinismului timpuriu. 

In decembrie 2004 am plecat cu avionul spre Geneva, unde, 
în condiţii de discreție maximă, ne-au fost arătate documentele. 
Ele au depășit chiar și cele mai optimiste așteptări ale noastre. 
In mintea mea nu exista nici cel mai mic dubiu că aveam de-a 
face cu textul autentic. Deși competenţa mea se referă la 
studierea limbii grecești, și nu a celei copte, am citit suficient de 
multe manuscrise provenind din Antichitate încât să-mi dau 
seama de la prima vedere când am de-a face cu unul adevărat. 
Forma manuscrisului și stilul compoziţiei literare semănau foarte 
mult cu ceea ce se regăsește în manuscrisele grecești din 
secolul al IV-lea. La prima vedere, am apreciat că textul 
provenea din perioada respectivă. Să fi fost vreun fals moderni? 
Nici vorbă. 

Fiecare dintre membrii echipei avea o mulţime de întrebări de 
pus. Din punctul meu de vedere, cel mai important aspect era 
conținutul documentului. Ajungând la ultima pagină, am putut 
să citesc titlul (în textele vechi, titlul apare la sfârșitul 


documentului): Pevaggel/ion Nioudas, echivalentul în limba 
coptă pentru „Evanghelia după luda”. Am reușit să înţeleg un 
scurt fragment în coptă chiar la final, unde textul spune că „el l- 
a dat în mâinile lor”. Totuși, despre ce era vorba în rest? Să fi 
fost vorba despre o evanghelie care prezenta părtinitor rolul 
jucat de luda în episodul trădării, furnizând motivaţia care l-a 
determinat să facă gestul respectiv? Sau era vorba despre încă 
un text gnostic aproape saturat de reflecţii mistice referitoare la 
tărâmul divin și la felul în care a fost creată lumea, în care luda 
interpretează, în cel mai bun caz, un rol minor? Importanța 
documentului depindea de răspunsul la aceste întrebări. 

Mai existau și alte întrebări presante. Unde a fost descoperit 
textul? Cine l-a descoperit? Când? Unde fusese păstrat în toți 
anii care au urmat descoperirii sale? De ce nu auzise niciunul 
dintre noi despre el? Cine îl mai văzuse până acum? Cum 
ajunsese să intre în posesia Fundaţiei Maecenas, gruparea care, 
în mod evident, avea dreptul de proprietate asupra 
manuscrisului? Puteam avea încredere că fundaţia avea să pună 
textul la dispoziţia publicului, savanţi și profani, deopotrivă? 
Cum aveau de gând să-l publice? Cine urma să-l traducă? Și așa 
mai departe. 


Aceste întrebări își găsesc răspunsul în prezenta carte - o 
abordare fascinantă semnată de Herb Krosney, prima persoană 
care a atenţionat Societatea Naţional Geographic în legătură cu 
existența documentului și același care a convins-o să analizeze 
cu seriozitate posibila ei publicare. Mai mult decât oricine 
altcineva, Herb a urmărit cu insistentă subiectul descoperirii 
documentului în urmă cu trei decenii și straniul său pelerinaj din 
anii care au urmat. Cu tenacitatea unui reporter de investigaţii 
de prim rang, a urmărit fiecare fațetă a descoperirii și 
reconstituirii textului. Cu un talent extraordinar în juxtapunerea 
informaţiilor disparate, el ne-a pus la dispoziţie o multitudine de 
detalii pe care, în lipsa eforturilor sale, le-am fi pierdut pentru 
totdeauna. Această carte furnizează cu mult mai multe 
informaţii referitoare la descoperirea, destinul și, în ultimă 
instanţă, publicarea Evangheliei după luda decât dispunem în 
cazul oricărei alte descoperiri arheologice din perioada modernă 


- incluzând aici descoperiri epocale precum Manuscrisele de la 
Marea Moartă și arhiva de la Nag Hammadi. 

Firește, cel mai important factor rămâne conţinutul recent 
descoperitului document. După cum se va dovedi în continuare, 
cele mai optimiste speranţe ale mele au fost împlinite. Fiindcă 
această evanghelie relatează povestea lui lisus din perspectiva 
lui luda Iscarioteanul însuși, cel despre care toți susțin că este 
trădătorul lui lisus. Desigur, această perspectivă este complet 
diferită față de cea care se regăsește în Evangheliile canonice, 
incluse în Noul Testament. În Evangheliile după Matei, Marcu, 
Luca și loan, luda este personajul negativ, cel viclean, în timp ce 
în această recent descoperită evanghelie el este eroul. 

Demn de remarcat rămâne faptul că deși Evangheliile nou- 
testamentare sunt de acord în a-l stigmatiza pe luda, ele nu 
convin, în schimb, asupra multor detalii legate de actul trădării. 
Prima Evanghelie scrisă a fost cea după Marcu, cu aproximaţie 
începând din anul 65 sau 70 e.n. (adică 35-40 de ani după 
moartea lui lisus), iar în acest text nu există niciun indiciu 
referitor la motivaţia care l-a determinat pe luda să-l predea pe 
lisus autorităţilor, gest care a avut drept consecințe procesul și 
răstignirea. Compusă la o dată mai târzie (80-85 e.n.), 
Evanghelia după Matei oferă indiciul în virtutea căruia luda a 
comis fapta, pentru bani: el a primit treizeci de arginti în 
schimbul gestului său abject. Dar când a văzut că lisus a fost 
condamnat, luda s-a căit și apoi s-a spânzurat, ca urmare a 
mustrărilor de conștiință. Scrisă, cu aproximaţie, în aceeași 
perioadă ca aceasta din urmă, Evanghelia după Luca sugerează 
că luda a fost împins de diavol, prin urmare, că trădarea a fost 
un act satanic îndreptat împotriva Fiului lui Dumnezeu. Ultima 
Evanghelie scrisă a fost cea după loan, în care se spune că în 
luda a intrat Satana. 

În toate aceste relatări, luda este discipolul decăzut, cel care 
trădează cauza, vânzătorul. Totuși, regăsim aici detalii greu de 
împăcat, dacă nu, în fond, chiar ireconciliabile. De pildă, dintre 
toate Evangheliile canonice, numai Matei indică faptul că luda s- 
a sinucis. Pe de altă parte, autorul Evangheliei după Luca a scris 
și Faptele Apostolilor, iar aici regăsim o variantă diferită a morții 
lui luda - aflăm că el a căzut cu capul în jos și „a crăpat pe la 
mijloc și i s-au vărsat toate măruntaiele”. Mai mult decât atât, în 
Evanghelia după Matei, banii pătaţi de sânge pe care luda, 


cuprins de remușcări, îi restituie preoţilor au fost folosiţi pentru 
a cumpăra un loc pentru îngroparea străinilor, de unde și 
denumirea acestuia de Țarina Sângelui (deoarece provenea din 
arginţi pătaţi de sânge), iar în Faptele Apostolilor ni se spune că 
luda însuși a cumpărat țarina, căreia i s-a dat acest nume 
fiindcă sângele lui s-a vărsat pe ea. 

Ce vreau să spun este că fiecare dintre autorii Cărţilor care 
alcătuiesc Noul Testament a avut o viziune proprie asupra lui 
luda și a relatat povestea lui luda prin această prismă 
personală. Aspectul s-a păstrat nealterat și ulterior perioadei 
Noului Testament, de vreme ce legendele despre luda au 
continuat să circule liber. Printre cele mai abjecte legende de 
acest gen sunt cele care acordă o atenţie deosebită numelui 
propriu „luda”, aflat în legătură etimologică cu termenul 
„judeu”. Până în Evul Mediu, numele „luda” ajunsese sinonim cu 
„evreu necredincios” - adică cel care era un hoț, mincinos, 
lacom și trădător „ucigaș de Hristos”. 

O seamă de exegeți moderni au avut o tentativă de 
resuscitare a reputației lui luda, însă pornind de la mărturii 
scrise neconcludente. Cele mai vechi izvoare documentare de 
care dispunem îl înfățișează, în povestirea vieţii lui lisus, sub 
chipul demonizatului. Dar ce s-ar întâmpla dacă ar exista și alte 
portrete ale lui luda, capabile să arunce o lumină pozitivă 
asupra personajului, să-i interpreteze acţiunile în mod diferit de 
maniera în care sunt prezentate în cele patru Evanghelii care 
se-ntâmplă să alcătuiască Noul Testament? 

In acest caz, dispunem de o descriere într-adevăr diferită. 

Evanghelia după luda este un document gnostic, iar, ca atare, 
el explică, cu oarecare grijă faţă de detaliu, cum a luat naștere 
lumea materială, rea, în care trăim și cum am ajuns să devenim 
prizonierii ei. Această explicaţie este prezentată ca misterioasă 
și secretă - cu alte cuvinte, nu este destinată urechilor oricui, ci 
numai celor aflaţi în interiorul cercului de cunoscători. Totuși, 
Evanghelia după luda nu este, pur și simplu, încă un simplu text 
gnostic între multe altele, ci o evanghelie timpurie, care 
furnizează o altă înţelegere a lui lisus, istorisită din punctul de 
vedere al celui care a comis actul trădării. În această naraţiune, 
luda este iniţiatul desăvârșit din interiorul grupului, cel căruia 
lisus îi încredințează revelaţia sa secretă. luda este ucenicul 
credincios, cel care-l înțelege pe lisus, cel căruia i se acordă 


mântuirea. Ceilalţi discipoli, ca și religia pe care o reprezintă, 
sunt captivii ignoranței. 

După cum se străduiesc să clarifice aceste însemnări 
succinte, prezenta evanghelie nu se conformează învăţăturii 
creștine tradiționale, în forma în care a apărut în primele secole, 
pentru a deveni ulterior cel mai important curent religios din 
istoria civilizaţiei occidentale. Ea prezintă o viziune diferită a 
sensului credinței în Hristos și a fidelității față de învăţăturile pe 
care le-a transmis. 

Din această carte aflăm cum, când și unde a fost descoperită 
această scriere, cum a încăput pe mâinile unor negustori de 
antichităţi și cum, în cele din urmă, a ajuns în posesia unor 
eminenţi cercetători, care au investit ani întregi de studiu în 
încercarea de a pune cap la cap frânturile de text, oferindu-i 
lumii într-o transpunere lingvistică modernă. Noi toţi ar trebui să 
fim recunoscători nu numai pentru extraordinara strădanie a 
traducătorului acestui text -  eminentul expert elveţian 
specializat în studii copte, Rodolphe Kasser - și pentru eforturile 
depuse de membrii Societăţii Naţional Geographic, care au 
investit timp și resurse financiare pentru a-l face accesibil unui 
public cât mai larg, dar și lui Herb Krosney, cel care a scris 
istoria descoperirii evangheliei, punând-o la dispoziţia tuturor. 


Lista personajelor importante din Evanghelia Pierduta 


Antichitate 
lisus 
luda Iscarioteanul 
Sfântul Irineu, părinte al Bisericii 
și autorul cărții împotriva ereziilor 
Sfântul Atanasie, episcopul Alexandriei 


Epoca modernă 
Am Samiah (pseudonim), țăran egiptean 
Hanna Asabil (pseudonim), comerciant de antichități, Egipt 
Ludwig Koenen, papirolog, SUA 
Nicolas Koutoulakis, comerciant de antichități, Elveția 
lannis Perdios, co/ecționar de antichități, Grecia 


James M. Robinson, exeget al creștinismului timpuriu, SUA 
Stephen Emmel, expert în studii copte, Germania 
Boutros (pseudonim), țăran egiptean 
Frieda Tehacos Nussberger, comerciantă de antichități, 

Elveția 
Părintele Gabriel Abdel Sayed, preot copt, SUA 
Hans P. Kraus, comerciant de cărți rare, SUA 
Joanna Landis (pseudonim), rezidentă în Alexandria, Egipt 
Roger Bagnall, expert în clasicism, SUA 
Martin Schoyen, co/ecționar de antichități, Norvegia 
Bruce Ferrini, comerciant de antichități, SUA 
William Veres, comerciant de antichități, Marea Britanie 
James Ferrell, co/ecționar de antichități, SUA 
Mario J. Roberty, avocat, Elvetia 
Michel van Rijn, comerciant de antichităti, pe internet, Marea 
Britanie 
Rodolphe Kasser, expert în studii copte, Elvetia 
Florence Darbre, restaurator de manuscrise, Elvetia 
Charles Hedrick, expert în studii copte, SUA 
Bart D. Ehrman, erudit cercetător al crestinismului timpuriu, 
SUA 
A.J. Timothy Jull, specialist în domeniul datării cu carbon 
radioactiv, SUA 


Prolog 


„Vai, însă, acelui om prin care Fiul Omului se vinde! Bine era 
de omul acela dacă nu se năștea.” 
Evanghelia după Matei 


Este unul dintre cele mai detestate personaje din istorie, 
apostolul care l-a trădat pe lisus Hristos: luda Iscarioteanul. 
Timp de secole, numele lui a fost sinonim cu trădarea și 
înșelăciunea. 

Cândva, între jumătatea și sfârșitul anilor '70, după ce stătuse 
ascuns timp de mai bine de o mie cinci sute de ani în nisipurile 
din deșertul Egiptului, un text antic era adus la lumină. Câţiva 
țărani egipteni (felah au dat din întâmplare peste o peșteră, 


situată nu departe de malul Nilului. În epoca biblică, încăperile 
de acest fel erau folosite drept locuri pentru îngroparea morţilor. 
Țăranii au intrat în peșteră, sperând să găsească aici aur, 
bijuterii sau orice alt lucru de valoare, pe care l-ar fi putut vinde 
apoi. În loc de toate acestea, ei au găsit, într-o grămadă de oase 
omenești, un cufăr din piatră de calcar, care începuse să se 
degradeze. În interiorul lui au descoperit un lucru complet 
neașteptat: o carte misterioasă, legată în piele. Un codex. 
Țăranii, neștiutori de carte, nu aveau cum să descifreze textul, 
însă știau că pentru textele vechi se pot obţine bani frumoși pe 
pieţele de antichităţi din Cairo. 

Această carte era scrisă pe papirus, un material pentru scris 
care se folosea în Egiptul antic. 

Felahii nu știau că intraseră în posesia a probabil celui mai 
preţios trofeu de arheologie biblică: un document care în urmă 
cu o mie opt sute de ani fusese stigmatizat și condamnat ca 
„eretic”. 

În luna aprilie a anului 2000, la aproximativ douăzeci și doi de 
ani de la descoperire, comercianta de antichităţi Frieda Tehacos 
Nussberger se îndrepta spre Aeroportul Internaţional John F. 
Kennedy din New York, când a primit niște vesti uluitoare. 
Cumpărase recent codexul antic de la un negustor egiptean și-l 
adusese la Universitatea Yale spre a fi examinat. lar acum, în 
conversaţia pe care o purta la telefonul său celular, un expert în 
manuscrise de la Yale îi lansa o bombă. 

„Frieda, e fantastic!”, i-a spus acesta cu o voce extrem de 
emoţionată. „Este un document foarte important. Cred că este 
Evanghelia după luda!” 

Pentru Nussberger, aceasta era răsplata binemeritată care 
încununa ani întregi de căutări. Căpătase o adevărată obsesie 
față de misteriosul codex, fără ca măcar să-i fi cunoscut 
conţinutul. Era oare posibil să fi existat o Evanghelie după luda? 


În mod straniu pentru un personaj de o asemenea notorietate, 
deţinem foarte puţine date despre luda Iscarioteanul. Știm că a 
fost unul dintre cei doisprezece apostoli și că, foarte probabil, 
era originar din ludeea, și nu din Galileea, asemenea lui lisus și 
celorlalţi. luda era trezorierul grupului apostolilor și, potrivit 


mărturiilor furnizate de câteva dintre Evanghelii, apropiatul în 
care lisus avea deplină încredere, ceea ce face din trădarea sa 
un gest cu atât mai grav. 

Însă dacă detaliile din viaţa sa sunt obscure, locul pe care-l 
ocupă el în istorie este cât se poate de clar. „Este cel care și-a 
vândut prietenul”, explică Marvin Meyer, unul dintre traducătorii 
evangheliei recent descoperite. „Este cel din vina căruia a avut 
loc Răstignirea și cel care va rămâne pe veci damnat.” In 
Infernul lui Dante, luda este condamnat să ajungă în fundul 
iadului, unde este mâncat, începând de la cap, de o creatură 
uriașă din oastea lui Lucifer. 

„În general, oamenii îl consideră pe luda în primul rând 
vânzătorul lui lisus, un personaj care a trădat cauza”, remarca 
recent eruditul Bart Ehrman, recunoscut pentru studiile sale 
legate de creștinismul timpuriu. „De cele mai multe ori, oamenii 
îl percep ca pe un om cupid, avar, interesat mai mult de a face 
bani decât de fidelitatea fată de învățătorul său.” 

„Numele în sine este disprețuit”, adaugă dr. William Klassen. 
„Socotesc că, practic, în întreaga civilizaţie occidentală nimeni 
nu s-ar gândi să-i pună nici măcar câinelui său acest nume. lar 
în Germania, firește, este interzis să-ţi botezi copilul cu numele 
de luda.” 

Hristos și apostolii săi erau iudei care respectau tradiția, cu 
alte cuvinte, evrei ortodocși, conform standardelor actuale. In 
timp însă, fapta reprobabilă comisă de luda a ajuns să fie 
socotită vină colectivă și transferată asupra întregii lor religii. 
„Potrivit tradiţiei, în cercurile creștine, luda a ajuns să fie asociat 
cu toţi evreii”, remarcă Ehrman. „Nu numai din cauza numelui 
său, ci și ca urmare a acestor trăsături, care au devenit un 
clișeu aplicat tuturor evreilor din Evul Mediu - adică stereotipul 
vânzătorilor cupizi care l-au trădat pe lisus. lar acest portret al 
lui luda a condus la oribile acte de antisemitism de-a lungul 
secolelor.” 

Stigmatul pe care îl poartă luda se întemeiază pe doar 
douăzeci și patru de versete din Evanghelii. Sau, după cum se 
exprima C. Stephen Evans, profesor de filosofic la Universitatea 
Baylor: „luda  lIscarioteanul nu apare prea mult în Noul 
Testament, iar, în opinia mea, aspectul este explicabil prin 
caracterul condamnabil al faptei sale. Puținele lucruri care se 
spun despre el sunt de-a dreptul odioase, de aceea este 


portretizat în termeni din ce în ce mai demonizanţi, ca un hoţ 
care fură din cutia milei. De fapt, el este înfățișat chiar ca o 
persoană aflată sub imperiul Satanei.” 

Totuși, istoria consemnează faptul că odinioară a existat o 
altă sursă documentară scrisă, referitoare la luda Iscarioteanul. 
În jurul anului 180 e.n., Irineu, părinte al Bisericii, care trăia pe 
teritoriul actual al Franţei, a compus o critică necruțătoare la 
adresa unei scrieri grecești intitulate Evanghelia după luda. 
„Această evanghelie trata relaţia dintre lisus și luda și cuprindea 
indicii referitoare la faptul că, în realitate, luda nu l-a trădat pe 
lisus, ci că el a făcut ceea ce i-a cerut lisus să facă, fiindcă luda 
era singurul om care cunoștea adevărul în forma în care dorea 
lisus să fie transmis”, susţine Ehrman. 

Această versiune a istoriei lui luda avea un caracter mult prea 
controversat pentru conducătorii Bisericii primare, cum era 
Irineu. Condamnând textul, ei l-au șters practic din istorie, cu 
intenţia de a nu mai fi citit niciodată. 

Numai că „niciodată” este o perioadă lungă de timp, iar 
evanghelia a fost suprimată doar până la redescoperirea ei. Cel 
puţin o copie a evangheliei a reușit să supravieţuiască, 
rămânând în adormire într-o catacombă din deșertul arid al 
Egiptului, departe de lumina soarelui, timp de aproape două 
milenii, până când a fost din nou readusă în actualitate, pentru 
ca, două decenii mai târziu, să ajungă în păstrarea Friedei 
Nussberger. 

Acest codex - una dintre cele mai importante descoperiri ale 
arheologiei iudeo-creștine - nu și-a croit direct drumul spre 
sălile vreunui muzeu și nici măcar nu și-a găsit locul în 
biblioteca vreunui colecționar bogat. Scoaterea evangheliei la 
lumină din locul în care fusese ascunsă a constituit doar 
începutul unei stranii călătorii și al unei aventuri din care nu au 
lipsit intrigile. Fiind supusă tratamentului de care se bucură 
orice marfă, în decursul celor douăzeci și cinci de ani care au 
urmat descoperirii sale, Evanghelia după luda avea să fie oferită 
spre vânzare pe trei continente, iar conţinutul ei, sumar cercetat 
numai de câteva ori, între lungi perioade în care manuscrisul a 
fost supus unor condiţii de conservare departe de a fi ideale. Cu 
fiecare etapă a acestui periplu, nepreţuitul document avea să se 
deterioreze tot mai mult, până când o mare parte a sa a fost 
redusă la niște fragmente de fibre de papirus. 


Cei care au descoperit-o, legată împreună cu alte trei texte, 
nu știau decât că este foarte veche și că ar fi putut valora foarte 
mulți bani. Ei au vândut-o unui comerciant din Cairo, care nici el 
nu putea desluși copta veche, dar care știa că documentul este 
extrem de valoros, cu condiţia să-i găsească un cumpărător 
potrivit. 

Umezeala atmosferică din capitala Egiptului contrastează 
extrem de mult cu climatul arid al desertului în care a fost 
descoperit  codexul, iar umiditatea, în combinație cu 
temperatura ridicată, constituie un factor care contribuie enorm 
la degradarea materialelor perisabile. Documentele scrise pe 
papirus aveau să zacă în aceste condiţii, în timp ce negustorii 
pretindeau milioane de dolari în schimbul lor. 

Apoi manuscrisele au fost furate și au ajuns în Europa, mai 
exact, în Elveţia, unde, prin expunerea la aerul Alpilor, procesul 
de degradare avea să continue. Nu pentru ultima oară, textele 
aveau să fie aruncate într-un seif bancar. Ele au fost apoi 
studiate de experţi veniţi din Statele Unite pentru a determina 
autenticitatea lor. Deja, în această fază, au fost lansate primele 
avertismente referitoare la stadiul de degradare a 
manuscriselor. Cercetătorii au dorit ca procesul de deteriorare 
să fie pus sub observaţie, printr-o gestionare atentă și 
asigurarea condiţiilor adecvate de conservare. Numai că până 
atunci aveau să treacă niște ani. 

In continuare, codexul a călătorit până în Statele Unite, în 
vederea unei posibile vânzări. Un celebru comerciant de 
manuscrise din New York a examinat la rândul său textul, însă, 
incomodat de preţul pe care-l cerea vânzătorul egiptean și de 
cheltuielile legate de restaurare, s-a răzgândit și nu l-a mai 
cumpărat. Ajuns la disperare, negustorul din Cairo a pus în cele 
din urmă documentele la păstrare într-un seif bancar din zona 
suburbană a regiunii Long Island, unde nimeni nu avea idee în 
ce condiţii erau depozitate și nici nu bănuia de existenţa lor. În 
acest loc, procesul de degradare avea să continue timp de încă 
șaisprezece ani. 

In fine, Nussberger le salvează, scoțându-le din seiful băncii și 
ducându-le la Universitatea Yale, spre a fi traduse. Aici, un 
erudit a identificat subiectul textelor și o parte din conţinutul lor. 
Pentru o scurtă perioadă de timp au existat semne că 
respectivul codex, a cărui importanţă fusese deja stabilită, își 


găsise, în fine, un cămin. Nussberger face afirmaţia că textul 
este „un blestem” și într-adevăr așa păreau să stea lucrurile. 
Stigmatul celui mai mare trădător din istorie avea să planeze 
asupra manuscrisului mult timp după descoperirea lui. Era ca și 
cum textul ar fi refuzat să se lase citit. 

In ciuda faptului că documentele conţineau legendara 
Evanghelie după luda, Universitatea Yale era îngrijorată de 
apariţia unor posibile litigii și a respins oferta de a le achiziţiona. 
Astfel, acestea au fost vândute unui anticar din Ohio. Fiind 
pentru scurt timp depozitate în congelatorul unei combine 
frigorifice, procesul de degradare a documentelor a continuat. 

Cum vânzarea a eșuat, manuscrisul a revenit la Nussberger, 
în Elveţia, unde avea să-și găsească, în fine, un loc adecvat, în 
condiții de ambient astfel adaptate încât să asigure conservarea 
sa în viitor. 

Până în acest moment însă, fragilul papirus se degradase într- 
o asemenea măsură încât fragmentele de material se 
desprindeau la simpla atingere a manuscrisului. Mai mult decât 
atât, cercetătorii au constatat că pagini întregi din nepreţuitele 
texte lipseau, fuseseră rupte, posibil pentru a fi vândute 
separat. 

Fiecare etapă a acestei călătorii provocase daune 
suplimentare. Cu fiecare pas, fâșiile delicate de papirus se 
degradaseră tot mai mult, apărând riscul de a pierde ireversibil 
alte litere, cuvinte și propoziţii din textul antic. În fiecare fază a 
călătoriei existase pericolul ca glasul lui luda Iscarioteanul, 
acum readus la viaţă din mormântul în care stătuse îngropat 
timp de secole, să se degradeze până la a nu mai putea fi auzit 
niciodată. 


Din momentul în care aflase de la echipa de experți a 
Universităţii Yale ce conţinea misteriosul codex, Frieda Tehacos 
Nussberger s-a lansat într-o cursă contra cronometru pentru 
găsirea cumpărătorului potrivit, capabil să păstreze textul în 
condiţii adecvate, înainte ca paginile manuscrisului să ajungă 
praf și pulbere. In cele din urmă, ea s-a adresat Fundaţiei 
Maecenas pentru Artă Antică, din Basel, Elveţia, specializată în 
sprijinirea unor proiecte de cercetări arheologice ale civilizaţiilor 


antice și ale obiectelor care le aparţin. Împreună cu Fundaţia 
Maecenas, ea l-a atras în proiect pe Rodolphe Kasser, unul 
dintre cei mai marcanţi traducători și specialiști ai lumii în limba 
coptă, acea limbă antică rară în care este scris textul. 
Constatând în ce stadiu avansat de degradare ajunsese 
manuscrisul, acesta și-a unit eforturile cu reputata restauratoare 
de documente Florence Darbre. 

În anul 2002, în atelierul său din Elveţia, Darbre a deschis 
pentru prima oară caseta care conţinea Evanghelia după luda. 
„A trebuit mai întâi s-o privesc. A trebuit s-o deschid și s-o închid 
de câteva ori”, a spus aceasta. „Uneori trebuie să ai nervi de 
otel pentru a fi în stare să atingi anumite obiecte.” În cei treizeci 
de ani de activitate nu văzuse niciodată un document antic într- 
o stare atât de precară. Paginile fragile de papirus se 
dezintegraseră în mii de bucăţi. „Indiferent cu ce document ai 
lucra, acesta are întotdeauna o poveste. Și întotdeauna îţi pui 
întrebarea cine este autorul, pe unde a călătorit, cine l-a atins și 
cine l-a citit.” 

Pentru a găsi răspunsurile, Kasser și Darbre au fost obligaţi să 
înceapă prin a organiza fragmentele de text, aceleași fragmente 
care relatează o istorie pe care părinţii Bisericii timpurii au 
reușit s-o pună sub obroc. Dar chiar și în starea jalnică în care se 
afla manuscrisul, se impunea explicarea unui rând: titlul său din 
limba coptă, Pevaggelion Nioudas, adică „Evanghelia după 
luda”. 

Era unul dintre cele mai complexe puzzle-uri născocite 
vreodată de istorie. Evanghelia fusese scrisă pe treisprezece file 
de papirus, atât pe fată, cât și pe verso, mai precis, douăzeci și 
șase de pagini, numerotate în codex de la 33 la 58, iar foile de 
papirus erau acum spulberate în mii de bucăți. Dacă o bucată se 
potrivea pe o faţă, ea trebuia să se potrivească perfect și pe 
verso. Kasser a încercat să ne ofere o imagine asupra imensei 
dificultăţi de reconstituire a manuscrisului: „Dacă veți lua un 
document scris pe nouă până la zece pagini de calculator, îl veți 
rupe în bucățele minuscule, aruncând jumătate dintre ele și 
încercând apoi să reconstruiți jumătatea rămasă, veţi constata 
cât de dificil este acest proces.” 

Pentru a evita să intre în contact direct cu documentul până 
la momentul în care erau absolut obligaţi să o facă, cei doi au 
elaborat un plan de lucru ingenios. Mai întâi, folosindu-se de 


fotografii atât ale fragmentelor, cât și ale paginilor, Kasser a 
început să caute potrivirile. Apoi, lucrând cu fotocopii, el a tăiat 
și a lipit bucăţile între ele. „De fiecare dată când reușim să 
găsim locul exact al unui fragment”, explică Kasser, „îl 
fotocopiez și i-l duc doamnei Darbre, care îl folosește pentru a 
plasa fragmentul respectiv în contextul originalului”. Apoi, 
Darbre verifică dacă Rodolphe Kasser a avut dreptate. „Reușim 
să descifrăm înţelesul codexului pas cu pas, datorită acestor 
mici victorii”, spune Darbre. „Cu cât adăugăm mai multe 
fragmente, cu atât reușim să citim mai mult și cu atât mai mult 
ni se dezvăluie povestea propriu-zisă.” 

Un alt cercetător, pe nume Gregor Wurst, a reușit să pună la 
punct un program informatic capabil să identifice fibrele de 
papirus, astfel încât bucăţile să poată corespunde modelului de 
organizare iniţial. Au mai rămas de plasat la locul lor sute de 
fragmente, însă ceea ce au revelat până în prezent este 
impresionant. Textul se referă la ultimele zile din viaţa lui lisus 
Hristos, iar povestea ar putea zdruncina câteva dintre cele mai 
profunde convingeri proprii creștinismului. Aici, trădătorul se 
transformă în erou, iar lisus Hristos este înfățișat ca punând la 
cale propria sa execuţie. Textul corespunde documentului 
împotriva căruia s-a pronunţat Irineu în urmă cu o mie opt sute 
de ani. Dovada o constituie un verset cutremurător, cel în care 
lisus îi încredințează lui luda misiunea trădării, cu următoarele 
cuvinte: „Dar tu îi vei întrece pe toți. Căci tu vei jertfi omul care 
mă învesmântează.” 

Exegetul american Stephen Emmel, unul dintre primii 
cercetători care au înţeles acest lucru, făcea următoarea 
remarcă: „Ar putea fi o dezvăluire explozivă pentru mulţi 
oameni. Ar putea crea o criză de credinţă.” lar profesorul Kasser 
adaugă: „În mod evident, este una dintre cele mai importante 
descoperiri ale acestui secol. O descoperire extraordinară prin 
autenticitatea mărturiei.” 


Capitolul întâi 
Un mormânt în deșert 


lisus i-a spus lui luda: „Ridică-ți ochii și privește spre nor și 


spre lumina din el și spre stelele care-l înconjoară. Steaua care 
arată drumul este steaua ta.” 
Evanghelia după luda 


Colinele Jebel Qarara se ridică impunătoare din desertul 
egiptean. Ele se află la doar câteva minute distantă de mers pe 
jos de Nil, însă, între colinele sterpe, clima este mai uscată 
decât în valea fluviului. De sus, de pe culmi, vânturile aspre se 
năpustesc cu regularitate asupra dunelor de nisip, care se 
modelează precum niște câmpuri ondulate. In calea lor, ele suflă 
șfichiuind deasupra cavernelor care crestează stâncile abrupte 
și golașe ale colinelor de la Jebel Qarara. 

Felahii au descoperit ascunzătoarea secretă accidental. Acești 
țărani erau, probabil asemenea atâtor altora din ţinut, 
agricultori săraci, obligaţi să scurme pământul pentru a-și 
asigura hrana. Erau dispuși să facă orice le stătea în puteri 
pentru a asigura traiul familiei. Pentru mulţi dintre ei, aceasta 
presupunea explorarea ținutului, în căutare de obiecte antice 
ascunse. jefuirea mormintelor este o practică obișnuită în Egipt, 
ea datând încă din primele zile în care au fost înălțate 
piramidele. Deși mormintele faraonilor au fost demult spoliate, 
mai pot fi găsite în continuare multe alte vestigii, rămase de pe 
urma celor patru milenii de trecut glorios al Egiptului. Cum piaţa 
tranzacţiilor cu antichităţi este una subterană, asemenea 
locurilor din care provin, ea poate aduce profituri considerabile. 

Grota-criptă era amplasată pe celălalt mal al fluviului, fată de 
Maghagha, nu departe de satul Qarara, în regiunea cunoscută 
sub denumirea de Egiptul Mijlociu. Felahii au dat din întâmplare 
peste peștera ascunsă adânc în peretele stâncos. Coborând în 
grotă, ei au descoperit scheletul unui bărbat cu stare, înfășurat 
într-un giulgiu. În aceeași grotă, alături de bărbat se mai aflau și 
alte rămășițe omenești, probabil provenind de la alți membri ai 
familiei defunctului. Cărţile sale preţioase se aflau lângă el, 
închise într-un cufăr din piatră de calcar. 

Țăranul și prietenii săi și-au dat seama că ascunzătoarea era 
foarte veche, poate chiar din vremea faraonilor. Indiferent din 
ce perioadă data cufărul, el venea ca răspuns la toate 
rugăciunile lor. Găsiseră o comoară. Câștigaseră unul dintre cele 
mai mari lozuri din Egipt. Suma pe care o puteau obţine le-ar fi 
furnizat necesarul subzistenței zilnice pentru o săptămână, 


poate chiar o lună sau un an, în funcţie de abilitatea cu care 
tratau vânzarea prăzii lor. 

L-au contactat imediat pe Am Samiah, prospector din același 
ținut cu ei. Agenţii de genul lui acționau pe post de intermediari, 
vânzând antichităţile negustorilor din Cairo, capitala Egiptului. 
Norocoșii felahi l-au adus pe Am Samiah la peșteră, ca să-i arate 
nepreţuita ascunzătoare. Acţiunea de triere a comorii trebuia 
făcută cu discreţie, fiindcă aveau a se teme nu numai de poliţie, 
ci și de alţi țărani din zonă, care ar fi putut încerca să le 
subtilizeze prada. ă 

În apropierea intrării erau amplasate două cufere. În timp ce 
manevrau sarcofagul, acesta s-a spart, iar o parte din el s-a 
dezintegrat. În interior au descoperit un schelet, de-a lungul 
căruia se aflau câteva recipiente din sticlă, de fabricaţie 
romană, înfășurate în paie sau papirus. Ultimele lucruri scoase 
la lumină au fost textele. Descoperirea era un mare dar al 
providenţei. Asemenea felahilor, Am Samiah era simplu 
muncitor, al cărui interes principal nu era valoarea pe care o 
reprezentau manuscrisele pentru omenire. Nu-l interesa în mod 
special ce conţineau manuscrisele sau în ce limbă fuseseră 
scrise. Era în primul rând preocupat de suma pe care o putea 
obține din vânzarea lor, sumă care l-ar fi ajutat să-și întreţină 
familia. Oricât de trist ar fi, și alte artefacte descoperite în Egipt 
au avut o soartă similară. Dacă felahii au vreun interes în 
valoarea științifică a descoperirii, el rezidă în măsura preţuirii pe 
care o acordă oamenii de știință unui obiect antic, pentru că, 
atunci, obiectul respectiv are șanse să se vândă la un preț mai 
mare. lar antichităţile care ajung în muzee se vând la cel mai 
bun preţ dintre toate obiectele. 

La prima vedere, comercianții de antichităţi care au examinat 
mai târziu manuscrisele au crezut că fuseseră probabil scrise în 
ebraică. Presupunerea lor nu a fost însă valabilă. Textul originar 
este scris în coptă, limba veche a poporului care a locuit în 
această vale măreaţă și care a adoptat literele alfabetului 
grecesc, asimilându-le în sistemul său de scriere. Copta este 
limba străveche a multor creștini din această regiune. Deși 
textele papirusului au fost scrise de autori familiarizați cu Biblia, 
nu există nici o singură mănăstire în regiunea imediat 
învecinată. Doar pe înălțimile Jebel Qarara se află ruinele unei 
mănăstiri, însă ea se află la două ore de mers pe jos. 


Deși faptul ca atare era ignorat de Am Samiah și de felahi, 
ascunzătoarea secretă a papirusului avea să se dovedească a fi 
una dintre cele mai importante descoperiri din secolul XX. Un 
asemenea trofeu arheologic nu mai fusese adus la lumină de la 
istorica descoperire de la Nag Hammadi, localitate aflată în 
avalul fluviului Nil, când, în decembrie 1945, câţiva ţărani au 
găsit cincizeci și două de suluri ascunse într-un vas de lut, o 
descoperire epocală, care rivalizează cu cea a Manuscriselor de 
la Marea Moartă. Găsirea documentelor de la Nag Hammadi a 
pus pe jar comunitatea experţilor în domeniul studiilor biblice, 
deoarece acest loc adăpostea numeroase texte gnostice, 
condamnate ca eretice de o seamă de părinţi ai Bisericii 
timpurii. Totuși, aceste scrieri au răspândit, la rândul lor, 
cuvântul adus de lisus, iar ceea ce aveau de transmis se 
deosebea radical de textele incluse în Noul Testament. 

Cufărul alb din piatră de calcar găsit de ţăranii din Qarara 
conţinea texte care vorbeau despre lisus, dar care fuseseră 
respinse de Biserica ortodoxă în cuprinsul acestei cărți, 
termenul „ortodox” nu este folosit cu referire la Biserica creștină 
răsăriteană, ci desemnează ceea ce este conform cu principiile 
tradițional acceptate ale Bisericii creștine (n. red.) . Cu 
precădere unul dintre acestea avea să suscite interesul 
cercetătorilor: Evanghelia după luda. Acest manuscris pe 
papirus, alcătuit din douăzeci și șase de pagini, conţinea indicii 
referitoare la planul secret pe care-l avea lisus în privinţa lui 
luda. El îi ceruse celui mai vrednic de încredere ucenic al său să- 
și asume cel mai mare sacrificiu posibil: să-l trădeze și să-l 
predea autorităţilor spre a fi ucis, scopul fiind acela de a-și 
elibera sufletul din temniţa trupului, împlinind astfel destinul. 
Scrierea furniza indicii referitoare la locul pe care îl ocupa într- 
adevăr acest om printre apostolii care-l iubeau pe lisus, 
discipolul care avea să fie hulit din pricina sarcinii pe care i-o 
încredinţase lisus. 

Narațiunea din paginile acestui papirus relata antica povestire 
dintr-un unghi diferit, oferind o perspectivă surprinzătoare 
asupra cunoscutei istorii, sfinte pentru milioane de creștini din 
întreaga lume. Cândva, în trecutul îndepărtat, un scrib 
aparținând unei secte de creștini așternuse pe papirus această 
evanghelie. Niciodată până atunci naraţiunea bine-cunoscută nu 
mai fusese relatată din perspectiva lui luda. Indiferent cine ar fi 


autorul ei, acesta era încredințat, în contradicţie cu tot ceea ce 
fusese relatat în altă parte, de bunătatea celui care îl vânduse 
pe lisus și convins de înţelegerea unică a mesajului lui lisus de 
către trădător. lată că, acum, acele cuvinte din veacuri apuse 
puteau fi citite din nou. luda sau cel care scrisese despre ela 
reușit în cele din urmă să relateze aceeași istorie, din 
perspectiva trădătorului. 


Orice studiu aprofundat al creștinismului egiptean s-ar cuveni 
să înceapă în legendarul oraș Alexandria. Biserica creștină 
ortodoxă coptă își proclamă continuitatea directă, întemeindu- 
se pe învăţăturile Sfântului Marcu, autorul celei mai vechi 
Evanghelii cuprinse în Noul Testament. Potrivit tradiţiei copte, 
Marcu a ajuns în Alexandria în anul 50 e.n., în timpul domniei 
împăratului Nero, unde a fost ucis mai apoi, în cursul revoltei 
iudeilor, care a izbucnit în anul 68 împotriva ocupanților romani, 
ca reacţie la încercările imperiale de a le interzice practicile 
religioase. 

La origine, cetatea își primise numele de la Alexandru cel 
Mare, tânărul și bravul războinic care și-a condus armatele 
macedonene în campaniile din apusul Asiei, unind lumea 
cunoscută la acea vreme sub domnia sa. El este cel care a 
întemeiat această cetate, ca ofrandă adusă zeilor și în cinstea 
poporului din care făcea parte. In următoarele trei secole, 
perioadă în care Alexandria a fost capitala Egiptului, orașul avea 
să cunoască înflorirea sub conducerea lui Ptolemeu, unul dintre 
generalii lui Alexandru, și a urmașilor săi. Biblioteca din 
Alexandria a devenit cea mai mare și mai importantă bibliotecă 
din Antichitate, iar farul din Alexandria era recunoscut drept una 
dintre cele șapte minuni ale lumii antice. Potrivit legendei, se 
pare că tot aici Cleopatra l-a sedus pe lulius Caesar, iar apoi, 
după asasinarea acestuia, pe Marcus Antonius. 

În prezent, Alexandria este un oraș cu șase milioane de 
locuitori, al doilea ca mărime din Egipt. Legendara sa faleză se 
întinde de-a lungul litoralului Mării Mediterane, pe o distantă de 
aproximativ douăzeci de kilometri, în timp ce orașul se așterne 
pe kilometri întregi înspre sud, pornind de la mare. Astfel, date 
fiind și tradiţiile istorice grecești ale orașului, faleza sa oferă o 


vedere captivantă spre nord, peste întinderile de apă albastră, 
spre Creta și Grecia continentală, situate la câteva sute de 
kilometri depărtare. Aici, fațadele clădirilor păstrează încă 
amprenta stilului colonial britanic, evocând zilele dominaţiei 
imperiale de la începutul secolului XX, atât de plastic surprinse 
de scriitorul Lawrence Durrell, în celebra sa operă intitulată The 
Alexandria Quartet (Cvartetul din Alexandria). Totuși, la o privire 
mai atentă, casele aduc mai degrabă cu cele din restul 
Egiptului, cu chipul lor scorojit și ponosit. De-a lungul renumitei 
faleze, ca și în interiorul orașului, splendidelor case de odinioară 
le-au luat locul serbedele blocuri de apartamente, ridicate pe 
mai multe niveluri. Alexandria traversează etapa de prefacere 
într-o metropolă suprapopulată, un oraș care se îndepărtează de 
originile sale grecești, definindu-se atât prin arhitectura 
modernă a bibliotecii reconstruite, cât și prin popularitatea 
crescândă a religiei islamice, după cum stă mărturie numărul tot 
mai mare de femei care-și poartă capul acoperit, ca semn al 
smereniei. 

Legătura dintre orașul Alexandria și Evanghelia după luda 
este asigurată de Joanna Landis, care locuiește în acest port 
agitat. Ea este cea pe care Am Samiah a dus-o într-un loc izolat 
de pe malul răsăritean al Nilului, unde fusese făcută o 
descoperire fascinantă. Alexandria este un centru principal al 
exporturilor din Egipt, printre acestea numărându-se articole de 
artizanat egiptean și obiecte antice. Egiptul antic a fost una 
dintre  măreţele civilizații ale omenirii, minunăţiile din 
mormântul lui Tutankhamon reprezentând doar una dintre 
spectaculoasele descoperiri care aparţin unui trecut ce se 
întinde pe o perioadă de cinci milenii. La nivelul oamenilor de 
rând, Egiptul este populat de mici negustori, dispuși să facă 
orice pentru a câștiga o liră sau un dolar în plus, fie că este 
vorba despre vânzarea unui flecușteţ, a unor mărgele-amuletă, 
a unui articol manufacturat de un artizan local, fie, cu foarte 
mult noroc, a unei statuete importante sau a unui text antic, 
scris pe papirus. 

Joanna era amatoare de articole de artizanat și de obiecte de 
artă, în acest scop plecând uneori în incursiuni spre sud, în 
Egiptul de Mijloc și în cel Superior. Excursiile sale erau și un 
prilej de călătorie spirituală în trecutul ţării pe care o adora. 
Joanna era fascinată de Egiptul antic și de spectacolul secolelor, 


care se derula înaintea ochilor ei cu fiecare etapă a călătoriei 
de-a lungul Nilului. Substantivul n;/ provine din cuvântul grecesc 
nelios, având sensul de „valea fluviului”, iar locuitorii așezați pe 
malurile sale cred că Nilul este sursa prosperității de orice fel. Și 
au dreptate să creadă acest lucru, de vreme ce panglica apei, 
întinsă pe o distanță de 1600 de kilometri, taie în două o ţară 
altfel dominată de deșertul Saharei. Delta Nilului se află la nord 
și este atât de fertilă încât odinioară a fost grânarul întregului 
Imperiu Roman. 

Pe malurile fluviului, care erau inundate altădată în fiecare 
vară, Joanna putea admira panorama satelor liniștite, cu ţăranii 
care cultivau pământul după metode tradiţionale. Reţeaua de 
canale artificiale deviază cursul fluviului, asigurând sistemul de 
irigaţii, care se întinde la nesfârșit spre interiorul ţării. Spre 
sfârșitul lunii aprilie, la vremea secerișului, căruțe trase de cai 
sunt încărcate cu grâu și iarbă verde, folosită ca hrană pentru 
animale, pe care arabii o numesc bersim, fiind un soi de trifoi. 
Întinderile nesfârșite ale lanurilor de cereale care se unduiesc 
molcom sub razele soarelui egiptean sunt presărate ici-colo cu 
sperietori de ciori - majoritatea îmbrăcate cu gea/abiya, 
vesmintele egiptene -, puse să alunge păsările înfometate. 

Mergând spre sud și îndepărtându-ne de coastă, priveliștea 
pe care o oferă Delta Nilului este curând înlocuită de furnicarul 
urban care este Cairo. Capitală a Egiptului și cel mai mare oraș 
al Africii, cu o populaţie care a crescut în ultimii ani până la 
șaisprezece milioane de locuitori, Cairo se extinde pe ambele 
maluri ale Nilului, pe o suprafaţă de peste 450 de kilometri 
pătraţi, în afara lui dezvoltându-se numeroase cartiere 
mărginașe. La sud de centrul orașului se află Vechiul Cairo, locul 
în care trăiește comunitatea creștină coptă și unde se află 
câteva biserici copte, cu inconfundabilele lor cruci care se înalță 
direct din cupolă. Cetatea veche Cairo este așezată pe partea 
cealaltă a fluviului, peste drum de Sfinx și de cele trei celebre 
piramide de la Gizeh, mormintele faraonilor egipteni. Către sud, 
alte piramide se întind pe mile întregi, fiind construite pe latura 
apuseană a Văii Nilului. La Saqqara se înalță celebra Piramidă a 
Pașilor, iar la Dahsur, masiva Piramidă Pătrată și Piramida Roșie, 
două dintre cele mai vechi monumente de acest gen care au 
fost construite vreodată, în jurul anului 2600 î.e.n. 

Una dintre destinațiile căutărilor Joannei era provincia Al 


Minya, situată într-o regiune cunoscută sub numele de Egiptul 
Mijlociu, unde continuă să trăiască și astăzi mari comunităţi de 
egipteni creștini. Traseul ei străbate sate mici, al căror semn 
distinctiv sunt colibele din chirpici, până în orașul cel mai nordic 
al provinciei Al Minya, și anume Maghagha, situat la aproape 
200 de kilometri sud de Cairo. Pronunţat MU-RAIR-a, Maghagha 
este un orășel aglomerat și murdar, în care creștinii copţi 
reprezintă cincisprezece la sută din populaţie. Bisericile copte, 
cu crucile lor bogat ornamentate, sunt presărate în întreaga 
regiune. 

De-a lungul secolelor de dominație romană, creștinismul s-a 
răspândit spre sud, în Valea Nilului. Egiptul este locul geografic 
în care este posibil să se fi născut - cel puţin în accepțiunea 
lumii occidentale - noţiunea de om retras, de eremit, care 
trăiește în recluziune și contemplaţie, aspirând să atingă starea 
de sfințenie. Acesta este și locul de baștină al primelor mănăstiri 
creștine și este posibil ca scribul care a transcris în limba coptă 
Evanghelia după luda să se fi aflat în una dintre aceste 
mănăstiri. 

Întreaga regiune debordează de istorie religioasă. În 
extremitatea sudică a Egiptului Mijlociu se află Tell el-Amarna. 
În secolul al XIV-lea î.e.n., faraonul Akhenaten l-a declarat pe 
Aten, zeul soare, drept unicul zeu adevărat, el putând fi 
considerat astfel un precursor al monoteismului. Pentru a 
asigura supremaţia zeului Aten asupra tuturor celorlalţi zei 
egipteni, faraonul a edificat o nouă capitală la Amarna, un loc 
supraîncărcat de fabuloase temple albe. Totuși, domnia zeului 
Aten avea să piară odată cu moartea faraonului Akhenaten, 
când capitala a fost din nou mutată la Teba, unde fiul său, 
magnificul faraon Tutankhamon, avea să acceadă curând la 
tron. 

În timpul călătoriei sale din anul 1978 spre Maghagha, Joanna 
l-a căutat pe Am Samiah, un localnic despre care credea că o va 
putea ajuta să localizeze câteva piese interesante. Ştia că 
acesta era într-o permanentă căutare de artefacte, pe care 
încerca să le vândă cunoscuţilor săi din bazarurile din Cairo sau 
Alexandria. Cu acea ocazie, Am Samiah i-a vorbit despre 
documentele vechi pe care le găsise și pe care le vânduse cu 
puţin timp în urmă. La vremea respectivă, Joanna nu se 
implicase în vânzarea de papirusuri antice. Prin urmare, nu 


cunoștea valoarea inestimabilă a acestei descoperiri, astfel încât 
nu avea niciun interes să achiziționeze documentele pentru ea. 
Cu toate acestea, Am Samiah a dus-o la locul unde descoperise 
comoara. 

După cum avea să-și amintească Joanna mai târziu, „Am 
Samiah trăia acolo cu soţia și numeroșii săi copii, într-o casă 
neterminată, din cărămidă, cu două etaje. În «garajul» lui se afla 
0... cămilă frumoasă, pe care o hrănea direct din mână cu foul 
(un soi egiptean de paie obţinute din cereale). Am Samiah era 
întotdeauna îmbrăcat cu o gealaba, asemenea celor trei magi 
din Epifanie, purta o grămadă de saluri înfășurate pe cap și era 
încălţat cu sandale din plastic, fie că era vară sau iarnă”. 

Asemenea multor locuitori din Maghagha, Am Samiah cultiva 
usturoi, acesta fiind o specialitate în aceste locuri. Hrănit de 
apele Nilului și de soarele arzător al Egiptului, usturoiul capătă 
aici o aromă puternică, deși nu creste foarte mare. 

Şi tot asemenea multor locuitori din Egiptul Mijlociu, Am 
Samiah făcea parte din comunitatea creștină ortodoxă coptă din 
Egipt. „După religie, era copt”, a continuat Joanna. „Îţi dădeai 
seama de asta imediat, după fotografiile cu sfinţi prinse pe 
pereţii din antreul casei lui. Era o încăpere destul de curată, cu 
bănci înșiruite de-a lungul pereţilor, pe care stăteau vizitatorii, 
majoritatea lor bărbaţi, cu picioarele direct pe banchete. El le 
servea shat sau ceai bine fiert, în ceșcuţe de pe care nu scosese 
eticheta aurie a magazinului de unde le cumpărase, foarte 
gustos și tare, cu mult zahăr și nana. Apoi, seara, le oferea araq 
balah (alcool obţinut din curmale).” 


Asemenea creștinilor de pe cuprinsul întregului Imperiu 
Roman, creștinii egipteni au fost supuși persecuțiilor, în cursul 
primelor trei secole după Hristos, până în anul 313, când 
împăratul Constantin a oficializat creștinismul. În tot acest 
răstimp, noua religie s-a răspândit, nestăvilită, în întreaga 
Alexandrie și în așezările presărate de-a lungul Nilului. 

Când arabii au cucerit ţara în secolul al Vil-lea, ei i-au 
convertit pe locuitori la noua lor religie, cea islamică. Arabii îi 
numeau pe locuitorii Egiptului gypt, din cuvântul grecesc 
Egyptos, care, la rândul său, este derivat din Ha-Ka-Ptan, 


denumirea orașului Memfis, capitala Imperiului Egiptean în 
Antichitate. În acest fel, „copt”, obţinut prin modificarea 
substantivului „gypt”, a ajuns să capete semnificaţia generică 
de „Egipt”. 

Acești egipteni au adoptat alfabetul grecesc, căruia i-au 
adăugat însă niște litere corespunzătoare sunetelor 
suplimentare din limba lor, ajungând astfel la alfabetul format 
din treizeci și două de litere. Tot mai des relatau povestea noii 
lor religii și a culturii străvechi în limba nativă și în dialectele 
vorbite în locurile de baștină din Egipt. Această combinaţie de 
limbă autohtonă cu transcriere grecească a devenit cunoscută 
sub denumirea de „limbă coptă”. 

Copţii spun că ei sunt egiptenii adevăraţi, puri, iar această 
autocaracterizare este acceptată de majoritatea egiptenilor 
musulmani. Populaţia musulmană a Egiptului continuă și astăzi 
să se autodefinească drept „arabă” și egipteană. Religia 
creștină coptă a înflorit chiar și după cucerirea Egiptului de către 
arabi, în anul 641. În prezent, aproximativ unul din opt egipteni 
este creștin copt. 


Amintirile jJoannei despre Am Samiah și ceea ce i-a povestit 
acesta gravitează în jurul istoriei multiseculare a Văii Nilului, 
unde continuă să se transmită același stil de viață de la o 
generaţie la alta. 

„Vântul uscat al desertului, care suflă deasupra satului, 
poartă încă aroma pâinii de casă. Copţii își coc pâinile pe 
acoperișul caselor, femeile stând așezate direct pe jos și 
sporovăind în jurul tab/leya [măsuţa joasă pentru pâine], cu 
degetele frământând aluatul pentru reg;fful arăbesc. Şi mai 
este și mireasma mătăsii de porumb, pe care o răsfiră pe 
acoperiș. Dacă mănânci pâine proaspăt coaptă și ouă prăjite cu 
samna baladi [unt], ești gata să te pui pe treabă.” 

Om foarte harnic, Am Samiah era perseverent, blând, deschis 
și întotdeauna primitor cu oaspeţii săi. In afară de usturoi, Am 
Samiah, lucrând cu toţi copiii și cu toate cămilele lui, cultiva 
fasole, grâu, trestie de zahăr și nutreţ pentru animale, căruia 
localnicii îi spun bersim. Cu toate acestea, el nu reușea să 
obțină decât o recoltă neînsemnată din pământul pe care-l 


lucra. Cu scopul de a-și suplimenta venitul, asemenea atâtor 
altora din regiune, el căuta orice era de cumpărat spre a-l 
revinde apoi contra unui profit în pieţele din Al Minya sau de mai 
departe, din Cairo ori din Alexandria. În majoritatea cazurilor, 
aceste obiecte erau simple flecușteţe sau talismane. Unele erau 
valoroase, altele, nu. 

Una dintre cele mai importante surse de venit erau ţesăturile 
vechi, pe care Am Samiah și alţii ca el au început să le 
descopere în întregul ţinut, atât în regiunea din jurul orășelului 
Maghagha, cât și pe dealurile de dincolo de NII, în așezarea 
numită Qarara. Deșertul arid este un mediu ospitalier pentru 
conservarea unor ţesături atât de delicate, lucrate manual la 
războaiele de ţesut. De la sfârșitul anilor '60 și până la începutul 
anilor '80 au fost descoperite și exportate ţesături tradiţionale 
copte datând din secolele al IV-lea și al V-lea. 

„Am Samiah mi-a vorbit despre o țesătură, o carpetă coptă cu 
broderie, pe care o găsise și o vânduse”, își amintește Joanna. 
„A fost impresionat, fiindcă aceasta reda e/ Adra - chipul 
Fecioarei Maria.” 

În lungile discuţii pe care le-a purtat cu Am Samiah, Joanna a 
descoperit cât de mult muncea acesta. El nu făcea nici săpături, 
nici excavații; era prospector, scormonind această regiune a 
Egiptului, în căutare de obiecte care ar fi putut avea o oarecare 
valoare. Fiindcă activitatea lui presupunea mobilitate, deși el 
însuși nu-și putea permite să-și cumpere o mașină, s-a dovedit 
a-i fi de ajutor un bun prieten de-al lui. Mahmoud, funcţionar la 
un birou de stat din apropiere de Maghagha, avea o mașinuţă, 
astfel încât el a devenit colegul și chiar partenerul lui Am 
Samiah într-o serie de tranzacţii. 


Satele copte din zona Egiptului Mijlociu erau locuite adesea 
de oameni analfabeți, așa cum era și Am Samiah, iar aceștia 
aveau nevoie de oameni de legătură spre a vinde negustorilor 
din Cairo sau din Alexandria comorile trecutului, pe care le 
descopereau. Am Samiah și Mahmoud, care era musulman, se 
deplasau cu mașina dintr-un loc în altul, luând legătura cu 
bijutierii locali. Aceștia au prăvălii al căror aspect este cu mult 
diferit de cel pe care își închipuie un occidental că trebuie să-l 


aibă un magazin din care să cumpere bijuterii. Uneori, aici nu 
găsești niciun fel de bijuterii. Ei adună mici obiecte decorative, 
amulete, icoane, ţesături și orice ar putea fi de valoare. Câţiva 
dintre bijutierii pe care îi vizita Am Samiah aveau prăvălii la 
Cairo sau cel puţin dispuneau de legăturile necesare cu 
negustori de încredere din Cairo sau din Alexandria. 

Firește, fiecare etapă a procesului atrăgea după sine o 
majorare a preţului. Ţăranii egipteni - inclusiv bijutierii - nu se 
mai implicau în fixarea preţurilor ulterioare etapei iniţiale la care 
participau ei, însă, necunoscând nicio altă limbă în afara 
dialectului local, ei aveau nevoie de intermediari capabili să 
preia marfa și să o introducă pe o piaţă mai mare. Drumul dintre 
Maghagha și Cairo, care poate fi străbătut cu mașina în trei ore, 
aducea o creștere semnificativă a preţului. Am Samiah putea 
obţine pentru un obiect valoros un preţ destul de mare, de pildă 
o mie de lire egiptene, adică echivalentul a trei sute de dolari la 
vremea respectivă, deși, de regulă, suma era mult mai mică. 
Beneficiind de contactele pe care le avea, negustorul din Cairo 
intervenea cu o majorare a preţului. Dacă se stabilea apoi 
legătura cu comercianții europeni sau americani bogaţi, atunci 
preţul creștea din nou. lar când acești comercianţi vindeau, la 
rândul lor, obiectele respective unui muzeu, unui colecţionar 
bogat, particular, sau unei universităţi, suma se mărea din nou. 

Negoţul este la fel de străvechi ca și civilizația însăși. 
Comerţul cu obiecte de artă și obiecte antice, alături de cel cu 
produse agricole și alte bunuri, este, de cel puţin trei milenii, 
una dintre îndeletnicirile comerciale specifice zonei răsăritene a 
Bazinului Mediteraneean. În secolul al XIX-lea, exploratorii 
occidentali au redescoperit Egiptul și bogăţiile sale antice. Unele 
dintre cele mai nepreţuite comori ale ţării, precum Piatra de la 
Rosetta, au fost fie scoase la suprafaţă, fie cumpărate, iar apoi 
transportate pe mare până în Europa și mai departe, unde au 
fost expuse în muzeele lumii, de la Sankt Petersburg la Berlin și 
de la Londra la Los Angeles. 

Pentru Egipt, acest comerţ a fost extrem de avantajos. 
Antichităţile erau expuse în cele mai mari instituţii din întreaga 
lume occidentală. lar expoziţiile deschise în Occident au atras 
vizitatori în ţară și au contribuit la stimularea într-o asemenea 
măsură a interesului față de civilizaţia egipteană, încât turismul 
s-a dezvoltat tot mai mult, devenind principala industrie a ţării și 


cea mai importantă sursă de atragere a valutei. Cu toate 
acestea, numeroși conducători egipteni vedeau în acest tip de 
comerţ o afacere unilaterală, ei înșiși aflându-se la capătul scurt 
al firului. 

După cel de-al Doilea Război Mondial și după ce ţara și-a 
cucerit independenţa, guvernul a trecut aproape imediat la 
impunerea restricţiilor asupra comerțului cu antichităţi, într-o 
încercare de a impune controlul de stat. Această măsură a 
culminat cu legea din anul 1983, care, pornind de la legislaţia 
egipteană anterioară, din anul 1951, a fost astfel concepută 
încât să impună reglementări stricte ale statului cu privire la 
vânzarea și exportul de antichităţi. Legea le-a dat anticarilor un 
răgaz de șase luni pentru a înregistra anumite obiecte aflate în 
posesia lor şi a restricţionat vânzarea sau exportul acestora. În 
parte din motive naţionaliste și din dorinţa de a proteja ceea ce 
considera a fi moștenirea sa culturală, statul egiptean a încercat 
să exercite controlul maxim asupra industriei, inclusiv prin 
aplicarea unor restricţii dure privind exporturile. Conducătorii 
statului doresc să supervizeze și să controleze vânzările și 
veniturile care decurg de aici și să-i blocheze pe toţi - inclusiv 
pe egipteni - în a participa independent la acest tip de activitate 
comercială pentru obţinerea de profit individual. 

Totuși, această atitudine nu a reușit să stopeze comerțul, deși 
el a devenit ilegal și mai anevoios. Această activitate este 
amplu alimentată de „rezervorul” de bunuri potenţial valoroase 
aflat ascuns într-o ţară în care oamenii continuă să-și câștige cu 
greutate traiul zilnic și de faptul că există o piaţă de desfacere 
în scădere, dar extrem de profitabilă, pe care se pot vinde sau 
prezenta astfel de vestigii. Comerţul cu antichităţi continuă să 
prospere, deși în prezent el se derulează apelându-se la mult 
mai multe tertipuri decât în trecut. 

La începutul anilor '80 a fost pusă pe tapet problema originii 
obiectelor, iar aspectul a rămas la fel de actual și astăzi. După 
cum remarca egiptologul Robert Bianchi: „Astăzi, un obiect este 
socotit vinovat până când i se probează nevinovăția.” Dacă un 
obiect antic ar fi exportat din Egipt, după intrarea în vigoare a 
legislaţiei care reglementează exportul de antichităţi, egiptenii 
au dreptul să-l urmărească pe căi legale, apelând la toate 
forţele judiciare pe care le pot mobiliza. 

Egiptul, ca și alte țări din care provin obiecte de acest gen, a 


încercat să le recupereze pe unele care au fost scoase din ţară 
în urmă cu câteva decenii sau chiar acum mai bine de un secol. 
Negocierile și uneori procesele desfășurate în tribunale între 
ţările de origine ale antichităţilor și câteva dintre cele mai mari 
muzee ale lumii - cum ar fi Muzeul Getty din Los Angeles, 
Muzeul Metropolitan din New York și Muzeul Britanic din Londra 
- au ocupat pagina întâi a ziarelor. Unele dintre bunuri sunt, în 
mod indubitabil, artefacte furate. Un exemplu uluitor în acest 
sens este cel al comerciantului de antichități Frederick Schultz, 
din New York, care a fost condamnat în 2002 sub acuzaţia de a 
fi conspirat la primirea de obiecte antice egiptene, printre care 
și un bust de faraon, pe care l-a vândut mai târziu contra sumei 
de 1,2 milioane de dolari americani, obiect pe care comerciantul 
britanic Jonathan Tokely-Parry îl scosese clandestin din Egipt, ca 
pe un suvenir fără valoare. 


În cursul vizitei din 1978 pe care Joanna a făcut-o la 
Maghagha, Am Samiah a dus-o pe malul celălalt al fluviului, să 
vadă locul unde fusese descoperit codexul, acea culegere de 
texte antice. Au traversat fluviul cu o barcă, o felucă tipică din 
lemn, lucrată manual, cu pânzele desfăcute și câteva vâsle 
aruncate la bord pentru cazuri de urgentă. Joanna își amintește 
că pânza era peticită pe alocuri. Luntrașii erau navigatori 
experimentați pe Nil și-și cârmeau micuța ambarcaţiune printre 
curenţii puternici și bancurile de nisip, conducând-o spre o 
lagună aflată pe malul de răsărit. ă 

„Au venit cu noi soţia și doi copii”, își amintește Joanna. „In 
coșul ei, femeia își căra câteva lucrușoare. Însă, când am ajuns 
în mijlocul fluviului, a scos din zenbi/ [cos] două cești și mi-a 
oferit apă de Nil [maya ass/eya, apă adevărată], pe care a scos- 
o direct din fluviu, aplecându-se peste bord. Mi-a fost teamă să 
beau [din cauza] bi/harzia, însă femeia a insistat.” Se spune că a 
gusta din apele Nilului este o binecuvântare, deși există 
pericolul de a contacta o boală infecțioasă gravă. „Trebuie să 
recunosc că era atât de dulce încât și acum îi mai simt gustul în 
gură.” 

Când au ajuns pe malul celălalt, Joanna a pătruns într-o altă 
lume. „M-a cuprins senzaţia că intrasem în eternitate. Am văzut 


copilași Stropindu-și cu apă măgărușii, cu trupușoarele lor 
bronzate, cu pielea strălucind în razele soarelui. Era o altă lume, 
lipsită de stres, în care nimeni nu se grăbea și unde măgărușii 
erau mânaţi spre Nil de copii, spre a fi spălaţi și liniștiți. Aveam 
senzaţia că aici nu trecuseră două mii de ani.” 

După ce au coborât din barcă, Joanna și Am Samiah au urcat 
spre vârful unui deal, mergând pe un drum acoperit de colb. Nu- 
și poate aminti cât timp au mers, însă nu era departe. Copiii 
care s-au ţinut după ei (copiii și muștele te urmăresc peste tot în 
Egipt, își amintește femeia) veneau în spatele lor, ridicând un 
norișor de praf. Joanna a zărit o clădire care aducea cu o 
fortăreață, cu ziduri groase, construite din cărămizi de chirpici, 
și s-a întrebat dacă zidurile erau destinate să-i protejeze pe cei 
care locuiau înăuntru de căldura înăbușitoare din ţinut sau de 
dușmanii veniţi din afară. 

„Am intrat într-o curte în care trăiau fericiți laolaltă pui de 
găină și câini, copii și capre. Am intrat în camera de oaspeţi, 
unde ni s-a servit ceai cu mentă... dulce și fierbinte. Apoi, Am 
Samiah s-a ridicat în picioare și m-a rugat să-l urmez: Yia/la al 
magara [să mergem la grotă]; așa i-a spus el locului spre care 
ne îndreptam.” 

Locul în care intenţiona s-o ducă Am Samiah era o reţea de 
catacombe. Din câte știa ea, acestea nu le erau cunoscute 
arheologilor occidentali și niciunuia dintre numeroșii egiptologi 
care cutreierau regiunea. 

„Cea mai uluitoare parte a călătoriei au fost catacombele”, 
ne-a mărturisit ea, săpate direct în povârnișurile de calcar ale 
muntelui. 

„Nişte stâlpi mari și pătraţi susțineau bolțile, care păreau 
interminabile. Prin stilul lor, îmi aminteau de catacombele din 
Alexandria. 

Deodată, ne-a apărut în faţă o deschizătură. Au ridicat o 
piatră mare și ne-am strecurat spre lumea subterană a tăcerii. 
Era o galerie parcă din altă lume, cu nenumărate coloane 
pătrate, toate tăiate din aceeași piatră de calcar. Puteam sta în 
picioare și ne puteam plimba fără probleme în acel spaţiu. 
Singura sursă de lumină pătrundea prin deschizătura prin care 
intraserăm. Locul era curat, fără vreun miros neplăcut. Aerul era 
uscat.” 

O aștepta o nouă descoperire extraordinară. 


„Cu această ocazie, Am Samiah mi-a vorbit despre cărţi. Mi-a 
spus câte ceva, că au fost găsite într-un cufăr și că le vânduse 
cu puţin timp în urmă. L-am întrebat dacă textul era scris în 
greacă. Numai că el era analfabet și nu știa despre ce limbă era 
vorba sau dacă era scris în una sau în mai multe limbi. L-am 
întrebat unde găsise cărţile, iar el mi-a răspuns: «Fel gabal», 
adică în munte.” 

Am Samiah i-a spus Joannei că vânduse cărțile cu puţin timp 
înainte. l-a dat de înţeles că negustorul lui din Cairo se arătase 
interesat de texte, iar Am Samiah scosese un profit frumușel. Se 
putea bucura, gândindu-se la vremuri mai bune. Își putea hrăni 
familia timp de câteva luni și poate că avea să-și cumpere o 
mașină. 

Stând în peșteră, Joanna s-a simţit brusc invadată de o 
senzaţie de teamă și a fost cuprinsă de o presimţire de o 
profunzime aproape mistică. A părăsit peștera într-o stare 
apropiată de panică, cățărându-se pentru a ieși, fericită să vadă 
lumina soarelui. Mai târziu, s-a întrebat de multe ori ce se 
petrecuse cu adevărat la Jebel Qarara și ce descoperire se 
făcuse acolo. 

Povestea femeii este o mărturie unică, deoarece Am Samiah a 
vrut să-i spună mai multe, dar a ezitat, fie de teamă, fie din 
discreție. Ceea ce ne-a spus Joanna rămâne până-n prezent 
unica relatare a unei descoperiri spectaculoase. La scurt timp 
după aceea, Am Samiah a murit. Prospectorul autohton care 
jucase un rol atât de important în aducerea la lumină a 
Evangheliei după luda a luat cu el în mormânt mare parte din 
ceea ce știa. 


Douăzeci și șapte de ani mai târziu, Joanna a încercat să 
găsească locul exact în care fusese descoperit codexul. După ce 
și-a petrecut o perioadă considerabilă de timp căutându-l, a 
reușit să obţină un număr de telefon al lui Mahmoud, bărbatul 
despre care știa că avusese legături cu Am Samiah. 

Mahmoud și-a amintit-o imediat. Era încântat să aibă vesti de 
la ea după atâta timp. În entuziasmul lui iniţial, i-a spus că o 
putea ajuta să strângă informaţii detaliate legate de 
descoperire. l-a mărturisit că el fusese în grotă și că știa precis 


locul unde fuseseră descoperite scrierile. Era același loc pe care- 
| vizitase și Joanna. Mahmoud i-a descris femeii peștera în cele 
mai mici detalii. Își amintea și de câteva coșuri, în care se 
aflaseră vase romane din sticlă și care-și găsiseră drumul spre 
pieţele din marile orașe Cairo și Alexandria. 

Totuși, el a emis și câteva avertismente. Autorităţile egiptene 
nu știau nici acum de existența catacombelor. Gura de acces 
fusese de mult astupată. Ţăranii erau speriaţi de raffir, paznicii 
care patrulau în prezent prin întregul ţinut. Mahmoud era dispus 
să o conducă la grotă, însă totul trebuia să se petreacă în timpul 
nopţii, pentru a evita paznicii și a putea intra în galerie. Trebuia 
să sape pentru a putea intra și să-și acopere urmele după ce 
ieșeau din catacombe. Era mai bine dacă venea cu un prieten, 
fiindcă puteau să-și petreacă și o noapte întreagă pe dealurile 
din desertul de la Jebel Qarara. 

El i-a reamintit că trebuie să fie prudentă. Potrivit spuselor lui 
Mahmoud, în catacombă mai intrase și un al doilea grup, după 
Am Samiah. Oamenii aceștia goliseră peștera de toate celelalte 
obiecte, în afara scrierilor care fuseseră găsite în primele două 
cufere de lângă intrare. Respectivii nu erau prietenoși. Adevărul 
este că ar fi fost mult mai bine pentru siguranţa tuturor să fie 
extrem de prudenţi și să evite o întâlnire. Erau genul de oameni 
care ar fi încercat să riposteze dacă erau descoperiţi. 

Joanna a fixat o întâlnire cu Mahmoud. Urmau să se 
întâlnească peste o lună, după ce vor fi făcut toate 
aranjamentele necesare. 

Numai că, în cursul acestei luni, lucrurile s-au schimbat. S-au 
ivit probleme. Într-o convorbire telefonică pentru stabilirea 
detaliilor, Mahmoud i-a spus Joannei că, din păcate, mormântul 
fusese lăsat în starea în care-l părăsise cel de-al doilea grup, 
adică fusese jefuit complet. Peste tot zăceau împrăștiate 
schelete. Locul era într-o stare dezastruoasă. Arăta exact a ceea 
ce era: un mormânt profanat. Toate obiectele fuseseră furate și 
vândute de mult pe pieţele din Cairo și Alexandria. Mahmoud nu 
avea nicio legătură cu aceste ultime vânzări, însă auzise despre 
ele. 

Când, în cele din urmă, întâlnirea propusă a avut loc, 
Mahmoud a întâmpinat-o pe Joanna fiind îmbrăcat într-un tricou, 
și nu într-o gealaba. Era un tip atletic, frumos, cu un zâmbet plin 
de solicitudine. Avea părul tuns scurt și un chip inteligent, 


curios. Însă Mahmoud a început să bată în retragere chiar mai 
mult decât la primele lor discuţii. Nu mai era la fel de precis în 
privinţa localizării catacombelor. l-a spus Joannei că situl era 
foarte greu de găsit pentru niște necunoscători. Responsabilii de 
la Autoritatea pentru Antichităţi nu știau de existenţa locului, 
numai el și câţiva alţi felahi din ţinut l-ar fi putut găsi. 

Și a continuat să bată în retragere. Da, textele fuseseră 
descoperite la Jebel Qarara, însă nu în locul pe care-l văzuse 
Joanna, s-a contrazis el. Adevărata peșteră se afla cam la cinci 
kilometri mai departe. A spus din nou că era îngrijorat din cauza 
raffir-ului. Era gata s-o ducă acolo pe Joanna, însă numai dacă 
era plătit și numai dacă Joanna și colegii ei își asumau 
responsabilitatea. 

Pesemne că prin „responsabilitate” el înțelegea o serie de 
posibile cheltuieli: facturile care trebuiau plătite în 
eventualitatea arestării, bacșișul necesar spre a-i mitui pe cei 
care i-ar fi ajutat să scape din această situaţie sau oricât ar fi 
fost necesar spre a-i despăgubi pe cei din al doilea grup, în 
schimbul a ceea ce aceștia ar fi considerat o încălcare a 
„proprietăţii” lor. In acest punct, negocierile s-au întrerupt. 

Ideea de a intra într-un sit arheologic din Egipt fără permisele 
necesare era și așa destul de neatrăgătoare. In condiţii normale, 
pentru fiecare loc „delicat” sunt necesare opt autorizații 
distincte, procurate de la opt ministere egiptene diferite. Practic, 
întreaga regiune Al Minya intra în această categorie. Mai mult 
decât atât, o atare expediție presupunea pregătiri 
extraordinare. Existau pericole reale. Provincia Al Minya, regiune 
din Egipt unde s-au produs câteva incidente teroriste, inițiate de 
islamici, era considerată o zonă cu probleme de securitate. In 
cele din urmă, oferta lui Mahmoud a fost respinsă. 


Primele etape ale traseului pe care l-a parcurs iniţial 
manuscrisul s-au pierdut, iar date certe despre existenţa lui se 
cunosc abia după momentul când acesta a reapărut la Cairo. 
Pentru cei prin mâinile cărora a trecut, Evanghelia după luda 
continua să rămână o marfă anonimă. Ţăranii egipteni care au 
scos-o din catacombe nu știau nici măcar vag în ce limbă fusese 
scrisă. Abia comerciantul din Cairo, căruia Am Samiah i-a vândut 


codexul, a aflat, într-un târziu, un pic mai mult, deși nu a înţeles 
niciodată ce mesaj transmiteau cuvintele copte. Fragilul 
manuscris pe papirus începuse o călătorie în sens invers, spre 
un viitor din ce în ce mai periculos. 


Capitolul doi 
Sume de răscumpărare fabuloase 


Din câte mi-am putut da seama, aceasta este una dintre cele 
mai mari descoperiri istorice din secolul XX, presupunând că 
testul datării confirmă originea sa. Cu certitudine, este cea mai 
importantă descoperire din ultimii șaizeci de ani - de la Nag 
Hammadi și Manuscrisele de la Marea Moartă. 

Bart D. Ehrman 


La scurt timp după ce a fost descoperit în mormântul de la 
Jebel Qarara, codexul a călătorit spre nord, dus de Am Samiah, 
în posesia căruia se afla, plecând din provincia Ai Minya spre 
Cairo. Aici a fost vândut unui negustor de antichităţi, pe nume 
Hanna Asabil. Atâta timp cât s-a aflat în păstrarea sa, 
Evanghelia după luda a trecut prin cea mai alarmantă fază a 
degradării sale. 

Probabil că documentele au fost înfășurate în ziare, pentru 
călătoria lor spre oraș, așa cum s-a întâmplat și mai târziu, 
pentru verificarea lor în Europa și America. Aceasta este 
maniera în care egiptenii își transferă mărfurile cele mai de preţ. 
Totuși, papirusul se deteriorează din cauza verminei sau a 
umidității. Poate fi uscat de căldura caniculară și ars de foc. Deși 
documentele puteau valora milioane de dolari, valoarea lor 
rămânea intactă atât timp cât starea lor rămânea intactă. 

O asemenea neglijenţă își pune amprenta pe multe obiecte 
care ajung pe piaţa antichităţilor egiptene. La extremitatea 
inferioară a lanţului comercial poţi găsi papirusuri în pieţele de 
vechituri, cum este Souq al-Goma'a, care atrage săptămânal mii 
de săraci din Cairo. Un alt factor care explică bogăţia atât de 
mare în artefacte a acestei țări este faptul că preţul este stabilit 
adeseori de vânzător, ale cărui cunoștințe sunt de obicei cele 
ale unui abil om de afaceri, și nu ale unui savant. 


lar ceea ce complică și mai mult întreaga istorie este 
secretomania care predomină în lumea antichităţilor egiptene. 
Comercianţii nu le mărturisesc clienţilor tot adevărul, iar dacă 
sunt forţaţi s-o facă, atunci îl spun parţial. Fiindcă adevărul le 
poate crea probleme. Ludwig Koenen, profesor la Universitatea 
Michigan și eminent papirolog, a rezumat astfel lucrurile: „Pe 
vremea cât am locuit în Egipt am învăţat că nu poţi avea 
încredere în ceea ce-ţi spune vânzătorul sau comerciantul.” 

A exagera, a înșela sau a minţi în faţă ţine de arta negocierii 
dintr-un bazar egiptean. Pur și simplu, asta face parte din regula 
jocului, este un element esenţial în actul de a oferi și cumpăra, 
joc care se perpetuează astfel de generaţii întregi. Toate 
mijloacele sunt scuzabile pentru a face ca un obiect să pară 
valoros sau autentic. Un îndemn suplimentar caracterizează 
comerțul cu antichităţi: protejează-ţi sursa! Dezvăluirea sursei 
este un lucru grav și chiar periculos. În cazul negustorilor, asta 
înseamnă că nu trebuie să dezvălui niciodată cu exactitate de 
unde provin mărfurile tale și nici cui ești pe punctul de a le 
vinde. 

Pedepsele pentru trădare sunt uneori nemiloase. Circulă 
istorii despre felul în care comercianții egipteni l-au ucis pe unul 
dintre confraţi pentru vina de a fi comis indiscreţii, de a fi 
flecărit, pur și simplu, despre locul de unde își procura altcineva 
marfa. Cel care vorbește este considerat trădător de întreaga 
tagmă a negustorilor. 

Hanna refuza să spună vreodată de unde cumpăra un obiect 
sau cui urma să i-l vândă. Dacă sursa avea pe viitor și alte 
obiecte de vânzare? Și dacă erau mai mulţi potenţiali 
cumpărători? Dezvăluirea identităţii acestor cumpărători sau 
vânzători nu făcea să sporească suma plătită. Orice informaţie 
ar fi adus numai rău, cel mai mic fiind acela că putea favoriza 
un posibil concurent să încheie afacerea. lar faptul că Hanna 
cumpărase manuscrisele codexului de la Am Samiah reprezenta 
un mare secret, demn de a fi păstrat în același fel în care Bob 
Woodward și Carl Bernstein au ascuns identitatea informatorului 
secret Deep Throat timp de treizeci de ani după scandalul 
Watergate. 

Hanna avea vreo duzină de versiuni despre felul în care 
fusese descoperit codexul și cum intrase în posesia lui. În una 
dintre ele susţinea că el și familia sa moșteniseră, în realitate, 


prețioasele manuscrise de la tatăl lui. Documentele, în toată 
diversitatea lor, fuseseră transmise din tată în fiu și, de fapt, 
nimeni nu-și mai amintea precis de câte generaţii. Ca element 
de înfrumusețare a poveștii sale, Hanna spunea uneori că tatăl 
său fusese un ţăran din Beni Mazhar, așezare situată la nord de 
orașul Minya. Tatăl său adunase textele la scurtă vreme după 
cel de-al Doilea Război Mondial - adică, în mod sigur, cu puţin 
înainte de 1951, perioada în care statul egiptean a pus în 
aplicare câteva dintre măsurile legislative privind antichităţile. 
Singura problemă legată de povestea lui este că nimeni nu o 
crede. 

In cursul unei vizite la un potenţial client, Hanna i-a relatat 
unui confrate negustor o a doua versiune a împrejurărilor în care 
fuseseră descoperite cărțile. Doi ţărani arau câmpurile lor din 
apropiere de Maghagha când, deodată, pământul s-a surpat și 
aceștia au dat peste un mormânt. Acolo au găsit manuscrisele, 
înfășurate într-o pânză de-a lungul corpului unui mort - Hanna a 
folosit termenul de „mumie” în arabă, ca și cuvântul „sarcofag”. 
Această versiune a povestit lui se aseamănă extraordinar de 
mult cu istoria descoperirii, în 1945, a codexurilor de la Nag 
Hammadi. Fără îndoială că Hanna era la curent cu relatările 
referitoare la descoperirile de la Nag Hammadi, cărora presa 
egipteană le acordase un spaţiu amplu. 

Dar iată că o altă variantă a originii codexului provine de la 
cunoscutul papirolog italian Manfredo Manfredi, care se număra 
printre cunoscuţii lui Hanna prin anii '70. Distins profesor la 
Universitatea din Florenţa, Italia, Manfredi călătorea frecvent la 
Cairo. Hanna îi spusese odată că manuscrisele fuseseră găsite 
într-o cameră închisă - probabil un mormânt - de la Hermopolis, 
care este situat la aproximativ 16 kilometri sud de Al Minya. Nu 
se știe dacă această versiune este reală sau nu. 

In mai 2004, depănându-și amintirile, Hanna a povestit că o 
serie de manuscrise intraseră în posesia lui, unele dintre 
acestea fiind scrise în grecește, altele, în coptă (deși este puţin 
probabil că Hanna putea face diferenţa dintre cele două limbi). 
El a mai spus că cele scrise în coptă fuseseră descoperite în 
apropiere de Maghagha, probabil pe dealurile de la Jebel Qarara, 
pe celălalt mal al fluviului, iar cele scrise în limba greacă 
fuseseră găsite într-un loc din regiunea Beni Hassan, important 
sit istoric din zonă. 


Indiferent de proveniența manuscriselor, Hanna era asociat 
cu câţiva confraţi egipteni, fiind obligat să împartă profitul cu 
aceștia. Un prieten și partener de afaceri al unuia dintre aceștia, 
Boutros, a relatat o altă versiune a evenimentelor petrecute cu 
numai un sfert de secol înainte, cărora continuă să le lipsească 
conturul și claritatea, aspect care se aseamănă destul de bine 
cu ceața egipteană ce plutește deasupra fluviului în zorii zilei, 
până ce o risipește iute căldura soarelui. Asemenea altor câteva 
versiuni, nici acesteia nu-i lipsește elementul de interes 
personal. 

La 60 de ani, Boutros este un bărbat prudent, slab, cu o 
mustăcioară subţire, care zâmbește rar. După spusele lui 
Boutros, unul dintre confrații lui Hanna, și nu Hanna însuși, a 
cumpărat iniţial cărţile de la Am Samiah. Cei doi erau din același 
ţinut; confratele locuia într-un orășel de lângă Maghagha, numit 
Sandafa el Far. El l-a cunoscut pe ţăran din întâmplare, într-o 
biserică situată la numai opt sau nouă kilometri depărtare de 
Maghagha - biserica Ambar, cunoscută și sub numele de 
biserica Sfântul Samuel, un celebru loc de închinăciune pentru 
copți. 

Am Samiah l-a invitat pe confratele respectiv la el acasă, la 
Maghagha. Aici, Am Samiah i-a arătat un portret prins pe 
perete, care înfățișa o personalitate coptă: un sfânt sau poate 
chiar Sfânta Familie în Egipt, nu-și putea aminti precis. 

Toate acestea s-au petrecut, după spusele lui Boutros „în luna 
a zecea a anului 1981”. Această dată diferă de celelalte, strânse 
în cursul acestei investigaţii, însă alte aspecte ale povestirii par 
a fi adevărate. 

Două luni mai târziu, Am Samiah l-a contactat pe confratele 
respectiv și i-a oferit codexul. Potrivit spuselor lui Boutros, 
colegul său avea „câteva prăvălii la Cairo și la Sohag, în Egiptul 
Superior”. Hanna și asociaţii lui lucrau de mult împreună și erau 
într-un soi de parteneriat liberal. Colegul respectiv a luat cărţile 
și i le-a dus lui Hanna, la Cairo. Hanna a fost extrem de încântat 
și le-a cumpărat imediat, în speranţa că va scoate o avere de pe 
urma lor, pentru el și familia sa. 

Totuși, potrivit spuselor lui Boutros, Hanna și-a înșelat mai 


târziu asociaţii, prin faptul că nu a împărţit cu ei suma rezultată 
din vânzarea manuscriselor și nu le-a dat comisionul cuvenit. 
Boutros s-a supărat - în numele colegilor lui - și i-a cerut banii, 
cu gândul de a aranja el distribuirea corectă a comisioanelor. 
Nimeni n-ar fi crezut că Hanna putea să-i înșele în asemenea 
hal, a argumentat Boutros, și totuși exact asta s-a întâmplat. 
Motivația pe care a furnizat-o ulterior Hanna în apărarea sa este 
că și-a ajutat colegii pe alte căi. „Fiu de căţea”, a comentat cu 
amărăciune Boutros despre Hanna, mulţi ani după producerea 
evenimentelor. 

O altă explicaţie ar fi aceea că Hanna nu a știut niciodată 
exact unde au fost descoperite manuscrisele. Am Samiah era un 
excelent „curier” - un termen potrivit în cazul lui ar fi 
franţuzescul fournisseur, adică furnizor - și, asemenea lui 
Hanna, el nu era genul care să-și dezvăluie sursele, dacă acest 
lucru nu era absolut necesar. Asta putea să provoace numai 
necazuri. 

În perioada în care manuscrisele au fost la el, Am Samiah era 
supus pericolelor din mai multe părţi, ceea ce impunea 
păstrarea secretului. În primul rând, concurenţa putea reface 
drumul până la sursă și putea obţine manuscrise și documente 
asemănătoare (conform discuţiilor dintre Mahmoud și Joanna, 
exact asta s-a întâmplat). În al doilea rând, trebuia să fie atent 
la oficialii care vegheau la respectarea legii egiptene și la modul 
în care ar fi putut reacţiona aceștia. In al treilea rând, undeva în 
ierarhia egipteană, puteau oricând apărea cereri de plată a 
bacșișurilor sau un fel de plată de răscumpărare care trebuia 
achitată. 

Discreţia este cea mai bună trăsătură a vitejiei. Atunci când 
conduci o afacere pe piaţa antichităţilor, cel mai sănătos este să 
nu spui prea multe. 


Hanna Asabil era scund și îndesat, iar unii îl considerau hidos, 
din cauza gușii care-i crescuse, ceea ce a și condus la porecla 
„Gușatul”. 

În plus, fuma ţigară de la ţigară. Era îmbrăcat aproape tot 
timpul într-un costum maro deschis, care-i atârna neglijent pe 
corp. În anii '70, Hanna era tot necăsătorit și, lăsând la o parte 


gușa sa, el reprezenta un candidat râvnit în comunitatea coptă 
din Cairo. Deși avea peste patruzeci de ani, era capabil să-și 
câștige existenta și să întreţină o familie, trăind pe picior mare. 

De îndată ce a văzut papirusurile lui Am Samiah, Hanna a 
știut că această „carte”, după cum îi spune el referindu-se la 
codex, reprezenta un obiect de o posibilă valoare substanţială. 
Era dispus să plătească un preţ mare în schimbul cărții. S-a 
convenit rapid asupra sumei: 8.000 de lire egiptene, un târg 
excelent pentru Am Samiah, care era nerăbdător să vândă. La 
acea vreme, 8000 de lire egiptene reprezentau echivalentul 
câtorva mii de dolari, valoare pe care Hanna a confirmat-o și 
față de unul dintre intermediari. Potrivit spuselor lui Boutros, 
partenerii lui Hanna în această tranzacţie i-au oferit soţiei lui Am 
Samiah câteva daruri, printre care și trei brățări din aur, ca 
dovadă a bunelor lor intenţii. 

Hanna este un creștin copt evlavios și merge regulat la slujbe. 
El mai este și un influent „bijutier”, în stilul tipic egiptean al 
traficanţilor care achiziţionează orice au de oferit localnicii și 
prezintă o potenţială valoare. Hanna și nenumăraţii negustori 
asemenea lui reprezintă, pentru ţărani, verigile de legătură cu 
lumea din exterior. Relaţiile sale cu Hanna, dar și cu alţii, i-au 
permis lui Am Samiah să devină unul dintre cei mai prosperi 
ţărani din Maghagha. 


Motivul pentru care se vând atât de multe antichităţi la Cairo 
este unul simplu: orașul reprezintă una dintre cele mai mari 
pieţe din lume, pentru toate tipurile de mărfuri. El are o 
populaţie la fel de numeroasă ca și Tokyo, cu cele șaisprezece 
milioane de locuitori din zona metropolitană, care creste la 
douăzeci de milioane de oameni în timpul zilei, când muncitorii 
și șefii se îndreaptă spre oraș, venind din suburbii cu trenul, 
mașina, bicicleta sau chiar pe jos. 

Orașul este celebru pentru zgomotul său neîntrerupt: 
claxoanele mașinilor și alte zgomote specifice traficului, 
vânzătorii care-și strigă mărfurile. Practic, pieţele care se întind 
pe străzi întregi sunt peste tot. Cea mai mare este sovk-ul Khan 
el Khalili, un bazar cu o vechime de peste șase secole. El 
funcționează în mare măsură ca în perioada medievală. Aici se 


găsește o largă și fascinantă varietate de mărfuri: mirodenii, 
parfumuri, aur, argint, covoare, alamă, articole de pielărie, 
sticlărie, atât antică, cât și modernă, obiecte de ceramică, 
reproduceri de calitate după piese de muzeu, vase clasice, 
papirus și multe altele. Bazarul este veșnic aglomerat. 
Negustorii ambulanți sunt cu ochii pe turiștii nevinovaţi sau pe 
oricine poate fi considerat o pradă ușoară. 

Spre deosebire de magazinele de bijuterii din provincie - unde 
fiecare prăvălie etalează un talmeș-balmeș de mărfuri -, 
magazinele din Cairo tind să fie mai specializate. In majoritatea 
lor, mărfurile provin din interiorul Egiptului, deși printre ele sunt 
și bunuri importate de pretutindeni. În vechime, piaţa Khan al 
Khalili era atât de abundentă, încărcată de aromele grele și 
plăcute ale mirodeniilor aduse din Orient, încât unele voci 
sugerează că ar fi jucat un rol major în hotărârea pe care au 
luat-o Columb și finanţatorii lui de a căuta o altă rută spre India. 

Însă adevăratele obiecte de valoare nu sunt expuse la vedere. 
Adevăratele comori, cum ar fi manuscrisele de la Al Minya, 
aveau locul lor special și erau oferite numai clienţilor deosebiți. 
Conform dovezilor, se pare că la un moment dat, prin anii 70, 
textele antice, din care făcea parte și Evanghelia după luda, au 
fost oferite spre vânzare într-un magazin din Cairo. Deși este 
improbabil că Hanna ar fi permis vreodată expunerea în public a 
documentului, totuși ideea nu este complet lipsită de valoare. 

Dacă este adevărat, atunci textele au fost probabil examinate 
de clienţi serioşi, într-o cămăruţă întunecată, unde nu era 
permis accesul cumpărătorilor de rând. Clientul a intrat probabil 
în magazin, apoi a fost condus într-o cameră din spate. Poate că 
ușa a fost încuiată în urma sa. Vizitatorului i s-a oferit probabil 
cafea sau shai, ceai. Apoi, manuscrisul a fost scos pe furiș și 
arătat spre a fi verificat, oferindu-i-se astfel potenţialului 
cumpărător scurta ocazie de a încerca să stabilească când a fost 
scris sau ce conţinea. Nimănui nu-i era permis să zăbovească 
prea mult. Era vorba despre o vânzare, nu despre o verificare 
științifică. 


Hanna, care era de origine din provincia Al Minya, se 
descurcase bine și prosperase la Cairo. Era un abil comerciant 


de obiecte preţioase, deși recunoscut pe piaţa locală pentru 
prețurile mari pe care le stabilea și pentru încăpăţânarea sa. Se 
spunea despre el că reușise să cumpere câteva clădiri în Cairo, 
inclusiv blocul de apartamente cu mai multe etaje în care locuia 
el însuși, din cartierul bogat Heliopolis, situat în porţiunea nord- 
estică a orașului. lar faptul că el încerca să vândă piese antice 
chiar din apartamentul lui este confirmat de comercianții care 
negociau cu el. 

Apartamentul în care locuia Hanna Asabil nu era ostentativ. 
Asemenea multor altora de la acea vreme din Cairo, el făcea 
parte dintr-o serie de construcţii lăsate în paragină și care 
dădeau o impresie de eleganţă ponosită. Ca majoritatea caselor 
din oraș, clădirea trebuia urgent renovată. 

Chiar dacă Hanna era proprietarul întregului imobil, interiorul 
apartamentului în care locuia nu era atrăgător sau elegant în 
mod deosebit. Holul strâmt de la intrare servea și ca sală de 
așteptare. Camera de zi era înghesuită, având un divan acoperit 
cu perne, lipit de perete. In fața canapelei se afla o masă 
dreptunghiulară, cu tăblia din sticlă, plină cu scrumiere ticsite 
de mucuri de ţigară. Din plafon atârna direct un bec. Bucătăria 
și baia erau curate și atât de slab luminate încât unul dintre 
oaspeţii care au mers în vizită la Hanna a avut nevoie de o 
lanternă. 

Hanna păstra o mică parte din tezaurul lui într-un seif secret 
din apartamentul său, precum și în alte locuinţe cumpărate de 
rude ale lui sau în care avea acces, însă, firește, n-ar fi spus 
niciodată nimănui unde se aflau exact ascunzătorile. Printre 
lucrurile de valoare se numărau câteva obiecte arheologice, un 
colan din aur, câteva fragmente sau suluri de papirus, câteva 
monede antice și ceva bani lichizi. 

Una dintre persoanele care au vizitat apartamentul lui Hanna 
a fost și comercianta de antichităţi Frieda Tehacos Nussberger. 
Tenace și temperamentală, ea și-a făcut studiile și și-a început 
cariera la Paris, însă, mai târziu, s-a căsătorit cu un artist și 
bijutier elveţian, pe nume Werner Nussberger, devenind ea 
însăși comerciantă de obiecte de artă la Zurich. L-a cunoscut pe 
Hanna în anii '70, perioadă în care călătorea frecvent la Cairo. 

„Hanna îşi primea clienţii într-un micuţ apartament din 
Heliopolis”, își amintește ea. „De la etajul doi. Era proprietarul 
întregului imobil. li recunoșteai ușa după nenumăratele lacăte 


puse pe ea. Era un apartament tipic copt. Hanna nu era 
niciodată singur. [Câte o rudă de-a lui] apărea de după ușă, în 
timp ce Hanna îţi oferea un ceai sau un suc. Când ne aștepta, ne 
pregătea adeseori felul nostru preferat, me/ocheya - un fel de 
mâncare egiptean din legume, preparat după o reţetă specială, 
cu pui de porumbel -, pe care ni-l servea, după ce așternea 
direct pe masă un ziar, în loc de față de masă. Mâncam cu 
tacâmuri din aluminiu și rupeam porumbeii cu degetele. 
Melocheya cu orez merita să batem drumul până acolo.” 

Masa era prologul afacerii propriu-zise. După masă apăreau 
de prin ascunzători și articolele pe care Hanna le oferea în ziua 
respectivă. „După ce ne spălam mâinile unsuroase în baia 
neatrăgătoare, ne așezam și ne pregăteam să vizionăm ce avea 
de oferit gazda (adică Hanna). De sub paturi ieșeau cutii de 
carton cu aspect de ambalaj, legate cu sfoară.” 

Uneori, marfa lui era atrăgătoare, alteori, nu. Nu exista 
niciodată siguranța asupra valorii reale a vreunuia dintre 
obiecte. Hanna știa să-și joace cărţile, urmărindu-și propriul 
interes. 

Ceea ce a frapat-o pe Frieda este că niciunul dintre 
comercianții cei mai de seamă din Cairo nu dispunea de o 
bibliotecă personală și nu era în mod deosebit un cunoscător al 
obiectelor și antichităţilor. Niciunul dintre ei nu avea curiozitatea 
să stabilească proveniența unui obiect, prin consultarea 
lucrărilor de referinţă, spre a determina ce reprezenta acesta 
sau ce valoare avea. Practic, nu aveai cum să întâlnești un 
negustor de antichităţi care să fi vizitat Muzeul din Cairo. 

„Hanna nu era diferit de ceilalţi”, își amintește Frieda. 

ÎI considera un tip straniu: un bun comerciant, dispunând de 
mai multe articole cu adevărat excepţionale și de nenumărate 
obiecte de mică valoare. Nu se sfia să pretindă preţuri 
astronomice și aștepta luni sau chiar ani întregi, dacă răspunsul 
era negativ. 

Frieda a fost surprinsă să afle, mulţi ani mai târziu, că Hanna 
era specializat, printre altele, în textele scrise pe papirus. Nu 
putea crede că Hanna dispunea de cunoștințele sau 
rafinamentul necesare evaluării unui manuscris antic. Cineva - 
probabil un expert - trebuie să-l fi sfătuit pe Hanna. 

Dacă așa stăteau lucrurile, atunci un posibil candidat era 
profesorul german Ludwig Koenen, care predase la 


Universitatea din Köln, Germania, dar care se transferase în 
Statele Unite și devenise profesor la Universitatea din Michigan, 
pe la jumătatea anilor '70. Pentru comercianții autentici de 
antichităţi din Cairo, Koenen a devenit cel mai cunoscut dintre 
europenii sau americanii care fie au trăit la Cairo, fie au vizitat 
vreodată orașul. Le era cunoscut localnicilor arabi sub numele 
de „Koenig” (sau Konig), care în germană are sensul de „rege”, 
deși se poate ca porecla să fie o coincidenţă; mai probabil este 
că arabii nu reușeau să-i pronunţe corect numele. Potrivit 
locuitorilor din Cairo, el nu numai că făcea achiziţii pentru sine și 
pentru universităţile la care lucra, dar a și învăţat o întreagă 
generaţie de comercianţi egipteni ce anume să caute și cum să 
evalueze un papirus. 

Koenen era o figură familiară în magazinele de antichităţi din 
Cairo și în orice alt loc din Egipt unde puteai găsi papirusuri 
vechi. Venise în prima sa vizită la Cairo pe la sfârșitul anilor '50. 
Potrivit profesorului Roger Bagnall de la Universitatea Columbia, 
remarcabil clasicist și papirolog, „Ludwig cumpăra tot ce găsea. 
Universitatea Yale cumpăra și ea, atât printr-un intermediar din 
New York, H. P. Kraus, cât și direct. A fost ultima perioadă 
importantă când se mai găseau papirusuri pe piaţă. Către 
începutul anilor 70, piaţa a intrat în declin”. 

Tipic pentru un căutător, Koenen adora să se plimbe prin 
magazine și să-i testeze pe vânzători cu întrebări despre 
papirusuri antice care ar fi fost descoperite în vreun loc 
îndepărtat. Koenen era mai ales interesat de fragmente de 
înscrisuri pe papirus, care au fost descoperite în interiorul 
sarcofagelor cu cartonaj, mulaje turnate în ipsos, datând din 
perioada ptolemeică și romană. Cărţile, cum ar fi Evanghelia 
după luda și o parte din codexurile descoperite la Nag 
Hammadi, aveau legături menite să menţină împreună filele de 
papirus. Fragmentele de papirusuri scrise erau adeseori lipite în 
interiorul cartonajelor. În Antichitate, acest material era 
considerat consumabil, însă el capătă o valoare însemnată în 
epoca modernă. Materialul de umplere din interiorul legăturilor 
oferă adeseori indicii prețioase referitoare la perioada în care a 
fost creată o carte scrisă pe papirus sau poate furniza dovezi 
istorice de orice tip în legătură cu locul și proveniența unui 
document scris pe papirus. Koenen le arăta negustorilor cum să 
examineze interiorul unui cartonaj, apoi cum să detașeze cu 


grijă fragmentele care fuseseră fixate cu liant de către vechii 
egipteni. 

„Cred că cel care le-a deschis ochii comercianților din Cairo a 
fost Koenen”, remarca un confrate comerciant. „Nimeni nu știa 
înainte despre aceste comori tăinuite. Sau că erau valoroase.” 
În corespondenta sa, Koenen admite că îl cunoștea pe Hanna, 
însă nu-și amintește ca Hanna să-i fi spus ceva despre „carte”, 
în mod specific despre textele din care făcea parte și Evanghelia 
după luda, la începutul sau la mijlocul anilor 70. 

Un alt nume care apare menţionat ca posibilă sursă de 
expertiză a lui Hanna este papirologul Manfredi. „Hanna 
cunoștea o mulţime de personaje de soiul lui Manfredi și Koenen 
și a dobândit un adevărat instinct faţă de piesele provenind din 
fragmente de înscrisuri pe papirus”, a continuat negustorul. „El 
știa că noi, comercianții, nu suntem în stare să apreciem o 
asemenea comoară, însă ne folosea pentru a-l pune în legătură 
cu un potenţial cumpărător.” 

Manfredi nu era coptolog, expert în studii de coptă antică, și 
nu avea niciun interes special în achiziționarea de cărți copte. 
Totuși, ajutându-l pe Hanna, el spera să reușească să încheie 
tranzacţii avantajoase cu fragmentele de papirus pe care le 
cumpăra pentru colecţia sa personală. In cursul unei convorbiri 
telefonice, Manfredi a recunoscut că-l cunoscuse pe Hanna la 
Cairo, însă a afirmat că nu l-a revăzut din anul 1974 sau 1975. 
Totuși, Manfredi pare să fi știut de existenta codexului, despre 
care înţelesese că provine de la Hermopolis, din apropiere de 
Jebel el Tuna. Când i-am pus mai multe întrebări, încercând să-i 
zgândărim amintirile, Manfredi a devenit reticent. 

În anul 1979, deși Hanna era deja un om bogat, conform 
standardelor egiptene, el era convins că manuscrisele scrise pe 
papirus pe care le cumpărase prin intermediul lui Am Samiah 
aveau să-i aducă o avere. Totuși, el nu știa cu exactitate ce 
conţineau documentele și nici nu avea o idee precisă în legătură 
cu valoarea lor, în termeni atât financiari, cât și știinţifici. Cu 
toate acestea, era convins că deţine una dintre cele mai mari 
comori din epoca modernă. 

În cadrul unei întruniri de taină, care s-a desfășurat la Cairo, 
în ianuarie, și în prezenţa unuia dintre partenerii lui Hanna, s-a 
spus că Manfredi a fost persoana care l-ar fi sfătuit pe Hanna cu 
privire la stabilirea preţului textelor antice. Conform spuselor 


acestuia, cifra sugerată de Manfredi a fost de trei milioane de 
dolari americani. 


Ca un creștin copt cucernic ce era, Hanna trebuie să fi fost 
încântat să afle că documentele erau cărți gnostice care relatau 
istoria vieţii lui lisus în limba istorică vorbită de comunitatea din 
care făcea parte, deși, cu timpul, ortodocșii copţi au îmbrățișat 
învăţăturile canonice și s-au desprins de gnosticism. 

Câteva capitole din Biblie, atât din Vechiul, cât și din Noul 
Testament, au o rezonanţă puternică pentru credincioșii 
egipteni, în special pentru cei care trăiesc în Cairo, deoarece 
câteva dintre cele mai importante lăcașuri ale religiei copte sunt 
localizate în oraș. Primul capitol se referă la povestea lui Moise. 
Conform credinţei copte, sinagoga Avraham Ibn Ezra, situată 
chiar în apropierea unor biserici copte din orașul vechi Cairo, 
este locul în care tânărul și virtuosul Moise a venit să se roage 
lui Dumnezeu să oprească năpasta care adusese suferinţă 
poporului egiptean. 

Pe măsură ce mesajul creștin s-a răspândit printre egipteni, 
aceștia au adoptat cu căldură istoria despre poporul biblic, care 
le fusese sclav și cu care s-au identificat imediat. Copţii cred cu 
tărie în Dumnezeul creștinilor, însă ei au integrat și Vechiul 
Testament în propriul lor sistem religios. „Binecuvântat să fie 
poporul Meu, Egiptul”, spun ei, făcând trimitere la un citat din 
Isaia 19:25, care continuă astfel: „... și Asiria, lucrul mâinilor 
Mele, și Israel, moștenirea Mea!”. Acea porţiune a citatului care 
se referă la Egipt este preluată în aproape toată literatura coptă. 
Ea înfrumuseţează ultima copertă a unei cărţi editate în condiţii 
excepţionale, intitulată The Holly Family in Egypt (Sfânta Familie 
în Egipt) și publicată în atelierele uneia dintre mănăstirile copte 
importante, Al Mina, situată în Delta Nilului, nu departe de 
Alexandria. 

Tot în Isaia, profeția spune că va fi „un jertfelnic în mijlocul 
pământului Egiptului și un stâlp de pomenire la hotarul lui, 
pentru Domnul” (Isaia 19:19). Pasajul continuă astfel: „Domnul 
se va face știut în Egipt și Egiptenii vor cunoaște pe Domnul în 
ziua aceea. Şi vor aduce arderi de tot și prinoase și vor face 
făgăduinţe Domnului și le vor împlini” (Isaia 19:21). Copţii susţin 


că au identificat localizarea exactă a altarului lui Dumnezeu. Ei îl 
cinstesc în mănăstirea Al-Muharraq de la Assiut, în Egiptul 
Superior. 

Tot așa cum au integrat cărţile vechi-testamentare în sistemul 
lor religios, copţii au insistat asupra acelor pasaje din Noul 
Testament care fac trimitere la Egipt. Copţii pun la loc de mare 
cinste pasajul din Evanghelia după Matei, în care Sfânta Familie 
fuge în Egipt, pentru a se salva de uciderea pruncilor, ordonată 
de lrod. losif și Maria se tem că recensământul a fost gândit 
pentru a-i face rău sau a-l ucide pe pruncul Mesia. „[...] îngerul 
Domnului se arătă în vis lui losif, zicând: «Scoală-te, ia Pruncul și 
pe mama Lui și fugi în Egipt și stai acolo până ce-ţi voi spune, 
fiindcă Irod are să caute Pruncul ca să-L ucidă.»” (Matei 2:13). 

Deși Biblia nu oferă precizări despre călătoria pe care a făcut- 
o Sfânta Familie, copţii și-au dat silinţa să reconstituie ruta pe 
care a străbătut-o ea în cursul trecerii prin Egipt. Relatarea 
coptă a călătoriei abundă în detalii. Conform tradiției, Sfânta 
Familie a călătorit pe uscat până în Egipt, mergând pe ruta din 
nordul Peninsulei Sinai și trecând prin El Arish. Apoi, traseul 
Sfintei Familii a traversat întreaga Vale a Nilului, dinspre nord 
spre sud, din Alexandria și până la Assiut. Au fost tipărite câteva 
cărţi copte, produse în condiţii excepţionale, care descriu 
călătoria Sfintei Familii în Egipt, una dintre cele mai frumoase 
oferind o reprezentare a lui Iosif, „bătrânul tâmplar, care era cel 
promis Mariei, mergând pe jos înainte și conducând asinul de 
hăţ pe cărări neumblate, prin sălbăticia mai neagră decât 
nopţile în desert și nesfârșită precum maica zărilor fără sfârșit”. 

Mănăstirea Al-Muharraq de lângă Assiut se află, de asemenea, 
în regiunea în care Sfânta Familie a zăbovit timp de șase luni, 
potrivit credinţei copte. Locul era atât de plin de sfinţenie, 
spune literatura, încât copţii egipteni au numit acest loc „al 
doilea Betleem”. Chiar pe locul acestei mănăstiri, un înger al 
Domnului i s-a arătat lui losif, după cum stă mărturie Evanghelia 
după Matei (2:20), și i-a spus: „Scoală-te, ia Pruncul și pe mama 
Lui și mergi în pământul lui Israel, căci au murit cei ce căutau să 
ia sufletul Pruncului.” Potrivit acestor sfaturi din vis, losif, Maria 
și copilul lisus s-au întors în Ţara Sfântă a Israelului. 

Religia coptă ne spune că minuni sunt înfăptuite și astăzi, tot 
așa cum se întâmpla și odinioară. Ei susţin că Fecioara Maria și- 
a făcut apariţia de multe ori în ţara lor. Una dintre celebrele 


apariţii s-a petrecut în anul 1968. Fecioara s-a arătat în vârful 
bisericii Sfânta Maria, în cartierul Zeitoun din Cairo, și a rămas 
acolo timp de câteva zile. O altă apariţie s-a produs în 1980, în 
apropierea Pieței Ramses, din inima orașului Cairo. Apoi, în 
august 2000, Fecioara Maria s-a întors acasă, ca să spunem așa. 
Ea a fost văzută în biserica din interiorul mănăstirii Al-Muharrag, 
ultima escală a Sfintei Familii în Egipt, înainte de întoarcerea în 
Palestina. 

Acum, Hanna Asabil se afla în posesia unui document care 
relata un alt episod fundamental din viaţa Domnului său - cu 
condiția ca el să-l fi putut citi. Pentru moment, era un alt articol 
oferit spre vânzare celui care dădea mai mult. 


Hanna stătea adeseori la cafeneaua sa preferată din Cairo, 
unde fuma ţigară de la ţigară, bea cafea, juca trik-trak - forma 
locală de shesh-besh, un fel de joc de table - sau molfăia un soi 
de migdală neagră, nelipsită din cafenelele din Cairo. Printre 
oaspeţii lui Hanna s-a numărat și un grup select de vizitatori 
occidentali, extrem de fini cunoscători, cărora le plăcea să se 
plimbe prin magazinele din Cairo, în căutarea comorilor ascunse 
printre munţii de falsuri. Adeseori se întâlnea cu oaspeţii săi nu 
la magazin sau în apartamentul lui, ci la o cafenea cum este 
aceasta sau poate chiar la Hiltonul Nilului. 

Comercianţii europeni care vizitau Cairo în perioada 
respectivă se cazau, de regulă, la Hilton, cel mai bun hotel din 
oraș. A intra în holul acestuia era ca și cum ai fi aterizat în 
hotelul exclusivist George V din Paris sau în clubul unei 
universităţi din New York, unde toţi oaspeţii se cunosc între ei 
sau au auzit unii de alţii. Era un loc predilect de întâlnire pentru 
comercianții de antichităţi. 

Manuscrisele erau bine ascunse în altă parte. Hanna nu le 
oferea oricăruia dintre numeroșii săi vizitatori. El era un 
comerciant local cu succes moderat, însă avea nevoie de un om 
de legătură pentru a putea efectua o tranzacţie de amploarea 
sumei pe care o pretindea. In fond, el nu vorbea nici engleză, 
nici franceză, nici germană, limbile europene folosite de obicei 
în mediile academice ale egiptologilor. Nu vorbea decât araba, 
iar asta nu-l putea ajuta să vândă papirusuri unui client străin 


plin de bani. 

Acest tip de vânzare presupunea să ai cele mai bune contacte 
posibile, pentru a atrage atenţia celor mai importante muzee și 
universităţi ale lumii și a celor mai bogaţi colecționari 
particulari. Lui Hanna îi lipsea acest gen de influentă și de 
contacte. Trebuia să aleagă pe cineva din tot acest labirint 
pestrit de căutători de evanghelii, intelectuali, cumpărători, 
vânzători, aventurieri și vizionari, care să-l ajute să facă cea mai 
bună vânzare posibilă. 

Un candidat sigur era bărbatul despre care mulţi credeau că 
are cele mai potrivite contacte la Londra, Paris și New York. Era 
o persoană cu care Hanna și mulţi alţi comercianţi egipteni 
încheiaseră deja afaceri substanţiale. Era cel mai important 
dintre toţi comercianții de antichităţi din Orientul Apropiat, 
considerat decanul grupului și cel mai plin de succes 
cumpărător și vânzător din perioada postbelică. 

Numele lui era Nicolas Koutoulakis. 


Capitolul trei 
Trădându-L pe lisus 


lisus i-a spus lui luda: „Dar tu îi vei intrece pe toți. Căci tu vei 
jertfi omul care mă înveşmântează. ” 
Evanghelia după luda 


Manuscrisele pe papirus din Cairo cuprindeau o versiune a 
celei mai notabile trădări din istorie, care, conform opiniei 
majoritare, a determinat o schimbare radicală. Un element 
esenţial al credinţei religioase creștine este că lisus a fost 
răstignit pentru că unul dintre ucenicii lui l-a trădat. 
Tulburătoarele controverse provocate de recent descoperita 
evanghelie se referă la faptul că luda nu a făcut decât ceea ce i- 
a cerut învățătorul său. 

Nu sunt motive să ne îndoim că s-a comis într-adevăr un act 
de trădare. Bart Ehrman, autorul cărţii Lost Christianities 
[Versiuni pierdute ale creștinismului], remarcă următoarele: 
„lisus a fost în mod aproape cert vândut autorităţilor de către 
luda lIscarioteanul. Motivul pentru care istoricii consideră reală 


aserţțiunea se datorează faptului că nu este genul de mistificare 
pe care ar inventa-o un creștin. Faptul că episodul apare 
consemnat în toate tradiţiile noastre, ca și faptul că niciun 
creștin nu l-a inventat demonstrează că a existat în realitate un 
personaj care l-a trădat pe lisus și care trebuie să fi făcut parte 
din anturajul său. Ce anume a trădat luda și de ce a comis luda 
actul trădării constituie două întrebări de care teologii și istoricii 
se lovesc de multă vreme.” 

In contextul Noului Testament, termenul de „trădare”, în sine, 
dă naștere la polemici. După cum argumentează teologul 
William Klassen în Judas: Betrayer or Friend of Jesus? (luda, 
trădător sau prieten al lui lisus?), termenul folosit la origine în 
Noul Testament pentru a descrie faptele lui luda, paradidomi, nu 
ar trebui tradus pur și simplu prin „a trăda”, ci, mai degrabă, 
prin „a înmână”, „a transmite” sau „a preda”. Poate că 
termenului îi lipsește nuanţa de condamnare morală cu care 
este asociat în traducerile din limba engleză ale cuvântului. 

Manuscrisul descoperit la Jebel Qarara este un material cu 
potenţial exploziv. Evanghelia după luda furnizează un nou 
martor la unul dintre evenimentele definitorii pentru istoria 
omenirii, care a condus la Răstignirea și la învierea lui lisus 
Hristos. Documentul avea destule asemănări cu oricare relatare 
contemporană a faptelor, ca și multe alte povestiri despre lisus. 
Trebuie să fi fost evanghelia - altfel spus, vestea cea bună - 
adusă de unul dintre actorii principali ai istoriei ultimelor zile din 
viața lui lisus. 

Importanţa nou-descoperitelor papirusuri rezidă în faptul că 
ele sunt autentice. Evanghelia fusese menţionată în istorie încă 
din secolul al lIl-lea, însă multă vreme s-a crezut că nu s-a 
păstrat nicio copie a sa. După cum explica profesorul Rodolphe 
Kasser: „In mod cert, este una dintre cele mai mari descoperiri 
ale acestui secol. Este o descoperire extraordinară, fiindcă e o 
mărturie autentică.” 


Silueta anticului lerusalim se întinde, sinuoasă, în peisajul 
stâncos, însemnat de crângurile de arbori pitici și de măslini 
noduroși. 

Drumul coboară de la Cinemateca din lerusalim, elegant 


restaurată, traversează pitoreasca Vale Hinnom și ajunge în 
locul unde ea se unește cu Valea Kidronului. Aceste două văi 
principale împart centrul așezat pe coline al anticului lerusalim. 
Cetatea lui David - peste care a domnit legendarul rege David, 
făcând din lerusalim capitala regatelor unificate ale ludeei și 
Israelului - se află puţin mai sus, instalată pe versantul nordic al 
Muntelui Templului. 

Soarele amiezii mistuie toate culorile, lăsând orașul de un 
cafeniu murdar, striat de stâncile mohorâte. Se crede că aici se 
înălţau odinioară zidurile Primului Templu al lui Solomon, de 
mult distrus, construit de fiul lui David, regele Solomon. 

Mulţi sunt cei care au umblat pe aceste coline, printre aceștia 
- și lisus. Mai jos, în vale, se află, potrivit tradiţiei, Hacheldamah 
sau „Tarina sângelui”, în limba aramaică din epoca biblică. 
Acesta este locul în care, conform relatărilor din Evangheliile 
incluse în Noul Testament, s-a sinucis luda, fiind cuprins de 
remușcări. 

Toate locurile sacre celebre sunt concentrate în apropiere. De 
la Hacheldamah, vizitatorul poate urca pe un deal abrupt, 
pentru a ajunge la Muntele Sionului, locul unde se spune că a 
avut loc Cina cea de Taină. O încăpere dintr-un edificiu construit 
de cruciați a fost ridicată alături, spre a comemora celebra cină. 

Opt sute de metri mai departe, vizitatorul ajunge la zidurile 
exterioare de apărare ale celui de-al Doilea Templu, construit de 
lrod drept centru de cult în vremea lui lisus. Cel de-al Doilea 
Templu era un edificiu magnific, care adăpostea „Sfânta 
Sfintelor”. Era locul în care rabinii dezbăteau preceptele Legii și 
unde lisus i-a blestemat pe zarafi. Zidul dinspre apus al 
Templului este astăzi considerat cel mai sacru loc din Ierusalim, 
fiindcă acolo se comemorează distrugerea Templului de către 
romani, din anul 70 e.n. 

Latura răsăriteană a Muntelui Templului duce spre Grădina 
Ghetsimani, situată la câteva sute de metri depărtare, unde s-a 
petrecut faimosul episod al „sărutului trădării”. Cuvântul 
Ghetsimani provine din ebraică și are sensul de „presă de ulei”. 
În prezent, pe acest loc se află o livadă de măslini bătrâni, de 
care se îngrijesc câţiva călugări franciscani. 

Colina situată ceva mai sus este cunoscută sub denumirea de 
Muntele Măslinilor. De aici se vede tot lerusalimul. Pe culme se 
află cel mai sacru dintre toate cimitirele evreilor. De-a lungul 


istoriei lor, evreii au considerat că este locul de pe Pământ aflat 
cel mai aproape de rai, prin urmare, de aici sufletul își poate lua 
rapid zborul din corp, spre a ajunge la locul mult râvnit al 
odihnei veșnice. De aici se crede că lisus s-a înălțat la cer. 

Toate aceste locuri istorice demonstrează apropierea 
iudaismului și a poporului evreu de religia căreia i-au dat 
naștere: creștinismul. lisus era evreu, la fel și apostolii lui. 
lpostaza de Mesia a lui lisus era justificată în Noul Testament 
prin profeția vechi-testamentară. Era obligatoriu ca lisus să facă 
parte din Casa lui David și să provină din ludeea, regiunea 
situată la sud de lerusalim, unde se află și Betleemul. lar faptul 
că, mult timp după aceea, evreii aveau să fie incriminaţi drept 
ucigași ai lui Hristos reprezintă una dintre tristele moșteniri 
lăsate de trădarea lui luda. 


„În general, numele de luda este sinonim cu demonicul”, 
notează Klassen. „Uneori, luda este portretizat ca o chintesenţă 
a răului sub chipul ipocriziei, lăcomiei, ticăloșiei, ingratitudinii și, 
mai presus de toate, al trădării... În numeroase lucrări care s-au 
scris despre el, autorii nici măcar nu se ostenesc să folosească 
numele de luda și se referă la el în special cu «trădătorul», 
sugerând astfel că însuși gestul de a-l fi trădat pe lisus este cel 
care l-a făcut să se detașeze de cei doisprezece apostoli. Fapta 
lui, îl judecă aceștia, este unică în analele istoriei omenirii, prin 
ticăloşia sa.” 

Miza este chiar mai mare decât pare la prima vedere. Istoria 
trădării face parte integrantă din istoria creștinismului, este 
pasul esenţial care a avut drept efect procesul, condamnarea, 
răstignirea și învierea lui lisus. „Dacă luda nu l-ar fi trădat pe 
lisus”, explică Ehrman, „atunci acest lucru ar modifica modul în 
care percep creștinii relaţia lor nu numai cu trădătorul, ci și cu 
poporul pe care cred că-l reprezintă acesta, în speţă evreii. Prin 
urmare, de-a lungul întregii istorii a creștinismului, creștinii i-au 
învinuit pe evrei de moartea lui lisus, iar luda este emblematic 
pentru evreii care l-au trădat pe lisus. Dacă lisus și luda ar fi 
convenit într-adevăr în privinţa misiunii lui luda, acest aspect ar 
schimba radical modul în care este înţeleasă relaţia dintre evrei 
și creștini.” 


Apoi, el continuă astfel: „Dacă se dovedește că luda nu l-a 
trădat pe lisus, ci a înfăptuit doar ceea ce i-a cerut lisus să facă, 
aceasta ar demonstra că lisus este mai degrabă un continuator 
al iudaismului, decât un personaj care se disociază de iudaism. 
lar dacă, din punct de vedere istoric, lisus nu reprezintă ruptura 
de iudaism, atunci acest aspect ar avea un impact major asupra 
relaţiilor actuale dintre evrei și creștini, fiindcă, din punct de 
vedere istoric, ei n-ar reprezenta două religii diferite, ci ar 
reprezenta o unică religie.” 

Ce se știe cu exactitate despre luda Iscarioteanul? Trimiterile 
nou-testamentare la acest personaj sunt inconsistente. Numele 
lui apare menţionat de patru ori în Evanghelia după Matei, de 
trei ori în Marcu, de patru ori în Luca și de opt ori în loan. 

Trebuie să abordăm cu precauţie ceea ce știm cu adevărat 
despre luda Iscarioteanul. Nu există nicio descriere a felului în 
care arăta luda, ca persoană. El putea fi scund sau înalt, slab 
sau gras, cu sau fără barbă. Putea avea părul lung sau scurt. 
Putea fi îmbrăcat în vesminte uzate autohtone sau în cea mai la 
modă (în acel moment) robă albă. Putea avea semne distinctive 
pe faţă. Nimeni nu știe. 

In mod evident, luda le inspira încredere confraţilor discipoli. 
Era păstrătorul banilor comuni. Această cinste care i-a fost 
acordată face ca trădarea lui să fie cu atât mai dureroasă. Dar el 
mai era și în alt fel diferit față de cei doisprezece apostoli. În 
timp ce toți ceilalți veneau din Galileea - ca și lisus însuși, care, 
deși născut la Betleem, fusese crescut la Nazaret -, se crede că 
luda era singurul apostol care provenea din ludeea, regiunea 
montană aspră situată la sud de lerusalim, care, la vremea 
respectivă, își împrumutase numele întregii provincii romane. La 
origine, cuvântul judeu desemna pur și simplu o persoană care 
provenea din ludeea. 

Insuși numele lui luda provenea din ludeea. Majoritatea 
exegeților consideră că numele „Iscarioteanul” indică faptul că 
el venea din satul Keriot, de vreme ce, în ebraică, „ish” are 
sensul de „om”, ceea ce devine Ish-Keriot, adică „omul din 
Keriot”. Keriot se pare că era un sat situat în munţii sau pe 
colinele din ludeea, orientate spre Marea Moartă și nu departe 
de orașul modern Arad din Israel. 

O a doua scoală de gândire atribuie numele propriu de 
Iscarioteanul nu unui loc geografic, ci sicarilor sau zeloţilor, 


sectă de evrei care se opuneau neînfricat Romei și reprezintă 
ultima rezistență față de puterea romană. Zeloţii sunt cei care 
au comis celebra sinucidere în masă în timpul luptelor purtate la 
ultimul lor bastion de la Masada, din anul 74 e.n., moment în 
care romanii au finalizat recucerirea provinciei. 

În ceea ce privește istoria trădării comise de luda, naraţiunea 
din cele patru Evanghelii canonice diferă doar sub aspectul 
spaţiului acordat și al naturii anumitor detalii. La o examinare 
mai atentă a fiecăreia apar similitudini, dar și câteva 
discrepante sugestive. 

Multă vreme s-a considerat că Evanghelia după Matei a fost 
scrisă prima dintre cele patru Evanghelii acceptate în Noul 
Testament. Unii exegeţi moderni au pus sub semnul întrebării 
această teorie, argumentând că în Matei există anumite pasaje 
care își au originea în pasaje similare din Evanghelia după 
Marcu și care trebuie să fi fost compuse anterior. Totuși, Matei 
este prima dintre cele patru Evanghelii, în toate traducerile 
Noului Testament. 

Deși istoriile Bisericii timpurii indică existenţa unei Evanghelii 
după Matei scrise în ebraică sau aramaică, Evanghelia după 
Matei care ni s-a transmis de-a lungul secolelor pare să fi fost 
scrisă la origine în grecește. Se spune că o copie după originalul 
Evangheliei după Matei ar fi fost găsită mai târziu de Sfântul 
leronim și tradusă în limba latină. Nu se știu multe nici despre 
Matei însuși. În Matei 9:9, el este prezentat ca vameș și este 
chemat să-l urmeze pe lisus: „Și plecând lisus de acolo, a văzut 
un om care ședea la vamă, cu numele Matei, și i-a zis acestuia: 
«Vino după Mine.» și sculându-se, a mers după El.” In pasaje 
similare din Marcu (2:14) și Luca (5:27), numele vameșului este 
înlocuit cu Levi, însă majoritatea exegeţilor consideră că este 
vorba despre aceeași persoană. 

luda își face apariţia în evanghelie în vremea când lisus 
mergea „propovăduind Evanghelia împărăției și vindecând toată 
boala și toată neputinţa în popor” (Matei 9:35). lisus i-a chemat 
pe cei doisprezece ucenici și „le-a dat lor putere asupra 
duhurilor celor necurate, ca să le scoată și să tămăduiască orice 
boală și orice neputinţă” (Matei 10:1). Matei (10:2-4) furnizează 
numele discipolilor lui lisus: „Numele celor doisprezece apostoli 
sunt acestea: întâi Simon, cel numit Petru, și Andrei, fratele lui; 
lacov al lui Zevedeu și loan fratele lui; Filip și Vartolomeu, Toma 


și Matei vameșul, lacov al lui Alfeu și Levi ce se zice Tadeu; 
Simon Cananeul și luda Iscarioteanul, cel care L-a vândut.” 

luda Iscarioteanul își asumă un rol major în cartea lui Matei 
abia în ultimele zile din viaţa petrecută de lisus pe Pământ. In 
Matei (26:2), cu două zile înainte de Paști, lisus face următoarea 
prevestire: „Ştiţi că peste două zile va fi Pastile și Fiul Omului va 
fi dat să fie răstignit.” 

În casa lui Simon Leprosul din Betania, situată pe celălalt 
versant al Muntelui Măslinilor, o femeie toarnă mir pe capul lui 
lisus. Ucenicii care se află și ei acolo critică acest gest, 
considerându-l extravagant și inutil: „Și văzând ucenicii, s-au 
mâniat și au zis: «De ce risipa aceasta? Căci mirul acesta se 
putea vinde scump, iar banii să se dea săracilor.» Dar lisus, 
cunoscând gândul lor, le-a zis: «Pentru ce faceţi supărare 
femeii? Căci lucru bun a făcut ea față de Mine. Căci pe săraci 
totdeauna îi aveţi cu voi, dar pe Mine nu Mă aveţi totdeauna; că 
ea, turnând mirul acesta pe trupul Meu, a făcut-o spre 
îngroparea Mea. Adevărat zic vouă: oriunde se va propovădui 
Evanghelia aceasta, în toată lumea, se va spune și ce-a făcut 
ea, spre pomenirea ei.»” (Matei 26:8-13). 

Imediat după acest episod, începe să fie revelată povestea 
trădării lui lisus de către luda. Deși acest lucru nu este 
menţionat în mod explicit în naraţiune, luda îi părăsește pe 
ceilalți ucenici care sunt cu lisus. Și povestea continuă astfel: 

„Atunci, unul dintre cei doisprezece, numit luda Iscarioteanul, 
ducându-se la arhierei, a zis: «Ce voiţi să-mi daţi și eu îl voi da 
în mâinile voastre?» lar ei i-au dat treizeci de arginti. Şi de 
atunci căuta un prilej potrivit ca să-L dea în mâinile lor.” (Matei 
26:14-16). 

Atunci, lisus și cei doisprezece apostoli ai săi s-au așezat la 
masă, pentru a celebra ceea ce a devenit cunoscut drept Cina 
cea de Taină (Matei 26:21-25). Pe când mâncau, lisus a 
anticipat trădarea care urma să ducă la răstignirea sa: 
„Adevărat grăiesc vouă, că unul dintre voi Mă va vinde.” 
Ucenicii reacţionează mâhniţi și fiecare îl întreabă pe lisus: „Nu 
cumva eu sunt, Doamne?”. 

El le răspunde: „Cel ce a întins cu Mine mâna în blid, acela Mă 
va vinde.” 

Narațiunea trădării continuă cu singura învinuire directă, 
presupunând că ar fi vorba despre o condamnare a lui luda de 


către lisus din această Evanghelie, când lisus spune: „Fiul 
Omului merge precum este scris despre El. Vai, însă, acelui om 
prin care Fiul Omului se vinde! Bine era de omul acela dacă nu 
se năștea.” Acest pasaj rămâne deschis interpretărilor, dacă 
este pus în lumina Evangheliei după luda; poate că nu este 
vorba propriu-zis despre o condamnare, ci mai degrabă despre 
exprimarea durerii faţă de ceea ce urmează curând să pățească 
vânzătorul. 

La rândul lui, luda întreabă: „Nu cumva sunt eu, 
Învăţătorule?”, iar lisus îi răspunde cu simplitate: „Tu ai zis.” 

După Cină, lisus merge să se roage în grădina de la poalele 
Muntelui Măslinilor, numită Ghetsimani. Anticipând din nou ceea 
ce avea să se-ntâmple, lisus prezice că va învia din morţi și se 
va întâlni curând cu apostolii în Galileea. Apoi face afirmaţia că 
Simon Petru se va lepăda de el de trei ori, ceea ce Simon Petru, 
spre marea sa mâhnire, face într-adevăr, după cum descriu 
următoarele pasaje. 

După ce ucenicii se trezesc, lisus le spune: „Dormiţi de acum 
și vă odihniţi! lată s-a apropiat ceasul și Fiul Omului va fi dat în 
mâinile păcătoşilor. Sculaţi-vă să mergem, iată s-a apropiat cel 
ce M-a vândut.” (Matei 26:45-46). 

Acum urmează episodul trădării (26:47-56). luda reușise într- 
un fel sau altul să plece. Fără niciun avertisment, el reapare, 
însă de astă dată nu este singur. „Şi, pe când vorbea încă, iată a 
sosit luda, unul dintre cei doisprezece, și împreună cu el 
mulţime multă, cu săbii și cu ciomege, de la arhierei și de la 
bătrânii poporului.” 

luda stabilise un semn cu mai-marii preoţilor: urma să-l 
identifice pe lisus prin sărutul pe care îl va da pe obrazul lui. 
Acest sărut al trădătorului va rămâne un simbol al infamiei. „lar 
vânzătorul le-a dat semn, zicând: «Pe care-L voi săruta, Acela 
este: puneţi mâna pe El.» Și îndată, apropiindu-se de lisus, a zis: 
«Bucură-Te, Învăţătorule!» Și L-a sărutat. lar lisus i-a zis: 
«Prietene, pentru ce ai venit?» Atunci ei, apropiindu-se, au pus 
mâinile pe lisus și L-au prins.” 

lisus a pornit de acum pe calea răstignirii. Se îndreaptă spre 
întâlnirea cu destinul. Fără luda, el nu și-ar fi împlinit soarta. 

Rolul lui luda pare să se fi sfârșit, însă Evanghelia după Matei 
continuă să ne vorbească despre soarta cumplită care i-a fost 
rezervată. Până-n zori, se pare că luda a fost copleșit de 


remușcări. El se căiește pentru actul trădării pe care l-a comis în 
ziua anterioară: „Atunci luda, cel ce L-a vândut, văzând că a fost 
osândit, s-a căit și a adus înapoi arhiereilor și bătrânilor cei 
treizeci de  arginţi, zicând: «Am greșit vânzând sânge 
nevinovat.» Ei i-au zis: «Ce ne privește pe noi? Tu vei vedea.» ȘI 
el, aruncând argintii în templu, a plecat și, ducându-se, s-a 
spânzurat.” (Matei 27:3-5). 

După ce au discutat între ei, mai-marii preoţilor au refuzat să 
păstreze banii. „lar arhiereii, luând banii, au zis: «Nu se cuvine 
să-i punem în vistieria templului, deoarece sunt preţ de sânge.” 
În loc să folosească banii pentru ei, ies din templu și cumpără o 
fâșie de pământ pe care să o folosească drept cimitir pentru 
străini, Hacheldamah, „Tarina sângelui”. „Şi ţinând ei sfat, au 
cumpărat cu ei Țarina Olarului, pentru îngroparea străinilor. 
Pentru aceea s-a numit țarina aceea Tarina Sângelui, până în 
ziua de astăzi.” (Matei 27:6-8). 

Aici se sfârșește rolul lui luda. Și-a luat viaţa cu mâinile lui, 
după toate aparențele, de rușine. 

Următoarele două Evanghelii, cea a lui Marcu și cea a lui 
Luca, nu aduc modificări semnificative în istoria lui luda și a 
trădării. Ele furnizează o relatare similară despre viaţa lui lisus și 
răstignire, cu câteva mici detalii întru câtva diferite. 

Evanghelia după Marcu nu aduce elemente de noutate 
naraţiunii despre luda, lucru explicabil dacă aceasta constituie 
sursa din care se inspiră Matei și Luca, potrivit speculațiilor 
actuale. Decizia lui luda de a-l trăda pe lisus este tratată 
expeditiv aici, aproape cu  superficialitate: „lar luda 
Iscarioteanul, unul dintre cei doisprezece, s-a dus la arhierei ca 
să li-L dea pe lisus. Și, auzind ei, s-au bucurat și au făgăduit să-i 
dea bani. Și el căuta cum să-L dea lor, la timp potrivit.” (Marcu 
14:10-11). 

La Cina cea de Taină, lisus spune, ca și în Evanghelia după 
Matei, că unul dintre ucenici îl va trăda: „Pe când ședeau la 
masă și mâncau, lisus a zis: «Adevărat grăiesc vouă că unul 
dintre voi, care mănâncă împreună cu Mine, Mă va vinde.» Ei au 
început să se întristeze și să-l zică, unul câte unul: «Nu cumva 
sunt eu?» lar El le-a zis: «Unul dintre cei doisprezece, care 
întinge cu Mine mâna în blid.»” (Marcu 14:18-20). 

Apoi, lisus îl acuză din nou pe ucenicul care-l va trăda, într-un 
pasaj care poate fi citit în ambele sensuri: fie exprimând mânie 


și condamnare, fie mâhnire și durere pentru omul care va trebui 
să comită trădarea: „Că Fiul Omului merge precum este scris 
despre El; dar vai de omul acela prin care este vândut Fiul 
Omului. Bine era de omul acela dacă nu s-ar fi născut.” (Marcu 
14:21). Acest pasaj ar putea indica faptul că a fost o povară 
îngrozitoare aceea de a fi trebuit să-l trădeze pe lisus. 

Similitudinile continuă în episodul de pe Muntele Măslinilor. 
Ca şi în Evanghelia după Matei, luda nu vine singur. Împreună 
cu el era „mulţime cu săbii și cu ciomege, de la arhierei, de la 
cărturari și de la bătrâni”. Trădarea este din nou pecetluită cu 
un sărut. „lar vânzătorul le dăduse semn, zicând: «Pe care-L voi 
săruta, Acela este. Prindeţi-L și duceţi-L cu pază.» Şi venind 
îndată și apropiindu-se de El, a zis Lui: «Invăţătorule! și L-a 
sărutat.»” (Marcu 14:43-45). 

Nu mai apar alte menţiuni referitoare la luda sau la rolul său. 
Restul textului Marcu istorisește episodul judecării, al răstignirii 
și al învierii. 

Numeroase similitudini de acest gen se regăsesc și în 
Evanghelia după Luca. Asemenea Faptelor Apostolilor, ea este 
dedicată preaputernicului Teofil... „ca să te încredinţezi despre 
temeinicia învăţăturii pe care ai primit-o”. Este logic, de vreme 
ce Luca și Laptele Apostolilor sunt compuse de același autor. 

Explicaţia furnizată aici în legătură cu trădarea lui luda este 
de ordin teologic: „Şi a intrat satana în luda, cel numit 
Iscarioteanul, care era din numărul celor doisprezece. Și, 
ducându-se, el a vorbit cu arhiereii și cu căpeteniile oastei, cum 
să-L dea în mâinile lor. Și ei s-au bucurat și s-au învoit să-i dea 
bani.” (Luca 22:3-5). 

Se consideră că Evanghelia după loan este ultima carte scrisă 
din seria celor patru Evanghelii canonice. Ea nu face parte 
dintre Evangheliile sinoptice, ci pare a avea surse independente. 
De asemenea, este și cea mai dură în condamnarea lui luda, dar 
și a evreilor, ei fiind socotiți drept grup distinct faţă de restul 
credincioșilor autentici. La vremea scrierii sale, adică la sfârșitul 
primului secol, posibil chiar la începutul celui de-al doilea, este 
limpede că povestea lui lisus nu urmărea exclusiv convertirea 
evreilor, ci era destinată să instruiască un public mult mai larg. 
Până în acel moment, lisus, în ipostaza de Mântuitor, fusese 
acceptat de mulţi păgâni. 

Prima menţiune referitoare la luda apare în capitolul 12, la 


șase zile înaintea Paștilor, când lisus vine în Betania. De astă 
dată, vizita conţine detalii referitoare la miraculoasa poveste a 
lui Lazăr, pe care lisus îl învie din morţi. Acasă la cele două 
surori, pe nume Maria și Marta, istoria ungerii cu mir conţine o 
deosebire semnificativă. luda întreabă despre preţul mirului: 
„lar luda Iscarioteanul, unul dintre ucenicii Lui, care avea să-L 
vândă, a zis: «Pentru ce nu s-a vândut mirul acesta cu trei sute 
de dinari și să-i fi dat săracilor?»” (loan 12:4-5). 

Știm că luda Iscarioteanul era însărcinat să aibă în grijă banii 
apostolilor, prin urmare, trebuie să-i fi fost ușor să aprecieze 
costul acestui ritual. Totuși, naratorul este ironic față de 
comentariul lui și îl sancţionează sever: „Dar el a zis aceasta nu 
pentru că îi era grijă de săraci, ci pentru că era fur și, având 
punga, lua ce se punea în ea. A zis deci lisus: «Las-o, că pentru 
ziua îngropării Mele l-a păstrat. Că pe săraci totdeauna îi aveţi 
cu voi, dar pe Mine nu Mă aveţi totdeauna.»” (loan 12:6-8). 

De sărbătoarea Paștilor, naraţiunea continuă pe același ton 
aspru de judecare a lui luda: „... diavolul punând dinainte în 
inima lui luda, fiul lui Simon lIscarioteanul, ca să-l vândă.” (loan 
13:2). 

lar lisus le spune celor doisprezece ucenici: „Adevărat, 
adevărat zic vouă: «Cel care primește pe cel pe care-l voi trimite 
Eu, pe Mine Mă primește; iar cine Mă primește pe Mine primește 
pe Cel ce M-a trimis pe Mine.» lisus, zicând acestea, S-a tulburat 
cu duhul și a mărturisit și a zis: «Adevărat, adevărat zic vouă că 
unul dintre voi Mă va vinde.» Deci ucenicii se uitau unii la alţii, 
nedumerindu-se despre cine vorbește.” (loan 13:20-22). 

Simon Petru îl întreabă cine este trădătorul. „lisus i-a răspuns: 
«Acela este, căruia Eu, întingând bucăţica de pâine, i-o voi da.» 
Și întingând bucăţica, a luat-o și a dat-o lui luda, fiul lui Simon 
Iscarioteanul. Şi după îmbucătură a intrat atunci satana în el. lar 
lisus i-a zis: «Ceea ce faci, fă mai curând.»” (loan 13:24-27). 

In mod evident, lisus știe ce are de gând să facă luda. 
Narațiunea continuă, consemnând: „Dar nimeni din cei care 
ședeau la masă n-a înţeles pentru ce i-a zis aceasta. Căci unii 
socoteau, deoarece luda avea punga, că lui îi zice lisus: 
cumpără cele de care avem trebuinţă la sărbătoare, sau să dea 
ceva săracilor. Deci după ce a luat acela bucăţica de pâine, a 
ieșit numaidecât. și era noapte. Și când a ieșit el, lisus a zis: 
«Acum a fost preaslăvit Fiul Omului și Dumnezeu a fost 


preaslăvit întru El.»” (loan 13:28-31). 

După cină, lisus iese la rândul lui, traversează Valea Kidron și 
ajunge la Grădina Ghetsimani. luda cunoaște locul, fiindcă tot 
din naraţiune aflăm că lisus se întâlnea adeseori acolo cu 
ucenicii lui (loan 18:1-2). În loan apar detalii și nume 
suplimentare, însă istoria vânzării rămâne în esenţă aceeași. 

Când lisus este adus înaintea lui Pilat din Pont, el este 
batjocorit cu numele de „regele iudeilor”. Numai că Pilat 
conchide în faţa mulţimii evreilor adunaţi: „Luaţi-L voi și 
răstigniţi-L, căci eu nu-l găsesc nicio vină.” (loan 19:6). 

Evanghelia continuă astfel: 


ludeii i-au răspuns: „Noi avem lege și după legea noastră EIl 
trebuie să moară, că S-a făcut pe Sine Fiu al lui Dumnezeu.” 

Deci, când a auzit Pilat acest cuvânt, mai mult s-a temut. 

Și a intrat iarăși în pretoriu și l-a zis lui lisus: „De unde ești 
Tu?” lar lisus nu i-a dat niciun răspuns. 

Deci Pilat l-a zis: „Mie nu-mi vorbeşti? Nu știi că am putere să 
Te eliberez și putere am să Te răstignesc? 

lisus a răspuns: „N-ai avea nicio putere asupra Mea, dacă nu 
ti-ar fi fost dat ţie de sus. De aceea cel care M-a predat fie mai 
mare păcat are.” (19:7-11). 


Aceasta este ultima referire la luda, deși loan nu-l numește 
explicit pe luda în acest pasaj. Pasajul poate fi interpretat ca 
absolvindu-l pe Pilat de păcat, însă și pe luda, de vreme ce 
ambii acţionează conform unui plan divin. loan nu menţionează 
sinuciderea sau felul în care luda s-a făcut de batjocură și nici 
semnul lui luda impregnat în „Țarina Sângelui”. 

Un alt loc din Noul Testament ce relatează o parte a istoriei 
morții lui luda se află în Fapte (1:16-20). Versiunea din Fapte a 
sfârșitului groaznic al lui luda diferă în mod sensibil de cea din 
Evangheliile canonice. luda este numit, mai precis, drept cel 
„care s-a făcut călăuza celor care L-au prins pe lisus”. Autorul 
Faptelor exprimă un amalgam de emoţii, mâhnire, regret și o 
mare mânie fată de trădarea lui luda, „căci era numărat cu noi 
și luase sorțul acestei slujiri”. 

Spre deosebire de relatarea din Matei, în Fapte, marii preoţi ai 
Templului nu cumpără Țarina Sângelui, ci luda este cel care 
cumpără bucata de pământ cu câștigul său necinstit: „Deci 


acesta a dobândit o țarină din plata nedreptăţii și, căzând cu 
capul înainte, a crăpat pe la mijloc și i s-au vărsat măruntaiele. 
Și s-a făcut cunoscută aceasta tuturor celor ce locuiesc în 
lerusalim, încât tarina aceasta s-a numit în limba lor 
Hacheldamah, adică Tarina Sângelui.” 

Autorul Faptelor este necruţător în denunţarea lui luda. „Căci 
este scris în Cartea Psalmilor: «Facă-se casa lui pustie și să nu 
aibă cine să locuiască în ea!»” 


Aceasta este povestea lui luda așa cum este relatată în 
primele cinci cărţi din Noul Testament. Narațiunea referitoare la 
trădarea lui luda - deși deosebindu-se în detaliile prezentate în 
Evanghelii și Faptele Apostolilor - furnizează doar detalii 
sumare. În ciuda acestui aspect, epopeea lui luda a străbătut 
veacurile, transformându-se mai mult într-un simbol, pe măsură 
ce sensul ei a evoluat în timp. 

„Din Evul Mediu și până-n epoca modernă, luda este perceput 
ca fiind reprezentativ pentru evrei”, explică Bart Ehrman. 
„Evreilor li se aplică clișeul de a fi trădătorii care l-au vândut pe 
lisus. Exact asta a fost luda - el este vinovat de moartea lui 
lisus.” 

Totuși, există o obiecţie majoră faţă de acest antisemitism 
tradiţional care s-a dezvoltat de-a lungul perioadelor istorice. 
Fapta comisă de luda - indiferent de motivaţia ei - a fost 
prevestită de lisus. Hristos avea să moară și să învie din 
mormânt, ca urmare a acestei trădări. 

„Noul Testament are o viziune ironică asupra lui lisus 
îndreptându-se spre propria moarte”, continuă Ehrman, 
„deoarece, pe de o parte, lisus știe că urmează să moară, știe 
de ce urmează să moară și știe că trebuie să moară. Și este voia 
lui Dumnezeu ca el să moară. Pe de altă parte, cei care sunt 
vinovaţi de moartea lui sunt demonizaţi. luda, desigur, este 
prezentat ca un ticălos, fiindcă este cel care-l predă. Insă, te-ai 
putea întreba, dacă lisus trebuia oricum să moară, atunci, 
firește, luda trebuia să-l vândă, iar, cum asta este voia lui 
Dumnezeu, nu înseamnă oare că luda i-a făcut un serviciu lui 
lisus?” 


Capitolul patru 
Traficanţii De Putere 


Dacă negoțul n-ar fi fost asemenea cauciucului indian, el n-ar 
fi depășit niciodată obstacolele pe care legiuitorii le pun 
neîncetat în calea lui. 
Henry David Thoreau 


Elveţia a devenit patria câtorva dintre cei mai mari și mai de 
seamă comercianţi de antichităţi. Această republică montană, 
cu crestele acoperite de omăt și apa pură curgând în albiile 
alpine, este un paradis aficionado, altfel spus, al împătimiţilor de 
artă. Tradiţia multiseculară de neutralitate politică a acestei ţări, 
care a asigurat menţinerea sa în afara războaielor permanente 
dintre naţiunile europene aflate într-o rivalitate constantă, a 
reușit să ridice un zid financiar invizibil în jurul graniţelor sale. 

În interiorul acestui zid se află un ţinut nu numai al banilor, ci 
și al unui stil de viaţă tihnit, pe care banii îl pot procura. 
Cetăţenii elveţieni se bucură de un extraordinar sistem de 
asigurări sociale, de salarii extrem de mari, în comparaţie cu 
restul Europei, de un sistem de sănătate de prim rang și de cinci 
până la șase săptămâni de concediu, ca parte a compensaţiilor 
normale pe care le primesc în schimbul muncii lor. Ar fi exagerat 
să susţinem că Elveţia este o societate utopică, dar nici nu este 
departe de așa ceva. Nu există mahalale în orașe și nici sărăcie 
printre cetăţenii elveţieni. Moneda naţională, francul elveţian, 
este una dintre valutele cele mai stabile din lume. In general, 
Elveţia este o ţară foarte curată, în care viaţa personală, 
proprietatea și justiţia sunt respectate până la venerație. 

Cel de-al Doilea Război Mondial a jucat un rol crucial în 
dezvoltarea Elveției moderne. Pe toată durata războiului, 
băncile elveţiene și-au perpetuat politica discreţionară de 
protejare a propriilor clienţi, indiferent cine ar fi fost aceia. Ele 
au acceptat bani provenind atât de la evrei disperaţi, care-și 
ascundeau bogăţia pentru a nu le fi prădată de naziști, cât și de 
la oficiali naziști care încercau să-și pună la adăpost nou- 
dobânditele averi. Elveţia s-a dezvoltat după încheierea 
războiului, transformându-se într-un paradis unde cetăţeni ai 


altor ţări își depun banii și bunurile, uneori dobândite pe căi 
necinstite. Ţara a strâns capital de pe urma faimosului său 
statut de neutralitate politică, pentru a se consolida ca centru 
financiar prosper. 

Respectul pe care-l are orice elveţian faţă de proprietatea 
privată a transformat ţara într-un centru în plin avânt al 
comerțului cu artă și antichităţi, deopotrivă. Acest aspect are 
consecinţe atât pozitive, cât și negative. Alături de Marea 
Britanie, Elveţia a fost considerată o placă turnantă a traficului 
de antichităţi. Deși ambele ţări au adoptat măsuri severe privind 
combaterea aspectelor ilegale ale acestui tip de comerț, în 
paralel s-a dezvoltat o reputaţie de ilegalitate. În unul dintre 
cazurile cele mai cunoscute, în anul 1995, poliţia elveţiană a 
efectuat o razie asupra a patru depozite de tranzit din Geneva, 
confiscând un număr impresionant de artefacte, care se 
presupune că fuseseră aduse prin contrabandă din Italia. În 
articolul publicat în revista Archaeology, carabinierii - politia 
naţională italiană - susţin că depozitele adăposteau circa 10.000 
de artefacte, în valoare totală de 50 de miliarde de lire italiene 
(aproximativ 35 de milioane de dolari), făcând ca această 
descindere să conducă la una dintre cele mai importante capturi 
de antichităţi realizate vreodată. 

Antichităţile egiptene au fost strecurate clandestin în 
continuare prin Elveţia. În anul 2002, autorităţile egiptene și 
elveţiene au semnat un acord de securitate destinat stopării 
traficului ilegal, iar după numai un an, adică în 2003, autorităţile 
elveţiene au predat autorităţilor egiptene două mumii, 
sarcofage și măști mortuare, care se aflau printre cele 
aproximativ trei sute de obiecte descoperite într-un depozit de 
vamă din zona duty-free din Geneva. Un personaj de prim rang 
prins cu ocazia valului de arestări egiptene care au urmat a fost 
Tariq al Suwaysi, șeful Biroului de la Gizeh al Partidului Naţional 
Democratic din Egipt, care colaborase ani de zile cu câţiva 
dintre cei mai buni și mai importanţi comercianţi ai Elveţiei, 
printre care și Nicolas Koutoulakis. Printre persoanele arestate 
în Egipt se numărau foști ofițeri de poliţie și oficiali care 
lucraseră la vamă sau la Autoritatea pentru Antichităţi, acuzaţi 
de a fi exportat obiecte după ce le identificaseră drept copii 
cumpărate din bazarul Khan el Khalili, cea mai mare piaţă din 
Cairo. 


Moștenirea lăsată Elveţiei de încheierea tranzacţiilor murdare 
aruncă o umbră asupra comercianților de antichităţi perfect 
respectabili, care abundă în această ţară. In perioada 
postbelică, un grup de comercianţi de artă specializaţi în 
antichităţi și-a stabilit sediul la Basel, oraș situat la granița de 
nord a Elveţiei. Din grup făceau parte, printre alţii, Herbert 
Cahn, al cărui fiu, Jean-David, conduce astăzi galeria, un domn 
de origine greacă, pe nume George Zakos, care și-a petrecut 
cea mai mare parte a vieţii la Istanbul, și, poate cel mai bun din 
întregul grup, Elie Borowski, care a reușit să scape cu viaţă 
printr-o minune din holocaustul din Polonia sa natală, după ce își 
efectuase stagiul militar regulamentar în armata ţării sale, și a 
supravieţuit războiului fugind în Elveţia, unde a devenit un geniu 
autodidact în descoperirea de antichităţi. Superba colecţie 
particulară a lui Borowski, evreu și sionist, strânsă în anii care 
au urmat celui de-al Doilea Război Mondial, a servit ulterior 
drept piatră de temelie pentru minunatul Muzeu al Ţării Biblice 
de la lerusalim, care reface istoria civilizaţiilor din Orientul 
Apropiat din epoca antebiblică și biblică. 

Zurich, un alt centru elveţian important pentru piaţa de 
antichităţi, a devenit baza de operaţiuni a comerciantei Frieda 
Tehacos Nussberger. Născută în Egipt, Frieda avea dublă 
cetăţenie, acordată de Elveţia și Grecia. În adolescenţă, ea a 
venit să-și facă studiile în Europa și a învăţat la Geneva, la Ecole 
d'Interpre&tes, și la Paris, la Ecole du Louvre. După o perioadă 
considerabilă de timp petrecută la Paris, a achiziționat și apoi a 
dezvoltat galeria Nefer din Zurich. Atrăgătoarea comerciantă 
era o raritate: o tânără femeie într-o lume populată de bărbaţi. 
Comercianţii sunt o specie dură și puţine femei au reușit să 
răzbată în rândurile elitei. 

Frieda cunoștea foarte bine piaţa egipteană de antichităţi. Ea 
avea un mare avantaj în timpul negocierilor cu egipteni sau cu 
arabi din alte ţări, acela de a vorbi fluent araba egipteană, pe 
lângă greacă, engleză, franceză, italiană și germană. Activă pe 
plan internațional, era o  comerciantă recunoscută de 
numeroase muzee din Europa, Statele Unite și Japonia și vindea 
de asemenea antichităţi unor colecționari particulari. 

Localizată în regiunea francofonă a Elveţiei, Geneva avea și 
ea propriii săi comercianţi de artă marcanţi. In mod special, 
Geneva era căminul celui care a devenit cunoscut ca decanul 


tuturor comercianților de antichităţi activi în lumea arabă și 
dincolo de ea: Nicolas Koutoulakis. Tranzacţiile sale aduceau 
multe dintre cele mai mari comori ale lumii în Elveţia sau făceau 
ca acestea să tranziteze Elveţia în drum spre muzee și clienţi 
particulari din America de Nord și Europa. 

Un bărbat corpolent și cu calvitie, Koutoulakis se născuse în 
Creta și adeseori se referea la legendara insulă a eroilor minoici 
ca la locul său de baștină. Unora dintre colegii lui le amintea de 
Zorba Grecul. In copilărie, se rănise grav la un ochi, iar ceea ce 
credeau unii comercianţi că se întâmplase era că fratele lui 
trăsese cu arcul și-l lovise pe micuțul Nicolas în ochi, deși fiul 
său Manolis povestea că fusese de fapt vorba despre o piatră 
trasă cu praștia. Totuși, ochiul sănătos era suficient de ager 
încât să discearnă asupra acelor achiziţii care i-au adus lui 
Koutoulakis milioane de dolari. Era renumit pentru faptul că 
avea permanent asupra lui sume mari de bani și că plătea 
prompt la achiziţionarea unui obiect. Era unul dintre motivele 
enormei popularităţi de care se bucura în rândul negustorilor 
locali din toate regiunile în care s-au dezvoltat culturile antice 
ale Orientului Apropiat. 

Frieda îl cunoscuse pe Koutoulakis la puţin timp după ce 
sosise la Paris, când abia își începea studiile de egiptologie la 
Ecole du Louvre. Tatăl ei îl rugase pe Koutoulakis să aducă niște 
daruri din Orientul Mijlociu pentru Frieda. Koutoulakis a livrat 
cadourile și a invitat-o pe Frieda la unul dintre cele mai la modă 
bistrouri din Paris, restaurantul Ruc, unde a răsfăţat-o cu stridii 
și șampanie. Apoi a invitat-o la un cabaret. Seara respectivă i-a 
lăsat Friedei o impresie de neuitat. „Voia să mă seducă”, a 
explicat ea. „Era stilul lui de lucru. La vremea respectivă, aveam 
doar nouăsprezece ani.” 

Mai târziu, Frieda a deschis o galerie la Paris și a devenit o 
comerciantă de succes. Koutoulakis, cu peste treizeci de ani mai 
în vârstă decât ea, a perceput-o curând ca pe un rival și nu 
reușea să înțeleagă cum putea fi o tânără grecoaică atât de 
atrăgătoare un competitor serios. Diferenţele dintre ei erau 
evidente: ea stăpânea șase limbi, în timp ce Koutoulakis trebuia 
să se descurce în franceza lui slabă, impregnată de accentul 
adus din satul lui din Grecia, și cu engleza încă și mai 
rudimentară. Koutoulakis nu a invitat-o niciodată la vila lui 
confortabilă din Geneva. 


Bărbatul intrase în comerțul cu antichități asemenea multor 
flăcăi greci fără studii. Era înrudit cu un negustor, Manolis 
Segredakis, care avea un magazin ce-i purta numele, situat în 
una dintre zonele cele mai bune din Paris. Magazinul expunea 
diverse antichităţi și bibelouri. Nicolas și-a făcut ucenicia în 
magazinul unchiului său, iar după ce bătrânul a murit, nelăsând 
în urma sa niciun moștenitor, magazinul a fost preluat de 
tânărul Koutoulakis. 

Koutoulakis era un negustor inteligent și a cunoscut rapid 
succesul, nu numai prin preluarea afacerii, ci și prin faptul că a 
reușit să achite toate datoriile care grevau asupra magazinului. 
Segredakis era un magazin cu o vitrină mare și prăfuită, iar 
interiorul era întunecos. Un șir de trepte ducea la mezanin, iar 
holul era ticsit de obiecte vechi și lăzi nedesfăcute. După ce a 
cunoscut succesul într-o oarecare măsură, Koutoulakis s-a 
mutat la Geneva împreună cu soţia lui, Mireille, și cu cei trei 
copii. Acolo a continuat să lucreze de acasă. Mai târziu, fiica sa, 
Daphne, a deschis, în partea veche a orașului Geneva, Galeria 
Khnum, denumită astfel după zeul antic egiptean Khnum, care 
avea corp de om și cap de berbec. Khnum era paznicul 
izvoarelor Nilului și controla inundaţiile anuale pe care le 
provoca fluviul. 

Nicolas Koutoulakis era abil, un grec cu trăsături dure, intuitiv 
și inteligent, care dispunea de un farmec ce îl ajuta să încheie 
afaceri de succes. Pleca în fiecare an la vânătoare de comori. 
Adeseori, prima sa escală era Italia, care, la vremea respectivă, 
continua să reprezinte o sursă fecundă de antichităţi. Apoi pleca 
mai departe, în Grecia și Cipru, după care lua avionul spre Siria, 
continua cu o escală la Teheran și Istanbul și, în cele din urmă, 
ateriza la Cairo. Operând cu flerul și viclenia pe care le 
impuneau tranzacţiile încheiate cu traficanţi bine informaţi din 
Egipt, Turcia și Mesopotamia, el și-a dezvoltat un ochi ager de 
cunoscător și calităţile de negociator ale unui negustor grec de 
oi. 

Unii negustori din Cairo îi spuneau lui Koutoulakis /ouchi; ori 
„sașiul”, deși nu atunci când era de faţă. „Trebuia să fii foarte 
atent când negociai cu el”, își amintește un negustor. „Nu 
reușeam niciodată să ne dăm seama în ce direcţie se uita.” 
Chiar și așa, Koutoulakis a reușit să stabilească zeci de contacte 
printre negustorii de ocazie, de soiul lui Hanna Asabil din Cairo, 


fournisseurs şi curieri, toţi dornici să facă afaceri cu el și 
alimentându-l cu cât de multe artefacte puteau procura. 

Koutoulakis avea un talent inegalabil în încheierea de 
tranzacţii în propriul avantaj. Competitorii lui îi admirau 
abilitatea cu care reușea să cumpere ieftin și să vândă scump. 
Putea achiziționa un obiect la Cairo (sau în Siria, Turcia, Iran) cu 
200 de lire egiptene - adică mai puţin de 50 de dolari la vremea 
respectivă - și să-l vândă cu 3-000 de dolari, adică de 60 de ori 
mai mult. Astăzi, unele dintre aceste obiecte pot ajunge, la 
licitaţii, până la 500.000 de dolari. 

Nicolas  Koutoulakis făcea parte dintr-o coterie care a 
contribuit enorm la structurarea comerțului cu antichităţi din 
Orientul Mijlociu, în perioada postbelică, permițându-le 
negustorilor locali din câteva ţări să facă vânzări către Occident. 
Dispunea de contacte bune în capitalele europene și în Statele 
Unite, locuri în care se acorda o valoare substanţială mărfurilor 
pe care le comercializa, precum și în Orientul Mijlociu. În unele 
cazuri, moștenea contactele cu localnici din Levant și din Egipt, 
raporturi care datau de câteva secole. Koutoulakis era prețuit de 
vânzătorii arabi pentru preturile corecte pe care le plătea și 
pentru faptul că achita întotdeauna cu bani lichizi, fără a pune 
nicio întrebare. După cum nu-i plăcea nici să dea, nici să ia 
chitanţă. Unii dintre confrații săi au găsit un dicton francez 
aplicabil manierei sale de a face afaceri: „Ni vu, ni connu” - 
nevăzut, necunoscut. 

Comercianţii din perioada postbelică, de tipul lui Koutoulakis, 
erau uniţi de câteva elemente comune. Majoritatea nu 
dispuneau de studii elementare de specialitate, aveau însă un 
miros fin care-i ajuta să detecteze un artefact și o afacere 
excepțională, erau luptători neînduplecaţi. După cum remarca 
un observator: „În vremurile acelea, nimeni din acest domeniu 
nu avea o atitudine dintre cele mai delicate faţă de concurenţă.” 

Un exemplu de afacere tulbure pe care o încheiau negustorii 
de antichităţi în perioada respectivă este susţinut de ceea ce s-a 
întâmplat cu descoperirea din anul 1907, în Valea Regilor, a 
unui sarcofag faraonic din Dinastia a XVIII-a. Conform raportului 
prezentat în revista Archaeology, acesta a fost trimis la Muzeul 
de Artă Egipteană din Cairo, însă, între o restaurare din anul 
1914 și o inventariere a exponatelor din muzeu, din anul 1931, 
partea principală a sarcofagului, inclusiv plăcile de aur din 


jumătatea sa inferioară, a fost furată, la Cairo rămânând doar 
capacul. Piesa a fost achiziționată în anii '50 de Koutoulakis. 
Eforturile din anii '70 de a o vinde au eșuat, iar piesa a fost 
trimisă pentru restaurare la Muzeul de Artă Egipteană de la 
Munchen, în anii '80. Potrivit unui articol publicat în 
săptămânalul egiptean A/ Ahram Weekly, custodele-șef al 
muzeului, Dietrich Wildung, a informat autorităţile egiptene 
despre existenţa piesei și și-a manifestat intenţia de a o restitui, 
propunându-le „să i se dea drept recompensă, cu împrumut, 
câteva exponate de la Muzeul din Cairo”. In anul 1994, fiica lui 
Koutoulakis a donat piesa, în mod oficial, Muzeului de Stat de 
Artă Egipteană din Munchen. Negocierile în această privinţă au 
continuat, iar piesa a luat într-un final drumul Muzeului Egiptean 
de Artă, cu concursul familiei Koutoulakis. 

Ceva mai târziu, în cursul carierei sale, cu scopul de a-și 
dezvolta afacerile de la Cairo, Koutoulakis a angajat un tinerel 
isteţ, care îi semăna destul de bine, un puști descurcăreţ, care 
dispunea de inteligența copilului crescut pe străzi. Tariq al 
Suwaysi crescuse la Cairo și se descurca bine în mediul lui. 
Lucra deja în una dintre principalele prăvălii din Cairo, însă 
căuta să primească bacșișuri și să scoată bani pe cont propriu. 

Tariq avea statutul de servitor - „Practic, el spăla podelele lui 
Koutoulakis”, afirma un coleg de breaslă -, iar sarcina lui era să- 
| informeze pe Koutoulakis. Dacă exista o piesă antică ce merita 
să fie achiziționată, treaba lui Tariq era să-i dea de urmă. El era 
dispus să plătească pentru informaţii, iar ele curgeau spre 
beneficiul lui Koutoulakis. Principala îndatorire a lui Tariq era să 
meargă la cabina telefonică de la posta din Cairo și să-l sune pe 
Koutoulakis în Grecia, la Paris sau la Geneva ori de câte ori 
prindea din zbor vreun fir în legătură cu o piesă antică de 
valoare despre care începuse să se vorbească prin Cairo. 

„Tariq nu era deloc un tip plăcut, însă avea o personalitate 
puternică”, susține un confrate. „Era înalt și rezervat, aproape 
distant. Vorbea frumos. Era îmbrăcat îngrijit și știa să-și facă 
relaţii. Mai târziu, s-a îmbogăţit din afacerile pe cont propriu și 
spera să ajungă într-o bună zi ministru în guvernul egiptean.” 
Tariq a făcut o partidă cu mult peste condiţia sa, căsătorindu-se 
cu sora soţiei patronului său. După ce începuse ca servitor și 
angajat, acum devenise partener. 

În Egipt dai peste tot soiul de mâini întinse, lucru de altfel 


comun în lumea afacerilor, iar Tariq știa cum să ungă palmele 
acelor mâini cu o agilitate remarcabilă. Avea relaţii trainice în 
cele mai sus-puse cercuri din societatea egipteană. „Tariq era 
un tip deștept. Însă nu suficient de deștept încât să nu iasă prea 
mult în evidenţă, iar mai târziu i-a ofensat pe unii.” 

Mulţi ani după aceea, după cum aminteam anterior, Tariq 
avea să fie arestat și deferit justiţiei într-un grup din care făceau 
parte treizeci și una de persoane implicate într-o reţea de 
contrabandă masivă cu antichităţi, acuzate de a fi scos din Egipt 
și de a fi trecut ilegal în Elveţia aproximativ trei sute de 
artefacte faraonice, copte și islamice. În 2003 a fost găsit 
vinovat și condamnat la treizeci și cinci de ani de închisoare, 
sentinţă la care s-a făcut recurs. Sentimentul general împărtășit 
era că, deși o personalitate politică și cu relaţii extinse în 
societatea egipteană, Tariq se întinsese mai mult decât era 
cazul în activitățile sale comerciale cu antichităţi. 


Toate scandalurile de pe piaţa antichităţilor trebuie plasate în 
perspectivă istorică. Comercianţii din perioada respectivă erau 
prinși la mijloc, între două tabere dintr-un război care mocnea. 
Ei erau intermediarii, veriga de legătură dintre cumpărător și 
vânzător - dintre consumatorii din ţările occidentale și 
guvernele și persoanele particulare din ţările de provenienţă ale 
artefactelor. În ultimii douăzeci de ani ai secolului XX au crescut 
presiunile asupra comercianților, exercitate în special de ţările 
din care proveneau antichităţile. 

Totuși, acest tip de comerţ nu era nou, el a apărut odată cu 
civilizaţia. Sau, pentru a-l cita pe Robert Bianchi, egiptolog și 
consultant acreditat pe lângă mari muzee, printre care Muzeul 
Brooklyn, Muzeul de Artă Metropolitan și Muzeul Ţării Bibliei din 
lerusalim: „Totul a mers ca pe roate pe piaţa antichităţilor, cel 
puţin începând din perioada greco-romană. Occidentul 
desfăşoară în mod activ comerț cu antichități încă din perioada 
lui Napoleon.” 

Printre cele mai vechi piese care au fost transferate dintr-un 
loc în altul se numără cel puțin cincisprezece obeliscuri antice 
care au fost luate din Egipt și duse la Roma după înflorirea 
Imperiului Roman. Aceste obeliscuri sunt și astăzi expuse la 


Roma. Un alt exemplu elocvent este cel al antichităţilor 
egiptene și al altor obiecte care datează din Antichitate, pe care 
le-au luat cu ei cruciații, fiind convinși de puterea lor de a 
vindeca boli. Autorităţile conducătoare din Egipt au fost de 
multe ori cooperante. De pildă, după cum subliniază Nevine El 
Aref, care semnează pentru săptămânalul A/ Ahram, regele 
francez Ludovic Filip i-a vândut un ceas provenind din Citadel lui 
Mohammed Ali Pasa din Egipt, în schimbul unui obelisc care se 
înalță și astăzi în Place de la Concorde din Paris. 

Privite retrospectiv, câteva asemenea exemple de preluări de 
antichităţi extrem de importante din ţara lor de origine sunt 
uluitoare. De pildă, soldaţii din armata lui Napoleon sunt cei 
care au descoperit în Egipt, în anul 1799, faimoasa Piatră de la 
Rosetta. Napoleon a fost înfrânt de englezi, iar artefactul a fost 
trecut în proprietatea Angliei, în urma tratatului de la 
Alexandria, semnat în anul 1801. Piatra a fost dusă în Marea 
Britanie și este expusă la loc de cinste în Muzeul Britanic până în 
prezent. Este unul dintre cele mai preţioase obiecte din 
Antichitate, cu o valoare atât de mare încât, în cazul său, nu 
poate fi stabilită nicio sumă. Guvernul egiptean a cerut imperios 
returnarea Pietrei de la Rosetta, solicitare care a fost constant 
respinsă de guvernul britanic și de Muzeul Britanic. 

Un alt incident uluitor, considerat a fi fost un „jaf”, l-a 
reprezentat mutarea din templul Partenon, din Grecia, a frizelor 
cunoscute sub denumirea de „statuile de marmură Elgin”. 
Thomas Bruce, cel de-al VIl-lea conte de Elgin, era ambasadorul 
britanic la Constantinopol. În perioada în care Imperiul Otoman 
reprezenta puterea suverană în bazinul răsăritean al 
Mediteranei și exercita controlul asupra Greciei, Elgin a format o 
echipă de arhitecţi și de pictori și a obţinut de la sultanul din 
Constantinopol permisiunea de a scoate frizele de marmură de 
la locul lor. Elgin a supravegheat de la distanţă îndepărtarea în 
cantităţi masive a sculpturilor și a altor obiecte de artă antică 
din templul Partenon. „Orice as spune despre valoarea lor, nu ar 
fi de ajuns”, îi scria lui Elgin responsabilul acestui sit, Giovanni 
Battista Lusieri. „Nu există nimic pe lume mai aproape de 
perfecţiune decât aceste capodopere.” Operaţiunea sistematică 
a continuat timp de câţiva ani, iar piesele au ajuns la capătul 
drumului, asemenea Pietrei Rosetta, la prestigiosul Muzeu 
Britanic. Guvernul grec cere imperios returnarea sculpturilor, 


după cum a solicitat și Muzeului Luvru din Paris, cel mai mare 
muzeu al Franţei, să-i restituie celebra statuie „Victoria 
înaripată”, care a fost luată din insula Samothrâki. 

Un al treilea exemplu de înstrăinare din patrimoniul naţional a 
fost preluarea din Primul Templu de la lerusalim a unei inscripţii 
descoperite în galeria regelui lezechiel. Muncitorii care săpau în 
unul dintre puţurile acestei galerii au găsit o inscripţie în ebraica 
veche, o placă comemorativă ce marca momentul joncţiunii 
dintre cele două echipe care au săpat iniţial tunelul, pornind de 
la cele două capete opuse. Inscripţia a fost luată cu blocul din 
piatră cu tot și trimisă la Muzeul din Istanbul, unde acest 
memento preţios, legat în mod deosebit de istoria poporului 
evreu și fără nicio legătură cu turcii otomani, se găsește și 
astăzi. Israelienii își doresc mai mult decât orice să le fie 
restituit acest tezaur al culturii naţionale, însă li s-a dat de 
înţeles că drepturile legale, ca atare, revin guvernului care a 
moștenit nenumăratele comori arheologice descoperite pe 
cuprinsul Imperiului Otoman și care au fost transmise Turciei 
moderne. 

Un alt exemplu de patrimoniu cultural în litigiu îl găsim în 
America de Sud - mai exact, este vorba despre cetatea incasă 
Machu Pichu, din Anzii peruani. În anul 1911, un istoric de la 
Universitatea Yale, pe nume Hiram Bingham, avându-i călăuze 
pe câţiva localnici, a descoperit antica cetate și, împreună cu 
Societatea Naţional Geographic, a mai făcut încă trei expediţii și 
a scos la lumină o seamă de artefacte și de vestigii antice. 
Recent, guvernul peruan a ameninţat că intentează proces 
Universităţii Yale, cu scopul de a recupera artefactele însușite în 
cursul acestor expediţii. După cum notează Danna Harman, de 
la Christian Science Monitor, situl „este bine conservat... cu 
palate, băi, temple, morminte, discuri solare și terase pentru 
practicarea agriculturii”, însă „holurile, uneltele, obiectele de 
cult și multe altele au fost mutate în New Haven [din 
Connecticut, sediul Universităţii Yale]”. Profesorul Bingham a 
susţinut că a acţionat cu aprobarea președintelui peruan, însă, 
în prezent, statul Peru pretinde că obiectele au fost în mod 
explicit furnizate sub formă de împrumut. Într-o scrisoare care 
datează din decembrie 2005, Yale a dat următorul răspuns: 
„Codul civil din 1852, care era în vigoare la data organizării 
expedițiilor Bingham, îi conferea Universităţii Yale dreptul de 


proprietate asupra  artefactelor la momentul efectuării 
săpăturilor și pe mai departe”. Naţional Geographic a făcut 
publică afirmaţia sa conform căreia Societatea consideră 
artefactele preluate în cursul expediției comune desfășurate de 
Universitatea Yale și de Naţional Geographic ca fiind un 
împrumut, statul peruan fiind proprietarul lor de drept, și că 
acestea trebuie returnate. Discuţiile dintre avocaţii Universităţii 
Yale și cei ai statului Peru continuă și în prezent. 

Campaniile al căror obiectiv este reclamarea „proprietăţii 
culturale” a unei ţări au început să capete amploare în anii '30. 
Dictatorul fascist Benito Mussolini a fost un mare susţinător al 
culturii și artei italiene. Cititor avid al poetului italian Dante, 
Mussolini își începea ziua frunzărind cânturile celebrului poet. 
Căutând să glorifice toate comorile tării sale, dictatorul a emis 
ideea că tot ceea ce se afla în solul Italiei aparținea guvernului 
italian și că statul era parte civilă cu drepturi supreme. 

A fost iniţiată o campanie intensă de rescriere a legislaţiei și 
normelor privind comerţul cu antichităţi, cu scopul de a defini 
care tip de comerţ cu antichităţi era „corect” și care era 
„incorect”. În ciuda tuturor eforturilor depuse, până în prezent 
nu a fost finalizat nici un singur standard de definire a ceea ce 
este just sau injust. De obicei, dreptatea era de partea celui 
care deţinea fizic un obiect. Asistând la scoaterea din ţară a 
pieselor antice, reprezentanţii ţărilor de provenienţă au început 
să capete senzaţia că au fost înșelaţi, iar sentimentul că li se 
făcuse o nedreptate se accentua, mai ales când constatau că 
muzeele sau alte instituţii occidentale atrăgeau mii de clienţi, 
oamenii așteptând la cozi să între, că muzeele produceau bani 
de pe urma expunerii celor mai cunoscute obiecte, pe care 
aceleași ţări le considerau ca făcând parte din patrimoniul lor. 
Decât nimic, aceste naţiuni doreau măcar să împartă beneficiile. 

Peste tot, ţările de provenienţă ale obiectelor de artă au 
început să emită pretenţii asupra a ceea ce devenea extrem de 
prețios în mâinile altora. Aceste comori erau uneori în 
proprietatea unor persoane fizice, însă, în majoritatea cazurilor, 
ele se aflau în mari instituţii, care beneficiau de bugetul statului 
sau de donaţii, cum ar fi universităţile sau muzeele. În mod 
paradoxal, aceste instituţii sunt aceleași care au creat de-a 
lungul timpului o piaţă a antichităţilor valoroase, fiindcă aceste 
obiecte reprezentau o valoare pentru ele. 


Unul dintre motivele principale care explică această creștere 
a valorii îl constituia popularitatea în creștere a muzeelor. Fie că 
se aflau la New York, Londra sau Paris, în fața muzeelor se 
adunau mulţimi de oameni care doreau să vadă operele aduse 
din ţări care cunoscuseră o civilizaţie înfloritoare, printre 
acestea numărându-se Israelul, Turcia, Grecia, Italia, Peru și, 
poate mai presus de toate, Egiptul. Muzeele și alte instituţii 
publice din Occident s-au transformat în victime ale propriului 
succes. Era în joc nu numai cine controla fluxul de antichităţi, ci 
și cine avea profit de pe urma expozițiilor care atrăgeau mulţimi 
de oameni în America și în alte ţări occidentale. Moralismul tot 
mai explicit aplicat crizei legate de antichităţi amintește o 
butadă a lui Samuel Johnson, care spunea: „Patriotismul este 
ultima redută a canaliilor.” 

Problemele legate de comerţul cu antichităţi intră într-un 
adevărat carusel al ideilor moderne, adeseori contradictorii, 
referitoare la drepturile statelor, patrimoniul cultural universal și 
principiul învechit al proprietăţii private. Artefactele Romei 
antice aparțin numai italienilor, guvernului italian ori sunt un 
bun al tuturor? Sau care este situaţia obiectelor aparținând 
culturii preponderent grecești sau eleniste, din regiuni stăpânite 
odinioară de Roma? Cui i se cuvin mai mult aceste artefacte 
nepreţuite: statului italian, care este urmașul Romei, sau 
statului grec, în calitatea sa de moștenitor și de propagator al 
culturii grecești și eleniste? Sau aparţin ele persoanei fizice, 
adeseori un străin, care a făcut cu mult timp în urmă săpături pe 
acel teritoriu naţional delimitat și care apoi a vândut sau a 
donat obiectele antice ale acelui stat unor importante instituții 
de cultură din ţara sa? 

Sunt musulmanii arabi care au cucerit Egiptul în secolul al VII- 
lea și care sunt, în prezent, predominanţi în cadrul statului 
egiptean adevărații moștenitori ai obiectelor create în timpul 
faraonilor din Antichitate? S-ar cuveni ca și copţii, urmașii direcţi 
ai egiptenilor din epoca faraonică, să aibă pretenţii la rândul lor? 
lar dacă da, asupra a ce anume? Cum rămâne cu cei care 
descoperă diverse vestigii în curtea lor sau cu persoanele în ale 
căror familii s-au păstrat și transmis, de-a lungul generaţiilor, 
diverse antichităţi? 

Toate acestea sunt întrebări extrem de complicate. 
Comercianţii de antichităţi care purtau negocierile dintre 


cumpărători și vânzători în cadrul unei activităţi căreia îi lipsea 
tot mai mult cadrul legitim erau ţinte sigure în acest conflict 
mocnit. Dacă ar fi fost acuzaţi că fac afaceri cu imitații sau că 
vând ori cumpără falsuri, atunci întregul comerţ ar fi fost 
discreditat. 

Intr-un caz recent și puternic mediatizat în Italia, autorităţile 
italiene au lansat o provocare Muzeului J. Paul Getty din Los 
Angeles, intentând un proces dr. Marion True, curatorul secţiei 
de antichități a muzeului, care a călcat pe urmele 
controversatului Jiri Frel. Italienii au făcut cunoscut faptul că, 
dacă vor avea câștig de cauză în cazul intentat absolventului de 
la Harvard, True, pentru comerț ilegal cu antichităţi, atunci vor 
da curs altor măsuri împotriva altor muzee și colecționari, iar 
aici au citat câteva instituţii care se aflau pe lista lor, printre 
altele, Muzeul de Artă Cleveland, din Ohio, și anumiţi 
colecționari bogaţi din Statele Unite. În același timp, italienii au 
început negocierile cu Muzeul Metropolitan din New York, una 
dintre ţintele vizate, în speranţa de a ajunge la o înţelegere 
menită să evite procesele, dar să le asigure italienilor controlul 
asupra obiectelor. 

„Dorim ca acest caz să fie o măsură de descurajare”, a 
declarat căpitanul Massimiliano Quagliarella, de la unitatea de 
carabinieri pentru urmărirea penală a furtului de antichităţi, 
citat ca atare de Los Angeles Times. „Este important să stopăm 
fenomenul excavaţiilor ilegale și exportul ilegal, eliminând atât 
cererea, cât și oferta.” 

A fost adoptată o legislaţie restrictivă, care scoate în afara 
legii comerţul cu antichități în numeroase ţări și interzice 
vânzarea de artefacte dincolo de graniţele naţionale. Noile 
restricţii privind antichităţile au dat multă bătaie de cap justiţiei 
anglo-saxone. Pentru ca un obiect să poată fi vândut, 
cumpărătorul era obligat să probeze la tribunal sau, la fel de 
important, în faţa tribunalelor opiniei publice obţinerea pe căi 
legale a obiectului respectiv. Conform standardelor care 
începeau să fie aplicate, numeroase exponate aflate în muzeele 
occidentale ar fi trebuit să fie returnate ţărilor lor de origine. O 
interpretare într-adevăr strictă ar fi golit probabil cea mai mare 
parte din sălile unde erau expuse piesele antice de la muzee din 
Sankt Petersburg, Berlin, Paris, Londra, Madrid și din Statele 
Unite. Intr-adevăr, după cum remarca și egiptologul Bianchi, 


„Numeroase obiecte de muzeu sunt imposibil de evaluat”. La 
vremea respectivă se aplicau alte legi. 


La începutul secolului XXI, comerţul internaţional cu artefacte 
se restrângea tot mai mult. Potrivit unui studiu de specialitate, 
numai comerţul ilegal cu antichităţi clasice provenind din Egipt 
și din Orientul Apropiat reprezenta anual aproximativ 200-300 
de milioane de dolari. În mod evident, volumul vânzărilor 
scăzuse, pe măsura aplicării măsurilor coercitive de către ţările 
din care proveneau obiectele de artă, deși aceste presiuni au 
determinat o creștere a valorii obiectelor, în special dacă se 
putea proba declaraţia provenienţei lor. 

Nicio altă ţară nu a știut să-și susţină mai bine ceea ce ea 
consideră a fi dreptul său decât Egiptul și nicio altă ţară nu a 
fost mai agresivă în încercarea de a stoarce orice dolar de la 
turiștii sau expozanțţii străini. 

În anii '40, Egiptul a dispus de o piaţă de antichităţi perfect 
legitimă și înfloritoare. Papirusurile egiptene și obiectele de artă 
erau etalate în muzee din întreaga lume occidentală. Intensul 
comerţ avea un produs secundar atrăgător: el a ajutat Egiptul 
să devină una dintre principalele destinaţii ale turiștilor 
occidentali. Se apreciază că la începutul secolului XXI în turism 
lucrau 10 milioane de egipteni, iar turismul este principala sursă 
aducătoare de valută a ţării, înregistrând în anul 2001 venituri 
de 4,5 miliarde de dolari. Turismul a făcut un salt de la un milion 
de vizitatori în 1982 la 2,5 milioane în 1993 și la 5,5 milioane în 
2001, iar în anul 2005 a depășit 7 milioane de turiști. 

Într-un articol publicat în săptămânalul A/ Ahram, Zahi 
Hawass, directorul Departamentului pentru  Antichităţi al 
Egiptului, a definit mecanismul prin care a fost modificată 
legislaţia egipteană. Într-un fel, el explica ce măsuri legale 
trebuie să fi caracterizat scoaterea Evangheliei după luda de pe 
teritoriul egiptean. 

„În anul 1951, guvernul a emis o lege care reglementa 
excavarea și transportarea artefactelor la muzee din întreaga 
lume”, scria Hawass. „Potrivit prevederilor acestei legi, era încă 
permisă achiziţionarea și vânzarea de antichităţi, iar artefactele 
au continuat să constituie obiectul unor schimburi în 


contrapartidă, toate fiind astfel îmbarcate spre destinaţii din 
întreaga lume. Au urmat și alte legi. Două decrete emise în 
martie 1952 stabileau sistemul de vânzare a antichităţilor și, de 
asemenea, enumerau etapele necesare în cadrul procesului de 
export. 

De-abia în anul 1983 a fost adoptată o lege privind stoparea 
vânzărilor și a exportului de antichităţi”, a continuat Hawass. 
„Legea le acorda comercianților de antichităţi un răgaz de șase 
luni pentru înregistrarea monumentelor (adică a obiectelor de 
artă) aflate în posesia lor, însă formula cât se poate de clar 
clauza de interdicţie a vânzării sau exportului de antichităţi.” 

„Cu toate acestea”, a recunoscut Hawass în articolul 
respectiv, „nu vom putea face nimic în privinţa vânzării de 
antichităţi către Statele Unite sau Europa, dacă nu demonstrăm 
că statuetele, basoreliefurile și alte obiecte de artă antică au 
fost excavate ilegal dintr-un mormânt sau dintr-o cameră de 
depozitare. Numai dacă vom obţine dovada în acest sens, vom 
putea opri vânzarea.” 

Nevine El Aref, care publică articole în săptămânalul A/ 
Ahram, consemna faptul că guvernul egiptean vânduse el însuși 
antichităţi cu câteva decenii înainte. 


După încheierea acţiunii de salvare a templelor din Nubia, 
guvernul egiptean a oferit un număr important de monumente 
unor ţări străine, ca recompensă a eforturilor depuse de 
acestea. De pildă, Templul Dabur a fost oferit guvernului 
spaniol, care l-a reconstruit pe o colină în Muzeul din Madrid, în 
timp ce, în anul 1974, micul templu Dendara a fost oferit 
președintelui american Richard Nixon. Guvernul egiptean a 
continuat să ofere piese din patrimoniul său cultural sau să le 
vândă pe piaţa internaţională până la emiterea Legii nr. 
117/1983 care interzice aceste activităţi și le scoate în afara 
legii. Potrivit acestei legi, toate antichităţile provenind din Egipt 
sunt proprietatea statului egiptean, iar scoaterea lor ilegală din 
țară ulterior acestei date este considerată furt. 


Hawass a înfiintat un departament de recuperare a 
artefactelor „furate”, care încearcă să dea de urma pieselor pe 
care egiptenii le consideră a fi proprietatea statului. Ca urmare 
a noii legi, se înregistrează restituiri către Egipt de artefacte 


originare de aici, în special de când tribunalele din Statele Unite 
au început să manifeste tendinţa de a recunoaște legitimitatea 
pretențiilor egiptenilor. 

Legea egipteană îi viza pe străini, însă ea era îndreptată și 
împotriva egiptenilor, care sunt în primul rând implicaţi în 
comerțul din Egipt. Toate antichităţile aparțin statului, susţine 
noua lege, și toate antichităţile trebuie declarate autorităţilor. 

Există familii egiptene bogate care au tendinţa de a păstra o 
parte dintre valorile în materie de obiecte antice, pe care le 
deţin de câteva decenii sau chiar de secole. Va fi interesant de 
văzut cum este aplicată legea în cazul acelor artefacte care au 
fost proprietate de familie timp de generaţii și dacă aceste 
bogății vor fi returnate în mod obligatoriu statului. Din punctul 
de vedere al acestor familii, care ar putea fi obligate să renunţe 
sau să ascundă artefactele de autorităţi, această măsură este 
percepută ca un alt exemplu de jaf. 

Cu atâtea schimbări care s-au produs pe piaţa antichităţilor, 
negustori ca Hanna Asabil au motive întemeiate să fie secretoși. 
Din pricina modificării constante a standardelor, veteranii într- 
ale negoţului puteau intra ușor în conflict cu vreun oficial 
guvernamental. In cele din urmă, Hanna Asabil nu a fost vinovat 
de faptul că acel codex care conţinea papirusul a părăsit 
Egiptul. În orice tribunal din lume, modalitatea în care a fost 
„exportat” codexul era considerată ilegală, astfel încât numai de 
Hanna depindea să-și recupereze proprietatea. 


Comerţul cu antichităţi este un domeniu specializat. Sunt 
relativ puţini comercianții suficient de fini cunoscători încât să 
știe exact ce merită să fie achiziţionat. Practic sunt câteva zeci 
în toată lumea. In anii '80, activitatea nu era o industrie propriu- 
zisă, ci, mai degrabă, o afacere modestă. Clienţii erau, firește, 
mai numeroși decât comercianții, printre aceștia numărându-se 
cele mai mari muzee din lume, câteva universităţi importante și 
câţiva particulari. Chiar și acești clienţi erau extrem de limitați 
numeric, cel puţin când era vorba de achiziţionarea pieselor 
evaluate la preţuri mari. „Ar fi exagerat să spunem că există 
peste o mie de cumpărători pentru piesele cu adevărat 
excepţionale”, susţinea unul dintre cei implicaţi în vânzările de 


antichități. „Să facem socoteala. Muzeele. Persoanele 
particulare. As putea face din memorie o listă a cumpărătorilor.” 

Unul dintre comercianții care au tratat cu Nicolas Koutoulakis 
în anii '80 era Peter Sharrer, un expert în arta egipteană. 
Comerciant american, cu reședința în statul New Jersey, din 
nordul Statelor Unite, Sharrer călătorea mult și era un 
comerciant activ pe pieţe din Europa și Orientul Apropiat. De 
multe ori, după Salonul anual de Artă de la Basel, Elveţia, el 
închiria o mașină împreună cu un specialist în pietre preţioase, 
londonezul Jack Ogden, și plecau împreună la drum pe marea 
autostradă elveţiană ce duce la Geneva. 

Vila lui Koutoulakis este amplasată pe Rue de Florissant, în 
una dintre cele mai selecte părți ale Genevei. Proprietatea sa se 
întindea pe un teren de peste un acru, iar casa a fost descrisă 
de Sharrer ca fiind una „elveţiană, cu un aer ușor 
mediteraneean, înconjurată de un parc splendid”. 

„Koutoulakis era un tip uimitor”, spunea Sharrer. „Provenea 
dintr-o familie de țărani și avea fler la femei și la antichităţi. Prin 
mâinile lui au trecut câteva dintre cele mai mari opere de artă.” 

Sharrer își amintește că intrarea în vila lui Koutoulakis era 
impresionantă. Holul de la intrare avea o înălțime de trei metri 
și jumătate. Spre dreapta se ajungea la bucătărie, în timp ce în 
stânga se afla o încăpere care combina o sufragerie cu un birou, 
decorată cu piese de valoare. Una dintre ferestrele biroului avea 
vedere spre grădina din spate. „Vizitatorii de genul meu nu 
aveau acces decât într-o anumită parte a casei”, își amintește 
Sharrer. 

„Indiferent cine ai fi fost, el mai întâi te cântărea”, a continuat 
Sharrer. „Avea numai un singur ochi și voia să știe cine ești, ce 
fel de persoană ești, ce fel de client puteai fi. Sincer să fiu, era 
întotdeauna interesant. Avea o mimică foarte vie și putea trece 
de la o expresie la alta.” 

Intotdeauna, Sharrer căuta obiecte la preţuri pe măsura 
bugetului său. Totuși, de multe ori, fiecare întrevedere începea 
cu un joc de bluffuri și de replici ipocrite. „Intotdeauna am fost 
convins că era proprietarul unui număr mare de falsuri. Ceea ce 
trebuia să înveţi era perseverența. Se întâmpla să spui «Asta 
nu-i pentru mine.» Apoi să o repeţi. Insă era obligatoriu să ai 
răbdare.” După spusele lui Sharrer, Koutoulakis își testa într- 
adevăr musafirul. 


Acest prolog se încheia în cele din urmă și continua cu un 
interludiu în cursul căruia Koutoulakis aducea cafea grecească 
tare - mult mai groasă decât cafeaua espresso italiană -, pe 
care o bea împreună cu oaspetele său. Momentul în care era 
adusă cafeaua marca sfârșitul a ceea ce Sharrer numește „faza 
pieselor fără valoare”. 

Adevărata discuţie începea abia după pauză. Koutoulakis 
începea să caute în registrul lui. Conform spuselor lui Sharrer: 
„Atunci își făceau apariţia piesele fabuloase, pe măsură ce 
începea să scoată pe rând una sau două dintre cele mai 
importante obiecte. De-a lungul timpului, l-am vizitat poate de 
zece sau de cincisprezece ori. Cu timpul, am ajuns să-l cunosc și 
am cumpărat numai trei sau patru piese remarcabile. Când 
primul obiect într-adevăr excepţional mi-a căzut în mână, m-am 
năpustit asupra lui. Asta l-a determinat să-mi aducă din ce în ce 
mai multe piese pe care să le văd.” 

„Te cântărea. Voia să vadă cât îţi permiteai să cumperi. Dacă 
aveai bun gust și în ce măsură. La sfârșit păstram - și 
cumpăram, însă nu în schimbul unei sume uriașe. Plăteam poate 
40.000 sau 50.000 de dolari. La vremea respectivă, suma era 
substanţială.” 

Cu prilejul uneia dintre aceste întâlniri, Koutoulakis i-a arătat 
lui Sharrer un artefact asupra căruia acesta s-a aruncat imediat. 
Era o frumoasă statuetă din aur a unei divinităţi feminine 
egiptene primordiale, zeița Isis, hrănindu-l la sânul său pe 
pruncul Horus. Isis purta un veșmânt mulat pe corp, iar pe cap, 
un disc cu semilună. În spatele capului avea fixat un inel de 
atârnat. Statueta era lucrată cu măiestrie și precizie. De data 
asta nu era o imitație, ci o descoperire epocală. Sau, potrivit 
spuselor lui Sharrer: „Era una dintre cele mai bune piese ale 
tuturor timpurilor.” 

Când Sharrer a vrut să cumpere statueta lui Isis, Koutoulakis 
a început să bată în retragere. Deși îi arătase piesa, a ezitat. 
Avea aerul că este nehotărât dacă să încheie sau nu vânzarea. 
Sharrer a simţit că grecul îl testează. Koutoulakis i-a spus în cele 
din urmă: „OK. Promit că o să mă mai gândesc.” 

Sharrer își amintește că, la final, Koutoulakis l-a anunţat că 
„mă va considera cumpărătorul acestei piese”. Era un soi de 
promisiune, iar Sharrer a dat lovitura nouă luni mai târziu. 
„Koutoulakis m-a sunat și mi-a spus: «Treci pe la mine.»” 


Sharrer a achiziționat această piesă cu suma de 50.000 de 
dolari. La vremea respectivă era un preţ considerabil, însă unul 
corect. Vânzarea efectivă s-a produs, își amintește Sharrer, abia 
prin anul 1985. 

După cum s-a dovedit mai târziu, statueta din aur a zeiţei Isis, 
pe care a cumpărat-o Peter Sharrer, a fost o verigă esenţială în 
odiseea Evangheliei după luda. Ea făcuse parte din colecţia lui 
Hanna Asabil și a fost unul dintre obiectele furate din colecția 
acestuia în cursul unei spargeri în care a dispărut și Evanghelia 
după luda. Codexul începea să devină celebru, însă nu era 
vorba despre o faimă potrivită unui artefact nepreţuit pentru 
istoria creștinismului. El a fost un pion în cadrul unuia dintre 
cele mai odioase jafuri care s-au comis în comerţul cu 
antichităţi. 


Capitolul cinci 
Jaful 


Pe Piaţă încep să-și facă apariţia piese despre care se crede 
că ar proveni din egipt: 


Un colier din aur 
O statuetă din Regatul de Mijloc, din granit negru 
O statuetă din aur a zeiţei Isis, hrănindu-l la sân pe pruncul 
Horus 
Un manuscris pe papirus 


Nimic nu poate supravieţui intact timp de secole. 
Manuscrisele descoperite în mormântul de la Jebel Qarara se 
aflau într-un proces avansat de degradare. Aceste papirusuri se 
găseau acum la Cairo, în posesia unui negustor care nu știa ce 
poveste încearcă să transmită textul. Cineva trebuie să-i fi spus 
că fuseseră probabil scrise în ebraica veche. Firește, din ceea ce 
se putea citi, textul conţinea cu certitudine și câteva cuvinte în 
greacă, însă Hanna Asabil nu știa să citească în grecește și nici 
să descifreze limba coptă. Tot ce știa cu certitudine era că 
papirusurile nu fuseseră scrise nici în arabă, nici într-o scriere 
hieroglifică care putea ajuta la datarea manuscriselor ce aparţin 
epocii faraonilor. 

Hanna știa totuși suficient încât să nu atingă foile 
papirusurilor și nici să nu încerce să le desfacă, de teamă că, 
procedând astfel, le-ar fi putut distruge, ceea ce ar fi scăzut 
valoarea documentului. Insă el nu avea habar de existenţa 
sistemelor moderne de aer condiţionat sau a condiţiilor de 
mediu controlat, care ar fi putut contribui la conservarea a ceea 
ce el știa doar că reprezintă un material valoros. 

Indiferent ce era scris în cartea cu foi din papirus, Hanna nu 
simţea imboldul imperios de a citi textul. În fond, conţinutul 
putea provoca o mare dezamăgire. Într-un fel, era mai bine dacă 
nu știa ce era scris în manuscrise. Insă, în orice caz, el nu a avut 
nici măcar timp să le citească înainte de a-i fi furate. 

Furtul celor mai de preţ comori pe care le deţinea Hanna 
sugerează că cineva a plănuit atent lucrurile. Niciunul dintre 
autori nu a fost prins, iar cum jaful s-a petrecut cu mai mult de 
un sfert de secol în urmă, este foarte probabil că niciunul dintre 
făptași nu va fi prins. Furtul nu a fost niciodată judecat în 
instanţă, iar perioada de prescriere a expirat de mult. Cât 
despre cei care au fost implicaţi în această afacere, memoria i-a 
părăsit între timp. 

Lăsând însă deoparte detaliile, manuscrisele au fost furate 
printr-un jaf abil pus la punct și bine executat. Autorii au avut 
informaţii din interior. Ei nu au pătruns întâmplător într-un 
apartament din cartierul Heliopolis din Cairo. Nu numai că și-au 
propus să fure piesele, dar trebuiau să dispună de mijloacele 
necesare scoaterii obiectelor din Egipt, fără a risca să fie prinși. 
In mod inevitabil, acest lucru restrângea cercul suspecţilor. 


Totuși, majoritatea dovezilor legate de acest caz au fost 
indirecte. Informatorii se tem să nu le fie dezvăluită identitatea 
și să nu fie anchetați, astfel încât cazul trebuie reconstituit din 
piese ce provin din versiuni diferite ale evenimentelor, relatate 
de persoane care sunt la curent cu cele întâmplate. Adevărul nu 
va fi probabil niciodată cunoscut în întregime. 

Din toate aceste motive, sursele sunt de acord în punctele 
esenţiale asupra aspectelor multiple legate de jaf. Ele converg 
în direcţia unor serii de evenimente care au condus la furtul 
propriu-zis.  Informatorii mai cunosc, cu o exactitate 
impresionantă, detalii legate de evenimentele care s-au produs 
după comiterea furtului și de întregul proces de restaurare, când 
unul dintre cei mai mari comercianţi de antichităţi ai secolului 
XX, Nicolas Koutoulakis, a intervenit personal spre a recupera 
obiectele.  Informatorii au aceeași versiune cu privire la 
tratativele şi sacrificiile necesare pentru recuperarea 
documentelor antice scrise pe papirus și la restituirea lor 
proprietarului originar. Punctele asupra cărora nu convin sunt 
totuşi autorul şi motivul furtului. Furtul comis în urmă cu o 
generație a fost fie un simplu act de lăcomie, destinat să-i 
îmbogăţească pe făptași, care au fost probabil orbiți de 
strălucirea aurului și de imensa promisiune de îmbogăţire pe 
care o conținea, fie un act din interior, comis de un cunoscut 
dintre ai lui Hanna, posibil chiar de către un membru al familiei 
sale, care era dispus să jefuiască o rudă, cu gândul fie de a-i 
plăti o poliţă, fie de a se îmbogăţi. Există și posibilitatea ca fapta 
să fi fost comisă într-o încercare de răzbunare. Ţinând cont de 
eforturile victimei de a-și reabilita onoarea, fapta a avut drept 
scop să o priveze atât de demnitatea, cât și de comorile sale. 


Bine cunoscutul comerciant Nicolas Koutoulakis, care-și 
conducea afacerile de la Geneva, venea frecvent la Cairo în 
compania a două femei care erau tovarășele sale obișnuite de 
călătorie. Una era o frumuseţe roșcată, cealaltă o brunetă 
înaltă. Roșcatei i se spunea uneori Mia, alteori Effie, iar unii 
egipteni știau că o cheamă Fifi. Toată lumea știa că ea și 
Koutoulakis aveau o relaţie foarte apropiată. Deși era grecoaică, 
ea se trăgea la origine din Cairo, iar familia lui Koutoulakis o 


considera drept nativă din Cairo. Vorbea fluent limba arabă, iar 
Koutoulakis o folosea adeseori ca translator în tratativele pe 
care le purta cu Hanna și cu alţi egipteni. Potrivit spuselor 
cunoscuţilor săi, cele două femei erau prietene bune și 
călătoreau împreună cu avionul de la Atena la Cairo, pentru a se 
întâlni aici cu Koutoulakis. Confraţii îl bănuiau pe acesta că se 
folosea de cele două femei pentru a-i transporta în bagajele lor 
diverse piese, pe drumul de întoarcere spre Atena, apoi la 
Geneva sau în oricare alt loc în care trebuia să ajungă. „Lui 
Koutoulakis îi plăcea să îmbine utilul cu plăcutul”, spune unul 
dintre aceștia. 

In una dintre aceste călătorii, despre care se știe că s-a 
petrecut cândva în lunile care au precedat furtul, Hanna a luat-o 
deoparte pe Mia și a avut o discuţie cu ea, fără ca negustorul 
grec să știe despre acest lucru. Vorbindu-i în arabă, el i-a cerut 
să-l ajute să-și vândă mărfurile, inclusiv manuscrisul pe papirus, 
și i-a oferit un comision gras dacă reușea să-i aducă clienţi. 
Hanna a asigurat-o probabil că nu avea să-i spună niciodată lui 
Koutoulakis despre micul lor aranjament. 

Conform spuselor lui Boutros, coleg cu una dintre rudele lui 
Hanna, Mia l-a contactat pe Hanna la câteva zile după ce acesta 
o abordase. Ea i-a spus că avea un client bogat care tocmai 
sosise în Egipt și care aștepta la bordul iahtului său, în portul 
Alexandria. 

Hanna a întrebat ce gen de obiecte îl interesa pe potenţialul 
cumpărător. Ea i-a răspuns că-l interesează o gamă largă de 
artefacte: monede, statuete, obiecte din ceramică sau 
manuscrise. „De fapt”, după cum s-a exprimat ea, „ne 
interesează orice ai avea de vânzare”. 

A fost fixată o întrevedere. Surescitat la gândul că ar fi putut 
da lovitura, Hanna și-a adunat toate obiectele pe care le păstra 
împrăștiate în diversele apartamente ale rudelor și prietenilor 
săi din Cairo. In acea noapte, din luna martie a anului 1980, în 
apartamentul său din Heliopolis era pentru prima oară pregătit 
spre prezentare inventarul complet al posesiunilor sale. 

La momentul stabilit, potenţialii cumpărători, Mia fiind una 
dintre persoane, s-au prezentat acasă la Hanna. Vizitatorii i-au 
dat de înţeles că banii nu reprezentau o problemă și că erau 
nerăbdători să cumpere tot ce avea Hanna de vânzare. Hanna 
le-a arătat absolut tot, iar vizitatorii au trecut în revistă 


inventarul său complet: piese din aur, câteva statuete, câteva 
țesături, bijuterii și alte obiecte de același gen. Printre piese se 
aflau și numeroase amulete din lut smălţuit, încrustaţii pe sticlă 
din perioada ptolemeică, statuete, ţesături și monede scumpe 
din argint și aur, de origine greacă, romană și bizantină. 

Printre toate aceste obiecte se găseau două piese 
excepţionale. Una era o mică statuetă din aur masiv înfăţișând-o 
pe Isis hrănindu-l la sân pe pruncul Horus, având o înălțime cam 
de cinci centimetri, aceeași pe care Peter Sharrer avea s-o 
achiziționeze de la Koutoulakis cinci ani mai târziu. Statueta 
prezenta pe spate ceea ce a fost descris drept „o lovitură 
teribilă”. Era complet curbată, astfel încât partea superioară a 
statuii era aplecată spre spate, „ca și când o piatră ar fi căzut pe 
amuletă din plafonul unui mormânt prăbușit”. 

Cea de-a doua piesă era un colier din metal răsucit, împodobit 
cu bănuţi romani din aur, totul fiind montat sub formă de 
pandantiv. 

Mai erau expuse spre vizionare manuscrisele pe papirus 
conţinând Evanghelia după luda, netradusă și necunoscută încă 
la data respectivă. 

„l-am arătat bărbatului un obiect și i-am spus cât costă”, i-a 
mărturisit Hanna unui alt negustor. „A dat din cap și a spus da. 
A ţinut-o tot așa și mi-a spus «da» la fiecare obiect pe care i-l 
arătam. Altfel nu a deschis gura. Nu a mai rostit niciun alt 
cuvânt. Și nici nu s-a tocmit.” 

Boutros a relatat exact același lucru, după cum și un alt 
apropiat al lui Hanna a spus la fel. Preturile erau fabuloase, 
constituind visul oricărui negustor din Cairo, deși preţurile pe 
care le-a reprodus Boutros erau în mod evident exagerate, 
totalul ajungând la zeci de milioane de dolari. 

Vizitatorii au continuat să se intereseze de preţul fiecărui 
obiect - „Cât costă?” - și au acceptat preţul pe care l-a cerut 
Hanna pentru fiecare piesă în parte. Au notat totul pe hârtie, 
practic refăcând articol cu articol inventarul lui Hanna. In cele 
din urmă, au convenit că Hanna urma să le vândă totul. 

Preţul atingea o sumă astronomică. „OK”, le-a spus Hanna, 
nevenindu-i să creadă ce noroc avea, „la preţul acesta sunt 
hotărât să vând.” 

Banii, i-au spus ei, erau păstraţi la bordul iahtului din 
Alexandria. „Plecăm imediat la Alexandria”, i-au spus ei lui 


Hanna, „și ne întoarcem cu banii.” 


Cândva în cursul zilei următoare, după cum își amintește 
Hanna și după cum i-a și povestit unui coleg de breaslă, 
apartamentul lui a fost jefuit. În seara zilei în care a fost comis 
furtul și la scurt timp după ce acesta s-a produs efectiv, un 
vecin al lui Hanna, cu care era și înrudit, a găsit ușa larg 
deschisă. Toate comorile adunate în apartament dispăruseră. 
Micuţul seif al lui Hanna - în care-și păstra tezaurul personal, 
nepreţuitul colan din aur cu ornamente și manuscrisele pe 
papirus - fusese luat cu totul. Fiindcă Hanna își încălcase regula 
autoimpusă de a ascunde piesele prin diverse locaţii, acum, 
sperând că va face o vânzare importantă, iată că pierduse totul. 

Indiciile au demonstrat că persoanele care pătrunseseră în 
apartament cunoșteau foarte bine locul. Una dintre relatări 
indică faptul că hoţii aveau chei sau instrumente cu ajutorul 
cărora deschiseseră apartamentul, deoarece poliția nu a găsit 
semne de intrare prin efracţie. 

Apartamentul în sine nu suferise nicio stricăciune. Mai târziu, 
politia avea să găsească seiful pe o stradă din Cairo, abandonat, 
cu ușa deschisă și golit. O altă relatare a unui apropiat de-al lui 
Hanna contrazice această versiune. Potrivit spuselor acestei 
persoane, încuietoarea montată pe ușa apartamentului ar fi fost 
spartă. 

Hoţii, de presupus persoane familiarizate cu ce se întâmpla în 
Egipt, nu puteau fi numai străini. Printre ei trebuie să se fi aflat 
și egipteni, care cunoșteau tara și știau cum se pot scoate 
obiectele furate din Egipt. 

In 1993, unul dintre cei mai cunoscuţi comercianţi egipteni de 
antichităţi, un bărbat care îi fusese partener lui Koutoulakis în 
tinereţe, a recunoscut în fața unui alt coleg de breaslă că ela 
fost unul dintre personajele centrale implicate în acest jaf. El 
susţine că ar fi așteptat pe stradă, într-o mașină în care au fost 
încărcate și transportate obiectele. Nu se știe cu certitudine 
dacă este vorba despre o fanfaronadă gratuită sau dacă 
mărturia lui poate fi luată în serios. 

Potrivit unei alte mărturii, rudele lui Hanna au depus o 
plângere, o shagwa sau mahaar, la politia locală din Cairo. 


Totuși, niciunul dintre obiecte nu fusese înregistrat, prin urmare 
nu existau chitanţe care să dovedească vânzarea. 

Hanna era distrus. Pierduse totul. „Parcă înnebunise 
complet”, declara un membru al familiei sale. Ba chiar s-a retras 
la o mănăstire coptă, unde a petrecut șase zile în recluziune, 
încercând să-și revină. 

Hanna era convins că furtul fusese pus la cale din interior. 
Avea trei teorii, deși niciuna nu a fost probată. La început, a 
crezut că hoţul fusese una dintre rudele lui, cineva care avea 
acces în apartament. O a doua teorie era că un ofiţer de poliție 
care răspundea de Heliopolis și care se ocupa de anchetarea 
furtului ar fi fost unul dintre complici. Numai un poliţist, se 
gândea Hanna, ar fi avut capacitatea necesară de a pune la cale 
o spargere de o asemenea anvergură. Apoi și-a amintit că, în 
ziua care a precedat spargerea, femeia care vorbea greacă și 
arabă, pe nume Mia sau Effie, însoţită de un străin despre care 
credea că este grec sau care, cel puţin, vorbea grecește, au 
vizionat obiectele în apartamentul lui. 

Săptămâni de-a rândul, Hanna a umblat ca un apucat, 
plângând pe umărul cui întâlnea, mai nebun decât toţi nebunii 
care umblaseră vreodată pe străzile din Cairo. Avea să se 
răzbune, striga el în gura mare. Iți făcuse obiceiul de a purta 
asupra sa un mic pistol, ascuns sub haină, pe care-l arăta pe 
furiș, când și când, cunoscuţilor. Nu știa cine fusese implicat în 
acest furt catastrofal, însă prezenţa unei arme era indiciul 
intenţiilor sale în privinţa persoanei respective, dacă avea să o 
găsească vreodată. 

Toate aceste frământări nu-l puteau ajuta pe Hanna să-și 
recupereze bunurile furate. Unul dintre cei care își amintesc 
cum arăta în acele zile este Manolis Koutoulakis. „Hanna era la 
pământ. Era la cinci sute de metri sub pământ din cauza acestui 
furt. Era un om de treabă. Întotdeauna ne-am înţeles bine cu el. 
Toţi am vrut să-l ajutăm.” 

Hanna și-a petrecut următorii doi ani într-un soi de agonie. Pe 
măsură ce zilele și săptămânile treceau, el spera ca printr-o 
minune să-i fie returnată averea lui de-o viaţă. Avea nevoie de 
ajutor, pe care l-a căutat în interiorul comunităţii copte. A 
aruncat cu banii pe la ghicitoare și vrăjitori ambulanți și s-a dus 
la preoţi copti, în speranţa că va găsi la ei un leac magic. 

Preoții,  ghicitorii și vrăjitorii i-au oferit nenumărate 


descântece și incantaţii. Aceste descântece au fost transmise 
de-a lungul timpului și sunt consemnate în cartea Ancient 
Christian Magic: Coptic Texts of Ritual Power [Magie veche 
creștină: texte copte cu putere ritualică]. Multora încă le sună 
cunoscute incantaţiile magice consemnate în Cartea egipteană 
a morţilor. „Piei, spirite rău, Hristos te urmărește, Fiul lui 
Dumnezeu și Sfântul Duh te-au înfrânt”, sună o astfel de 
incantaţie. Aceste practici rituale continuă să facă parte 
integrantă din viaţa egiptenilor copţi, iar Hanna încerca cu 
disperare să găsească o soluţie pentru a recupera ceea ce 
considera că-i aparţinea de drept. 

După câţiva ani, Hanna s-a resemnat și și-a acceptat soarta. 
Era un om credincios și, după cum credea despre sine însuși, un 
om puternic. După câţiva ani de la comiterea furtului, el i-a 
mărturisit unui prieten: „Așa a vrut Dumnezeu”, iar Dumnezeu 
nu l-a părăsit. 

In acest furt îndrăzneţ au dispărut împreună cu alte obiecte 
antice și manuscrisele pe papirus. Ele făcuseră încă un pas 
înainte spre un viitor neguros, din cripta lor aridă și sigură. 
Totuși, până în acel moment, nimeni nu le citise. Nimeni nu 
înțelesese valoarea lor inestimabilă. 


Hanna s-a fixat curând asupra Miei, grecoaica ce îl însoţise de 
atâtea ori pe Koutoulakis, ca suspect principal în acest furt. Mai 
târziu, avea să se refere la ea numind-o e/ mara el uescha sau 
„nemernica”. Pe măsură ce a început să-și recapete echilibrul 
emoțional s-a hotărât să treacă la acţiune și să ia măsuri pentru 
a-și recupera pierderea. Hanna considera că Mia făcea parte din 
grupul celor vinovaţi de furt. Potrivit spuselor lui Manolis, 
această presupunere s-a dovedit a fi aproape corectă, de vreme 
ce piesele care dispăruseră din apartamentul lui Hanna au fost 
recuperate indirect de la ea. 

Dacă cineva îi va întreba pe membrii familiei lui Hanna, 
aceștia vor răspunde că, la vremea respectivă, între Hanna și 
Koutoulakis existau anumite tensiuni. Ele se datorau unei 
statuete a lui Amenemhat IV, faraon din Regatul Egiptean de 
Mijloc, fiul lui Sesostris | și conducător al Egiptului pentru o 
perioadă de treizeci și opt de ani. Hanna îi vânduse statueta lui 


Nicolas Koutoulakis, care probabil îi plătise o sumă substanţială 
în schimbul ei. Conform spuselor unuia dintre partenerii lui 
Hanna, statueta fusese evaluată de un consultant la care 
apelaseră la 500.000 de lire egiptene, adică peste 150.000 de 
dolari la momentul respectiv, o avere după standardele oricărui 
egiptean. După efectuarea evaluării și după ceea ce trebuie să fi 
fost o reclamaţie venită din partea lui Koutoulakis, a apărut 
presupunerea că statueta era un fals. Dacă ar fi să-i dăm 
crezare unui martor, Koutoulakis a ajuns la concluzia că era un 
fals. l-a returnat statueta lui Hanna, cerându-i să-i restituie 
banii. Firește, Hanna a refuzat, continuând să creadă că 
statueta era autentică. 

Manolis Koutoulakis, fiul comerciantului, care îl însoțea uneori 
pe tatăl său în călătoriile pe care le făcea prin Orientul Mijlociu, 
susţine că acesta știa într-adevăr de existenţa statuetei și că, 
mai târziu, ea a intrat în posesia sa, deși nu în urma unei 
tranzacţii încheiate în Egipt.  Koutoulakis a verificat 
autenticitatea statuetei apelând la consultantul său obișnuit, 
Dietrich Wildung, care pe atunci era custodele secţiei de 
antichități a muzeului din Munchen și care s-a mutat apoi la 
Berlin, ca director al Muzeului Egiptean din capitala Germaniei. 
Wildung a declarat că, la vremea respectivă, el era convins că 
este vorba despre o piesă autentică. Manolis Koutoulakis mai 
adaugă faptul că, în acea perioadă, nimeni nu auzise ca din 
Egipt să fi ieșit falsuri. lar dacă era un fals, a subliniat el, cea 
mai plauzibilă sursă a fabricării lui era Siria sau Libanul și nu era 
logic ca un fals să-i fie livrat lui Hanna în Egipt, pentru a fi apoi 
exportat. 

Indiferent care ar fi adevărul, negustorii egipteni nu primesc 
înapoi falsurile pe care au apucat să le vândă, iar comerciantul 
care a cumpărat un artefact antic este obligat să-și asume 
riscurile, pentru că în acest tip de comerţ nu există conceptul de 
credit deschis la magazin. De regulă, cumpărătorul „înghite” 
falsul fără să crâcnească, preferând să păstreze adevărul pentru 
el, mai degrabă decât să-și păteze reputaţia de cumpărător 
atotcunoscător. El poate reveni la vânzător, ca și când nimic nu 
s-ar fi întâmplat, pentru a cumpăra ceva de o valoare apropiată. 
El intră în posesia noii piese, spunând că va trimite banii în scurt 
timp. După o perioadă de timp convenabilă, el îl va anunţa pe 
vânzător că statueta pe care o achiziţionase înainte s-a dovedit 


a fi un fals și că acceptă piesa nouă ca pe o compensație. 

Această formă de rambursare a valorii unui obiect este 
înțeleasă de ambele părţi ca fiind echitabilă. Pierderea a fost 
reglată, iar relaţiile de afaceri pot continua fără alte acuzaţii 
ulterioare. 

Această situație a fost corect rezumată de Manolis 
Koutoulakis: „Ştiţi, când cumpărăm un fals, preferăm să nu ne 
mai gândim la asta. Așa stau lucrurile în domeniul nostru. Asta 
nu înseamnă însă că discuţia se oprește aici. Ea netezește calea 
pentru o nouă discuţie.” 

Convins că statueta lui Amenemhat era autentică și fiind un 
tip încăpățânat, Hanna nici nu a vrut să audă vreo plângere. 
Potrivit spuselor unui confrate de-al lui, egipteanul a refuzat să 
restituie suma sau să-i ofere lui Koutoulakis ceea ce acesta 
considera a fi o compensație acceptabilă, iar cum statueta 
părăsise între timp Egiptul, era exclus ca Nicolas Koutoulakis să 
i-o restituie efectiv. 

Chiar dacă statueta era un fals, Koutoulakis nu s-a împăcat cu 
pierderea. Mai târziu, el a vândut statueta mai departe, 
tranzacţie pe care Manolis a confirmat-o. Cumpărătorul era un 
bine cunoscut și bogat armator grec, pe nume Theodore 
Halkedis, care locuia la New York, într-un elegant apartament 
din Park Avenue. Asemenea lui Hanna, Halkedis a susţinut 
insistent că statueta - care era de o calitate excepţională, chiar 
și fiind o copie modernă - nu era un fals. lar când un egiptolog s- 
a prezentat la Halkedis acasă și i-a spus că nu este autentică, 
acesta nici n-a vrut să audă și l-a dat afară. La expoziţia publică 
deschisă din aprilie 2001 și până în ianuarie 2002, la Muzeul 
Michael C. Carlos de la Universitatea Emory din Atlanta, 
Halkedis și soţia sa, Aristea, au participat cu aproximativ două 
sute de piese, iar statueta se număra printre exponate, aceasta 
fiind și singura ocazie când a fost expusă în public. 

Hanna a comis apoi ceea ce putea fi socotit o a doua ofensă 
la adresa puternicului comerciant grec, după cum avea să-i 
destăinuie el unei persoane cu care făcea afaceri. El a abordat-o 
pe Mia să negocieze în numele lui, după cum spuneam anterior. 

Koutoulakis era un comerciant care exercita un control 
considerabil asupra pieţei antichităţilor. După cum comenta un 
confrate, „orice comerciant ajuns la acest nivel dorește să se 
asigure că persoanele cu care tratează îl respectă. Dacă vreunul 


dintre negustorii neînsemnaţi intră în posesia sau deţine deja o 
piesă importantă, comerciantul important ţine să se asigure că 
este primul căruia i se va face oferta. Dacă apar probleme, el 
este obligat să-i dea o lecţie comerciantului mărunt.” 

În cazul în care Koutoulakis a aflat într-adevăr despre 
încercarea lui Hanna de a-l trage pe sfoară, probabil că s-a 
înfuriat. Hanna nu numai că nu era dispus să satisfacă cererea 
lui Koutoulakis de a-i oferi o compensație în schimbul statuetei, 
însă acum adăuga și o insultă la prejudiciul respectiv, încercând 
să-și lărgească propriul cerc de clienţi prin intermediul 
companioanei lui Koutoulakis. În virtutea regulilor deontologice, 
o asemenea greșeală era impardonabilă. 

Totuși, în acest punct, nimeni nu poate furniza varianta lui 
Koutoulakis asupra evenimentelor. El a murit între timp și nu 
mai poate face comentarii asupra posibilelor tensiuni din relaţia 
sa cu Hanna Asabil din perioada respectivă. Formidabilul 
comerciant nu a lăsat în urma sa nicio relatare personală asupra 
evenimentelor în centrul cărora se afla Hanna - nu că acest om, 
care prefera înțelegerile verbale oricăror acorduri scrise, ar fi 
lăsat, în general, mărturii de orice fel. În ciuda tuturor 
tensiunilor, Manolis Koutoulakis dezminte orice implicare a 
tatălui său în furt, subliniind faptul că Nicolas Koutoulakis nu se 
afla în Egipt în perioada în care se presupune că acesta a fost 
comis. Ceea ce se știe cu certitudine este că Nicolas Koutoulakis 
era un personaj care domina comerţul cu antichităţi. Avea o 
personalitate copleșitoare, amintind de personajul Zorba Grecul, 
creat de scriitorul Nikos Kazantzakis, care, asemenea lui 
Koutoulakis, provenea tot din insula legendară a eroilor minoici, 
Creta. Era un individ foarte prudent care încerca întotdeauna să- 
și protejeze reputaţia de om de cuvânt. 


După aproape un an și jumătate de la comiterea furtului, 
Hanna s-a adresat unei terțe persoane, cerându-i ajutor. In 
acest caz, datele devin cu mult mai sigure. lannis Perdios era un 
bărbat plăcut, inteligent și cultivat, care locuia la Atena, dar 
care-și petrecuse o mare parte a vieţii la Cairo, desfășurându-și 
activitatea în industria turismului. Lui Perdios îi plăcea să caute 
obiecte rare, fie făcând achiziţii pentru sine, fie revânzând 


antichităţi pe care le găsea ocazional și care erau pe gustul lui. 
Perdios era specializat în colecţionarea de artefacte din secolul 
al XIX-lea, când Grecia se afla sub ocupaţie otomană. Se ocupa 
cu discreţie de propria afacere, alegându-și acele contacte și 
aranjamente care nu puteau aduce necazuri nimănui, nici chiar 
lui. Greaca era limba maternă a lui Perdios, însă el stăpânea 
foarte bine engleza și franceza, iar în cursul perioadei petrecute 
la Cairo a ajuns să vorbească fluent și araba. 

Perdios revenea regulat la Cairo, în parte și fiindcă guvernul 
egiptean insista ca rezidenții străini să-și reînnoiască periodic 
permisele de ședere. El dorea să-și păstreze permisul valabil, 
cel puţin până reușea să vândă apartamentul din cartierul 
Zamalek din Cairo, al cărui proprietar era. Hanna l-a căutat pe 
Perdios când acesta se afla în Cairo și i-a cerut ajutorul. Perdios 
putea comunica ușor cu toată lumea și se bucura de reputaţia 
de a fi o persoană discretă. Însă cel mai important era că Hanna 
îl considera o persoană de încredere, care, pe deasupra, era în 
relaţii bune și apropriate cu Nicolas Koutoulakis. După ce a aflat 
despre istoria furtului, Perdios a acceptat să ia legătura cu 
Koutoulakis, în numele amicului său. Unul dintre colegii lui 
Hanna, la fel ca Manolis Koutoulakis, și-a exprimat respectul 
profund față de intermediarul grec, care era considerat un 
jucător onest de către toate taberele. După cum relata colegul 
de breaslă al lui Hanna: „Era un adevărat domn și prieten 
pentru ambele părţi.” 

Odată întors la Atena, Perdios i-a telefonat lui Koutoulakis la 
Geneva, pentru a discuta cu el, interesându-se ce informaţii 
avea despre Mia. Când Perdios a început să-i pună întrebări în 
legătură cu furtul, Koutoulakis a sugerat, la rândul său, că 
probabil Mia pusese la cale întreaga afacere. Koutoulakis a 
afirmat în mod categoric că nu are nicio legătură cu întreaga 
poveste. Era total nevinovat în această privinţă. 

Perdios l-a prevenit totuși, spunându-i: „Ar fi mai bine să-ţi 
clarifici situaţia cu Hanna, fiindcă s-ar putea să ai probleme 
când vii în Egipt. Nu lăsa problema nerezolvată. Găsește-o pe 
Mia!” 

Perdios a mai lansat un avertisment pe care-l considera 
pertinent: dacă nu-și clarifica situaţia înainte de a reveni în 
Egipt, își putea risca viaţa ducându-se acolo. „Reţine, Hanna se 
plimbă peste tot cu o armă sub haină.” 


Nu se știe dacă Nicolas Koutoulakis a crezut sau nu că 
povestea era adevărată. Indiferent ce părere a avut despre 
avertismentul lansat de Perdios, după câteva discuţii telefonice, 
el s-a lăsat convins să stabilească o întâlnire. Perdios avea să 
meargă la Cairo să se întâlnească cu Hanna și Koutoulakis, care 
a fost convins să o aducă și pe Mia cu el. 

Faptul că Nicolas Koutoulakis regreta ceea ce păţise Hanna și 
că era înduioșat de întâmplare, dar și că dorea să facă tot 
posibilul să-l ajute, coincide perfect cu datele cunoscute ale 
povestii, preluate din relatările unor martori diferiţi. „Tatăl meu 
este cel căruia i s-a adresat Hanna, fiindcă acesta și Perdios îl 
considerau pe tata singurul în măsură să-l ajute pe Hanna să-și 
recupereze ceea ce-i aparţinea”, remarca Manolis Koutoulakis. 

Indiferent la ce mijloace a recurs, Koutoulakis a reușit s-o 
convingă pe Mia să-l însoţească la întrevederea care a avut loc 
la Cairo. In mod surprinzător, potrivit mărturiei unuia dintre cei 
doi egipteni care au fost de faţă, Mia a adus-o și pe fetiţa ei în 
vârstă de doisprezece ani, gest pe care partea egipteană l-a 
interpretat drept o încercare de a inspira milă, de a implora 
iertare și de a obține împăcarea. 

Hanna nu deţinea o poziţie de forță. Era conștient că trebuie 
să-și susţină singur cauza, cerând să fie iertat de greșeală și să i 
se restituie obiectele furate. Nu dispunea decât de o vagă urmă 
de forţă cu care să-și susțină poziţia de pe care negocia. 

Prima întâlnire s-a petrecut în apartamentul frumos mobilat al 
lui Perdios, din cartierul Zamalek. Sub masca de calm afișată, 
oponenții clocoteau, încercând să găsească o cale de a ieși 
dintr-o situaţie extrem de riscantă pentru fiecare dintre ei. 

Întrevederea a fost scurtă și la obiect. Atât Koutoulakis, cât și 
Mia au negat vehement orice implicare în evenimente. „N-am 
făcut-o noi”, au declarat ei succint, și separat, și împreună. 

Și negând că ar fi fost implicaţi în furt, Koutoulakis și Mia i-au 
promis lui Hanna ajutorul în recuperarea bunurilor furate. Hanna 
le-a declarat că dorește să i se restituie nu numai nepreţuitele 
manuscrise pe papirus, ci și tot ce mai fusese furat din 
apartament. 

La un moment dat, când unul dintre participanţi și Koutoulakis 
ieșiseră din încăpere, Mia i-a relatat colegului lui Hanna care-l 
însoţise pe acesta la întâlnire că celălalt copil al ei, un băiat, era 
foarte bolnav, suferind de cancer sau având o tumoare pe 


creier. Era agitată și speriată. 
Intâlnirea s-a încheiat fără a se ajunge la o concluzie clară. 


Următoarele etape s-au derulat pe parcursul câtorva luni și 
numai după o serie de convorbiri telefonice între Atena și 
Geneva. Comunicarea cu Cairo era menţinută la limita minimă. 

Pe pieţele din Europa au început să-și facă apariţia diverse 
obiecte din colecţia lui Hanna. Existau semne care indicau Atena 
drept unul dintre centrele operaţionale. Conform unor ipoteze 
ulterioare, se pare că marfa tranzitase mai întâi Elveţia sau că 
ajunsese într-un fel sau altul mai întâi acolo. Pentru a fi 
returnate, piesele trebuiau mai întâi să fie localizate, apoi 
recuperate și adunate la un loc. 

Printre cei la care a apelat Koutoulakis în efortul său de a 
recupera obiectele furate a fost dr. Jack Ogden, distinsul 
specialist londonez în pietre preţioase, care, deși pe atunci era 
în vârstă de numai treizeci și ceva de ani, era considerat a fi 
unul dintre cei mai mari experți în bijuterii și obiecte preţioase 
din aur. Cartea lui Ogden, intitulată Ancient Jewellery (Bijuterii 
antice), urma să fie curând publicată de editurile Universităţii 
din California și Muzeului Britanic. La vremea respectivă, Ogden 
își deschisese propriul magazin de pietre preţioase pe Duke 
Street și St. James, în centrul Londrei. Bucurându-se de o 
reputaţie de persoană onestă, fiind un om de o discreţie 
absolută și cu respect total față de lege, Ogden avea să fie 
numit director executiv al Confederaţiei Internaţionale a 
Bijutierilor și director executiv al Asociaţiei Naţionale a 
Bijutierilor din Marea Britanie. 

„Prin anul 1979 au existat câteva piese din aur provenind din 
Egipt care încercau să-și găsească locul pe piaţa europeană. 
Aceste piese au plecat la Atena, iar de acolo au fost trimise spre 
diverse locuri din Europa”, își amintește Ogden. Potrivit 
acestuia, exodul aurului egiptean amintea de un alt val de piese 
valoroase din aur care își făcuseră apariţia pe pieţele din 
întreaga lume prin anii '20 și '30. In acea perioadă, grecii din 
Alexandria au fost supuși de autorităţi unei scurte perioade de 
persecuții, iar mulţi dintre ei au scos din Egipt majoritatea 
posesiunilor valoroase ori au părăsit definitiv ţara. 


În 1982, Koutoulakis l-a sunat pe Ogden, spunându-i că știe 
că acesta deține un minunat colier din aur și alte câteva piese, 
printre care și o statuetă din aura lui Isis. 

Ogden a fost luat prin surprindere, fiindcă primise în 
consignaţie aceste obiecte cu doar câteva săptămâni înainte. 
Koutoulakis știa că Ogden deţinea obiectele încă înainte ca 
acesta să fi avut ocazia de a le înregistra corect în evidenţele 
sale, cu atât mai puţin, timpul efectiv de a le expune. „De unde 
a știut Koutoulakis că am aceste piese?” s-a mirat atunci Ogden. 
„Telefonul primit de la Koutoulakis a fost cu atât mai uimitor, cu 
cât piesele ajunseseră la mine de atât de puţin timp. Primisem 
colierul de la Atena. Koutoulakis știa exact. A afirmat că era 
îngrijorat pentru mine, din cauza eventualelor probleme pe care 
le-aș fi putut avea din acest motiv.” Oricare ar fi identitatea 
celui care îi furniza informaţii lui Koutoulakis, sursa îi dezvăluise 
suficient încât acesta să știe precis că artefactele îi fuseseră 
trimise lui Ogden, că acesta le primise de puţin timp și că păstra 
aceste artefacte în magazinul său din Londra. 

Ogden îl cunoștea foarte bine pe Koutoulakis, fiindcă îl 
vizitase de mai multe ori la vila sa din Geneva, atât singur, cât și 
însoţit de Peter Sharrer. „A spus că piesele fuseseră furate din 
Egipt. Mi-a mai spus că trebuie să le restitui, altfel se va recurge 
la ajutorul poliţiei. Mai spunea ceva și de o armă. Nu-mi mai 
amintesc amănuntele. Nu a fost deloc o situaţie comodă.” 

Persoana care-i trimisese colierul lui Ogden era o roșcată pe 
nume Effie, a afirmat acesta. Venise la Londra de câteva ori 
pentru a-i furniza piese mici, cercei sau câte un inel micuţ, pe 
care el le lua în consignaţie. A presupus că o parte dintre aceste 
obiecte fuseseră cumpărate de Effie de prin bazarurile din Cairo. 

Oare această Effie care îl vizitase pe Ogden era aceeași 
persoană cu Effie sau Mia care îl însoțea în călătorii pe 
Koutoulakis? Această deducție are logică, deoarece, conform 
spuselor unei surse, prenumele complet al acestei Effie era 
Eftimia, în limba greacă substantivul având sensul de „bucurie”. 
In forma de adresare familiară i s-ar fi spus fie Effie, fie Mia. Cu 
alte cuvinte, judecând numai după nume, Effie și Mia puteau fi 
una și aceeași persoană. După cum a povestit mai târziu Ogden, 
Effie era roșcată. Manolis Koutoulakis, care la vremea respectivă 
avea douăzeci și nouă de ani, convine că acea Effie pe care o 
cunoștea tatăl său era tot roșcată. De aceea, este logic să 


tragem concluzia, deși nu este absolut cert, că femeia care îi 
furnizase obiectele lui Jack Ogden era aceeași Effie care era din 
Atena și care îl însoţise pe Koutoulakis în călătoriile sale prin 
Egipt, servindu-i drept interpretă și asistentă. 

În orice caz, Ogden își amintește cât de surprins a fost de 
maniera agresivă în care Koutoulakis a tratat situația. Ogden nu 
voia să aibă probleme. Deși primise piesele în consignaţie, dacă 
erau furate, nu voia să aibă nicio legătură cu ele. Era gata să le 
returneze proprietarului de drept, indiferent cine ar fi fost 
acesta. Nu-și mai amintește dacă a luat legătura cu Effie sau nu, 
însă își amintește că aceasta a fost probabil ultima dată când a 
mai auzit de ea. 

Pentru a recupera colierul și statueta, Koutoulakis l-a 
contactat pe Perdios. Adresându-se în grecește compatriotului 
său, el l-a instruit să plece cu avionul la Paris, să se întâlnească 
acolo cu fiul său, Manolis, iar apoi să-și continue drumul 
împreună spre Londra. Acolo trebuiau să-l întâlnească pe 
Ogden. 

Vizita a fost una extrem de scurtă, fiindcă Ogden era mai mult 
decât dornic să predea ceea ce se afla în posesia sa. Manolis și 
Perdios i-au spus exact atât cât trebuia să știe: colierul și 
celelalte obiecte trebuiau să fie recuperate și returnate 
proprietarului de drept. „l-am spus lui Jack că marfa era furată. 
Pentru el a fost suficient. Ogden a reacţionat absolut normal. 
Trebuia să identificăm obiectele pe care le văzuserăm în Egipt și 
să confirmăm că acestea erau aceleași obiecte pe care le 
văzuserăm acolo”, a povestit Manolis. 

Având o reputaţie impecabilă de apărat, Ogden a fost 
nerăbdător să scape de aceste piese. Nu i s-a spus că piesele 
proveneau dintr-un apartament din Heliopolis. Ogden a restituit 
imediat și fără niciun comentariu colierul din aur și statueta, 
obiecte pe care le primise în consignaţie de la o femeie despre 
care știa doar că o cheamă Effie. 

„Ogden era speriat. Nu voia să aibă nicio legătură cu asta”, i- 
a povestit Perdios unui intermediar. Cu această ocazie, Perdios 
a făcut câteva cumpărături: a achiziționat o casetă romană din 
marmură, în care se păstra cenușa de incinerare, achitând, 
după cum își amintește Ogden, cinci sute de lire. Perdios a 
declarat piesa la vama grecească, iar pe chitanţa primită de la 
vameși este înscris anul 1982. 


În ciuda acestui eveniment supărător, Ogden a rămas în 
relaţii apropiate cu familia Koutoulakis. Soţia lui Ogden este de 
origine greacă, fiind o distinsă cercetătoare și muzeografă. lar 
Daphne Koutoulakis, fiica lui Nicolas, în afara faptului că a 
devenit prietenă de familie, a și botezat-o pe una dintre fiicele 
lui Ogden. 

Avându-l intermediar pe Perdios, Hanna și Koutoulakis erau 
acum pregătiţi pentru întrevederea finală, la care urma să fie 
definitivată restituirea către Hanna a manuscriselor pe papirus. 

Comercianţii de antichităţi se împart în trei categorii 
principale: unii sunt specializaţi în artă antică, alţii, în monede, 
iar câţiva, un număr relativ restrâns, sunt pasionaţi de 
strălucirea și forța de atracţie a manuscriselor vechi, deși, în 
general, acest domeniu este considerat mai puţin profitabil 
decât celelalte două. 

Koutoulakis era atras de arta antică. Avea fler și pentru 
numismatică, astfel încât, ocazional, se lăsa antrenat și în 
comerţul cu monede, însă era vorba despre o pasiune minoră, 
atâta vreme cât nu era la fel de profitabilă ca arta antică. Cert 
este că nu-i plăceau deloc manuscrisele. Nu numai că nu avea 
niciun fel de cunoștințe despre textele scrise pe papirus, însă 
ele nici nu-i inspirau încredere. Valoarea lor nu consta în 
calităţile lor fizice inerente, nici în arta lucrăturii, virtuţi vizibile 
cu ochiul liber. Valoarea unui manuscris consta mai degrabă în 
cuvintele care fuseseră așternute pe papirus sau pe pergament. 

O altă problemă deosebită în cazul manuscriselor antice este 
fragilitatea lor. Se pot fărâmiţa în mii de bucăţi la o simplă 
atingere. Asemenea multor altor comercianţi de antichităţi 
specializaţi în vânzarea de obiecte rezistente, Koutoulakis 
trebuie să fi detestat ideea că un simplu chibrit aprins putea 
distruge imediat o investiţie într-un papirus sau pergament. Apa 
se îmbiba în papirusuri și le distrugea. Prefera obiectele dure, 
care aveau calitatea de a rezista elementelor naturii sau altor 
situaţii dificile. 

Următoarea întâlnire cu Hanna s-a produs în vara anului 
1982. Deși personajele principale se află încă în viață, nu există 
o evidență exactă a datei. În ciuda neastâmpărului său de a 
pleca din Egipt pentru a ateriza direct pe proprietatea din 
Elveţia a lui Koutoulakis, Hanna a plecat cu avionul spre 
Geneva, însoţit de un coleg de breaslă egiptean. Conform 


înţelegerii, s-au întâlnit cu Perdios la vila lui Koutoulakis, aflată 
la capătul Rue de Florissant. 

Primele impresii ale lui Hanna despre Koutoulakis și vila lui au 
fost puternice. Locul era imens, avea el să-și amintească mai 
târziu, incomparabil mai mare faţă de tot ce văzuse el la Cairo, 
cu străzile sale aglomerate. Numai regii și președinții trăiau în 
stilul lui Koutoulakis. A fost mai ales impresionat de „ochii” care 
se aflau peste tot, după cum a numit el camerele de 
supraveghere amplasate în locuri strategice. Pe deasupra, 
Koutoulakis avea câini care trebuiau închiși înainte ca vizitatorii 
să intre pe poartă. 

Koutoulakis nu i-a invitat în casă, ci i-a primit pe grec și pe 
copt în grădină. Mia nu era de faţă. 

La fel ca prima dată, și această întâlnire a fost scurtă. 
Koutoulakis senior, cu obișnuitul lui calm imperturbabil, nu a 
supralicitat. Reușise să recupereze manuscrisele, l-a informat el 
pe Hanna, exprimându-și părerea, fără să i-o fi cerut-o cineva, 
că respectivul codex era scris în ebraica veche. 

Hanna nu a avut aceleași maniere alese. Era atât de supărat 
din cauza furtului, încât conversaţia s-a încins rapid. Potrivit 
unei surse, se pare că a împins lucrurile atât de departe, încât l- 
a ameninţat pe Manolis înainte ca Perdios să poată interveni. 
Manolis Koutoulakis dezminte însă această versiune: „N-am fost 
niciodată ameninţat. Hanna era cu nervii la pământ, își ieșise 
din fire, însă nu era genul de persoană care să profereze 
ameninţări. Era un tip pașnic.” 

In timp ce negustorul egiptean se calma, cei doi vorbitori de 
greacă au dezbătut situaţia în limba lor maternă. 

Relatarea a ceea ce s-a petrecut în continuare provine de la 
cel de-al doilea egiptean, confratele lui Hanna, care a fost de 
faţă la întâlnire, urmărind fiecare mișcare. El povestește că 
deznodământul a fost liniștit. El, Perdios și Hanna au plecat cu 
taxiul spre a lua papirusurile de la un domn cu părul cărunt, 
despre care au înţeles că ar fi fost înrudit cu Koutoulakis. Potrivit 
spuselor lui Manolis, acest bărbat cu părul cărunt era cel mai 
probabil agentul pe care îl avea Koutoulakis la vamă, care avea 
într-adevăr părul alb, dar cu care nu aveau niciun fel de relaţie 
de rudenie. 

Cumva, Koutoulakis reușise să recupereze manuscrisele. 
După cum s-a exprimat fiul său: „Tatăl meu era singura 


persoană care îl putea ajuta pe Hanna. Nimeni nu dorea să fie 
amestecată poliția. De aceea i s-au adresat lui. Și nimeni 
altcineva n-ar fi reușit să rezolve situația.” 

Indiferent cum s-au petrecut lucrurile în realitate, Hanna își 
recuperase în sfârșit comoara mult râvnită, datorită eforturilor 
depuse de Koutoulakis. Însă orice lucru are preţul său. S-a ajuns 
la o înţelegere clară între părţi, ca Nicolas Koutoulakis să-i 
restituie lui Hanna manuscrisele pe papirus și nimic mai mult. 
Acesta a fost acordul dintre ei. Altcineva, indiferent despre cine 
era vorba, avea să păstreze obiectele din aur, inclusiv colierul și 
statueta lui Isis hrănindu-l la sânul său pe Horus. Prin urmare, 
aceste piese nu aveau să-i fie restituite lui Hanna. Și acest 
punct a făcut parte din înţelegerea dintre părți. „Şi cu asta, 
subiectul s-a încheiat”, a afirmat colegul lui Hanna, martor 
ocular la întreaga discuţie, indicând că, prin returnarea 
manuscriselor pe papirus, problema fusese reglată. 

Manolis este de acord cu această interpretare a 
evenimentelor. „Pentru Hanna, cărțile erau cel mai important 
lucru. Am reușit să dăm de urma celor două obiecte la Londra și 
asta a fost înţelegerea. Tatăl meu nu a furat nimic. Tot ce a 
făcut a fost clar stabilit de comun acord cu Hanna.” 

Pornind de la evaluarea de 3 milioane de dolari a 
manuscriselor, pe care o făcuse Hanna, cei 50.000 de dolari, cât 
se aprecia că valorează colierul și statueta, se puteau considera 
un comision binemeritat pentru efortul de a fi recuperat și 
restituit proprietatea lui Hanna. 

„Suntem oameni de cuvânt”, a afirmat Manolis. „Tatăl meu a 
încercat să fie corect cu Hanna și să trateze cinstit cu el. 
Indiferent ce a făcut, el a obţinut totul în urma unei înţelegeri de 
afaceri, din cauza banilor care trebuiau plătiţi. Făcea parte din 
preţul înțelegerii.” 

El mai mărturisește că tatăl său era „o legendă în domeniu, 
nu din cauza bogăției sale - nu avem atât de mult pe cât 
presupune lumea că am avea -, ci datorită cunoștințelor sale, a 
simțului său comercial și a curajului său, dar, mai presus de 
toate, fiindcă era un om de cuvânt”. 

Koutoulakis își îndeplinise obligaţia așa cum o înţelegea el: 
restituise papirusurile preţioase proprietarului lor de drept. Il 
„întregise” pe Hanna. 

Potrivit mărturiei lui Manolis, tatăl său a rupt orice relaţie cu 


Effie imediat după aceste evenimente. La moartea lui 
Koutoulakis, în ianuarie 1996, Effie a telefonat pentru a-și 
exprima condoleanţele. Manolis susţine că au existat foarte 
puţine legături, de fapt niciuna, între familia Koutoulakis și Effie 
în perioada dintre evenimente și moartea lui Nicolas Koutoulakis 
și că nimeni nu a păstrat legătura cu Effie după moartea tatălui 
său. Cât despre ceea ce a mai făcut Effie nu se mai știe nimic, 
iar eforturile de a o contacta au eșuat. 


La finalul întrevederii, Hanna, Perdios și cel de-al doilea 
egiptean au plecat cu mașina spre centrul Genevei, luând cu ei 
manuscrisele pe papirus. Hanna își recuperase „cartea”. La 
sugestia lui Perdios, s-au îndreptat spre cel mai sigur loc cu 
putinţă: un seif al unei bănci elveţiene. Perdios l-a ajutat pe 
Hanna să înţeleagă conţinutul formularelor și să le completeze 
corect. Perdios a deschis un cont pe numele lui Hanna, acesta 
fiind cel care avea drept de semnătură. Codexul a fost apoi 
depus într-un seif: pentru prima, însă nu și ultima oară când 
Evanghelia după luda avea să fie pusă la păstrare într-un seif 
bancar. 

Perdios i-a dat lui Hanna cheile seifului și în acel moment s-au 
despărţit. În timp ce Hanna zbura spre Cairo, Perdios, înainte de 
a se întoarce în Grecia, a mai făcut o escală în Elveţia și a 
vizitat-o pe Frieda Tehacos Nussberger la galeria ei din Zurich. 
Nu i-a povestit cele întâmplate și nici nu i-a vorbit despre natura 
manuscriselor pe papirus care tocmai fuseseră returnate 
proprietarului. Perdios a întrebat-o doar pe Frieda dacă se- 
ntâmpla să aibă vreun client pentru niște scrieri valoroase și i-a 
pus la dispoziţie câteva fotografii pe care le făcuse cu puţin timp 
în urmă. Astfel a ajuns Frieda să știe despre existenţa textelor. 

Ea s-a interesat în câteva locuri, însă, dispunând doar de 
câteva fotografii pe care să le prezinte potenţialilor clienţi, 
căutările ei nu au avut niciun rezultat. Curând, ea a renunţat să 
se mai intereseze. 

Câţiva ani mai târziu, Sharrer i-a făcut o vizită lui Koutoulakis 
la reședința sa din Geneva, iar aici i-a fost arătată statueta care 
o reprezenta pe Isis. După cum aminteam anterior, grecul era 
precaut și circumspect, dar, deși i-a permis lui Sharrer să vadă 


piesa, nu era încă pregătit să vândă. O posibilă explicaţie a 
atitudinii sale ar fi aceea că voia să se asigure că nu fusese 
alertat Interpolul în privinţa statuetei. Cu aproximativ nouă luni 
mai târziu, lui Sharrer i s-a permis să cumpere nepreţuita piesă. 

În ceea ce privește manuscrisele pe papirus, ele părăsiseră 
Egiptul pentru totdeauna. Hanna putea să-și continue încercările 
de a-și vinde marfa, însă, din acest moment, clienţii lui aveau să 
fie tot mai rari. Pentru a dispune de argumente solide cu care să 
susțină preţul de trei milioane de dolari, ar fi trebuit să invite 
savanţi care să examineze, fie și succint, aceste manuscrise. 
Codexul avea să fie văzut pentru prima oară de specialiști 
capabili să citească textul și să-i descifreze sensul. 


Capitolul șase 
Sub lupa 


Impresia pe care mi-a făcut-o acest om este că era complet 
ignorant și interesat doar de bani. Din punctul lui de vedere, ar 
fi fost suficient să deschidă cutia de pantofi și să spună: 

„A, da, ăsta-i un papirus, acum hai să vorbim despre pret.” 
Stephen Emmel 


lannis Perdios și Hanna Asabil aveau nevoie să găsească 
persoane interesate de achiziționarea preţioaselor manuscrise, 
iar primul care le-a venit în minte a fost celebrul „König” - 
Ludwig Koenen așa-numitul prinț absolut al erudiţiei în materie 
de papirusuri, al cărui interes față de acest subiect i-a ajutat de 
multe ori pe negustorii din Cairo să aprecieze valoarea 
materială a unor fragmente și texte vechi scrise pe papirus. 
Perdios l-a căutat spre sfârșitul anului 1982 și, în urma discuţiei 
pe care au purtat-o, i-a trimis un set de fotografii similare celor 
pe care i le încredințase Friedei Tehacos Nussberger în vara 
anului anterior. 

La vederea fotografiilor, Koenen a fost convins de 
autenticitatea piesei descoperite. II cunoscuse pe Hanna la Cairo 
și îl considera un comerciant credibil. | s-a dat de înţeles că mai 
multe dintre aceste manuscrise conţineau texte biblice, ele fiind 
scrise în vechea limbă coptă, și că puteau avea o legătură cu 


descoperirea de la Nag Hammadi. Dacă presupunerea se 
dovedea exactă, atunci descoperirea avea într-adevăr o 
importanţă inestimabilă. Pentru a fi totuși sigur, Koenen avea 
nevoie de ajutorul unei echipe de experţi care să hotărască 
autenticitatea, vechimea și conţinutul papirusurilor. 


Echipa pe care a format-o Koenen a sosit la Geneva în 
dimineaţa zilei de 15 mai 1983. Grupul de profesori universitari 
cuprindea câteva dintre cele mai distinse somităţi în domeniile 
respective. Savanţii veniseră pregătiți să studieze ceea ce 
sperau a fi o nouă mare descoperire de manuscrise antice, iar 
dacă se dovedea că sunt autentice, să le achiziționeze. 

Trei din grupul celor patru erau de la Universitatea Michigan 
din Ann Arbor, a cărei bibliotecă conţine ceea este aproape 
unanim recunoscut a fi cea mai impresionantă colecţie de 
papirusuri din Statele Unite. Conducătorul echipei era Koenen, 
specializat în papirologie. Născut în Germania, el a obţinut titlul 
de doctor la Universitatea din Köln, a devenit profesor titular la 
Universitatea Michigan în anul 1975 și nutrea în acel moment 
ambiția de a completa superba colecţie de papirusuri a 
universităţii. 

Era însoţit de un coleg, profesorul David Noel Freedman, o 
personalitate foarte respectată, pe punctul de a deveni, conform 
afirmației unuia dintre studenţii săi, „patriarhul studiilor biblice 
americane”. Printre titlurile sale profesionale se număra și cel 
de editor general al foarte respectatei publicaţii Anchor Bible 
Dictionary. Specialitatea lui era Vechiul Testament. 

Freedman venise însoţit de una dintre asistentele lui de la 
Universitate, Astrid Beck, o tânără care-și definitiva studiile de 
doctorat la Ann Arbor. Medievistă ca specializare, aceasta preda 
religia comparată și literatura comparată, iar mai târziu avea să 
devină editor-șef al Anchor Bible Dictionary, sub conducerea lui 
Freedman, și al Eerdmans Dictionary of the Bible. 

Era nevoie de un al patrulea membru în echipă, capabil să 
asigure expertiza pentru limba coptă. Koenen l-a contactat pe 
James M. Robinson, care și-a câștigat reputaţia și notorietatea în 
domeniu datorită activităţii sale de editor general al arhivei de 
la Nag Hammadi și ca secretar al întregului proiect Nag 


Hammadi. Întemeindu-se pe informaţiile puse la dispoziţie de 
Koenen, Robinson era, la rândul său, încredinţat de 
autenticitatea descoperirii. 

Arhiva de la Nag Hammadi consta în materiale provenind din 
treisprezece codexuri, volume de manuscrise legate, ceea ce le 
deosebea astfel de mult mai cunoscutele suluri de pergament 
folosite în epocă. Experții în studiile copte implicaţi în proiectul 
Nag Hammadi considerau că exegezele și lucrările de 
specialitate abundă în indicii referitoare la existenţa a cel puțin 
încă unui manuscris și, mult mai probabil, a altor câtorva 
manuscrise suplimentare. Câţiva experţi în limba coptă care 
colaborau cu Robinson presupuneau că ar mai fi existat încă un 
codex care făcea iniţial parte din arhiva de la Nag Hammadi, 
deși el fusese separat într-un fel de restul manuscriselor 
descoperite și rămăsese încă necunoscut. Robinson spera ca 
aceste noi papirusuri să contribuie la descifrarea celorlalte 
mistere legate de textele de la Nag Hammadi, lărgind corpul 
literaturii și completând cu o nouă realizare impresionantă 
îndelungata sa carieră de erudit. 

Robinson și-a ales drept emisar un tânăr expert pe nume 
Stephen Emmel. Născut la Rochester, în statul New York, Emmel 
avea să obţină în curând titlul de doctor la Universitatea Yale. La 
momentul respectiv, Emmel lucra la Roma cu renumitul 
coptolog Tito Orlandi, studiind activitatea unui abate copt din 
secolul al V-lea, Shenut, și Mănăstirea Albă, unde trăise acesta, 
temă a tezei sale de doctorat. Emmel lucrase la Cairo pe textele 
papirusurilor de la Nag Hammadi și era un colaborator apropiat 
al lui Robinson. 


Astrid Beck și-a început călătoria spre Europa îmbarcându-se 
de la Ann Arbor, în avionul cu destinaţia Aeroportul Internaţional 
Newark, unde s-a întâlnit cu dr. Freedman, care venea de la 
Nantucket. De la Newark, cei doi și-au continuat împreună 
drumul spre Geneva. La sosirea pe aeroportul din Geneva, i-au 
întâmpinat Koenen și soţia acestuia. „Freedman și Koenen 
aveau o excelentă relaţie profesională și personală, de 
prietenie”, își amintește Astrid despre sfârșitul de săptămână 
petrecut la Geneva. „Ludwig era foarte surescitat la gândul că 


exista posibilitatea de a achiziționa acele manuscrise 
valoroase.” 

Freedman, mai puţin experimentat în achiziționarea de 
manuscrise pe papirus, dar nerăbdător să examineze orice text 
biblic care putea face parte din culegerea respectivă, rămăsese 
mai rezervat. „Partea care-mi revenea mie în această asociere 
era legată de dr. Koenen”, a mărturisit Freedman. „Noi 
reprezentam Universitatea Michigan.” 

În zorii zilei, soții Koenen și pasagerii lor epuizați după atâtea 
ore de zbor au pornit la drum în ceața dimineţii, cu mașina 
închiriată de Koenen de la aeroport, îndreptându-se spre centrul 
Genevei. Destinația lor era Hotel de l'Union, situat pe Rue de la 
Servette. Emmel a ajuns ceva mai târziu, venind de la Roma. 

Koenen lucrase câteva luni pentru a aranja întâlnirea de la 
Geneva. Când Perdios găsise într-un târziu numărul de telefon și 
adresa lui Koenen și-l contactase de la Atena, îi spusese 
acestuia că, în opinia lui, manuscrisele antice aveau o 
importanţă istorică. „Era exact genul de sugestie, poate o idee 
mai mult, care mă putea face să mă rup din studiul meu”, avea 
să comenteze Koenen ceva mai târziu. 

Koenen îl cunoștea pe Hanna și, din câte își putuse da seama 
din fotografii, înclina să creadă că manuscrisul era autentic, deși 
prețul său și valoarea științifică rămâneau sub semnul întrebării. 

Majoritatea erudiţilor nu sunt în același timp și custozi de 
muzeu, obișnuiți să cumpere obiecte de artă și artefacte, și nici 
nu sunt în mod necesar negociatori abili. Asemenea lui Koenen, 
ei își pot dori să extindă colecţiile universităţilor la care își 
desfășoară activitatea, însă de cele mai multe ori le lipsesc 
resursele financiare pentru astfel de achiziții. Cel mai frecvent, 
ei le recomandă altora artefacte valoroase, lucrând drept 
consultanţi pe lângă muzee sau colecționari particulari, ori chiar 
se implică în obţinerea de fonduri speciale de finanţare de la 
diverse fundaţii, pentru achiziţii extrem de importante. 

Potrivit lui Freedman, fondurile pe care au reușit experţii să le 
obţină în grabă erau limitate. Koenen „era pregătit să ofere între 
50.000 și 100.000 de dolari”, a declarat el, în timp ce lui însuşi i 
„se promiseseră până la 50.000 de dolari pentru orice 
manuscrise biblice care puteau face parte din acea culegere de 
texte”. Prin urmare, suma pe care o arunca în luptă 
Universitatea Michigan era de aproximativ 


150.0 de dolari. În acel moment, nimeni nu cunoștea cifra pe 
care Hanna Asabil o avea în minte. 

Amintirile dr. Beck diferă numai în câteva puncte neesenţiale. 
Aceasta își amintește că echipa de la Michigan era sprijinită de 
Fundaţia Dorot, unul dintre principalii susținători financiari ai 
colecției de papirusuri a Universităţii din Michigan, ca și ai 
Muzeului Israelului și Muzeului Chivotului Legii de la Ierusalim, 
care adăpostește și faimoasele Manuscrise de la Marea Moartă. 
Forța conducătoare din spatele Fundaţiei Dorot era Joy 
Ungerleider, cunoscută mai târziu sub numele de Joy 
Ungerleider Mayerson, o femeie care moștenise resursele de la 
tatăl ei, Samuel Gottesman. Familia ei și fundaţia pe care o 
conducea făcuseră câteva dintre cele mai importante donaţii 
filantropice din secolul XX în domeniul arheologiei și istoriei 
biblice. Cu toate acestea, pe Ungerleider o interesau exclusiv 
textele biblice. Nu era în mod special pasionată de apocrifele 
creștine, acele texte religioase care nu au fost incluse în Noul 
Testament la vremea la care a fost alcătuit de Biserica creștină 
timpurie. Beck și-o amintește ca pe „o persoană extraordinară și 
un mare susţinător, o femeie cu vaste cunoștințe, care mi-a 
plăcut foarte mult”. 

Dar și chestiunile privitoare la studiile copte aveau un 
susținător. Robinson i s-a adresat unuia dintre partenerii săi pe 
care-i cunoștea de mult, Harry Attridge, profesor de studii nou- 
testamentare la Universitatea Southern Methodist (SMU) din 
Dallas. Deși trebuia mai întâi ca experţii în coptologie să 
stabilească ce reprezentau exact aceste manuscrise pe papirus, 
Attridge a fost gata să-i sprijine în încercarea lor și a primit 
ajutor de la Biblioteca Bridwell a Școlii de Teologie Perkins de la 
SMU - care dispune de o secţiune de cărţi rare -, prin asigurarea 
unui buget destinat achiziţiilor. Suma era de 50.000 de dolari. 
Robinson era liniștit că banii vor fi suficienţi pentru achiziţie, cu 
condiția ca  papirusurile să se dovedească autentice și 
importante. 


Întâlnirea era programată să aibă loc la Hotel de l'Union pe 
data de 15 mai, imediat după prânz. Anticipând prejudecățile 
vânzătorilor arabi sau musulmani, cei doi profesori universitari 


de la Michigan au rugat-o pe colega lor mai tânără - singura 
femeie care făcea parte din echipă - să nu participe la întâlnire. 
Fără a se putea opune precauţiilor, altfel înțelepte, ale 
universitarilor cu experienţă, Beck s-a supus și s-a retras. „Am 
fost foarte dezamăgită și furioasă că sunt exclusă de la 
întâlnire”, își amintește ea, „însă mi s-a explicat că cei care 
vând sunt arabi și că acesta este obiceiul lor. Firește, n-am vrut 
să compromit negocierile”. 

După cum aveau să constate, niciunul dintre cei doi vânzători 
nu era musulman. Hanna era creștin copt, iar Perdios era un 
grec educat și om de lume, el însuși colecţionar și bun vorbitor 
al câtorva limbi străine. 

Comerciantul egiptean și interpretul lui grec s-au prezentat la 
hotel, i-au luat pe experţi și i-au condus la un alt hotel din 
Geneva. Regulile impuse au fost foarte stricte. „Ni s-a permis să 
examinăm  papirusurile doar câteva minute”, și-a amintit 
Emmel. „Nu am avut voie să le fotografiem și nu ni s-a permis 
să notăm nimic. Ni s-a spus că nu putem lua notițe, așa încât nu 
am avut hârtie și nimic cu care sau pe care să scriem”, a 
continuat el, apoi a adăugat ironic: „Altfel, nu au existat niciun 
fel de restricții”. 

Dintre cei doi, Hanna, fiind proprietarul, era și personajul 
important. El este cel care nu a permis să se facă fotografii sau 
să se ia notițe, fapt pentru care experţii au trebuit să 
reconstituie totul din memorie. Știind cât de select era grupul de 
americani, Perdios se străduia să-i ajute să facă o identificare 
corectă și să ajungă la un preţ pe măsura importanţei 
descoperirii. În ceea ce-l privește însă pe Hanna, impresia pe 
care a făcut-o asupra experţilor a fost că, pentru el, nu contau 
decât banii. 

În timp ce Perdios vorbea fluent greaca, franceza, engleza și 
araba, Hanna dispunea de instrucţia unui om de la ţară, iar 
rezultatul a fost că întreaga conversaţie s-a limitat la un schimb 
lingvistic minimal. „Grecul vorbea araba, probabil și franceza”, 
își amintește Koenen. „Discuţiile s-au purtat într-un amestec de 
engleză și arabă stâlcită.” 

Decorul în care a avut loc examinarea a fost o cameră de 
hotel. Pe pat erau așezate trei cutii care semănau cu cele pentru 
pantofi. „Ni s-a spus că în ele se aflau papirusurile”, notează 
Emmel. Americanii au fost îngroziţi să vadă condiţiile în care 


fuseseră ambalate, transportate și păstrate manuscrisele. 

Raportul asupra întâlnirii, pe care Emmel l-a trimis două 
săptămâni mai târziu confraţilor săi și lui Robinson, nu 
amintește nimic despre starea avansată de degradare a 
manuscriselor și nici despre felul în care au fost tratate. 
„Materialul era păstrat în trei cutii de carton și înfășurat în 
ziare”, a notat Emmel, lansând totuși un avertisment cu privire 
la starea lor în viitor: „Există pericolul grav al deteriorării și mai 
mari a manuscriselor, atâta vreme cât vor rămâne în posesia 
proprietarului actual.” 

O singură privire aruncată asupra textului papirusurilor a fost 
de ajuns pentru a-i convinge pe toţi că manuscrisele erau 
autentice. „Eu însumi sunt deplin convins și am fost convins de 
la bun început, de când mi-a căzut pentru prima oară privirea pe 
acest manuscris, că este un codex antic pe papirus”, a 
comentat Emmel. „Intrebarea dacă ar fi putut cineva falsifica 
sau nu în epoca modernă acest obiect mi se pare un nonsens. 
Este exclus.” In continuare, Emmel a explicat de ce ipoteza 
falsificării nu este valabilă. „Nu numai că ar trebui să dispui de 
material original, papirus autentic, și nu orice fel de papirus, ci 
de unul cu o vechime de câteva sute de ani, ci ar trebui să știi 
să imiţi perfect scrierea coptă din perioada timpurie. Numărul 
specialiștilor în coptă din întreaga lume care să știe așa ceva 
este foarte mic. Apoi ar trebui să știi să compui un text în limba 
coptă care să fie corect din punct de vedere gramatical și 
convingător. Numărul persoanelor capabile să facă acest lucru 
este încă și mai mic decât al celor care pot citi în coptă.” 

Analizele ulterioare au demonstrat că papirusurile erau într- 
adevăr autentice. „Nu erau în starea cea mai bună, însă era 
emoţionant să le vezi și să ai șansa de a le atinge”, a mai spus 
Emmel. 

În ceea ce privește originea manuscriselor, Hanna a fost cât 
se poate de clar în declaraţiile făcute celor trei savanţi. „Potrivit 
afirmațiilor proprietarului, toate cele patru manuscrise din 
colecția sa au fost găsite în apropierea satului Beni Masar, la 
aproximativ opt kilometri sud de Oxyrhynenus (Eshnassa 
modernă)”, nota Emmel, deși a lansat o invitaţie la prudenţă, 
spunând: „Este greu să stabilim dacă putem considera credibilă 
o asemenea informaţie.” 

Cei trei experţi au trecut la treabă. Una dintre cutii era 


așezată pe pat, cea de-a doua, pe o măsuţă, iar cea de-a treia, 
pe biroul din cameră. „Eram foarte surescitat”, își amintește 
Emmel ceva mai târziu. „Pur și simplu nu am avut timpul 
necesar să fac o primă examinare atât de atentă pe cât mi-aș fi 
dorit.” 

Cei trei au fost surprinși de diversitatea materialelor. Colecţia 
cuprindea atât manuscrise în coptă, cât și în greacă. Experții au 
stabilit de comun acord ca Emmel să se ocupe de documentele 
în coptă, iar Koenen, de cele în greacă. 

„Am convenit cu proprietarul și cu intermediarul lui să 
stabilim un sistem de numerotare și de denumire, pentru a ne 
referi la cele patru manuscrise”, nota Emmel. In raportul său a 
rămas consemnat cu rigurozitate ceea ce au văzut experţii, dar 
și modul de organizare a materialelor. Porțiunea în limba greacă 
cuprindea un manuscris biblic și un fragment despre metrologie 
- un tratat matematic asupra metrologiei, știința despre unităţi 
de greutate și de măsură. Documentele în limba coptă 
cuprindeau câteva epistole scrise de Apostolul Pavel și un text 
la care Emmel s-a referit cu denumirea de „codexul copt al 
apocalipsei”. 

În scurtul răstimp pe care l-au avut la dispoziţie, experţii au 
încercat să facă o analiză cât mai obiectivă cu putinţă. Koenen a 
făcut rapid o traducere scrisă a câtorva pagini din tratatul de 
matematică. „Tratatul de metrologie” era scris pe zece pagini. 
Mai târziu, el a fost identificat ca document de predare a 
soluţiilor matematice ale unor probleme, oferind mostre de 
cazuri concrete. Documentul, probabil un eseu despre 
matematică datând din perioada elenismului egiptean, consta în 
principal în probleme de geometrie care nu aveau nicio legătură 
cu religia. Totuși, faptul că el fusese inclus în grupul acestor 
documente constituia un indiciu că - presupunând că 
manuscrisele fuseseră descoperite împreună - proprietarul 
diverselor papirusuri, indiferent cine ar fi fost acela, era un om 
învăţat, cu preocupări în diverse domenii. 

Studiind documentele copte, Emmel a reușit să tragă niște 
concluzii expeditive, destul de nesigure. „Mi-am dat seama 
imediat că nu era vorba probabil despre un text al Noului 
Testament, adică nu era un text canonic. M-am gândit că putea 
fi din Vechiul Testament, deși era puţin probabil. Mai exista 
posibilitatea ca textul să fie scris în limba greacă sau, la fel de 


bine, în coptă.” El a descris codexul în coptă drept „nestemata 
culegerii formate din cele patru manuscrise... [Era] un codex pe 
papirus datând din secolul al IV-lea d.Hr., cu o lungime de 
aproximativ treizeci de centimetri și o lăţime de cincisprezece 
centimetri și conţinând texte gnostice”. 

Emmel adusese la el o pensetă de felul celei pe care o 
folosesc colecţionarii de timbre și despre care spune că „este 
cel mai bun tip de instrument pe care-l poţi folosi când lucrezi 
cu papirusuri, dacă acestea se fărâmiţează”. Folosindu-se de 
pensetă, a prins pagina de deasupra și a întors-o ușor. 
„Deoarece nu intenţionam să scot nimic din cutie de teama de a 
nu face rău, m-am folosit de pensetă pentru a ajunge la câte un 
fragment ales la întâmplare”. Ceea ce încerca Emmel să facă 
era „într-un fel, să mă uit în interior, unde aș fi putut găsi pagini 
de pe care să citesc un fragment de text și poate să-mi dau 
seama ce operă literară era sau poate chiar să găsesc un titlu. 
Mă uitam la numărul înscris pe pagină, pentru a-mi da seama 
dacă eram la începutul cărții, la mijloc sau la sfârșit și așa mai 
departe. Insă nu m-am uitat la fiecare pagină în parte și nu am 
întors nici o singură pagină, după cum nici nu am extras nimic 
din cutie, pur și simplu fiindcă doream să protejez materialul cât 
mai mult cu putinţă”. 

Emmel a trecut astfel în revistă între cincizeci și patru și 
cincizeci și șase de pagini și crede că este posibil ca unele 
pagini să fi lipsit. „La momentul la care a fost descoperit 
codexul, probabil că era în stare bună, protejat de o copertă din 
piele și conținând numărul complet de pagini cu marginile 
intacte”, avea el să noteze mai târziu. 


Însă codexul a fost manevrat foarte neglijent. Numai jumătate 
din învelișul protector din piele în care a fost legat (probabil 
coperta frontală) s-a păstrat până în prezent, iar paginile însele 
au avut de suferit și sunt fragmentate. Lipsa a jumătate de 
copertă din piele și faptul că numerotarea paginilor ajunge 
numai până la 50 și ceva mă conduce spre ipoteza că cea de-a 
doua jumătate a codexului a dispărut. Doar un studiu atent 
poate confirma sau infirma această supoziţie. Textele sunt 
scrise într-o formă nonstandard de coptă sahidică. 


Emmel spera că un studiu ulterior al celor două învelișuri de 


protecţie sau coperte păstrate ar fi putut furniza mai multe 
informaţii în privinţa provenienţei manuscriselor. 

Unul dintre instrumentele fundamentale de analiză în cursul 
examinării papirusurilor de acest gen este studierea modului în 
care a fost compusă cartea. Iniţial, Emmel a presupus că este 
vorba despre un codex scris pe o singură coală, însă a ajuns 
imediat la concluzia că era compus din mai multe coli. Coala 
este o hârtie sau un papirus format din patru pagini de text scris 
pe o foaie mare, îndoită și împăturită. În literatura creștină 
timpurie, recurgerea la alcătuirea cărților din mai multe coli 
împăturite a constituit o tehnică total diferită faţă de sulurile 
care erau și continuă să fie folosite în religia iudaică. De pildă, 
sulurile pe care este scrisă Tora sunt desfăcute, citite și apoi 
rulate la loc. Colile sunt altfel, aducând cu aspectul unui ziar 
modern, în care, pe o singură pagină de mari dimensiuni, sunt 
combinate partea din faţă și cea din spate a unei secţiuni, 
acestea fiind numerotate, de pildă, 1-2 şi 15-16. În interior se 
introduce o altă coală care se pliază, aceasta devenind, să 
zicem, paginile 3-4 și 13-14 și așa mai departe. 

În scurtul răstimp acordat, munca de detectiv pe care a făcut- 
o Emmel s-a dovedit a fi o analiză rezonabilă. In mod evident, 
manuscrisele erau importante. A simţit cum i se accelerează 
pulsul descoperind pe rând elementele pe care le avea înaintea 
lui. Străbătea secole pentru a atinge însemnările unui scrib 
anonim din alte veacuri. Emmel avea să-și amintească mai 
târziu: „Printr-un noroc extraordinar, am avut șansa să-mi cadă 
la un moment dat privirea pe o pagină pe care era așternut un 
titlu. lar titlul scris în limba coptă se traducea prin «Epistola lui 
Petru către Filip». Este vorba despre literatură gnostică și știm 
acest lucru din codexurile de la Nag Hammadi. De asemenea, 
am recunoscut o parte din text, chiar la finalul său. Este o 
scriere de mică întindere. 

Cunoșteam conţinutul textului și mi-a fost clar că aveam de-a 
face cu o altă copie a Epistolei lui Petru către Filip, din Codexul 
VIII de la Nag Hammadi. Așadar, aveam două lucrări cunoscute 
de literatură gnostică, însă, continuând examinarea, am reușit 
să citesc suficient încât să-mi dau seama că mai era o lucrare 
care, mie cel puţin, nu-mi era cunoscută, deși genul literar - 
tipul de text - îmi era familiar.” 

În raportul său, el face o identificare şi mai precisă: 


Codexul conţine cel puţin trei texte diferite: „Prima 
Apocalipsă a lui lacov”, deja cunoscută, deși într-o versiune 
diferită, din Codexul Nag Hammadi (NHC) VIII (2); „Epistola lui 
Petru către Filip”, cunoscută deja din (NHC) (VIII). 


Emmel a încercat să identifice și cea de-a treia parte a 
codexului, care îi era necunoscută. Aceasta este, scria el, 


„.un dialog între lisus și ucenicii lui, cel puţin „luda” este 
implicat, asemănător ca gen cu „Dialogul Mântuitorului” 

(NHC) (III), „Înţelepciunea lui lisus Hristos” (NHC) (III) și 
codexul gnostic de la Berlin (PB 8502). 


Totuși, luda din textele gnostice este, în mod obișnuit, luda 
Toma, presupusul frate al lui lisus. De aceea, speculaţiile iniţiale 
ale lui Emmel s-au concentrat asupra fratelui, ratând astfel 
extraordinara dezvăluire pe care o făcea textul aflat în mâinile 
sale. „Am presupus că trebuie să fi fost un dialog gnostic 
necunoscut, anterior, dintre lisus și ucenicii lui. Am mai 
presupus că luda era luda Didymus Toma, același personaj care 
apare în Evanghelia după Toma, de pildă, sau în Cartea lui 
Toma. Ar fi putut fi și luda Iscarioteanul, trădătorul, însă acest 
lucru era mai puţin probabil, din cauza elementelor tipice pentru 
literatura gnostică.” 

Mai târziu, el avea să regrete această identificare eronată. Pur 
și simplu, în acea cameră de hotel, a fost în criză de timp și n-a 
avut resursele necesare pentru a stabili identitatea reală a 
acestui luda. 

În plus, ideea că luda al cărui nume apărea în codex ar fi 
putut fi același cu luda lIscarioteanul era mult prea deplasată 
pentru a fi luată în considerare. Convingerea general 
împărtășită era că nimeni nu ar scrie despre luda Iscarioteanul. 
Niciunul dintre primii creștini n-ar fi avut curajul să relateze 
faptele din perspectiva lui luda. 


Lui Koenen i se dăduse de înţeles că Hanna avea să accepte o 
ofertă rezonabilă. „Rezonabil” este, firește, un termen extrem 


de subiectiv, mai ales când te tocmești cu negustorii egipteni de 
antichităţi. Koenen știa că în Egipt negocierile începeau cu o 
conversaţie amicală interminabilă la un pahar de ceai fierbinte 
îndulcit sau de cafea turcească, discuţiile gravitând în mod 
inevitabil în jurul veșnicelor căutări de comori: cine ce a 
cumpărat, cine cât a oferit și cui, care erau ultimele noutăţi în 
materie de descoperiri și așa mai departe. 

Preambulul interminabil era urmat într-un final de o negociere 
adeseori foarte scurtă, în care tranzacţia putea fi încheiată sau 
nu. Un comerciant a rezumat astfel procesul: „Tu spui o sumă 
mai mică - să zicem, dacă ai curaj - jumătate din preţ, iar apoi 
mărești preţul, având grijă să motivezi oferta scăzută de la 
început.” 

De la bun început, echipa de cercetători condusă de Koenen 
nu a fost pe poziţii de egalitate cu cei care vindeau. Hanna a 
început sec, cu suma de 3 milioane de dolari. Americanii au 
rămas cu gura căscată. Se așteptaseră la un preț inițial de 
vânzare cuprins între 50.000 și 100.000 de dolari. Suma de 3 
milioane de dolari pentru o asemenea carte era ceva nemaiauzit 
pentru epoca respectivă. 

Freedman a fost scandalizat. Niciun papirus nu putea valora 
atât de mult. Nu avea nicio legătură cu lumea reală. Nimeni nu 
dispunea de o asemenea sumă de bani. „Nu știu cât de serios 
era [Hanna]. Este clar că nu exista o contraofertă serioasă”, a 
comentat mai târziu profesorul Koenen. 

Partea americană a fost practic scoasă din joc. Preţul de 3 
milioane de dolari depășea cu mult bugetele combinate oferite 
de SMU și sponsorii Universităţii Michigan. 

Deși nu avea niciun fel de experienţă în negocierea cu 
comercianţi din Orientul Mijlociu, Freedman a preluat iniţiativa. 
A făcut pe loc o contraofertă, eliminând un zero și propunând 
300.000 de dolari. 

Hanna a considerat contraoferta jignitoare, menită să pună 
capăt negocierilor. „Când Hanna a auzit cât aveau de gând să-i 
ofere americanii în loc de trei milioane, s-a ridicat, scârbit și 
jignit”, a spus Perdios. „Și a spus în arabă «Yialla, yialla, să 
mergem. Oamenii ăștia nu sunt serioși. Ne fac să ne pierdem 
vremea.»" 

Perdios l-a sfătuit să aștepte. Grecul fusese cu mult mai 
răbdător în cursul examinării, pusese chiar câteva întrebări și își 


manifestase interesul față de conţinut, în timp ce Hanna se 
învârtise nervos prin cameră. Potrivit spuselor lui Emmel, grecul 
„dădea semne că-l interesează ceea ce eram pe punctul de a 
stabili. Însă nu i-am dezvăluit prea multe. Nu aveam de gând să 
sugerăm că manuscrisele valorau mai mult decât credeau ei 
deja că valorează”. 

Emmel, mult prea tânăr și mai puţin intimidat de sumele de 
bani imposibile când era vorba despre cercetare științifică 
autentică, a rezumat situaţia în raportul pe care l-a întocmit 
două săptămâni mai târziu: 


Proprietarul a solicitat 3.000.000 de dolari în schimbul întregii 
sale colecţii. A refuzat să se gândească la o reducere de preţ 
până la limite rezonabile, pretinzând că deja scăzuse preţul de 
la 10.000.000 de dolari în negocierile cu un potenţial 
cumpărător cu care discutase anterior. De asemenea, a refuzat 
să accepte o discuţie despre preţul individual al fiecăruia dintre 
cele patru texte. Prefera să vândă cele patru manuscrise 
împreună, dar probabil că le va vinde separat, dacă va fi 
necesar. 


Totuși, Emmel era convins că achiziția avea o valoare 
incalculabilă ca artefact istoric. Raportul său se încheia cu o 
recomandare: 


Insist cu fermitate să achiziționaţi acest codex gnostic. Are o 
extraordinară valoare științifică, comparabilă din toate punctele 
de vedere cu oricare dintre codexurile de la Nag Hammadi. Ca și 
acestea, este unul dintre cele mai vechi exemplare de carte 
scrisă sub forma unui codex, iar faptul că o parte din copertă 
este atât de bine conservată reprezintă o șansă remarcabilă. 
Există pericolul major ca manuscrisul să se deterioreze și mai 
mult pe viitor, atât timp cât va rămâne în posesia actualului 
proprietar. Această piesă unică trebuie încredințată cât mai 
rapid posibil unei biblioteci sau unui muzeu, unde va putea fi 
restaurată, publicată și conservată. 


Deși a fost în mod evident dezamăgit, dacă nu chiar 


dezgustat, Hanna a reușit să se comporte conform regulilor 
impuse de protocol și a sfârșit întrevederea cum se cuvine. Au 
mers cu toţii să ia prânzul împreună, iar Hanna și Perdios s-au 
comportat ca niște gazde și i-au invitat la masă. În ciuda 
eșecului și a faptului că tranzacţia nu fusese încheiată, au fost 
foarte politicoși și ospitalieri. 

In timpul mesei, Emmel s-a strecurat la toaletă, a scos un 
creion și o bucată de hârtie și a mâzgălit în grabă „tot ceea ce 
încercasem să memorez, legat de starea celor două manuscrise 
copte”. A reușit să noteze dimensiunile aproximative ale 
paginilor, titlul în limba coptă al Epistolei lui Petru către Filip, 
propriile impresii asupra ortografiei și dialectului și ultimul 
număr de pagină până la care putuse citi din manuscrisul în 
limba coptă. 

După masă, Hanna a pus înapoi manuscrisele în seiful băncii 
elveţiene și s-a întors la Cairo, iar Perdios a plecat acasă, la 
Atena. Amândoi erau hotărâți să plece în Statele Unite, tara 
tuturor speranţelor și oportunităţilor, unde erau convinși că vor 
reuși să găsească un cumpărător pentru manuscris. 

Cât despre grupul academic, Koenen era abătut și frustrat, iar 
Freedman, încă scandalizat de preţ. „Dezamăgirea domnea în 
rândul nostru... însă lumea continua să se poarte cordial”, își 
amintește Astrid Beck. „Toţi aveam sentimentul că preţul era 
îngrozitor de exagerat pentru ceea ce aveau de oferit spre 
vânzare și oricum nu aveam de unde să procurăm mai mulți 
bani. Diferenţa era prea mare.” Cei din grup aveau sentimentul 
că exista o discrepantă mult prea mare între cele 3 milioane 
solicitate de vânzător în schimbul manuscriselor și felul în care 
documentele erau manevrate, ceea ce era abominabil în ochii 
unui savant. 

Grupul s-a împrăștiat, fiecare membru plecând la treburile 
sale. Freedman și Beck au plecat la Tübingen, în Germania 
Federală, să-l viziteze pe profesorul Hans Kueng, care urma să 
predea, ca profesor invitat, un curs de filosofia religiilor la 
Universitatea Michigan, începând din toamna anului 1983, și 
pentru care trebuia aranjată vizita. Beck urma să-i fie asistentă. 
Emmel a plecat să-și finalizeze teza de doctorat. Koenen și soţia 
sa au plecat să participe la o conferinţă de papirologie la 
Neapole. Beck a rezumat lucrurile în felul următor: „Şi alte 
destinaţii erau asociate cu întâlnirea de la Geneva, fapt care 


cred că a mai atenuat sentimentul de dezamăgire. Nu ne-am 
dus acolo doar pentru a cumpăra manuscrisele.” 

Surprinzător este faptul că, după câţiva ani, niciunul dintre 
membrii acestui grup nu știa ce se întâmplase între timp cu 
manuscrisele. Niciunul dintre participanţii de la Universitatea 
Michigan nu s-a interesat de soarta acestora. Din punctul lor de 
vedere, manuscrisele, inclusiv Evanghelia după luda, 
neidentificată ca atare la data respectivă, dispăruseră în 
întunericul din care răzbiseră inițial la suprafață. Fără ca vreunul 
dintre ei să ştie, papirusurile au pornit într-o călătorie spre 
America, unde o altă rundă de negocieri în vederea vânzării 
avea să se soldeze cu un eșec. 

În acel moment se părea că blestemul vechi de secole asupra 
lui luda își menținea intactă puterea. Unicul document existent 
în care acesta vorbea în nume propriu avea să fie curând 
abandonat într-un alt seif bancar, unde a fost lăsat efectiv să 
putrezească. 


Capitolul șapte 
Splendorile de la Nag Hammadi 


lisus i-a răspuns și i-a zis: „Tu vei deveni al treisprezecelea și vei 
fi blestemat de celelalte neamuri - și vei ajunge să stăpânești 
asupra lor.” 
Evanghelia după luda 


Asemenea tuturor așezărilor din regiunea Egiptului Superior 
de pe Valea Nilului, Nag Hammadi este situată la marginea 
deșertului dogoritor, unde temperaturile ating în zilele de vară 
43 de grade în rarele oaze cu umbră. Cam la 80 de kilometri 
depărtare se înalţă magnificele mine faraonice de la Luxor, 
complex ale cărui temple, statui și morminte datând din vremea 
dinastiilor Noului Regat constituie un important punct de 
atracţie pentru turiști. Templul de la Karnak se caracterizează 
prin intrări gigantice, cu pilaștri și curţi interioare susţinute de 
coloane, fiind construit succesiv de mai mulţi faraoni, fiecare 
dorind să dovedească astfel că este demn de a fi numit zeu. Pe 
malul apusean al Nilului se întinde faimoasa Vale a Regilor, cu 
șirul său de morminte odinioară magnifice. Măsura măreției lor 
lumea avea să o afle de-abia în anul 1923, când Howard Carter 
a descoperit, printr-o întâmplare, mormântul lui Tutankhamon, 
care scăpase printr-o minune de jefuitorii de morminte antice. 
Câţiva dintre faraonii care au construit centrul de cult de la Teba 
au fost contemporani cu evenimentele descrise în Biblie, în 
Cartea Exodului. Documentele pe papirus descoperite la Nag 
Hammadi datează totuși dintr-o epocă mult mai târzie, mai 
precis din perioada Imperiului Roman. 

Descoperirea istorică de la Nag Hammadi din 1945 - 
manuscrisele au fost probabil ascunse nu departe de 
mănăstirea Sfântul Pahomie de la Chenoboskion, la circa 16 
kilometri depărtare de oraș și pe malul opus al fluviului față de 
antica cetate greco-romană de la Diospolis Parva - a inaugurat 
în mod spectaculos un nou domeniu de cercetare a Antichității 
pentru savanţi. Manuscrisele au extins cunoștințele despre 
creștinismul timpuriu și au adus o nouă lumină asupra câtorva 
curente importante aparținând noii religii din secolele al II-lea, al 
II-lea și al IV-lea după trecerea prin lume a lui lisus Hristos. Se 
consideră că manuscrisele de la Nag Hammadi se numără 
printre cele mai mari descoperiri arheologice din secolul XX, 
situându-se pe locul doi, sub aspectul importanţei, după 
celebrele Manuscrise de la Marea Moartă. Ele au fost 
descoperite, de fapt, cu un an și jumătate înaintea 
Manuscriselor de la Marea Moartă, care au fost găsite în 
cavernele din Desertul ludeei, la Qumran. 

Arhiva de la Nag Hammadi constă în treisprezece codexuri, 


toate scrise în limba coptă. Un codex - volum de manuscrise 
legat asemenea unei cărţi, ceea ce îl deosebește de un sul de 
pergament - este în general o copie efectuată după Scripturi 
sau după un text clasic. Primii creștini au adoptat această 
formă, pentru că textele puteau fi mai ușor reunite într-un codex 
decât într-un sul, fiind și mai ușor de folosit. 

Se presupune că textele de la Nag Hammadi au fost traduse 
și transcrise după originalul din limba greacă - limba în care a 
fost scris la origine Noul Testament. Cercetătorii sunt aproape 
convinși că originalele în greacă ale documentelor în limba 
coptă de la Nag Hammadi au fost compuse în cursul secolului al 
II-lea, posibil chiar spre sfârșitul primului secol creștin. Cu alte 
cuvinte, originalele în limba greacă au fost scrise la scurt timp 
după ce au fost compuse Evangheliile cuprinse în Noul 
Testament. 

Codexurile de la Nag Hammadi conţineau texte inspirate de 
mișcarea gnostică. În cartea sa, The Gnostic Bible (Biblia 
gnostică, 2003), Marvin Meyer, șeful catedrei de studii nou- 
testamentare de la Chapman College din California, îi descrie pe 
gnostici drept „mistici religioși care proclamau cunoașterea - 
gnosis - drept calea spre mântuire. Cunoașterea autentică de 
sine le permitea gnosticilor să-l cunoască direct pe Dumnezeu, 
fără a fi necesară mijlocirea rabinilor, preoţilor, episcopilor sau a 
altor conducători religioși”. Într-o altă carte a sa, intitulată The 
Gnostic Discoveries [Descoperiri gnostice, 2005], Meyer 
consemna faptul că, odată cu descoperirea arhivei de la Nag 
Hammadi, „studierea religiei gnosticilor și a impactului acesteia 
asupra religiei antice şi moderne a fost fundamental 
schimbată”. 

Majoritatea manuscriselor erau, în mod evident, creştine, prin 
faptul că se concentrau cu precădere asupra vieții lui lisus 
Hristos şi a sensului mesajului transmis de el. Totuşi, multe 
dintre ele s-au extins dincolo de învățăturile lui, recurgând la 
simbolismul mistic care presupune studii aprofundate pentru a fi 
înţeles. Gnosticii au formulat o viziune elaborată asupra raiului, 
Pământului, personalităţilor și evenimentelor biblice, care 
adeseori erau în contradicţie cu reprezentarea convenţională 
exprimată în literatura creștină în formare sau în Noul 
Testament. Cu toate acestea, codexurile erau extrem de bine 
alcătuite, fiind în mod evident munca unor gânditori rafinați. 


Deși textele vorbesc despre demonii și îngerii care locuiesc în 
trup, ele iau în discuţie și secretele cele mai ascunse din sufletul 
omului. 

Savanţii consideră că manuscrisele de la Nag Hammadi se 
numără printre sutele, posibil chiar miile de documente aflate în 
circulaţie la începutul epocii creștine. Cu toate acestea, relativ 
puţine au supravieţuit ravagiilor timpului. Au fost cazuri în care 
lideri ai creștinismului de atunci au cerut ritos distrugerea 
acestor documente preţioase, în perioada respectivă fiind foarte 
răspândite sectele religioase care ţineau să folosească numai 
evangheliile proprii. Nag Hammadi a pus la dispoziţie o mină de 
aur, plină de evanghelii alternative care nu au fost incluse în 
Noul Testament. 

Multe dintre papirusurile gnostice ale colecţiei de la Nag 
Hammadi nu mai fuseseră citite din secolul al IV-lea. Majoritatea 
erau complet necunoscute pentru lumea modernă. Cunoștinţele 
despre gnostici ne-au parvenit în principal prin intermediul 
comentatorilor critici, pe care eruditul Bart Ehrman îi definește 
drept „protoortodocși”, primii creștini, care aveau să iasă 
învingători din toată diversitatea de curente creștine aflate în 
concurenţă. Aceștia vor forma Biserica creștină instituționalizată 
- creștini ca Irineu, episcopul Lyonului și autorul lucrării 
Împotriva ereziilor, în care i-a criticat virulent pe gnostici şi a 
condamnat convingerile lor religioase, pe care le considera 
blasfemii. 

Această culegere de manuscrise cuprindea noi texte biblice, 
despre a căror existenţă nu se știuse până în acel moment. 
Consemnând nuanțele credinţei gnostice, documentele de la 
Nag Hammadi oferă o adevărată viziune panoramică asupra 
gândirii, aspirațiilor și idealurilor gnosticilor. Ele ne furnizează o 
fereastră spre un trecut care se află în plin proces de a fi 
descoperit. 

De pildă, Evanghelia după luda, descoperită la Al Minya, a fost 
legată într-un codex alături de alte câteva documente gnostice 
deja cunoscute în urma descoperirii de la Nag Hammadi. Prin 
viziunea sa diferită asupra sensului perioadei pe care a 
petrecut-o lisus pe Pământ, Evanghelia după luda se înscrie în 
cadrul vast al tradiţiei gnostice. 

Elaine Pagels, laureata Naţional Book Award pentru cartea sa 
novatoare The Gnostic Gospels [Evangheliile gnostice, 1979], 


sintetizează astfel impactul pe care l-a avut descoperirea de la 
Nag Hammadi: 


Toate vechile întrebări - întrebările originare, dezbătute cu 
virulentă la începuturile creștinismului - sunt din nou readuse în 
actualitate. Cum putem înţelege învierea? Ce se poate spune 
despre participarea femeilor în  ministeriatul preoţesc și 
episcopal? Cine a fost Hristos și cum se raportează el la 
credincios? Care sunt asemănările dintre creștinism și celelalte 
religii universale? 


Domeniul coptologiei este unul deosebit printre celelalte 
specializări academice. El studiază nu numai o limbă moartă, 
copta, ci și întreaga cultură și civilizaţie coptă a Egiptului, în 
special cea din primele patru secole după lisus. Coptologia se 
intersectează cu diverse domenii, cum ar fi: istoria politică, 
arheologia, teologia creştină, filologia biblică, studiul 
monahismului, egiptologia şi studierea Imperiului Roman. Prin 
natura profesiunii lor, coptologii explorează tărâmul Antichității, 
care a fost marcat istoric de o penurie de materiale. Studierea 
culturii copte de-a lungul întregului secol XX a avut o relevantă 
aparent minoră pentru lumea modernă. 

Printre minţile luminate care activează în cadrul acestei 
discipline academice se numără și James M. Robinson, profesor 
la Universitatea Claremont, din sudul Californiei. Cunoscut în 
întreaga lume a coptologiei sub numele de, Jim”, Robinson este 
o persoană energică, plăcută, cu o minte deschisă, afabil și 
generos, deși uneori i se-ntâmplă să-și mai piardă cumpătul. El a 
devenit secretarul comitetului de pe lângă Organizația 
Naţiunilor Unite pentru Educație, Ştiinţă și Cultură (UNESCO) 
pentru proiectul Nag Hammadi și nu există o persoană mai 
responsabilă pentru strângerea și diseminarea textelor decât el. 
Robinson a devenit și editor general al arhivei de la Nag 
Hammadi în limba engleză. Printre atribuţiile sale se numără și 
redactarea introducerii la volumele Nag Hammadi ale primei 
ediţii, ca și consemnarea istoriei descoperirii acestei colecţii. 

Robinson și-a făcut intrarea în acest domeniu de cercetare în 
anul 1966, aproape printr-un joc al hazardului, după participarea 


la o conferinţă în Italia. Deși confrații îi apreciau erudiţia, pe 
atunci el era considerat mai degrabă teolog decât coptolog, iar 
el însuși este primul care recunoaște acest lucru: „Nu eram un 
specialist în coptologie. Așa cum vedeam eu lucrurile, la 
început, în acest domeniu exista un acut spirit competitiv, pe 
care eu l-am depășit.” 

Robinson a pătruns în lumea descoperirilor de la Nag 
Hammadi la sfârșitul anilor '60. Era un domeniu de cercetare 
aflat în degringoladă. In special cercetătorii francezi și germani 
erau la cuțite. După cum își amintește Robinson: „Francezii și 
germanii se aflau în plin al treilea război mondial. Se certau tot 
timpul.” 

Organizator cu simţ practic, Robinson a devenit unul dintre 
principalii jucători. Ciocnirile se datorau, într-o oarecare măsură, 
diferenţelor de personalitate și de cultură, iar Robinson știa să 
medieze neînțelegerile. El a preluat în scurt timp activitatea 
organizatorică și administrativă, cu scopul de a aduce la lumină 
documentele de la Nag Hammadi. „Eu eram cel pragmatic. Nu 
mă temeam de nimic. Eram cel care putea să rezolve lucrurile”, 
spunea el. 

Când proiectul părea să eșueze, Robinson a preluat iniţiativa 
de a rezolva totul. Fie că a fost vorba despre o rivalitate 
academică sau pur și simplu despre o lipsă a fondurilor, 
Robinson este cel care a soluționat problema. El a contribuit la 
atragerea de fonduri importante pentru proiectul Nag Hammadi, 
dar și a sprijinului și susţinerii substanţiale din partea UNESCO. 

S-au constituit un comitet și o subcomisie pentru asamblarea 
și restaurarea fragmentelor de folio. În afara conţinutului dificil 
al textelor, cercetătorii și restauratorii s-au confruntat cu 
dificultăţi extraordinare în îmbinarea fragmentelor destrămate 
sau șterse, pentru ca acestea să-și poată spune povestea. 
Subcomisia, corpul de control însărcinat cu supervizarea 
activităţii, era formată din patru membri: Robinson, Martin 
Krause, un eminent coptolog de la Universitatea Munster, care 
nu se înțelegea deloc cu Robinson, un alt distins coptolog, 
profesorul Rodolphe Kasser, și danezul Sgren Giversen („un tip 
mare și timid, despre care nu vom mai vorbi de acum înainte”, 
avea să scrie mai târziu Kasser). 

Inițial, o mare parte din activitate s-a desfășurat la Muzeul 
Copt din Cairo, unde se păstrau cele mai multe texte de la Nag 


Hammadi. Era la începutul anilor '70, la câţiva ani după războiul 
de șase zile din 1967. Egiptul și Israelul se aflau în vâltoarea 
unui conflict cunoscut atunci drept „războiul de uzură”, cu 
bombe lansate de artilerie aproape zilnic din ambele sensuri 
peste Canalul Suez. Adeseori, la Cairo era decretată stare de 
alertă. „Când nu ne aflam acolo, toate fragmentele erau 
ascunse, din pricina războiului”, își amintește Robinson. 

Munca s-a întins pe durata câtorva ani, perioadă despre care 
Robinson își amintește cu nostalgie. Chiar și așa, el și-a pierdut 
răbdarea din cauza ritmului lent, a faptului că experții veneau și 
plecau, revenind la diversele lor obligaţii academice din ţările în 
care își desfășurau activitatea. Robinson s-a hotărât să rămână 
la Cairo fără întrerupere timp de șapte luni, cu gândul de a 
finaliza treaba, împreună cu doi absolvenţi pe care-i adusese cu 
el de la Claremont. „Atunci am început să plasăm fragmentele 
la locul lor și să le asamblăm. A fost foarte greu, pentru că 
fibrele trebuiau să se îmbine perfect și pe orizontală, și pe 
verticală.” 

Persoana responsabilă de la Muzeul Copt din Cairo era 
Madame Samiha. Accesul în muzeu era limitat, ca și numărul de 
ore de lucru pe zi. „Contribuţia ei la înregistrarea fragmentelor 
de acolo a fost crucială. Treptat, i-am câștigat încrederea”, își 
amintește Robinson. „De obicei, venea târziu și pleca devreme. 
As fi preferat să vină mai devreme și să plece mai târziu. Îmi 
permitea să-i plătesc taxiul? am întrebat-o eu. 

«Nu», mi-a răspuns directorul, «însă poţi să-i dai banii 
șoferului de taxi.» Ceea ce am și făcut. Într-un final, o fetiţă care 
se ocupa de curăţenie a primit cheia și astfel am avut acces 
ceva mai liber.” 

Robinson supraveghea tot și participa personal la activităţi. 
Către sfârşitul perioadei de muncă intensă, majoritatea 
fragmentelor erau plasate la locul lor. Când, în cele din urmă, a 
plecat, unul dintre studenţii lui a rămas pe loc, să finalizeze 
restul. Acesta era Stephen Emmel, foarte tânăr la vremea 
respectivă. „A rămas încă un an șia făcut o treabă admirabilă”, 
a spus Robinson. „Steve primea 100 de dolari pe lună. Trebuia 
să trăiască din banii ăștia la Cairo.” 

Multe dintre problemele de care s-a lovit Robinson erau de 
ordin practic. „UNESCO a plătit deplasările subcomisiei tehnice 
până la Cairo, de patru sau cinci ori. Departamentul pentru 


Antichităţi ne caza la hotelul Shepherds ori de câte ori se 
întrunea comitetul în plen. Când rămâneam numai noi, cei de la 
subcomisia tehnică, eram cazaţi la Garden City House. Membrii 
comitetului erau obligaţi să plătească din buzunarul propriu. 

Apoi, cei trei europeni au refuzat să mai vină atât timp cât 
UNESCO nu le deconta toate cheltuielile. Așa am obținut un fond 
de finanţare de la Institutul Smithsonian. Suma a fost virată 
Centrului American de Cercetări din Egipt, care a subvenţionat 
cheltuielile proiectului.” 

Asta era o problemă rezolvată. O alta era materialul plastic 
transparent în care erau învelite paginile documentului antic. 
„Krause copia frenetic materialele, însă problema era cotorul, 
coloana vertebrală a paginilor manuscrisului, care a început să 
se destrame.” O parte a problemei o reprezenta dimensiunea 
inadecvată: „Dimensiunea plexiglasului pe care l-am primit 
[iniţial] corespundea dimensiunii unei foi, și nu a două foi.” 
Robinson a preluat inițiativa, s-a urcat în primul avion de Zurich 
și a cumpărat ramele corespunzătoare. 

In continuare, Robinson s-a înhămat la ceea ce prietenul și 
colegul lui de-o viaţă, Harry Attridge, în prezent decanul 
Colegiului Yale Divinity School, definește drept „o chestiune 
majoră de principiu pentru Jim”. Uitându-se în jurul său, el a 
constatat că existau pretutindeni savanţi europeni care lucrau 
până la obsesie pe texte particulare, pentru care reclamau 
drepturi exclusive de publicare, texte care, era convins, 
aparțineau patrimoniului universal, și nu acelor cercetători în 
mod special. Adoptând o atitudine ce ar putea fi interpretată 
drept una menită să servească propriului interes, Robinson a 
considerat că materialele se cuvenea a fi publicate în limba lor 
originară, sub egida comitetului UNESCO însărcinat să se ocupe 
de acest proiect, al cărui secretar, întâmplător, era chiar el. 
Atunci s-a hotărât să atace ceea ce el însuși considera a fi 
„fiefurile și monopolurile academice”, în ideea de a le oferi 
tuturor cercetătorilor, nu numai celor care-și desfășoară 
activitatea studiind anumite porţiuni de text, dreptul de a 
examina și traduce textul. 

In lumea academică europeană, cercetătorii care primesc 
sarcina sau care obţin dreptul de a traduce un text au, de 
regulă, dreptul de a-și finaliza lucrarea de cercetare și de ao 
publica. Europenii fie nu erau la curent cu iniţiativa lui Robinson, 


fie nu au luat în serios o asemenea abordare hazardată. 

Inevitabila criză a izbucnit la începutul anului 1972. Robinson 
a reușit să obţină câteva fotografii clare după texte și fragmente 
și le-a publicat efectiv într-o ediţie facsimil - în care erau 
prezentate fotografii ale textului în limba coptă -, într-un 
moment care coincidea cu apariţia primei ediţii în engleză a 
documentelor de la Nag Hammadi. 

La sfârșitul anului 1972, Robinson, colectivul cu care 
colaborase și editorii au organizat o petrecere la San Francisco. 
„Europenii au fost șocați. Nu eram chiar atât de inofensiv pe cât 
păream”, a comentat Robinson, adăugând enigmatic: „Editio 
princeps [prima ediție] este afirmarea pretenţiei tale la 
celebritate. Dacă nu ești în stare s-o faci pe asta, nu te mai 
obosi s-o faci deloc.” 

Brusc, coptologii și domeniul - până atunci obscur - în care își 
desfășuraseră activitatea au intrat în atenţia publicului. Dintr- 
odată, coptologia era percepută ca o cheie care putea deschide 
ușa către descifrarea trecutului creștinismului. Aptitudinile și 
cunoștințele pe care le presupuneau studiile de coptologie au 
dobândit o importantă până atunci nesperată. 


Următoarea sarcină pe care și-a asumat-o Robinson a fost 
aceea de a stabili cum și unde fuseseră efectiv descoperite 
documentele de la Nag Hammadi. Prin acţiunea sa, el a 
contestat toate descoperirile pe care le făcuse bine cunoscutul 
erudit francez Jean Doresse, cercetătorul care efectuase 
investigaţii în regiunea din jurul localităţii Nag Hammadi, în 
ianuarie 1950, la cinci ani după descoperirea manuscriselor. 
Doresse nu era, în sensul cel mai strict al cuvântului, coptolog, 
ci era specializat în papirologie greacă și egiptologie, fiind 
directorul prestigiosului departament de cercetări al celui mai 
important institut științific din Franţa, Le Centre Naţional de 
Recherche Scientifique. In opinia coptologului Rodolphe Kasser, 
Doresse „cunoștea foarte bine regiunea și îi erau familiare 
cutumele și caracterul localnicilor”. 

In anul 1960, Doresse a dat publicității concluziile sale, într-o 
lucrare progresistă intitulată The Discovery of the Nag Hammadi 
Texts: A Firstband Account of the Expedition That Shook the 


Foundations of Christianity [Descoperirea textelor de la Nag 
Hammadi: relatare de la sursă a expediției care a zdruncinat 
temeliile creștinismului]. Rezumând obiectivul lucrării sale, 
Doresse nota următoarele: 


Ne frământau două chestiuni însemnate: care era natura 
exactă a locului în care a avut loc descoperirea - este vorba 
despre un mormânt, păgân sau creștin, despre ruinele unei 
locuinţe sau despre construcţia unei mănăstiri și din ce perioadă 
datează? Și apoi, în ce circumstanţe au fost îngropate aceste 
documente? 


În opinia lui Kasser, Doresse a dat de urma câtorva martori 
care Știau ce informaţii transpiraseră. Mărturiile se situau la 
numai cinci ani distanță de momentul descoperirii, iar 
declaraţiile erau, după cum s-a exprimat Kasser, „sigure”. 
Asemenea lui Kasser, ceva mai târziu, Doresse a subliniat că, 
pentru ţăranii implicaţi în această descoperire, documentele pe 
papirus de la Nag Hammadi nu reprezentau decât o simplă 
marfă. Fiind practic analfabeți, ei nu știau să citească în nicio 
limbă modernă, cu atât mai puţin în vreo limbă veche. Mărfurile 
lor preţioase - documentele pe papirus - riscau să se rupă în 
mâinile lor „aspre, muncite”, astfel încât doreau să se 
descotorosească de ele și să scoată cât mai repede un profit. 

„Țăranii care ne-au însoţit, fără a cunoaște adevăratul scop al 
căutărilor noastre (ne aflam aici sub pretextul de a vizita 
mormintele faraonilor), ne-au ghidat, din proprie iniţiativă, spre 
partea de sud a cimitirului și ne-au arătat un șir de cavităţi 
informe”, scria Doresse, continuând astfel: 


Nu cu mult timp în urmă, ne-au relatat ei, niște ţărani din 
Hamra-Dum și Dabba, care veniseră aici în căutare de 
îngrășăminte, au găsit un mare zir- care înseamnă vas - plin cu 
foi de papirus, iar acestea erau legate ca o carte. Au spart vasul, 
din care nu s-a păstrat nimic, iar papirusurile au fost duse la 
Cairo și nimeni nu știe ce s-a mai întâmplat cu ele. Cât despre 
localizarea exactă a descoperirii, diferenţele dintre opinii se 
referă la câţiva metri, însă toată lumea este sigură că acesta 
era locul. lar pământul acestui loc nu ne face și alte dezvăluiri; 
el nu are să ne ofere decât fragmente de oase și de 


îmbrăcăminte, lipsite de interes, și câteva cioburi ceramice. 


Codexurile de la Nag Hammadi au ajuns în cele din urmă în 
Cairo, au fost vândute unui important negustor de antichităţi, 
care a încercat să le revândă la un preţ foarte bun. Autorităţile 
egiptene au aflat de existenţa lor și le-au confiscat. Treptat, 
comunitatea științifică internaţională a aflat despre descoperire. 

Doresse a rezumat lucrurile astfel: 


Suntem în prezent convinși că celebra arhivă nu a fost 
descoperită printre ruinele unei clădiri, fie mănăstire sau 
altceva, ci că textele au fost îngropate într-un mormânt aflat la 
o distanţă foarte mare de toate mănăstirile din zonă, într-un 
cimitir care pare să nu mai fi fost folosit de creștini de mult 
timp. Nu este nimic surprinzător în faptul că aceste scrieri au 
fost ascunse într-un vas. Fiindcă în recipiente de acest gen, mai 
puţin costisitoare decât lăzile sau cuferele confecţionate din 
lemn, material atât de rar găsit în această ţară, oamenii își 
puneau de regulă la păstrare cărţile și multe alte lucruri. 


În cazul multor manuscrise antice lipsesc datele complete 
referitoare la proveniența lor, a conchis Doresse: 


Prin urmare, merita osteneala să căutăm într-un cimitir 
păgân, situat la câţiva kilometri distanţă de Chenoboskion, locul 
exact al uneia dintre cele mai notabile descoperiri de literatură 
antică, iar în acest fel să reușim să plasăm mai bine această 
colecție în contextul istoric căruia îi aparţine și să susţinem, cu 
detalii concordante, ipotezele lansate în privinţa vechimii sale. 


Robinson nu avea o părere strălucită despre activitatea lui 
Doresse: „Era proastă. El era un aventurier. Îi plăcea să stea de 
vorbă cu ţăranii. Insă nu făcea o treabă utilă în calitate de 
cercetător.” Prin urmare, Robinson și-a asumat sarcina de a face 
investigaţii pe cont propriu și și-a început activitatea două 
decenii mai târziu, mai precis la începutul anilor 70. Teoria lui 
era că manuscrisele descoperite făceau parte dintr-o bibliotecă 
gnostică ce provenea de la Mănăstirea Sfântul Pahomie de la 


Chenoboskion. 

Robinson a făcut câteva investigaţii în regiunea din jurul 
localității Nag Hammadi, recurgând la ajutorul felahilor egipteni. 
A găsit martori care de multe ori îi cereau să revină după o 
vreme, promițându-i că atunci îi vor dezvălui numai lui întreaga 
istorie. Robinson se întorcea după cum i se ceruse, pregătit cu 
stimulentele necesare. „Ori de câte ori mergeam acolo le 
duceam localnicilor câte o sticlă de whiskey și o bancnotă de 
zece lire. La vremea aceea era o sumă importantă. Aceasta era 
o sarcină mai puţin plăcută în depistarea urmelor. Eu nu sunt 
arheolog de teren. Am mers din zvon în zvon și dintr-un sat în 
altul.” 

Povestea pe care Robinson a reușit s-o pună cap la cap, după 
câteva călătorii în Egiptul Superior și luni de muncă asiduă, este 
presărată de intrigi, dușmănie și chiar crime. 

După cum sintetiza Bart Ehrman în cartea sa Lost 
Christianities [Versiuni pierdute ale creștinismului, 2003], istoria 
modernă a codexurilor de la Nag Hammadi a început atunci 
când „șapte beduini săpau în apropierea unei faleze, în căutare 
de sabakh, un îngrășământ cu conţinut bogat în nitrați”. 
Conducătorul acestui grup era Mohammad Ali. Fratele lui mai 
mic „a făcut descoperirea, lovind accidental cu săpăliga un 
obiect dur, ascuns în pământ”, care s-a dovedit a fi un schelet 
uman. Alături de schelet, el a descoperit un vas din lut, cu o 
înălțime de aproximativ șaizeci de centimetri, acoperit cu un 
capac de forma unui castron, totul fiind închis etanș și sigilat cu 
bitum. 

Deși la început au ezitat să deschidă vasul, beduinii l-au spart, 
sperând, fără îndoială, să găsească aur sau ceva similar. În 
schimb, ei au dat în interior de o culegere de cărţi legate în 
coperte din piele. 

Situaţia s-a complicat după ce codexul a fost scos la lumină. 
Familia și clanul lui Mohammad s-au lansat într-o dispută 
sângeroasă cu un grup din satul vecin. Tatăl lui Ali împușcase 
mortal un intrus și fusese la rândul lui ucis de familia intrusului. 
Un cumnat al preotului local a dus cărţile la Cairo, unde au fost 
confiscate de autorități. 

În cele din urmă, vânzătorul din Egiptul Superior a primit 
permisiunea de a vinde Muzeului Copt din Cairo, la un preţ 
modic, unul dintre nepreţuitele documente - cu o sumă nu 


suficient de mare cât să-l îmbogăţească, însă de ajuns cât să-l 
reducă la tăcere. 

Istorisirea pe care a compilat-o Jim Robinson era detaliată și, 
în același timp, plastică, plină de acţiune, impregnată de 
violentă și plină de înșelătorii - pe scurt, un adevărat material 
demn de un thriller hollywoodian. 

Robinson a pregătit această relatare a descoperirii cu intenţia 
de a o include în introducerea la The Facsimile Edition of the 
Nag Hammadi Codices [Ediţia facsimil a codexurilor de la Nag 
Hammadi], volumul final al acestei serii, ca și în diverse alte 
publicaţii. Când Robinson abia începea să dezvăluie rezultatul 
cercetărilor sale, cei doi distinși erudiţi europeni din subcomisia 
condusă chiar de el și-au exprimat aproape imediat poziţia 
antagonică. Diferenţa reală de viziune a atacat miezul 
problemei legate de „investigaţiile științifice” - cât era valabil și 
cât nu în cursul cercetării originii acestor documente care fac 
parte din tezaurul cel mai de preţ al omenirii - și se raporta la 
căutările pe care le întreprinsese Robinson în virtutea unor 
principii proprii, pentru a oferi accesul universal la documente 
rare din punct de vedere științific. 

Profesorii Kasser și Krause, doi dintre cei mai cunoscuţi 
coptologi din Europa, au deschis un nou front de luptă faţă de 
descoperirile lui Robinson, amplificând astfel un conflict care lua 
amploare între cei doi europeni și american, diferend ce data 
încă de la jumătatea anilor '70. 

„Robinson a plecat [în regiunea Nag Hammadi] însoţit de 
notabilităţile egiptene și promițându-le recompense tuturor 
celor care-i puteau furniza informaţii. Pentru aceștia [felahii 
egipteni] era un chilipir extraordinar”, scria Kasser pe un ton 
sarcastic. El a continuat astfel: 


După câteva luni, [Robinson] avea istoria pregătită - un 
adevărat roman -, susţinută de nenumărate mărturii precise și 
detaliate (este adevărat, de multe ori contradictorii, numai că 
oricine știe cum se poate despărți grâul de neghină), specificând 
nu numai data exactă și locul în care s-a făcut descoperirea, ci 
și numele ţăranilor (morţi între timp) care au găsit 
manuscrisele, toate amănuntele legate de vânzarea și de 
revânzarea lor (cu preţurile exacte), certurile familiale dintre 
clanurile implicate, cu o poveste cu crime străbătând trama 


întregii acțiuni, sprijinul  bine-venit regăsit în anumite 
documente care au fost furnizate de justiția locală, toate 
detaliile neplăcute legate de tocmeală și diversele manevre 
menite să ţină la distanță bănuielile poliţiei. Pe scurt, în urma 
acestor dezvăluiri pe care Robinson le-a publicat rând pe rând, 
perfecţionându-le și amplificându-le cu fiecare nouă publicare 
într-o altă revistă americană, autorul ne-a furnizat o introducere 
de aproape 500 de pagini. 


Kasser s-a supărat. „Krause și eu însumi, care cunoșteam 
foarte bine Egiptul, ca și înclinația spre fabulaţie a felahilor 
egipteni ispitiţi de ideea unui câștig, am dezaprobat iniţiativa lui 
Robinson, rugându-l să-și restrângă materialul la un soi de 
prezentare minimală, la care se aștepta comisia noastră prin 
anii 70. Sau, cel puţin, n-ar fi fost oare mai obiectivă o 
prezentare comparativă a celor două ipoteze: versiunea 
elementelor cunoscute furnizată de Doresse și cea furnizată de 
Robinson?” 

Concluziile lui Robinson au fost mult mai puţin temeinice 
decât a mărturisit el, au susţinut în continuare cei doi 
cercetători. După cum nota Kasser, te puteai întreba „dacă un 
eveniment atât de mărunt și cu o importanţă atât de mică 
pentru populaţia locală putea fi rememorat cu asemenea lux de 
amănunte, la atâta vreme după producerea faptelor”. El se 
întreba dacă mărturiile adunate de Robinson și de colaboratorii 
săi nu veneau ca răspuns la dorinţele intense ale cercetătorilor 
de a stabili fapte precise: 


Am lucrat o perioadă îndelungată în Egipt, la ţară, printre 
acești oameni generoși și cinstiți, dar cu o mentalitate atât de 
naivă, uneori chiar infantilă, și m-am obișnuit cu psihologia lor 
(este foarte ușor de înţeles), cu felul în care se nasc poveștile 
despre descoperiri, inspirate, mai presus de toate, de dorinţa 
povestitorului de a-i face o bucurie celui care-l ascultă. 
Recitalurile publice pe care le-au susținut martorii, declaraţiile 
lor entuziaste și înduioșătoare nu au făcut decât să dea naștere 
la suspiciuni în rândul numeroșilor ascultători familiarizați cu 
viaţa la țară din Egipt. 


Din punctul de vedere al lui Robinson, europenii erau „băieţii 


răi”, termen pe care-l folosea ori de câte ori se referea la ei, fără 
ca din tonul său să se ghicească vreo nuanţă de exagerare 
deliberată. Ei erau interesaţi să-și protejeze fiefurile. Kasser 
deținea unul dintre codexuri, aparţinând Fundaţiei Jung din 
Zurich, pe care își propusese să-l traducă. Robinson a publicat 
punctul său de vedere tranșant împotriva lui Kasser într-un 
articol intitulat „Codexul Jung: nașterea și dispariţia unui 
monopol”. „Știu că, după ce am publicat articolul despre 
codexul Jung, Kasser mă urăște de moarte”, a comentat 
Robinson mai târziu. 

Rivalitatea academică provocată de descoperirile de la Nag 
Hammadi nu avea să se potolească în timp. După ce savanții au 
realizat pentru prima oară că fusese făcută o nouă descoperire 
uluitoare de documente pe papirus, bătălia avea să izbucnească 
cu forțe înnoite. Atât Robinson, cât și Kasser aveau să fie 
personajele centrale în lupta pentru obţinerea supremaţiei 
academice asupra Evangheliei după luda. 


Descoperirea din 1945 de la Nag Hammadi a provocat 
apariţia unui nou val de cărţi semnate de exegeţii creștinismului 
timpuriu, printre acestea numărându-se studii academice 
incisive de felul Lost Christianities [Versiuni pierdute ale 
creștinismului], de Bart Ehrmann, Gnostic Discoveries 
[Descoperiri gnostice], de Marvin Meyer, şi Beyond Belief 
Dincolo de credință, 2003, de Elaine Pagels. și, într-o lumină 
diferită, ea s-a dovedit a fi furnizat una dintre bazele thrillerului 
bestseller scris de Dan Brown, Codul lui Da Vinci (2003). 

Cercetătorii găsesc aici un domeniu de studiu fecund, fiindcă 
în noul corp de texte sunt incluse scrieri gnostice originale, citite 
acum pentru prima oară: Evanghelia după Toma, Evanghelia 
Adevărului, Cartea Secretă a lui loan, Evanghelia după Filip şi 
Prima Apocalipsă a lui lacov, ca și Epistola lui Petru către Filip. 
Extraordinara provocare de a le restaura, asambla și apoi citi, cu 
scopul de a înţelege conţinutul lor, a constituit o strădanie care 
s-a extins de-a lungul câtorva decenii. Majoritatea documentelor 
nu erau păstrate în condiţii optime, de aceea nu pot fi citite 
decât traduceri fragmentare ale acestora. Restauratorii și 
traducătorii au recurs la cunoștințe de specialitate vaste, 


încercând să umple golurile acolo unde era posibil. 

Mai există un motiv pentru care documentele gnostice pot fi 
înțelese atât de greu: în ciuda faptului că se intitulează 
evanghelii, ele nu relatează o istorie închegată. Majoritatea lor 
nu seamănă cu _istoriile consemnate în Vechiul și Noul 
Testament, urmând o linie narativă care prezintă ultimele zile 
din viaţa lui lisus, când el a fost trădat, răstignit și a înviat. 
Dimpotrivă, o parte dintre ele constau în dialoguri, purtate 
uneori între lisus cel înviat și ucenicii lui. Spre exemplu, după 
cum nota Meyer: 


Evanghelia după Toma nu conţine practic o tramă. În cadrul 
ei, lisus nu face minuni, nu dezvăluie împlinirea unor profeţii, nu 
anunţă apropierea iminentă a unei împărăţii apocaliptice care 
va zdruncina ordinea lumii, nu moare pentru păcatele altora și 
nu învie din morţi în duminica Paștelui. Dimpotrivă, valoarea sa 
rezidă în învăţăturile sale greu de pătruns, impregnate de forță 
și deschizătoare de noi căi. 


Era vorba despre o tradiţie de compunere a scripturilor 
complet diferită de naraţiunile ușor de înţeles care vor fi 
acceptate de Biserica creștină în corpul Evangheliilor canonice, 
către sfârșitul secolului al IV-lea. 

Pentru creștinii zilelor noastre, doctrinele gnostice par 
radicale. Pentru gnostici, importanţa morţii lui lisus pe cruce și 
apoi a învierii lui în a treia zi erau fie de importanţă minoră, fie 
irelevante. După cum scrie Pagels în The Gnostic Gospels 
[Evangheliile gnostice]: 


Unii gnostici numeau viziunea învierii efective „credinţa 
naivilor”. Învierea, insistau ei, nu a fost chiar un eveniment unic 
în trecut, ci era un simbol al modului în care trebuie trăită 
prezenta lui lisus în prezent. Ceea ce conta pentru ei era nu atât 
a vedea, în sensul literal, cât viziunea spirituală. 


Nou-descoperita literatură gnostică cuprindea, de asemenea, 
descrierea unei cosmologii complet diferite. Ea conţine un cadru 
complex de simbolism vechi, iar un profan are nevoie de ani de 
studiu pentru a-l înţelege. Asemenea originalelor, traducerile 
conţin cuvinte în limba greacă, cum ar fi p/eroma (plenitudinea 


vieţii și a ființei) și eoni, reprezentând diverse tipuri de 
configurații cerești. 

Există o serie de cuvinte încifrate, aplicate unor ființe 
excepţionale sau demiurgi, despre care gnosticii credeau că 
populează cosmosul - ca, de pildă, Set, Harmathoth, Galila, 
Yobel ori Adonaios, care guvernau ceea ce se numea lumea 
subpământeană, sau îngeri ca Saklas, Hormos ori Nebro, 
cunoscut și sub numele de Yaldabaoth, ori aștri din ceruri, ca 
Harmozel, Oroiael, Daveithai și Eleleth, sau Marele Spirit 
Invizibil, Barbelo, dar și Youel și Plesithea, ori demoni precum 
Nebruel. Amalgamul aparent irelevant de simboluri și modele de 
gândire presupune o adevărată știință a cunoașterii. Ele implică 
existența unor considerații filosofice intrinseci, comparabile cu 
complexitatea talmudismului iudaic. 

Documentele de la Nag Hammadi sunt diverse, tratând teme 
diferite, în maniere diferite. După cum explică Ehrman: 


Deși este de presupus că toate scrierile erau folosite de o 
comunitate care le interpreta în manieră creștină, ele au fost 
compilate în circumstanţe diferite, de autori cu deschidere 
filosofică și teologică diferită. De pildă, unii dintre acești autori 
nu erau creștini din niciun punct de vedere. Este interesant de 
remarcat faptul că unele texte necreștine conţin dovezi ale 
„încreștinării” lor de către compilatorii de mai târziu. Un lucru 
este cert: cărţile care fac parte din această colecţie nu formează 
o unitate. Ele reproduc un evantai de credinţe religioase și de 
practici de cult gnostice sau de altă natură. 


Printre cele mai neobișnuite aspecte ale gnosticismului se 
numără și componenta sa feminină. Femeile jucau un rol 
important în rândul comunităţii acestor primi creștini gnostici. 
Pagels a remarcat faptul că Evanghelia după Filip „îi atribuie lui 
lisus fapte și pilde foarte diferite de cele cuprinse în Noul 
Testament”. Dintr-un pasaj aflăm că Maria Magdalena este 
supranumită însoţitoarea Mântuitorului și că Hristos „o iubea 
mai mult decât pe [toţi] ucenicii și o săruta [adesea] pe gura 
[ei]”. Pagels subliniază în continuare că Evanghelia Mariei - 
Maria Magdalena - (descoperită în Codexul gnostic Berlin 8502, 
și nu la Nag Hammadi) „evocă tradiţii consemnate în Marcu și 
loan, conform cărora Maria Magdalena a fost prima care l-a 


văzut pe lisus înviat. loan ne spune că Maria Magdalena l-a 
văzut pe lisus în dimineaţa învierii și că el li s-a arătat celorlalţi 
ucenici mai târziu, în seara aceleiași zile”. 

Unul dintre  remarcabilii  deschizători de drumuri ai 
gnosticismului era Sofia. Ea era corespondentul feminin al lui 
lisus, principiul feminin divin, în timp ce lisus reprezenta 
principiul masculin divin. Meyer a scris următoarele despre 
Sofia: 


Printre eonii și manifestările divinului regăsim frecvent o 
figură ce reprezintă divinul în această lume, căzută din lumina 
de sus, și totuși prezentă în chip de lumină a lui Dumnezeu, cu 
noi și întru noi. În multe texte gnostice, aceasta este 
reprezentarea Sofiei sau înţelepciunea. 


Conceptul de Sofia, ca zeiță pierdută a înţelepciunii, derivă 
din filosofia greacă. Grecii credeau atât în zei masculini, cât și 
feminini. Cuvântul filosofie, folosit pentru prima oară de 
Pitagora, are sensul literal de „dragoste de Sofia”. 

Dacă aprecierea principiului feminin și a caracterului plenar al 
spiritului feminin reprezenta unul dintre aspectele 
gnosticismului, o altă credință, opusă atât iudaismului, cât și 
creștinismului  protoortodox, era aceea că există două 
manifestări ale lui Dumnezeu. Meyer a afirmat că gnosticii 
creștini făceau distincția dintre „zeitatea spirituală, 
transcendentă, înconjurată de eoni și care este înţelepciune și 
lumină și creatorul universului, care este, în cel mai bun caz, 
incompetent, iar în cel mai rău caz, răuvoitor”. Această teorie 
este subliniată de Ehrman, care face următoarele afirmații 
despre creștinii gnostici: 


Mulţi dintre gnosticii creștini par să creadă că lumea 
materială în care trăim este îngrozitoare, în cel mai bun caz, și 
demonică, în cel mai rău caz, că ea s-a născut în urma unei 
catastrofe de proporţii cosmice și că fiinţele înzestrate cu spirit 
care o populează (adică spiritele umane) sunt în fapt prizoniere 
aici. 


În ciuda acestor aspecte, nou-descoperitele texte de la Nag 
Hammadi și din alte locuri au și episoadele lor pozitive. După 


cum susține Meyer: „În Evanghelia Adevărului, fructul 
cunoașterii este o descoperire care aduce fericire. Sensul este 
că fiecare îl regăsește pe Dumnezeu în sine însuși, că negura 
erorilor și a terorii s-a destrămat, iar coșmarul întunericului este 
înlocuit de o eternă zi paradisiacă.” 


Noile scrieri, descoperite în provincia Al Minya la treizeci de 
ani după Nag Hammadi și examinate atât de repede într-o 
cameră de hotel din Geneva, cuprindeau o evanghelie care 
oferea o dimensiune complet nouă a revelației. Textul era scris 
în limba coptă, avea o formulare caracteristică gândirii gnostice, 
la prima lectură suscitând o umbră de neîncredere. Rodolphe 
Kasser, cel căruia aveau să-i fie mai târziu încredințate 
restaurarea și traducerea textului, a descris simțămintele care l- 
au încercat la această primă întâlnire: „Era aproape incredibil. 
Nici nu am îndrăznit vreodată să sperăm că vom da peste un 
text ale cărui urme se pierduseră complet. Eram pur și simplu 
timorat. 

În profesiunea noastră este clar că știm multe lucruri şi că 
totuși nu știm nimic. Descoperim lucruri, elaborăm permanent 
teorii și explicaţii, iar apoi găsim un text care transcende 
planurile precedente. Suntem obligaţi să fim receptivi și să ne 
schimbăm modul de gândire în legătură cu manuscrisul. 
Manuscrisul este elementul care trebuie să rămână determinant 
în aceste situaţii.” 

După primul moment al contactului timid cu textul, Kasser a 
descoperit aici un sens tulburător, care ne obligă să facem un 
pas înainte în înţelegerea diversităţii creștinismului, prin 
comparaţie cu ceea ce s-a descoperit la Nag Hammadi. 
„Importanţa acestui text nu rezidă doar în faptul că este un alt 
manuscris, ci un gen complet nou de document. Textele 
gnostice sunt interesante, însă foarte asemănătoare între ele, 
recurgând la aceeași manieră de prezentare a argumentelor și 
la aceleași argumente. 

Pentru prima oară, avem de-a face cu un autor antic care i-a 
scandalizat pe contemporanii săi creștini și care practic recurge 
la ipsissima verba, la propriile sale cuvinte. Prin urmare, nu 
putem afirma pur și simplu că autorul s-a înșelat sau că și-a 


propus să ne însele. Îi putem însă analiza textul. 

Este incredibil. S-a întâmplat aproape același lucru ca și cu 
descoperirea textelor de la Nag Hammadi. Inainte de a fi găsite 
nu cunoșteam despre gnostici decât ceea ce ne-au transmis 
protopărinţii Bisericii, însă foarte rar textele propriu-zise scrise 
de gnostici. Abia acum putem înţelege nuanțele ideilor 
protopărinţilor creștini, pornind de la textele gnostice. De acum 
înainte nu vom mai putea spune pur și simplu că s-au înșelat, 
fiindcă deţinem în prezent o imagine aproape completă. 

Gnosticii i-au șocat pe creștini prin faptul că ei îl prezentau pe 
Dumnezeul vechi-testamentar ca pe însuși diavolul, ceea ce era 
contrar mărturiei biblice. În cazul acesta, al Evangheliei după 
luda, o idee exprimată în Noul Testament este contestată de un 
document care datează cu aproximaţie din aceeași perioadă, 
poate puţin mai recent, dar nu cu mult. Cineva s-a hotărât să-i 
ia apărarea lui luda.” 

Pentru Kasser, textul era în totalitatea sa o revelaţie, cu mult 
mai importantă sub aspect profesional decât orice altceva îi 
fusese dat să întâlnească ca membru de frunte al grupului de 
savanţi care lucrase asupra textelor din arhiva Nag Hammadi. 
„Este ca și când ai călători spre un tărâm fantastic”, a remarcat 
el. „Pentru oamenii care explorează ţări noi, o parte din plăcere 
este să viziteze ţinuturi pe care nimeni nu le-a mai văzut până 
atunci și să înţeleagă lucruri pe care nu ai cum să le înţelegi 
decât dacă te convingi cu ochii tăi. Cam același lucru se 
întâmplă și în cazul unui text nou. El devine un peisaj nou și se 
transformă într-un mod de gândire nou.” 


Capitolul opt 
Purgatoriul 


„Acesta-aici, ce chin mai mare-ndură e luda, zise domnul 
meu, și zace cu trupu-afară și cu capu-n gură.” 
Dante Alighieri, /nfernul 


1 Dante Alighieri - „Divina Comedie”, Editura Casa Școalelor, 
Bucureşti, 1994, traducere de Eta Boeriu. 


Hanna Asabil a venit în Statele Unite în 1984, într-o încercare 
de a vinde codexul antic la preţul pe care considera că-l merită. 
În definitiv, America este ţara în care milioane de oameni au 
făcut avere. Hanna spera să-și găsească și el norocul aici, deși 
nu vorbea engleza și nu intenţiona să zăbovească prea mult 
timp. 

El a adus cu sine manuscrisele pe papirus, înfășurate în ziare 
egiptene vechi și puse în bagajul de mână. Il însoțea un coleg 
egiptean. Pe Aeroportul Internaţional J.F. Kennedy din New York, 
Hanna și-a prezentat la control pașaportul egiptean cu viză 
pentru Statele Unite unui funcţionar de la imigrări, care a pus 
ştampila și i-a făcut semn să treacă. Astfel a pătruns Hanna în 
tara oamenilor liberi și temerari, ţinându-și mâinile încleștate pe 
valiză și protejându-și preţioasele papirusuri, sperând că ele îi 
vor aduce o bogăţie imensă. Anticul codex deteriorat traversase 
cu succes Atlanticul și ajunsese pe alt continent. 

Un cunoscut din Cairo îl ajutase pe Hanna să pună la punct 
cele mai bune modalităţi de a face o vânzare extraordinară în 
America. Cunoștinţa era medic la Cairo și membru al comunităţii 
copte. Acest domn îl ajutase ocazional pe Hanna, șlefuind 
monede vechi sau folosindu-se de aparatură dentară pentru a 
îndoi, reface și curăța diverse obiecte, în special monede, pe 
care Hanna le avea în inventar, astfel încât să poată obţine 
preţuri cât mai mari. 

Planul iniţial al lui Hanna era să vândă documentele prin 
cunoscuţii din comunitatea coptă, care trăiau în Statele Unite. 
Statul New Jersey este un centru important pentru această 
comunitate. Aici trăiesc aproximativ 30.000 de copţi, iar 
majoritatea lor au ajuns în Statele Unite odată cu valul de 
imigrări ale copţilor, începute prin anii '60. In Jersey City se află 
sediul Asociaţiei Copţilor din America, precum și câteva biserici 
importante, cu comunităţi foarte active. Numai în New Jersey 
sunt cincisprezece biserici copte, potrivit oficialilor Bisericii. 
Cedar Grove, orășel aflat la jumătate de oră de mers cu mașina, 
găzduiește sediul Arhiepiscopiei Bisericii  Copte, care 
administrează toate activităţile religioase din regiune. 

Folosindu-se de relaţiile și de scrisorile de prezentare cu care 
se înarmase de la Cairo, Hanna a luat legătura cu Biserica Coptă 
Ortodoxă Sfântul Marcu, situată pe West Side Avenue, din Jersey 


City. Preot la Biserica Sfântul Marcu era părintele Gabriel Abdel 
Sayed, descris de losif Labib, unul dintre credincioșii lui, ca 
„foarte distins” și un conducător adevărat. Entuziasmul și forța 
părintelui Gabriel făcuseră posibilă construirea impozantului 
edificiu bisericesc care servea atât ca loc de rugăciune, cât și 
drept centru comunitar prosper, pus în slujba numeroșilor copţi 
din împrejurimi. Biserica Sfântul Marcu are două nave uriașe 
pentru slujba religioasă, fiecare putând adăposti până la cinci 
sute de oameni, una pentru slujba în arabă, iar cealaltă pentru 
slujba în engleză. Tinerii născuţi în Statele Unite asistă în 
general la slujbele oficiate în limba engleză, în timp ce copţii 
veniţi de puţin timp din Egipt sau din alte regiuni ale Orientului 
Mijlociu preferă să participe la liturghia în limba arabă. După 
moartea părintelui Gabriel, străduţa din imediata vecinătate a 
bisericii a fost redenumită de primăria din Jersey City „Strada 
părintelui Gabriel”, spre a cinsti memoria acestui preot. 

Ca un copt credincios ce era, Hanna a stabilit relaţii calde cu 
„fraţii” lui din New Jersey. l-a fost prezentat părintelui Gabriel, 
care, potrivit spuselor lui Hanna, a fost dispus să-l ajute. La 
început, bunul preot a cercetat el însuși posibilitățile de vânzare, 
reușind în cele din urmă să stabilească o întâlnire cu cel 
considerat drept cel mai bun comerciant de carte rară și de 
manuscrise din Statele Unite, Hans P. Kraus. 

Cunoscut în rândul confraţilor sub numele de „HPK”, Kraus 
era un comerciant de cărţi rare, din Manhattan Midtown, 
spiritual și prevenitor. Să ajungi la o persoană de talia lui Kraus 
presupunea cunoașterea temeinică a pieţei manuscriselor și 
cărţilor rare din Statele Unite. Hanna a aflat probabil despre 
existenţa lui Kraus nu numai de la preotul copt, ci și de la lannis 
Perdios din Atena, care se numărase multă vreme printre clienţii 
de carte rară ai comerciantului, el fiind interesat în mod special 
de alcătuirea unei colecţii proprii de artefacte și de manuscrise 
din Grecia secolului al XIX-lea. Fiica lui Kraus, Maryann Folter, 
care lucra cu tatăl ei în domeniu, a confirmat că existase o 
relație de vânzare-cumpărare cu „John” - corespondentul în 
engleză al numelui lannis - Perdios, care se desfășurase pe o 
perioadă de câţiva ani. 

Kraus era evreu austriac și începuse să se implice în afacerile 
cu cărţi rare după ce, în urma Anschluss-ului pus la cale de 
Hitler, din anul 1938, Austria fusese transformată într-un stat 


nazist. El fusese arestat în cursul unei razii, alături de alți evrei, 
dar și de disidenţi și ţigani, și își petrecuse o vreme în lagărele 
germane de concentrare de la Dachau și Buchenwald. Din 
fericire pentru el, asta se întâmplase înaintea începerii 
genocidului în masă al poporului evreu. „Abia după patruzeci de 
ani pot vorbi deschis despre viața mea din acea cumplită 
perioadă”, scria Kraus în autobiografia sa, intitulată A Rare Book 
Saga [O saga rară], 1978. „Mai târziu aveam să înţeleg că m-am 
numărat printre puţinii supraviețuitori care fuseseră închiși de 
Gestapo în două dintre cele mai infame lagăre de concentrare... 
Faptul că am depășit momentul fără ca acesta să lase sechele 
asupra trupului și minţii mele este un adevărat miracol, iar 
supraviețuirea mea este mai mult decât miraculoasă.” 

Kraus a reușit să-și negocieze ieșirea din lagăr și, imediat 
după ce a redevenit un om liber, s-a descurcat și și-a procurat, 
pe căi nu tocmai legale, o viză pentru Statele Unite, părăsind 
astfel definitiv Austria cu valorile pe care le putea duce în 
bagaje. A cunoscut-o pe viitoarea sa soţie, Hani, în SUA și a 
primit ajutor considerabil din partea familiei ei pentru a începe o 
viaţă nouă. Și-a deschis o afacere, revenind la domeniul în care 
excela, comerţul cu manuscrise și cărţi rare. În final a reușit să 
obţină și să cumpere spaţii de depozitare în Mamaroneck, statul 
New York, și chiar a achiziţionat întreaga clădire de la numărul 
16 de pe East 46th Street, unde își stabilise sediul, un imobil cu 
cinci etaje, situat între Fifth Avenue și Madison Avenue, în inima 
comercială a New York-ului. 

Kraus a devenit cunoscut drept un distins comerciant, un om 
energic și onest, iar firma sa și-a câștigat faima de a dispune de 
cei mai buni specialiști în manuscrise și cărți rare din Statele 
Unite. Din imperiul lui făceau parte cărţi rare, o firmă 
importantă de reproduceri și una dintre cele mai mari arhive 
fotografice din lume. Dispunea de o experienţă considerabilă în 
ceea ce privește manuscrisele copte, un alt motiv pentru care 
atât părintele Gabriel, cât și Hanna auziseră despre el. Câteva 
texte copte care fac parte din Colecţia Yale de Papirusuri a 
Bibliotecii Beinecke de Manuscrise și Cărţi Rare au fost fie 
achiziționate de la Kraus, fie donate de acesta, printre ele 
numărându-se și o serie de texte vândute sau donate în 
primăvara anului 1964 și cel puţin încă unul, în decembrie 1966. 

Kraus și Hanna au negociat iniţial prin intermediul părintelui 


Gabriel, care vorbea fluent engleza. Prima întâlnire a avut loc la 
biroul lui Kraus din Manhattan. La momentul respectiv, Kraus se 
apropia de finalul prestigioasei sale cariere și era imobilizat într- 
un scaun cu rotile. Potrivit informaţiilor lui Hanna, la un moment 
dat, în cursul întrevederii, Kraus a deschis un seif aflat în biroul 
lui, unde Hanna a văzut sute de mii de dolari în diverse valute. 

Dimpotrivă, fiica lui Kraus, care avea biroul în spatele 
magazinului, nu-și amintește să-i fi văzut pe cei doi bărbaţi sau 
să fi participat ea însăși la întâlnire, după cum nu reușește să 
găsească nicio dovadă că o asemenea întrevedere s-ar fi produs 
vreodată. Kraus a murit între timp și nu mai poate confirma, dar 
este posibil ca el să nu fi împărtășit familiei sale detalii legate de 
întâlnirea cu Hanna și cu preotul copt. 


Hanna și părintele Gabriel au sosit la întâlnire însoţiţi de un 
grup de copti, lăsând impresia de familie mafiotă. După câte a 
înţeles Hanna, restul grupului fusese adus de părintele Gabriel 
cu scopul de a asigura paza comorilor copte. A fost o greșeală 
crucială. Deși ceilalți au rămas afară, Kraus se temea ca gărzile 
de corp să nu aibă arme asupra lor. Hanna, firește, era obișnuit 
de la Cairo să poarte o armă, pe care o ascundea sub haina sa 
lăbărțată, însă Kraus a fost scandalizat de prezenţa celor pe 
care-i considera niște bătăuși înarmaţi. A refuzat să facă afaceri 
în aceste condiţii. 

„Asta ar fi de ajuns ca să-l determine pe tata să anuleze 
achiziția”, și-a dat Maryann cu părerea. „Nu voia să fie părtaș la 
așa ceva.” 

Preotul i-a spus lui Kraus ceva în engleză, iar acesta i-a 
răspuns tot în engleză. Schimbul de cuvinte dintre cei doi 
depășea cunoștințele lingvistice limitate ale lui Hanna, însă, 
indiferent ce s-a spus între cei doi, negocierile s-au încheiat 
înainte de a începe. Părintele Gabriel s-a străduit să-l asigure pe 
Hanna că vânzarea era în curs, însă Hanna a fost extrem de 
supărat că întâlnirea fusese anulată. Mai târziu, el avea să-l 
acuze pe preot că a compromis afacerea. 

O a doua întâlnire a avut loc la ora nouă, în dimineaţa zilei de 
27 martie 1984. De această dată, decorul era biroul reputatului 
clasicist Roger Bagnall, de la etajul șase al clădirii Hamilton Hall, 


din campusul Universității Columbia. Compania lui Kraus lua 
încă în calcul achiziţia și de aceea avea nevoie de cuvântul unui 
expert cum era Bagnall, pentru a stabili precis ce ar fi putut 
conţine manuscrisele copte și cât de importante erau. Soţul lui 
Maryann, Roland Folter, a participat și el la întrevedere, fiind cel 
care și-a exprimat dorinţa de a face o examinare amănunţită a 
conținutului acestor noi documente copte. „Kraus fusese 
anunţat că era vorba despre manuscrise copte din secolul I”, își 
amintește Bagnall, „însă, evident, era o prostie, fiindcă în epoca 
respectivă nu exista o limbă coptă scrisă.” 

Tocmai intrase în vigoare noua legislaţie egipteană, care 
reglementa cu strictețe comerţul cu antichităţi, însă, după cum 
își amintește Bagnall, „nu cred să fi existat pe atunci cineva în 
domeniul comerțului cu manuscrise care să fi luat în serios 
acest aspect”. 

Conform însemnărilor lui Bagnall, protagoniștii acestei întâlniri 
au fost Folter, împuternicit să reprezinte firma lui Kraus, un 
preot copt, pe care Bagnall l-a notat sub numele de părintele 
Gabriel Abd el-Sayed și el însuși. Preotul era însoţit de doi 
bărbaţi cărora Bagnall nu le-a fost deloc prezentat cum se 
cuvine. Bagnall s-a gândit că sunt gărzi de corp, însă în realitate 
era vorba despre proprietarii manuscriselor în discuţie, Hanna și 
partenerul său egiptean. Ei n-au scos o vorbă pe parcursul 
întregii întâlniri. „Erau însoțitorii preotului, care n-au spus 
nimic”, a fost impresia lui Bagnall. „Nu m-am simţit ameninţat, 
nu am văzut nicio armă și nici nu s-a pomenit nimic despre așa 
ceva. În mod cert, nu dădeau semne că știau ce posedă, 
dimpotrivă. Toţi cei din grup aveau un aspect neîngrijit și m-am 
bucurat că nu trebuia să fac personal afaceri cu ei.” Bagnall își 
mai amintește că se îndoia sincer că avea de-a face cu un preot, 
deși acesta era într-adevăr preot. 

Bărbaţii s-au așezat la o masă aflată în mijlocul spaţiosului 
birou de la Universitatea Columbia. Cei de la firma lui Kraus, 
inclusiv Hans Kraus, văzuseră deja manuscrisele, însă aveau 
nevoie de o confirmare a autenticităţii lor, dar și de o examinare 
a conţinutului textelor, aspect esențial în a determina potenţiala 
lor valoare și decizia de a încheia tranzacţia. Bagnall fusese 
consultat anterior de reprezentanţii biroului lui Kraus și îl 
cunoștea pe Folter. 

Deși obligat să anuleze tranzacţia din cauza aspectului 


neglijent al musafirilor săi copţi, Bagnall a fost extrem de 
impresionat de texte, pe care nu a avut însă răgazul de a le 
studia. „Reacţia mea imediată a fost: «Dumnezeule, ăsta e 
material de la Nag Hammadi!» Am văzut suficient, încât să-mi 
dau seama ce păreau a fi. În perioada respectivă lucram pe 
papirusuri din secolul al IV-lea.” 

Întrevederea a durat o oră. În acest răstimp, Bagnall a reușit 
să identifice trei dintre manuscrise. „Cred că as putea depune 
mărturie sub jurământ că am văzut trei codexuri”, și-a amintit el 
mai târziu. Atunci a crezut că între copertele din piele se aflau 
numai trei manuscrise, însă a adăugat: „E totuși puţin probabil 
ca ei să fi adus doar trei manuscrise, dacă erau scoase la 
vânzare patru.” 

Preţul anunţat de vânzare a manuscriselor în acel moment 
era de un milion de dolari. Firma lui Kraus era preocupată de 
prețul acestora, o sumă încă foarte mare în 1984 pentru texte 
scrise pe papirus, după cum lua în calcul și posibilele cheltuieli 
pe care le presupunea restaurarea lor, operaţie care necesită 
mecanisme proprii ce antrenează creșterea costurilor. După o 
dezbatere internă pe această chestiune, compania lui Kraus a 
declinat tranzacţia care i se propunea. După cum își amintește 
Bagnall, „Kraus a fost speriat de moarte de eticheta cu preţul”. 


Eșecul în vânzarea către Kraus a reprezentat pentru Hanna o 
piedică majoră. Indiferent cui i se adresa, nimeni nu voia să 
recunoască valoarea papirusurilor sale antice. Firește, cum nici 
el însuși nu cunoștea exact conţinutul manuscriselor, atitudinea 
sa, în calitate de vânzător, era în mare măsură un bluff. Un 
clasicist de talia lui Bagnall putea recunoaște imediat nu numai 
potenţiala valoare academică a manuscriselor, ci și ignoranţa 
crasă a persoanei care le oferea spre vânzare. Hanna ieșise din 
mediul lui și încerca să-și vândă marfa în arena plină de 
rafinament a mediului academic occidental. 

Din raţiuni de siguranţă, Hanna s-a hotărât din nou să depună 
documentele într-un seif bancar. S-a hotărât asupra unei bănci, 
însă nu din regiunea Jersey City, ci mai departe de New York, în 
orășelul Hicksville din Long Island, unde părintele Gabriel avea o 
cunoștință în persoana unui funcţionar bancar. Hicksville, care 


nu are niciun fel de asociaţii copte, este o așezare destul de 
bogată, situată în apropierea autostrăzii Long Island. 

Însoţit de tovarășii săi, Hanna a deschis un cont la sucursala 
din Hicksville a Citibank, situată într-un complex comercial cu 
magazine, birouri și restaurante. Potrivit fișierelor băncii, 
manuscrisele au fost depuse în cutia de valori numărul 395, iar 
contul și seiful au fost deschise în data de 23 martie 1984, cu 
patru zile înaintea întâlnirii programate la Universitatea 
Columbia. Adresa pe care a furnizat-o Hanna a fost West Side 
Avenue nr. 437, Jersey City, adică adresa Bisericii Ortodoxe 
Copte Sfântul Marcu. Hanna și prietenul său egiptean au luat 
personal cheile seifului, iar după scurt timp s-au întors cu ele 
acasă, la Cairo. 

O comoară care putea pune la dispoziţia lumii o viziune 
complet nouă și senzaţională privind înţelegerea istoriei 
creștinismului timpuriu - inclusiv o abordare complet nouă a 
unuia dintre cei doisprezece apostoli, omul detestat de istorie 
pentru fapta de a-l fi trădat pe lisus Hristos - fusese plasată în 
seiful unei bănci oarecare, din inima zonei suburbane din Long 
Island. 


Gândind din perspectiva de acum, numai ideea că o 
contribuţie atât de valoroasă la cunoașterea istoriei a putut fi 
astfel depozitată și dată uitării este de neînțeles, iar că acest 
lucru s-a petrecut în inima Long Island este de-a dreptul absurd. 
Totuși, pentru posesorul obiectului propriu-zis, codexul era un 
bun de preţ nu atât în lumina conţinutului său, cât mai ales 
pentru preţul pe care-l putea obţine în urma vânzării. Era un 
manuscris pentru care luptase, suferise și pentru care se 
rugase. Își dorise atât de mult să-l recupereze, încât acceptase 
să renunţe la un preţios colier din aur și la o statuetă a lui Isis, 
considerată a fi una dintre cele mai valoroase piese care au ieșit 
vreodată din Egipt. lar faptul că nu cunoștea conţinutul 
manuscriselor era o chestiune minoră, deși, în realitate, acesta 
contribuise la problemele care se abătuseră ca o năpastă 
asupra lui, purtându-i pe mai multe continente. Preţul pe care-l 
cerea scăzuse de la 10 milioane de dolari la 3 milioane de 
dolari, iar acum, iată, la un milion de dolari, însă obiectele 


refuzau în continuare să se lase vândute. Poate era blestemat 
să nu facă niciodată vânzarea. 

Hanna era un om evlavios, care trăia cu convingerea că 
Dumnezeu are grijă de el. Codexul avea să-și găsească un 
cămin, după voia lui Dumnezeu și a soartei. Sau, după cum spun 
arabii, „Inshallah”. Adică, ce va fi va fi, potrivit voinţei lui 
Dumnezeu. 

Întors acasă, la Cairo, Hanna a trecut pe la mai multe 
ghicitoare. Deși nu reușise să vândă preţioasele manuscrise, 
informaţiile pe care i le-a dat prezicătoarea lui preferată erau, în 
mod surprinzător, pline de optimism. Potrivit spuselor unei 
ghicitoare, cerul se însenina, iar în viaţa lui Hanna aveau curând 
să pătrundă razele calde și strălucitoare ale soarelui. Urma să se 
căsătorească în curând și să-și întemeieze o familie. Hanna nu 
mai avea de ce să fie abătut. Nu numai că avea să-și întemeieze 
o familie, i-a spus prezicătoarea, însă soţia lui urma să-i dea o 
mână de ajutor în afaceri. 

Trecut de cincizeci de ani, Hanna intra într-o perioadă nouă a 
vieţii sale. În scurt timp avea să se însoare cu o coptă 
practicantă, Viola, în cadrul unei cununii religioase desfășurate 
într-o biserică coptă ortodoxă. Din căsătorie au rezultat după 
puţină vreme doi copii, primul, o fată pe care au botezat-o 
Maria, iar în anul următor, un băiat căruia i-au spus Mihail. 

Viaţa personală a lui Hanna intrase într-o perioadă fastă. 
Dimpotrivă, peste nepreţuitele manuscrise pe papirus se 
așternuse uitarea. În următorii șaisprezece ani, manuscrisele 
aveau să se deterioreze treptat, închise într-o cutie din metal, 
care în mod sigur nu fusese proiectată cu scopul de a adăposti 
asemenea comori. 

Evanghelia după luda începea să se destrame fibră cu fibră, 
pentru a cădea curând pradă uitării. 


Capitolul nouă 
Urmărire academică 


Dacă n-am fi fost învățați ce interpretare să dăm istoriei 
Patimilor, am fi fost oare în stare să spunem, numai judecând 
după faptele lor, care dintre cei doi, invidiosul luda sau lașul 


Petru, l-a iubit pe Hristos? 
Graham Greene, The End of the Affair 
(Sfârșitul unei iubiri) 


Succinta examinare a codexului efectuată la Geneva în luna 
mai a anului 1983, deși aparent uitată de echipa de la 
Universitatea Michigan, a dat curs unei acţiuni iniţiate de 
experţii în coptă care fuseseră la Geneva. După ce a citit 
rapoartele întocmite în urma vizitei de lucru, expertul în 
manuscrisele de la Nag Hammadi, cu care Ludwig Koenen luase 
legătura în perioada în care acesta își forma echipa pentru 
plecarea la Geneva, a devenit extrem de interesat de 
achiziționarea codexului pe papirus. El nu era comerciant, ci 
profesor universitar în California. 

Jim Robinson a studiat cu interes rapoartele transmise de 
confratele său, Stephen Emmel. Robinson își dorea manuscrisele 
din raţiuni de ordin academic. Cu ajutorul lor, el putea extinde 
aria cercetărilor deja monumentale pe care le efectuase în cazul 
evangheliilor gnostice. 

Orăşelul Claremont din California este centrul reţelei 
excepţționalelor colegii Claremont din întreaga regiune: Pomona, 
Scripps, Harvey Mudd, Keck, Claremont McKenna și Pitzer. 
Clădirile academice ale bine cunoscutei Claremont Graduate 
University, unul dintre cele mai prestigioase institute de 
învățământ postuniversitar, situat într-un stat recunoscut deja 
pentru calitatea învăţământului său superior, se află la 
Claremont. Orașul este dominat de vârful San Antonio, cunoscut 
odinioară sub numele de Muntele Baldy, din lanţul muntos San 
Gabriel, care, în lunile de iarnă, este adeseori acoperit cu 
zăpadă. Bogat în pajiști înverzite și construcţii de joasă înălţime, 
specifice Californiei, împrăștiate ici-colo, Claremont este unul 
dintre cele mai pitorești campusuri universitare din vestul 
Statelor Unite. 

De asemenea, complexul Claremont mai dispune de unul 
dintre cele mai bune programe pentru absolvenţi din ţară, 
pentru cei care efectuează studii de religie. Studenţilor li se 
oferă aici o multitudine de cursuri, cu o tematică vastă, de la 
ebraica biblică și până la istoria creștinismului. Profesorul- 
vedetă de la Catedra de religie a Colegiului Claremont, James M. 
Robinson, a fost, pentru mulţi ani, expertul în creștinismul 


timpuriu, fiind în prezent profesor emerit de religie, cu titlul 
Arthur J. Letts. Robinson este una dintre somităţile mondiale în 
materie de exegeză nou-testamentară și, în afara îndatoririlor 
legate de codexurile de la Nag Hammadi, el a fost fondatorul și 
directorul Institutului pentru Antichităţi și Creștinism Timpuriu 
de la Claremont. 

Profesorul Robinson a încheiat prima publicare a arhivei de la 
Nag Hammadi în anul 1984, operă care a culminat cu 
introducerea şi istoria detaliată a descoperirii acestor 
documente - deși contestată de unii. Acum, el își dorea foarte 
mult să intre în posesia nou-descoperitelor codexuri copte pe 
care le văzuse Emmel la Geneva. Deși nu fusese personal la 
Geneva, Robinson a cules din raportul detaliat întocmit de 
Emmel informaţiile conform cărora conţinutul acestor texte 
avea o imensă valoare pentru cercetarea istorică și teologică. 
Era convins (în mod eronat) că întâlnirea produsă în scopul 
evaluării textelor fusese primul și singurul contact al unor 
occidentali cu nepreţuitele manuscrise. Din punctul de vedere al 
lui Robinson, este de înţeles că el nutrea un interes de 
proprietar în toată această afacere. 

Parţial, sentimentele sale vizau propriul său rol, primordial, pe 
care îl jucase în asamblarea și editarea materialelor de la Nag 
Hammadi, domeniu pe care l-a supervizat în calitatea sa de 
„maestru și conducător”, recunoscut ca atare printre savanții 
americani. În fond, acesta era motivul pentru care Koenen îl 
abordase de la bun început în legătură cu inspecția ce urma să 
aibă loc la Geneva, considerând că Robinson, cu faima și 
capacitatea sa de expertiză, putea contribui nu numai sub 
aspectul cunoștințelor academice, ci și prin susţinere financiară 
la eventuala achiziţie a papirusurilor. 

Sentimentul lui Robinson că domeniul îi aparţinea avea să-i 
exaspereze mai târziu pe unii dintre rivalii săi, nu în ultimul rând 
pe Rodolphe Kasser, care a ridicat atunci din umeri și a spus: 
„Robinson crede că totul este al lui. Qu'est-ce qu'on peut faire? 
Ce-i poţi face?” 

Nu era genul de atitudine care să-i fie pe plac unei 
personalități de talia lui Roger Bagnall, eminent erudit în 
papirusuri egiptene din secolul al IV-lea, a cărui lucrare intitulată 
Egypt in Late Antiquity [Egiptul în Antichitatea târzie] este 
considerată o operă clasică în domeniu. „Robinson a ajuns să fie 


sincer convins că domeniul legat de Nag Hammadi îi aparţine și 
atunci a căpătat un sentiment de proprietar și în privinţa 
manuscriselor din secolul al IV-lea descoperite în Egipt”, a mai 
comentat Bagnall. Robinson nu avea, firește, habar de faptul că 
un profesor de la Universitatea Columbia examinase deja 
codexul în mai 1984 și că era la curent cu existenţa acestuia. 

Robinson nu putea să știe sigur ce conţineau nou- 
descoperitele manuscrise pe papirus. Totuși, el a dezvoltat 
următorul raționament: dacă două părţi ale codexului erau 
formate din epistola lui lacov și cea a lui Petru către Filip și dacă 
ele erau duplicate sau copii apropiate după materialele de la 
Nag Hammadi deja studiate, cea de-a treia parte, încă 
neidentificată complet, cea care conţinea în ea numele de 
„luda”, trebuie să fi cuprins un material deja prezent și în 
textele de la Nag Hammadi. 


Robinson s-a lansat într-o urmărire febrilă a codexului. 
Materialele în limba coptă își făcuseră apariţia din neant, pentru 
a dispărea misterios în negura nopţii elveţiene. Era obligatoriu 
să reapară pe undeva, iar Robinson își dorea să le localizeze și 
să le achiziţioneze, înainte ca altcineva să o poată face, 
indiferent cine ar fi fost acea persoană. Aspira la acea editio 
princeps despre care susţinea că reprezintă principala realizare 
academică demnă de a fi urmărită în cazul manuscriselor vechi 
și râvnea la prestigiul pe care i-l putea conferi. 

S-a hotărât să răspândească în lumea academică a 
cercetărilor copte, într-o manieră bine controlată, informaţii 
despre această nouă descoperire, pentru a stârni agitaţie în jur, 
care să determine apariția unor eventuale indicii legate de 
soarta acestui codex. După cum consemna el însuși mai târziu: 
„Am făcut prima menţiune scrisă în legătură cu descoperirea în 
anul 1984, într-o publicaţie obscură (din punctul de vedere al 
celor care vindeau) și cu destulă prudenţă, din pricina condiţiei 
de confidenţialitate pe care ne-o impunea speranţa că vom face 
achiziția.” Robinson i-a furnizat informaţiile lui Hans-Gebhard 
Bethge de la Universitatea Humboldt din Berlin, care compunea 
o disertaţie despre Epistola lui Petru către Filip. În disertaţia sa, 
Bethge remarca faptul că „versiunea paralelă” a epistolei „nu 


este, până în prezent, disponibilă pentru o evaluare academică”. 
Robinson a făcut încă un anunţ în legătură cu existenţa noului 
codex la cel de-al treilea Congres Internaţional de Studii Copte, 
organizat în august 1984 la Varșovia. Toate aceste declaraţii 
discrete nu au provocat totuși nicio reacţie, iar locul în care se 
aflau manuscrisele i-a rămas necunoscut lui Robinson încă mulţi 
ani de atunci înainte. 

Mai mult decât atât, el nu a căpătat niciun indiciu mai clar cu 
privire la conţinutul lor exact. Singurul lucru pe care se putea 
bizui Robinson era raportul lui Emmel și acele „fotografii 
aproape complet indescifrabile” pe care i le pusese Koenen la 
dispoziție, înainte de evaluarea din 1983. Câţiva ani mai târziu, 
unul dintre asociaţii lui Robinson, coptologul Marvin Meyer, 
absolvent al cursurilor de la Claremont, sub îndrumarea lui 
Robinson, și care avea să devină prieten și colaborator apropiat 
al acestuia într-o serie de proiecte, a scris următoarele în 
introducerea la „Epistola lui Petru către Filip” pentru volumul 
The Nag Hammadi Library in English [Arhiva de la Nag Hammadi 
în limba engleză]: „Potrivit rapoartelor întocmite de James M. 
Robinson și de Stephen Emmel, un alt text în limba coptă al 
Epistolei lui Petru către Filip se regăsește într-un codex pe 
papirus care, în momentul de faţă, nu este nici publicat, nici 
disponibil pentru studiu.” 

Multe detalii referitoare la traseul manuscriselor sunt 
imprecise și continuă să rămână învăluite în mister. Robinson a 
afirmat că „numele complet al proprietarul codexului nu mi-a 
fost dezvăluit niciodată, fără îndoială, acesta temându-se de a 
nu fi acuzat de guvernul egiptean”. Totuși, această informaţie 
putea proveni de la profesorul Koenen de la Universitatea 
Michigan, de vreme ce el a fost persoana pe care o contactase 
pentru prima oară Hanna Asabil, prin intermediul lui Perdios, în 
legătură cu vânzarea codexului. După toate aparențele, Koenen, 
care menţinuse legătura cu Hanna în toată perioada de început 
petrecută la Cairo, nu i-a transmis mai departe lui Robinson 
informaţii precise despre Hanna, după cum nici Robinson nu i-a 
pus niciodată vreo întrebare în acest sens. În ciuda tuturor 
insinuărilor lui Robinson, Hanna era cunoscut la Cairo drept un 
negustor respectabil. 


Timp de câţiva ani nu s-a progresat în niciun fel în localizarea 
codexului - în timp ce cartea stătea cuminte, chiar dacă nu și în 
condiții de siguranţă, într-un seif al unei bănci din New York -, 
deși, la un moment dat, Robinson a aflat despre legătura lui 
lannis Perdios cu manuscrisele. Numele lui Perdios nu apăruse 
ca atare în raportul prezentat de Emmel, însă el a fost 
menţionat în lista din rezumatul întâlnirii care a avut loc în mai 
1983, rezumat pe care-l întocmise Koenen. In 1990, Robinson a 
reușit, în sfârșit, să dea de urma lui Perdios la Atena și a aranjat 
o întrevedere cu acesta. 

Perdios locuiește într-o casă imensă din zona rezidenţială a 
orașului, Paleo Psychiko, iar în faţa locuinţei sale se află o curte 
plină cu flori. Casa este ticsită de artefacte din colecţia sa 
particulară, care ilustrează perioada de ocupaţie turcă a Greciei. 
Rafinatul colecționar grec l-a întâmpinat pe Robinson, sperând, 
la rândul său, să poată iniţia negocierile în vederea cumpărării 
misteriosului codex. Totuși, Perdios a avut grijă să-și păstreze 
anonimatul. Era de la sine înţeles că numele lui nu putea fi 
dezvăluit în niciun fel de corespondentă sau publicaţie 
ulterioare. 

Robinson a fost impresionat de eleganța casei lui Perdios și 
de ospitalitatea lui. lar pe măsură ce conversaţia dintre cei doi 
bărbaţi se anima, începea să prindă contur o posibilă afacere. 

Între timp, Robinson găsise un posibil susținător, pe Martin 
Schoyen. Norvegianul Schoyen este o persoană extrem de 
cultivată, care se bucură de reputaţia de a fi un om extrem de 
bogat și de pragmatic. Deși nu se poate afirma în mod categoric 
acest lucru, el este proprietarul celei mai vaste colecţii de 
manuscrise vechi adunate în cursul secolului XX. Printre cele 
13.500 de piese ale colecţiei sale, care acoperă o perioadă de 
peste cinci mii de ani, se numără fragmente din Manuscrisele de 
la Marea Moartă și celebrele manuscrise budiste. Schoyen 
intenţiona să-și împlinească ambiția de o viaţă prin înfiinţarea 
unui muzeu de artefacte antice în Norvegia, menit să servească 
drept punct de concentrare a istoriei antice pentru Peninsula 
Scandinavă și pentru întreaga Europă. 

El a fost de acord să furnizeze o parte sau poate chiar 
întreaga sumă necesară achiziţionării codexului și manuscriselor 
care făceau parte din culegere, presupunând că preţul solicitat 


era în limite rezonabile. Robinson a aranjat o întrevedere la care 
urmau să participe el însuși, Perdios și potenţialul sponsor 
norvegian. Perdios a sugerat orașul New York ca loc al întâlnirii. 

Robinson a afirmat mai târziu că-l întrebase pe Perdios de ce 
a propus New York-ul pentru întâlnire, iar răspunsul lui Perdios a 
fost că dorea să-și viziteze fratele care locuia la New York. 
„Presupun că adevăratul motiv era acela că manuscrisele se 
aflau acolo”, a spus Robinson, „fiindcă probabil știa că vom dori 
să le vedem înainte de a ne hotări, iar că apoi am fi dorit să 
intrăm în posesia lor, dacă negocierile s-ar fi soldat cu un 
succes.” 

Ceea ce nu știa Robinson este că în perioada respectivă 
Perdios avea o relaţie destul de slabă cu Hanna. Perdios însuși 
nu poseda o cheie cu care să poată deschide seiful bancar din 
Hicksville, fiindcă numai Hanna și partenerul lui egiptean aveau 
cheile și deţineau dreptul de semnătură care le-ar fi permis să 
deschidă cutia de valori de la bancă. În plus, de la deschiderea 
depozitului bancar și până în acel moment, între Perdios și 
Hanna se instalase o oarecare răceală. 

Perdios aflase că Hanna îl abordase pe cont propriu pe Hans 
P. Kraus la New York, într-o încercare de a vinde papirusurile, și 
era furios fiindcă fusese lăsat la o parte. Cu toate acestea, 
afacerile sunt afaceri, iar Perdios l-a contactat pe Hanna, ca să-l 
invite la întâlnirea cu potenţialii cumpărători. 

Punându-și mari speranţe în întâlnirea stabilită, Robinson a 
căutat și alţi susținători. Una dintre posibilităţi era de a obţine o 
sponsorizare canadiană. Robinson întreținea relaţii strânse cu 
echipa de experţi de la Universitatea Laval din Quebec City, 
care era responsabilă de publicarea ediţiei în limba franceză a 
codexurilor de la Nag Hammadi. Excepţionala facultate de 
teologie a acestei universităţi cu predare în limba franceză 
adunase o pleiadă de nume importante pentru teologia și 
coptologia moderne, dintre care cel mai marcant era savantul în 
domeniu Wolfgang-Peter Funk, respectat atât de europeni, cât și 
de americani, și care reușise să fugă din Germania de Est în 
Occident, pentru o viaţă mai bună. Robinson a crezut că unul 
dintre principalii sponsori ai universităţii canadiene, Fundaţia 
Bombardier, avea să-i ofere finanţare în vederea achiziţionării 
materialelor. Familia Bombardier avea în Canada o companie 
producătoare care-și începuse activitatea fabricând snowmobile 


și care ajunsese să producă trenuri de mare viteză și avioane cu 
reacție, pe care le vindea nu numai în Canada, ci în întreaga 
lume. Totuși, proiectul părea prea riscant pentru fundaţia 
canadiană, iar perspectiva sprijinului financiar acordat de 
Bombardier s-a soldat cu un eșec. 

Situaţia a devenit și mai frustrantă când soarta Evangheliei 
după luda a fost influenţată de câteva evenimente 
dezastruoase. „Schoyen a fost de acord să participe la întâlnire 
la o dată din luna ianuarie 1991, convenabilă pentru vânzători”, 
a informat Robinson. „Lucrurile au avansat atât de mult încât 
am început să fac planuri și să caut hoteluri în New York. Astfel, 
către sfârșitul anului 1990 făceam pregătiri intense în vederea 
întâlnirii, moment în care președintele Bush a anunţat că va 
începe bombardarea Bagdadului în luna ianuarie.” 

Chiar dacă președintele George H.W. Bush nu a făcut 
niciodată o asemenea declaraţie oficială, preferând să păstreze 
secretul față de președintele irakian Saddam Hussein în 
legătură cu planurile operaţionale, norii războiului se adunau 
într-adevăr deasupra Orientului Mijlociu. Diplomaţii americani au 
depus eforturi serioase pentru formarea coaliţiei internaţionale 
care trebuia să lupte în primul război din Golf. Majoritatea 
statelor erau alarmate, iar pesimiștii au anticipat începutul unui 
conflict de proporţii, care putea aprinde scânteia unei 
conflagrații internaţionale. 

Din câte își amintește Robinson, Perdios și Hanna se numărau 
printre pesimiști. El „a primit un mesaj de la Atena, prin care i se 
transmitea că Hanna nu era dispus să-și abandoneze familia în 
pragul celui de-al treilea război mondial, astfel încât călătoria 
trebuia anulată”. Coptul refuza să plece într-o călătorie tocmai 
atunci. Era o persoană comodă, care prefera să rămână acasă, 
fiindcă se simţea în siguranţă pe pământul egiptean, unde se 
născuse. Nu vorbea decât araba și nu-i plăcea să călătorească 
singur. 

În cursul unei călătorii la Geneva, în anul 1992, Robinson a 
încercat să stabilească o altă întâlnire. „Intermediarul meu grec 
mi-a spus că-l va contacta pe amicul lui copt și că mă va 
anunţa, ceea ce nu s-a mai întâmplat niciodată.” 


În anii '90, Robinson și-a reînnoit în mai multe rânduri 
căutările, însă fără niciun rezultat. Pe atunci, principalul său 
contact era Martin Schoyen. Norvegianul a făcut o vizită la 
Claremont către sfârșitul lunii martie a anului 1994, iar în 
august, Robinson și soţia lui au fost invitaţii lui Schoyen în 
Norvegia, unde lui Robinson i-a fost prezentată ceea ce el însuși 
a numit o „splendidă” colecţie de manuscrise. 

Vizitele au fost profitabile pentru ambele părţi. Schoyen avea 
să cumpere mai târziu o serie de fragmente din Manuscrisele de 
la Marea Moartă, care erau adăpostite la Claremont, în schimbul 
sumei de 50.000 de dolari, după cum își amintește Robinson. 
„Erau zece fragmente, fiecare conţinând câte o epistolă”, a 
afirmat Robinson. „Asta înseamnă că fiecare epistolă din acele 
fragmente valora 5.000 de dolari; obișnuiam să le tot spun acest 
lucru studenţilor mei.” 

Robinson a servit în continuare drept curier personal al lui 
Schoyen, astfel încât materialele să poată fi livrate la destinaţie 
în condiţii de securitate și fără amestecul altor părţi. Onorabilul 
profesor universitar din California a transportat fragmentele de 
manuscris într-o traistă atârnată de gât, pentru a evita 
complicațiile atât la vama americană, cât și la cea norvegiană, 
și i-a livrat personal lui Schoyen fragmentele din Manuscrisele 
de la Marea Moartă pe care le aducea de la Claremont. 

Firește, caracterul hazardat și aventuros al acestui tip de 
activitate de export nu este o noutate în lumea comercianților 
de antichităţi. Schoyen însuși a fost menţionat în câteva 
buletine recente de știri, care făceau trimitere la modul în care 
sunt colecţionate antichităţile. Potrivit cotidianului londonez The 
Times, în aprilie 2005, University College din Londra a înfiinţat o 
comisie de anchetă pentru investigarea cazului de export a 650 
de vase ceremoniale aramaice, datând din secolul al V-lea, pe 
care Schoyen le împrumutase universităţii în anul 1996. In 
aceeași lună s-a scris și despre gestul său generos de a returna 
nepreţuitele artefacte budiste pe care le cumpărase de pe piaţa 
internaţională, dar care, după cum s-a descoperit mai târziu, 
fuseseră scoase clandestin din regiunea pakistaneză Gilgit. 

În anul 1997, Robinson a ţinut la Universitatea Bamberg din 
Germania un curs de un semestru, din aprilie și până în august. 
În timpul șederii sale în Europa, el a luat din nou legătura cu 
Perdios, propunându-i o altă întâlnire cu Schoyen, în prezenta 


proprietarului  papirusurilor. Perdios l-a căutat pe Hanna, 
egipteanul i-a spus că este hotărât să vândă, iar Perdios i-a 
transmis mai departe informaţia lui Robinson. 

Surescitat, Robinson i-a propus câteva perioade posibile la 
care se putea produce întâlnirea: 11-31 august, 8-19 
septembrie ori 3-24 octombrie, dacă întrevederea ar fi avut loc 
în Statele Unite, și 16-25 mai ori 16-26 iulie, dacă ea ar fi avut 
loc în Europa. Spre ghinionul californianului, nu s-a convenit 
niciodată asupra unei date a întâlnirii. 

Fără ca Robinson să știe, Schoyen a păstrat direct legătura cu 
cei implicaţi în vânzarea manuscriselor pe papirus. Când, după 
câţiva ani, manuscrisele și-au făcut din nou apariţia pe piaţa 
antichităţilor din Statele Unite, norvegianul a reușit să 
achiziționeze câteva file din textele biblice oferite spre vânzare 
împreună cu codexul copt, care au fost publicate la începutul 
anilor 2000 în Norvegia, ca parte a colecţiei sale. Spre deosebire 
de Robinson - un distins erudit, însă complet lipsit de experienţa 
colecționarului de piese bizantine -, Schoyen era un adevărat 
maestru. 


Frieda Tehacos Nussberger și Jim Robinson nu auziseră 
niciodată unul de celălalt. Robinson nu știa despre existenţa 
unui comerciant elveţian care întreținea relaţii de prietenie cu 
Perdios, care îl cunoștea pe Hanna și mai era și o persoană cu 
relaţii remarcabile cu unele dintre cele mai prestigioase muzee 
ale lumii. Deși foarte respectat de mulţi confraţi americani 
pentru calităţile sale organizatorice și pentru cunoștințele de 
teologie, Robinson era un profan în lumea comerţului cu obiecte 
de artă antice. Pe cât de mult își dorea să dea de urma 
manuscrisului copt care îi scăpase printre degete, pe atât de 
puţin îi cunoștea pe protagoniști. lar Robinson nu cunoștea 
suficient specificul societăţii egiptene sau al legislaţiei ei și 
vorbea prea puţin araba, în ciuda perioadei considerabile de 
timp petrecute în această ţară după descoperirea documentelor 
de la Nag Hammadi. 

De toate aceste calități dispunea însă Frieda Nussberger. Ea 
era o comerciantă cu experienţă în domeniu, vorbea fluent 
araba și cunoștea Egiptul, de fapt, se născuse acolo. In plus, nu 


îi ieșiseră niciodată din minte fotografiile pe care i le arătase 
Perdios, după ce acesta recuperase manuscrisele cu ajutorul lui 
Nicolas Koutoulakis. Nu peste mult timp, ea avea să sondeze din 
nou terenul, iar capacitatea sa de a culege informaţii era 
incomparabil mai mare decât cea a lui Robinson. Îl cunoștea 
bine pe Hanna și avea să persevereze în încercările ei de a-l 
smulge din cuibușorul fericit al proaspetei sale căsnicii. In cele 
din urmă, Evanghelia după luda avea să fie salvată din 
închisoarea din Long Island în care fusese aruncată. Totuși, 
ghinionul care urmărise evanghelia încă de la găsirea ei nu avea 
să dispară ca prin farmec. În cursul unui periplu nu lipsit de 
profanări, evanghelia avea să se confrunte cu unul dintre cele 
mai periculoase tratamente prin care a trecut. 


Capitolul zece 
luda în America 


Aveam o misiune, luda îmi cerea să fac ceva pentru el. De 
fapt, acum, dacă mă gândesc mai bine, este mai mult decât o 
misiune. Cred că am fost aleasă de luda pentru a-l reabilita. 
Frieda Tehacos Nussberger 


Cuvintele lui luda au rămas neștiute, gata să se transforme în 
praf și pulbere, stând ascunse în unul dintre sutele de seifuri 
bancare ale unei sucursale oarecare a Citibank, care ocupă un 
etaj întreg al unei clădiri cu banale căsuțe pentru valori, de felul 
atâtor alte mii presărate în mallurile de la periferia orașelor din 
Statele Unite. Manuscrisul pe papirus a stat îngropat în seif ca și 
în catacomba egipteană în care rămăsese în adormire vreme de 
secole. Cu o singură deosebire vitală: aerul desertului este 
uscat, în timp ce umiditatea atmosferică din Long Island, chiar și 
într-o clădire cu sistem de aer condiţionat, poate fi foarte 
agresivă. Izolat și neatins timp de șaisprezece ani, codexul a 
trecut printr-un proces de dezintegrare de proporţii catastrofale. 

Salvatoarea manuscrisului a fost Frieda Tehacos Nussberger. 
Primul ei contact cu Evanghelia după luda s-a produs la scurt 
timp după ce codexul a fost furat din apartamentul lui Hanna 
Asabil din Cairo, în anul 1980. În perioada respectivă, Frieda îl 


cunoștea pe Hanna de circa douăzeci de ani, iar el i s-a plâns, 
vorbindu-i despre necazul pe care i-l pricinuise groaznicul jaf. El 
i-a făcut o descriere completă a obiectelor furate, inclusiv a 
culegerii de manuscrise legate în piele, în speranţa că ea l-ar fi 
putut ajuta să le recupereze. Frieda era un bun ascultător, plin 
de compasiune. Îl cunoștea pe Nicolas Koutoulakis și întreținea 
relaţii cordiale cu fiica lui, Daphne, care avea să preia afacerile 
tatălui său după moartea acestuia. Din păcate, Frieda nu l-a 
putut ajuta pe Hanna la vremea respectivă. 

După ce, în urma negocierilor purtate în 1982 la Geneva între 
Hanna și Koutoulakis, s-a ajuns la returnarea papirusurilor către 
Hanna, lannis Perdios i-a făcut Friedei o vizită neanunţată la 
galeria ei din Zurich. Frieda îl cunoștea foarte bine pe Perdios, 
care, după cum i-a mărturisit ea unui prieten, avusese la Paris, 
prin anii '60, o relaţie apropiată cu una dintre prietenele ei 
bune. La începutul anilor '70, apartamentul lui Perdios din 
cartierul Zamalek era o escală obligatorie pentru cei care 
treceau prin Cairo. Perdios i-a dat Friedei câteva fotografii color 
de dimensiuni mari, în care erau reproduse manuscrisele ce 
reveniseră în posesia lui Hanna, și a întrebat-o dacă-l putea 
ajuta să găsească un cumpărător. Aceste fotografii erau de o 
calitate medie, însă mai târziu ele aveau să constituie un indiciu 
al stării în care se aflau manuscrisele la începutul anilor '80. Nu 
se știe exact unde au fost făcute fotografiile sau cine le-a făcut, 
însă este aproape cert că ele au fost realizate în perioada în 
care manuscrisele se mai aflau încă în Egipt. 

Afacerea  Friedei era concentrată pe artefacte, nu pe 
manuscrise, și ea nu avea o competenţă deosebită în papirusuri, 
însă a promis să se intereseze în stânga și-n dreapta, ca pe o 
favoare personală pe care le-o făcea lui Perdios și lui Hanna. A 
contactat o cunoștință, pe Jiri Frel, curatorul secţiei de 
antichități de la Muzeul J. Paul Getty din California, care a 
sfătuit-o să ia legătura cu Roy Kotansky, un tânăr specialist în 
clasicism elen, care își făcea studiile de doctorat la Universitatea 
Divinity School din Chicago. 

Frieda i-a trimis apoi fotografiile lui Kotansky, în speranţa că 
acesta va putea identifica ce reprezentau exact manuscrisele. 
Kotansky a reușit să furnizeze o descriere generală a celor două 
documente scrise în limba greacă și a făcut câteva transcrieri 
preliminare ale tuturor textelor care se puteau descifra după 


fotografii. Era convins că unele pasaje proveneau din Cartea 
Exodului, conținând părţi din LXX (Septuaginta, cea mai veche 
traducere cunoscută în limba greacă a Vechiului Testament). 
Concluzia acestuia în legătură cu tratatul de matematică a fost 
mai mult provizorie, o tentativă de răspuns: „Codexul mai mare, 
în alfabet grecesc, de dată mai târzie și scris cu litere cursive, se 
presupune că ar fi un set de recomandări, deși, după cum 
afirmam, pentru moment este vorba doar despre o ipoteză 
nedocumentată.” 

Kotansky a mai notat că dorea să studieze restul 
manuscriselor, însă el comenta că „documentele nu pot fi citite 
decât după ce vor fi deschise și colaționate”. Firește, acest lucru 
era imposibil, atâta vreme cât se lucra pe reproduceri 
fotografice. El a reușit să stabilească faptul că manuscrisul mai 
mic („tăiat pe mijloc”, potrivit afirmației sale) este „scris în 
coptă (egipteană), iar eu nu știu să citesc în această limbă”. El a 
mai afirmat că nu și-a făcut o idee precisă despre valoarea 
academică a acestei neobișnuite colecții de manuscrise. 

Kotansky i-a scris Friedei că îi trimisese fotografiile lui Frel, „în 
cazul în care ar putea fi interesat”. Originar din Cehoslovacia, 
refugiat după revolta cehă din anul 1968, Frel era un personaj 
controversat, care a fost mai târziu acuzat că era un cumpărător 
de obiecte antice lipsit de scrupule, chiar dacă unul de succes. 
Spre mijlocul anilor '80, Frel a fost obligat să renunţe la postul 
său de curator de la Muzeul Getty, odată cu constatarea unor 
nereguli legate de unele piese donate muzeului. 

Spre regretul Friedei, aceasta a fost ultima dată când a mai 
văzut fotografiile în următorii douăzeci și trei de ani, momentul 
marcând sfârșitul implicării ei în studierea codexului pentru o 
perioadă aproape la fel de îndelungată. 


În 1999, Frieda a primit un telefon ciudat. Adresându-i-se într- 
o greacă cu un pronunţat accent rural, cel care o sunase i-a 
spus că are acces la un manuscris vechi și că deţine fotografii 
ale acestuia. Intrigată, ea l-a rugat să-i trimită fotografiile. După 
cum singură își amintește, „i-am trimis fotografiile lui Robert 
Babcock, un curator pe care-l cunoșteam, de la Biblioteca 
Beinecke a Universităţii Yale. S-a uitat pe ele și m-a sunat 


imediat. Mi-a spus că sunt importante și că probabil fac parte 
din manuscrisele copte pe care le examinaseră câţiva savanți 
americani cu douăzeci de ani în urmă”. 

O cercetare mai atentă a fotografiilor a relevat un indiciu ieșit 
din comun. Fundalul pe care fuseseră fotografiate manuscrisele 
era compus din câteva ziare grecești. Pe unul dintre ziare se 
putea citi un anunţ pentru un examen studenţesc care urma să 
se organizeze la Universitatea din Atena - data acestuia fiind 21 
octombrie 1982. Ceea ce însemna cu șaptesprezece ani în 
urmă. Era foarte probabil ca aceste pagini ale manuscrisului să 
se fi aflat în Grecia în toamna anului 1982 și deci fuseseră în 
mod categoric fotografiate în jurul acelei date. 

Adevăraţii comercianţi au o memorie excelentă, iar Frieda nu 
făcea excepţie de la regulă. Gândul i-a zburat imediat la 
manuscrisele lui Hanna, cele despre care-i vorbise Perdios în 
anul 1982. S-a hotărât să dea curs ofertei de afaceri pe care i-o 
făcuse misteriosul grec și astfel a stabilit cu el o întâlnire într-un 
loc din Europa. 

Intermediarul a venit însoţit de un coleg, un bărbat oacheș, 
pe care a înţeles că-l chema Lyosis. Limba în care s-a purtat 
discuţia a fost greaca. Frieda își amintește că cei cu care a 
tratat nu i-au inspirat încredere și nici nu i-au plăcut. 

Grecii pretindeau 100.000 de dolari pentru manuscrisul mai 
mic. „Mult prea mult”, a spus Frieda. „Nu mă interesează atât 
de mult încât să pornim de la această sumă.” 

Frieda a considerat că preţul cerut era nerezonabil pentru 
doar câteva pagini dintr-un text vechi, al cărui conţinut nu 
fusese încă stabilit. Totuși, avea senzaţia că dacă le oferea bani 
gheată, ar fi avut șansa să încheie afacerea și le-a spus că are 
bani în geantă. Frieda a făcut o contraofertă de 20.000 de 
dolari, sumă pe care era pregătită să o achite pe loc. „Ştiam că 
dacă vor vedea banii, tranzacţia se putea finaliza.” 

Bărbaţii au respins oferta, iar Frieda a ridicat preţul pe care 
era dispusă să-l ofere la 25.000 de dolari. „Dacă vă convine, 
bine, dacă nu, nu.” 

Bărbaţii au luat banii, iar tranzacţia a fost încheiată. Frieda 
cumpărase ceea ce, mai târziu, avea să se dovedească a fi 
paginile care lipseau, extrase din manuscrisele de mult pierdute 
de la Jebel Qarara. A plasat filele într-un seif, pentru a putea fi 
studiate și conservate. 


Beneficiind de instinctul comerciantului, Frieda a început 
curând să descifreze misterul papirusurilor nou-achiziționate. Ea 
a stabilit că aceste pagini din manuscrisul copt nu puteau 
proveni decât de la una dintre cele două surse, deși li alţi 
intermediari s-ar fi putut intersecta într-un fel sau altul în lanţul 
vânzării. Aceste surse principale erau Perdios, care-l reprezenta 
în continuare pe Hanna, și misterioasa Mia - sau Fifi ori Effie -, 
care era posibil să mai păstreze încă piese provenind din furtul 
comis în urmă cu douăzeci de ani. 

Frieda a respins rapid prima posibilitate. „Perdios este mult 
prea cinstit și un om de onoare pentru a fura ceva de la Hanna”, 
a conchis ea. Mai rămânea Mia. 

Prin intermediul unor surse pe care refuză să le dezvăluie, 
Frieda a primit informaţii care indicau faptul că Lyosis era într- 
adevăr iubitul Miei. Era o descoperire majoră, cel puţin din 
perspectiva Friedei. Totuși, Mia se făcuse nevăzută undeva în 
Grecia și nu mai era de găsit. 


Recuperarea filelor extrase din codex a fost ceea ce Frieda a 
numit „șutul” necesar continuării săpăturilor. Ce se întâmplase 
cu manuscrisele lui Hanna? Rememorând cursul evenimentelor, 
ea își amintește următoarele: „Toată lumea știa de existenţa 
cărţilor. Existau clienţi. Singura problemă era suma pe care o 
pretindea Hanna.” 

Frieda povestește ce s-a întâmplat în continuare: „Peste șapte 
sau opt luni treceam în noul mileniu și am plecat într-o călătorie 
în Egipt, să sărbătorim acolo evenimentul. Am avut ideea să-l 
sun pe Hanna. Am reușit să dau de el, locuia într-un alt 
apartament din Heliopolis. Ştiam că manuscrisele părăsiseră de 
mult Egiptul. L-am întrebat dacă mai avea documentele sau 
dacă le vânduse între timp.” 

Hanna a zâmbit misterios. „Am cheia de la seif, i-a spus el, 
referindu-se la seiful din New York. 

Frieda i-a spus că nu avea de gând să-i plătească trei 
milioane de dolari. „Refuz să-l cumpăr la acest preţ”, i-a spus 
ea. 

„Ai un client pentru mine?”, a întrebat-o Hanna. 

„Se poate”, i-a răspuns Frieda. 


Ea crede că în acea perioadă s-a creat o breșă în hotărârea de 
nezdruncinat a lui Hanna legată de preţ. Îmbătrânea. Avea o 
familie. Își dorea să se elibereze de balastul visurilor imposibile. 
Din punctul de vedere al lui Hanna, perspectivele de a vinde 
ceea ce constituia cel mai de preţ bun al său nu erau cele mai 
faste. Anii treceau unul după altul și tot nu se întrevedea niciun 
rezultat. După cum își amintește Frieda, „când am ajuns să mă 
întâlnesc cu el, era un om care se dăduse bătut”. 

La momentul respectiv, Frieda și Hanna se cunoșteau de 
aproape treizeci de ani. Puteau vorbi în arabă și se înțelegeau 
suficient de bine încât să încheie o afacere. În cele din urmă, 
Frieda a făcut o propunere într-o doară. Ea refuză să precizeze 
suma pe care i-a oferit-o, însă recunoaște că a fost de ordinul 
sutelor de mii, și nu al milioanelor de dolari. 

Au ajuns la înţelegerea ca preţul să fie definitivat după ce 
Frieda se va fi asigurat că manuscrisele existau în realitate și că 
aveau un conţinut care merita să fie citit. Frieda era convinsă că 
avea să se ajungă la un preţ rezonabil. 

Hanna nu mai fusese în Statele Unite în intervalul celor 
șaisprezece ani, așa încât următorul pas a fost să-l convingă să 
plece la drum. Acest aspect s-a dovedit a fi o provocare uriașă. 
Hanna detesta călătoriile cu avionul. Nu vorbea engleza și nu 
suporta gândul de a-și părăsi tara natală, Egiptul, unde se 
simţea atât de bine. În ciuda banilor care-l așteptau la capătul 
călătoriei, el continua să amâne plecarea. 

În cele din urmă, Frieda a avut un moment de inspiraţie. A 
telefonat la Cairo într-o seară, când se aștepta ca Hanna să fie 
în oraș, jucând trik-trak la o cafenea din cartier. Nu s-a înșelat. 
Hanna nu era acasă, iar la telefon a răspuns soţia lui, Viola. 

Frieda i-a vorbit ca de la femeie la femeie. „Viola, soţul tău 
este un bărbat bătrân, iar tu ești o femeie tânără și ai doi copii 
de crescut. Crede-mă, dacă nu-l împingi de la spate să vină 
acum la New York, îi va fi tot mai greu pe an ce trece. Va veni 
un moment când nu va mai suporta să plece într-o asemenea 
călătorie. Eu sunt la New York în primele zile din aprilie. Ai grijă 
să-și organizeze timpul astfel înalt să aibă posibilitatea de a se 
întâlni cu mine atunci. E ultima lui șansă, iar tu ai cel mai mare 
interes să-l faci să plece.” 

Au trecut două săptămâni, într-o seară, pe când se întorcea 
acasă de la galeria ei din Zurich, cineva a sunat-o pe mobil. 


„Sunt gata”, a anunţat-o Hanna. „Mi-am luat viza, vino să mă iei 
de la Cairo, fiindcă vreau să zburăm împreună până la New 
York.” 

Frieda a fost încântată, însă s-a opus ideii de a face un drum 
nejustificat cu avionul până la Cairo. „Nici nu mă gândesc, 
Hanna. Nu vin la Cairo să te iau. la tu un avion și vino la Zurich. 
De aici, putem continua drumul împreună.” 

„Nu pot să mă sui singur în avion”, i s-a plâns Hanna. „Nu 
vorbesc nicio altă limbă în afară de arabă și o să mă rătăcesc.” 

Frieda s-a menţinut fermă pe poziţie, însă Hanna a spus că nu 
se urnește din loc fără ea. La începutul lunii aprilie a anului 
2000, Frieda urma să fie la New York, pentru deschiderea noii 
Galerii Cipriote la Muzeul Metropolitan de Artă din Manhattan, 
cu o expoziţie inedită de antichităţi cipriote. Nu exista un 
moment mai potrivit pentru a încheia afacerea cu Hanna, însă 
acesta era foarte greu de convins. 

„Nu pot s-o fac”, i-a spus Hanna. „Nu vrei tu să vii la Cairo să 
mă iei?”, repeta el întruna. Frieda nu s-a lăsat. „Ceri trei 
milioane de dolari și nu poţi veni până la New York? Nu te ajut. 
Nu fi tâmpit!”, i-a spus ea sau ceva asemănător în arabă. 

Hanna continua să se opună ideii, iar Frieda și-a pierdut 
cumpătul și a ţipat la el. Rușinat, Hanna s-a hotărât în cele din 
urmă să plece. Era acum pregătit să încheie vânzarea. 


Frieda a cerut ajutorul familiei sale răspândite prin toată 
lumea, pentru a organiza vizita lui Hanna. Primele persoane pe 
care le-a sunat au fost sora ei, Deda, și soţul ei, Alec, care 
locuiau la Montreal. Deda lucrase înainte la vamă și la biroul 
canadian de imigrări de pe Aeroportul Duval din Montreal. Alec, 
inginer de profesie, înființase biroul companiei Olympic Airways 
din Montreal. 

Hanna nu-i cunoștea pe cei doi, iar aceștia nu-l văzuseră 
niciodată. Cu toate acestea, misiunea lor era să-l întâmpine pe 
Hanna la sosirea în New York. Au convenit să folosească steagul 
verde egiptean ca semn de recunoaștere. Hanna avea să fie 
îmbrăcat într-un costum maro, însă oricât de scump ar fi fost, 
acesta avea același aer neglijent și îi venea la fel de prost ca și 
celelalte costume ale sale pe care le purta la Cairo. 


După cum s-a dovedit, Alec și Deda nu au reușit să găsească 
un steag egiptean și au încropit ceva în grabă, dintr-o eșarfă 
verde și o coadă de mătură. 

Când, în dimineaţa zilei de 3 aprilie 2000, avionul companiei 
Egyptair a aterizat pe Aeroportul Internaţional J.F. Kennedy din 
New York, Alec și Deda se aflau acolo pentru a-l întâmpina pe 
Hanna. Semnele de recunoaștere au funcţionat, deși steagul 
improvizat s-a dovedit a fi de prisos, fiindcă Hanna a 
recunoscut-o imediat pe Deda. „Eşti sora Friedei!”, i-a spus el. 

Frieda îi aștepta nerăbdătoare la Hotelul Stanhope de pe Fifth 
Avenue. În cele din urmă, a primit apelul prin care era anunţată 
de sosirea lui Hanna. 

Cei doi l-au condus pe Hanna de la aeroport la un hotel de pe 
Chambers Street, din Manhattan. După un scurt răstimp de 
odihnă, următorul pas a fost drumul până la bancă, pentru a 
recupera codexul din locul în care fusese pus la păstrare. In 
timp ce Frieda a rămas la New York, ceilalţi s-au oprit să o ia în 
drum pe Sybil, fiica celor doi, care era căsătorită și locuia în 
Brooklyn. Deda a rămas în spate, în timp ce Sybil și Alec au 
înghesuit în mașină o cutie mare din carton, în care Hanna 
trebuia să pună preţiosul manuscris. 

Exista o singură problemă: nimeni, cu excepţia lui Hanna, nu 
fusese vreodată la banca respectivă, iar el nu cunoștea adresa 
exactă. Cu toate acestea, avea recipisa pentru cutia de valori 
din seiful bancar, pe care o păstrase timp de peste șaisprezece 
ani de lungă așteptare. Folosindu-se de aceasta, deși nu era 
trecută nicăieri nicio adresă exactă, Sybil a dat câteva telefoane 
și a reușit să localizeze banca. 

De la New York City și până la Hicksville aveau de străbătut 
un drum de o jumătate de oră cu mașina, mergând pe 
autostrada Long Island. „Nu știam dacă banca exista și nici ce 
era în seif, dacă era să fie ceva”, își amintește Deda. 

Întreaga misiune a surprins-o pe Sybil prin bizareria ei, ea 
amintindu-și la ce s-a gândit atunci: „Cel mai ciudat lucru era că 
Hanna alesese o bancă care se afla atât de departe de centru. 
Nu sunt sigură din ce motiv a ales-o, dar cred că avea legătură 
cu o rudă sau cu un prieten care-l ajutase în trecut.” 

Alec și Hanna, care fuma nervos ţigară de la ţigară, au intrat 
în sediul băncii, cu intenţia de a deschide cutia de valori din seif. 
Sybil i-a așteptat afară, în parcarea acelui mall de la periferie. 


„Îmi amintesc că a durat foarte mult”, susţine Sybil. „Nu știu 
dacă banca se mutase la o altă adresă de la ultima lui călătorie. 
Cred că nu, de vreme ce Hanna nu a părut surprins la vederea 
ei. Cred că schimbaseră cheile de la cutiile de valori ale 
seifului.” 

Intr-adevăr, aceasta era problema. Cheia care-i fusese 
încredinţată lui Hanna cu șaisprezece ani în urmă nu se mai 
potrivea în broască. Funcţionarul băncii i-a rugat să revină peste 
câteva zile, însă Alec și Hanna au protestat vehement. Voiau să 
intre imediat în posesia manuscrisului. Alec a explicat că 
domnul care nu vorbea engleză străbătuse mii de kilometri 
pentru a-și scoate valorile din seif. În cele din urmă, după 
discuţii îndelungate, banca a chemat un lăcătuș. Deda își 
amintește că au plătit peste 100 de dolari pentru deschiderea 
seifului. 

Când, în fine, au reușit, chipul lui Hanna s-a făcut livid din 
cauza socului. Aerul stătut era încărcat de un miros greu de 
papirus intrat în putrefacție. Manuscrisul se degradase enorm în 
acel seif bancar. Oricât de proastă fusese starea manuscrisului 
înainte, acum era într-o condiţie mizerabilă. 

Alec a așezat manuscrisele descompuse în cutiile din carton 
pe care le adusese cu el. Deda își amintește că l-a auzit 
spunând: „Ce bine că sunt organizat! Mulţumesc lui Dumnezeu 
că am adus cutiile.” 

Hanna arăta de parcă era la o înmormântare. Cei din grup 
abia dacă și-au spus o vorbă, iar drumul de întoarcere s-a 
desfășurat într-o tăcere deplină. 

După ce au ajuns acasă la Sybil, Hanna s-a retras să tragă un 
pui de somn. Era răpus de obositoarea călătorie din Egipt. 

Ceea ce-și amintește cel mai bine Sybil despre Hanna este că 
fuma enorm. In scrumierele din sufragerie și din dormitorul în 
care se odihnea Hanna se strânseseră stive de chiștoace de 
ţigară. Mirosul stătut de tutun plutea peste tot. Ea își mai 
amintește și ce sentiment de descurajare a resimţit în urma 
acestei aventuri. „M-a afectat când am văzut în ce stare proastă 
erau manuscrisele și m-a întristat gândul, știind că până atunci 
fuseseră într-o stare destul de bună.” 

Mai târziu i-au telefonat Friedei, care a respirat ușurată aflând 
că manuscrisele mai existau încă, deși a întristat-o să audă în ce 
stare proastă erau. 


Frieda a venit să-l vadă pe Hanna și codexul a doua zi de 
dimineaţă. Cei doi au semnat un act de vânzare, datat 4 aprilie 
2000. În document erau menţionate preţul și faptul că Frieda 
urma să-i vireze suma în decurs de câteva zile, în contul deschis 
pe numele de Hanna Asabil la American Express Bank din Cairo. 
În ceea ce-l privește pe Hanna, el a afirmat că recuperase 
manuscrisele pe papirus la Geneva, cu ajutorul lui Nicolas 
Koutoulakis. 

Hanna i-a cerut atunci Friedei să-i dea un avans în bani lichizi, 
motivând ca dorea să facă niște cumpărături pentru cei doi copii 
ai săi. Frieda i-a dat câteva sute de dolari. Hanna a făcut o 
rezervare la avion și a plecat spre Cairo în aceeași seară. 

Cea de-a doua călătorie a lui Hanna în America a durat o 
singură noapte și, deși obținuse o sumă substanţială, ea era 
mult mai mică decât preţul pe care-l pretinsese iniţial. 

Curând, Hanna s-a întors la Cairo, acolo unde se simţea 
acasă, și a însoţit-o pe soţia lui, Viola, așa cum făcea 
întotdeauna, la biserica ortodoxă coptă din cartier, unde mergea 
să se roage alături de familia lui. Deși tulburat de evenimentele 
din ultimele zile petrecute în America, Hanna avea motive să fie 
mulţumit. Visele sale fabuloase de îmbogăţire nu se împliniseră, 
dar cel puțin reușise să vândă artefactul care-i crease numai 
neplăceri. Aventura prin care trecuse meritase până la urmă 
efortul. Codexul încetase, în fine, să-i mai dea dureri de cap. 


Documentele pe papirus se transformaseră în fragmente 
sfărâmicioase care puteau deveni ușor resturi lipsite de valoare, 
asemenea prafului care se așterne pe pervazul ferestrei, dacă 
nu se făceau rapid eforturi în sensul restaurării lor. In perioada 
în care se aflase în proprietatea lui Hanna, papirusul se 
degradase atât de mult încât risca să nu mai poată fi recuperat 
niciodată. 

Din clipa în care privirea i-a căzut pe textele papirusurilor, 
Frieda a simţit că are o misiune de îndeplinit. „Am avut șansa de 
a le lua din grija unor oameni care nu știau ce reprezintă și nici 
cum să se poarte cu ele. Imi doream să le protejez și să le 
încredinţez unor persoane care le puteau citi și care erau în 
stare să le conserve. Îmi doream să le salvez. Mi-am dat seama 


ușor că ceva mă împingea să merg mai departe. Când mă 
gândesc la trecut îmi dau seama că am comis greșeli, însă...”, a 
spus ea inspirând profund, „eram călăuzită de providenţă.” 

Imediat după ce codexul a intrat legal în proprietatea ei, 
Frieda a angajat un șofer particular și s-a îndreptat, mergând pe 
Merritt Parkway, spre New Haven, Connecticut, locul în care se 
aflau Universitatea Yale și prestigioasa Bibliotecă Beinecke de 
Manuscrise și Carte Rară. Biblioteca Beinecke găzduiește câteva 
dintre cele mai vechi și mai importante documente ale lumii, 
printre altele, și o colecţie însemnată de papirusuri copte, o 
parte dintre acestea fiind achiziţionate prin intermediul lui H.P. 
Kraus, comerciantul de antichităţi din New York. 

La Yale, Frieda s-a întâlnit cu Robert Babcock, unul dintre 
curatorii-șefi - la a cărui recomandare cumpărase iniţial paginile 
detașate -, și i-a încredinţat acestuia documentele, sugerându-i 
ca posibilă opţiune achiziţionarea lor de către bibliotecă la „un 
preţ foarte modest”, după cum a afirmat chiar ea. 

„M-am simţit ușurată, fiindcă știam că erau persoanele 
potrivite, care vor avea într-adevăr grijă de ele. După care am 
plecat și am așteptat veștile: ce era scris în manuscrise?” 

Câteva zile mai târziu, Frieda se pregătea să plece din Statele 
Unite și să revină acasă, în Elveţia, când a primit un telefon de 
la Babcock. „Îmi amintesc că eram în taxi, plecam din New York 
și mă îndreptam spre Aeroportul Kennedy, când a sunat 
telefonul. Profesorul Babcock mi-a spus pe un ton foarte 
emoționat: «Frieda, e fantastic! Fantastic! Aceste documente 
sunt foarte importante!» Era foarte încântat și a continuat: «In 
el apare numele de luda. Acest codex se sfârșește cu numele lui 
luda. E o descoperire extraordinară. N-are pereche!»” 

Babcock i-a spus că, după părerea lui, era vorba despre 
Evanghelia după luda Iscarioteanul. „N-am înţeles ce vrea să 
spună, pentru că nu știam nimic despre evanghelie”, a 
recunoscut Frieda. „Glasul lui emoţionat mi-a dat însă un 
indiciu. Şi asta a fost tot, după care am plecat acasă, la Zurich.” 


Universitatea Yale a păstrat codexul câteva luni după aceea, 
iar curatorul s-a dedicat tenace studierii lui. In peisaj și-a făcut 
apariţia și un al doilea profesor universitar de la Yale. Bentley 


Layton, unul dintre colaboratorii lui Babcock, era un adevărat 
cărturar, considerat de mulţi ca fiind coptologul cel mai de 
seamă al Americii. Layton, printre titlurile căruia se numără, 
asemenea lui Rodolphe Kasser, cel de președinte al Asociaţiei 
Internaţionale pentru Studii Copte, este cel care a făcut 
identificarea iniţială a părţii finale a codexului, lucru pe care nu 
avusese timp să-l facă fostul său student, Stephen Emmel. 

Harry Attridge, în acel moment profesor la Yale și care în 
decurs de doi ani avea să devină decanul de la Yale Divinity 
School, a examinat la rândul lui textele păstrate la Biblioteca 
Beinecke de Manuscrise și Carte Rară. În cursul examinării, lui i 
s-au alăturat Babcock și Layton. Attridge era entuziasmat să 
vadă textele despre care presupunea că sunt aceleași cu cele a 
căror achiziţie sperase să o sponsorizeze în urmă cu 
șaptesprezece ani, pe când era profesor la Universitatea 
Southern Methodist. 

Cu toate acestea, au apărut întrebări legate de proveniența 
documentelor, problemă pe care au dezbătut-o toţi cei implicaţi. 
Yale era una dintre cele mai prudente instituţii americane în 
privinţa emiterii certificatelor de origine, făcând eforturi 
exagerate de a-i mulţumi pe toţi, pentru a evita orice 
incorectitudine sau eroare, în asemenea măsură încât crea 
sentimente de frustrare în rândul potenţialilor donatori. 

Biblioteca Beinecke a păstrat preţioasele manuscrise din 
aprilie și până în august 2000, însă tot nu a formulat o ofertă. 
Babcock dorea să achiziționeze  codexul, însă avocații 
universității și înalții oficiali din conducere puneau permanent 
întrebări în legătură cu istoricul și dreptul de proprietate asupra 
manuscrisului. În cele din urmă, administraţia Universităţii Yale 
a hotărât că, din cauza unor posibile litigii de ordin legal, nu era 
interesată să cumpere. 

Unul dintre experţii care au făcut o vizită la Yale și care au 
avut posibilitatea de a studia manuscrisele a fost clasicistul 
Roger Bagnall de la Universitatea Columbia. Potrivit afirmațiilor 
sale: „După cum înţeleg eu lucrurile, doar lipsa legalităţii 
perfecte era cea care îi împiedica pe cei de la Yale să facă 
achiziția.” 

Frieda a primit un raport scris, de la un profesor de la Yale, pe 
data de 21 august 2000. Din document răzbătea o emoție 
temperată. În scrisoare se făcea afirmaţia că se definitivase 


identificarea părţilor componente ale acestui codex gnostic unic 
și extraordinar. Despre primele două părţi, Prima Apocalipsă a 
lui lacov și Epistola lui Petru către Filip, raportul spunea 
următoarele: „Codexurile de la Nag Hammadi au lipsuri, iar 
prezentul codex umple unele dintre aceste lacune... (prin 
urmare, unele texte prezente aici sunt unice)... Primele două 
texte au fost descoperite și publicate pentru prima oară în 
codexurile de la Nag Hammadi (V și, respectiv, VIII), iar 
manuscrisul Nag Hammadi, în fiecare dintre aceste cazuri, este 
singurul cunoscut până-n prezent.” 

În continuare, raportul făcea câteva comentarii asupra 
Evangheliei după luda, de mult pierdută. Textul, se spunea în 
raport, „este complet necunoscut pentru lumea modernă. Acea 
porţiune care se poate citi (chiar de la finalul scrierii) sugerează 
că întregul text este un dialog între lisus și luda Iscarioteanul, 
care se încheie cu relatarea actului de trădare comis de luda”. 

Rezumatul raportului era fără echivoc: „Incontestabil... el este 
important... echivalent sub aspectul importantei cu 
manuscrisele de la Nag Hammadi.” Totuși, raportul cuprindea și 
un avertisment de ordin general referitor la starea 
manuscriselor pe papirus: „În general, papirusul este fragil, pe 
punctul de a se dezintegra, de aceea se impune cu necesitate 
conservarea lui.” Această atenţionare sublinia practic încă o 
dată recomandarea pe care o făcuse Stephen Emmel în urmă cu 
șaptesprezece ani, numai că acum situaţia era mult mai gravă. 

În ciuda incontestabilei importanţe a codexului, Universitatea 
Yale a ales să nu investească în una dintre cele mai mari 
descoperiri de manuscrise din epoca noastră. Frieda Nussberger 
a rămas cu ele în braţe. Scosese din buzunar o sumă 
substanţială, probabil sute de mii de dolari, iar pe ea o depășea 
această povară financiară. Era obligată să vândă documentul 
unei persoane care dispunea de fondurile imense pe care le 
presupunea restaurarea. 

Într-adevăr, ea avea să găsească un cumpărător, însă odiseea 
manuscrisului blestemat avea să ia încă o întorsătură neplăcută. 
Înainte ca lucrurile să intre pe un făgaș mai bun, situaţia avea 
să se agraveze și mai mult. Partea ascunsă și urâtă a pieţei de 
antichităţi era pe punctul de a fi din nou expusă publicului. 


Capitolul unsprezece 
Legiuitorul din Galia 


lisus i-a spus lui luda: „Depărtează-te de ceilalţi și îţi voi 
spune tainele împărăției. Tu o poți atinge, dar te vei întrista 
mult.” 
Evanghelia după luda 


Legiuitorul a venit din Răsărit, pentru a deveni episcop creștin 
în cetatea Lugdunum, „cea strălucitoare”, denumită astfel după 
un zeu celtic al Soarelui. Amplasată pe malurile a două fluvii, 
Rhone și Saône, cetatea i-a servit Romei drept avanpost la 
intrarea în Galia. Astăzi, această regiune poartă numele de 
Burgundia și este una dintre cele mai importante zone viticole 
ale lumii. Face parte dintr-o importantă arteră comercială și de 
comunicaţii, tot așa cum odinioară a fost un drum deschis noilor 
cuceriri teritoriale. Între timp, Lugdunum a devenit metropola 
modernă Lyon, cel de-al doilea oraș ca mărime al Franţei. 

Irineu s-a născut probabil la Smirna, în Turcia zilelor noastre, 
și a trăit cu aproximaţie între anii 120 și 202 e.n. In această 
perioadă crucială din cel de-al doilea secol creștin, el și-a adus o 
contribuţie însemnată la definirea principiilor și doctrinei 
teologice fundamentale ale Bisericii primare (universale sau 
catolice), o contribuţie poate mai importantă decât a oricărei 
alte personalităţi. A devenit preot, apoi episcop, iar în cele din 
urmă, după moartea sa, sfânt, recunoscut ca atare atât de 
Biserica Romano-Catolică, cât și de Biserica Ortodoxă. 

Poate că mulţi cititori moderni vor fi surprinși să afle că religia 
creștină, la începutul istoriei sale, nu a reușit să adopte o 
învăţătură și un canon biblic „definitive”. Creștinismului i-au 
trebuit mai bine de trei sute de ani pentru a adopta în mod liber 
ceea ce a ajuns să fie unanim acceptat sub denumirea de „Noul 
Testament” canonic, recunoscut drept corpul fundamental și 
esenţial al literaturii sacre bisericeşti. Elaine Pagels 
consemnează în The Gnostic Gospels [Evangheliile gnostice] că, 
înainte de secolul al Il-lea: 


„„în diversele comunităţi de creștini, circulau nenumărate 


evanghelii, de la cele incluse în Noul Testament, Matei, Marcu, 
Luca și loan, până la scrieri cum ar fi Evanghelia după Toma și 
Evanghelia Adevărului, ca și numeroase scrieri secrete, mituri și 
poeme atribuite lui lisus și ucenicilor lui. 


Marvin Meyer dezvoltă și mai mult argumentaţia: 


Structurarea Noului Testament în forma Bibliei creștine a fost 
un proces treptat, care s-a finalizat în decursul câtorva secole. 
În cele din urmă, la Conciliul Tridentin din anul 1545, Biserica 
Romano-Catolică a emis actul de recunoaștere a listei finale a 
cărţilor biblice canonice, cu alte cuvinte, lista care nu mai 
suporta adăugiri sau excluderi ulterioare. 


În această perioadă timpurie, creștinismul a trecut prin 
episoade sporadice de persecuție din partea autorităţilor 
romane. Împăratul Marc Aureliu - născut în aproximativ același 
an ca și lrineu și considerat un mare împărat, domnind în epoca 
de pace instaurată pe principiul „pax romana”, care guverna 
întreaga lume civilizată - a avut câteva încercări de a zdrobi 
ceea ce a fost caracterizat drept „obstinaţia” Bisericii și a noilor 
creștini, făcând din ei martiri în întregul imperiu. Insă nu se 
poate afirma despre cei care credeau în lisus că formau o 
comunitate bine închegată. 

Lumea creștinismului timpuriu era una agitată, purtând marca 
violenţei. În această lume pestriță erau lansate în circulaţie nu 
numai cele patru Evanghelii pe care le conţine în prezent Biblia, 
ci poate peste treizeci de scripturi, fiecare susținând că era cea 
adevărată. Povestea vieţii lui lisus era acceptată în linii 
generale, numai că evangheliile erau neconvergente în privinţa 
unei serii de aspecte istorice specifice sau de evenimente 
consemnate în naraţiunea biblică. Unele dintre ele conţineau 
interpretări diferite ale aceleiași credinţe, care se întemeiau pe 
anumite episoade. 

Fiecare dintre aceste secte a aderat la o versiune sau alta a 
credinţei creștine. Printre temele dezbătute se număra și natura 
divină a lui lisus: cât era el om și cât era Dumnezeu? Exista o 
Treime? Putea fi lisus despărţit de Dumnezeu sau era parte din 
ființa lui Dumnezeu? lar dacă da, cum fusese posibil să aibă o 
asemenea soartă și să fie răstignit? A reușit lisus, după cum a 


proclamat el însuși, să împlinească legea iudeilor și viziunile 
profetice ale lui Isaia și ale altor profeţi biblici? Ce raport exista 
între lisus și evrei și ce legătură avea el cu viziunea mesianică 
exprimată pentru prima oară în Biblia ebraică? Răspunsurile la 
întrebările de acest gen au condus nu numai la schisme 
dureroase în interiorul structurii creștine în formare, ci și la 
formulări extraordinar de complexe, care se vor strădui să 
îmbine unele doctrine sau să le excludă pe altele. 

Bart Ehrman a scris despre trăsăturile stranii ale unora dintre 
credincioșii sectanţi. De pildă, așa-numiții carpocraţieni au 
inventat un sistem teologic care justifica relaţiile sexuale libere 
„sub îndrumare religioasă, unde toate bunurile trebuiau să fie 
ţinute în comun de oamenii lui Dumnezeu”, permițând inclusiv 
schimbul soțiilor în biserică. De vreme ce Dumnezeu avea 
autoritate absolută asupra întregii sale creaţii, nimeni nu avea 
dreptul la posesiuni sau drepturi asupra corpului sau sufletului 
altcuiva. Ehrman subliniază faptul că aceștia, pornind de la 
temeiuri religioase, „îndemnau la orice experienţă trupească 
imaginabilă, totul făcând parte din planul de mântuire, așa cum 
era înţeles de ei”. 

Firește, nu toate sectele erau la fel de exotice precum cea a 
carpocraţienilor. Printre sectele creștine mai importante s-au 
numărat valentinienii, marcioniţii, ebioniţii și, ceva mai târziu, 
arienii. Fiecare dintre aceste secte își organiza o ierarhie 
conducătoare, a cărei sarcină era aceea de a defini de ce și în 
ce fel lisus era Mesia, ce fel de Mesia era și cum trebuia venerat. 

Spre exemplu, marcioniţii au urmat învăţăturile lui Marcion, 
un creștin care a trăit în regiunea Pontului Euxin. Marcion era un 
admirator - unii i-ar putea spune chiar „discipol” - al scrierilor 
lui Pavel. El a subliniat distincţia, la care face referire Pavel în 
Galateni, dintre Legea evreilor și Evanghelia lui Hristos. Ehrman 
susţine că marcioniţii credeau că 


Evanghelia este vestea cea bună despre mântuire. Ea implică 
iubire, milă, graţie divină, iertare, împăcare, căinţă și viaţă. 
Dimpotrivă, Legea este vestea rea, care face ca Evanghelia să 
fie necesară de la bun început. Ea implică porunci aspre, vină, 
judecată, dușmănie, pedeapsă și moarte. Legea este dată 
evreilor. Evanghelia este dată de către Hristos. 


Marcion a formulat raționamentul că Vechiul și Noul 
Testament nu pot fi opera aceluiași Dumnezeu, de aceea a 
proclamat că nu exista un singur Dumnezeu, ci doi. lar noul 
Dumnezeu al lui lisus a venit să-i salveze pe oameni de 
Dumnezeul rău și răzbunător al evreilor. 

Marcion a continuat, susţinând că lisus nu putea aparţine 
lumii materiale. Dacă era Dumnezeu sau o parte din fiinţa lui 
Dumnezeu, el nu putea fi și om în același timp. El se putea doar 
manifesta sub aparența umanităţii. Divinul nu moare și nici nu 
suferă. 

Cum putea lisus să trăiască pe pământ, pentru a fi trădat și a 
muri? Răspunsul era clar: nu putea. 

O altă comunitate creștină importantă au fost ebioniţii, care 
se situează la polul opus al spectrului faţă de marcioniţi. Ei au 
pus accentul pe originea iudaică a creștinismului. Potrivit 
spuselor lui Ehrman, aceștia credeau că: 


lisus a fost Mesia pentru evrei, trimisul Dumnezeului evreilor 
pentru poporul evreu, în scopul de a împlini cuvântul Scripturilor 
evreiești. Ei mai credeau că, pentru a aparţine poporului lui 
Dumnezeu, era obligatoriu să fii evreu. Prin urmare, ei insistau 
asupra respectării sabatului, a mesei cușer și a circumciziei 
tuturor bărbaţilor. 


Aceste divergențe erau reflectate în complexitatea Noului 
Testament: de pildă, în discuţiile pe care le purtau apostolii - 
toţi fiind evrei și circumciși - în jurul necesităţii tăierii împrejur, 
cu scopul de a fi îndeplinită de către toată comunitatea 
credincioșilor. Apostolii au stabilit că religia și credința, mai 
presus decât oricare alte semne fizice, erau în fapt cerinţele 
absolut necesare. 

Ebioniţii dezaprobau acest punct de vedere. lisus era Fiul lui 
Dumnezeu, spuneau ei, „nu prin natura sa divină sau prin 
nașterea din Fecioară”, potrivit spuselor lui Ehrman, „ci în 
virtutea faptului că Dumnezeu l-a «adoptat» ca fiu al său. 
Răstignirea lui lisus a constituit «jertfa supremă», iar de acum 
înainte, sacrificiul ritualic, în forma practicată în Templu, putea fi 
abandonat”. 

Textul de căpătâi al ebioniţilor era Evanghelia după Matei, 
care are cel mai pronunţat spirit iudaic dintre toate cele patru 


Evanghelii canonice și despre care se crede că ar fi fost 
concepută pentru a se adresa, în principal, unui asistenţe 
formate din iudei. Ebioniţii nu acceptau niciuna dintre scrierile 
lui Pavel, omul prin a cărui extraordinară forță misionară a fost 
adus mesajul Mântuitorului creștin nu numai evreilor, ci și 
păgânilor din lumea largă. El a realizat aceasta, într-o mare 
măsură, prin eliberarea religiei de restricţiile apăsătoare 
privitoare la circumcizie și la regulile alimentare ale evreilor, 
astfel încât convertirea la noua religie să fie mai puţin 
restrictivă. 

Dintre creștinii gnostici, secta cainiţilor a făcut un pas radical, 
care o va distanţa de iudaism. Cainiţii credeau că Vechiul 
Testament este complet fals și că Dumnezeul vechi-testamentar 
este un dumnezeu fals. De asemenea, credeau că anumite 
personaje din Vechiul Testament ar trebui reevaluate, ei 
provocând astfel o răsturnare a judecăților convenţionale în 
legătură cu aceste personaje. Un exemplu ar fi că gruparea îl 
considera pe Cain fratele cel bun, și nu pe Abel, de unde și 
denumirea de cainiţi sub care a ajuns să fie cunoscută. 


Pentru a înţelege cum a fost posibilă proliferarea tuturor 
acestor secte creștine, pornind de la cuvintele unui singur 
profet, este necesar să studiem perioada imediat următoare lui 
lisus Hristos. La început, toţi cei care au crezut în el erau evrei. 
Mesajul lui lisus a izvorât din tradiția mesianică iudaică, fiind 
considerat împlinirea profeţiei prin ucenicii și adepţii lui. Ca o 
consecinţă inevitabilă, lerusalimul a devenit centrul spre care se 
simţea atrasă întreaga creștinătate. 

Se presupune că lisus a murit în anul 30 al erei creștine, după 
noul calendar. La început, cei care credeau că el este Dumnezeu 
erau consideraţi o sectă evreiască printre atâtea altele. Apostolii 
- așa cum sunt înfăţișaţi în Evangheliile canonice - purtau 
discuţii între ei ca niște evrei care-l văzuseră pe Mesia și care 
credeau în el. În interiorul religiei creștine în formare, luptele 
doctrinare se purtau între cei care condamnau anumite aspecte 
ale iudaismului și cei care le susțineau. În parte, noii creștini 
erau niște rebeli care se opuneau într-o manieră proprie, nu atât 
puterii Romei păgâne, cât mai ales acelor lucruri despre care 


credeau că duseseră la decăderea morală a iudaismului în 
forma practicată în epocă. 

La zece ani după moartea lui lisus pe cruce, un rabin pe nume 
Saul din Tars, care se numărase printre cei mai înverșunaţi 
critici ai noii credinţe în lisus ca Mesia, a avut o revelație divină 
pe drumul spre Damasc. După acest episod, el a acceptat cu 
inima deschisă viziunea lui lisus ca Mesia, iar apoi, sub numele 
de Pavel, a devenit o figură centrală în răspândirea mesajului 
creștin. Printre contribuţiile sale majore se numără și aceea de a 
fi făcut mai accesibilă noua religie neevreilor. 

Pavel a pornit în călătoriile sale apostolice din Cezareea, 
cetate iudee de coastă. In anul 6 e.n., cetatea devenise centrul 
administrativ al guvernatorilor provinciei romane și aici se afla 
cartierul general al forţei militare romane staționate în 
provincie, celebra Legiune a X-a. Un imens templu păgân 
închinat lui Caesar Augustus acoperea colina, care dădea înspre 
nou-construitul port. Acest oraș, ridicat din iniţiativa regelui Irod, 
avea multe edificii publice și un palat regal, construit în partea 
sudică a urbei. In această cetate a fost botezat (Fapte, 10:1-5 și 
25-28) unul dintre primii neevrei care au trecut la creștinism, 
sutașul roman Corneliu. 

Mai târziu, Cezareea avea să devină cunoscută drept locul în 
care s-a scris istoria creștină, începând din secolul al Ill-lea, și 
unde un mare filosof și traducător, Origen, a întocmit versiunea 
Hexapla a Bibliei. In vremuri de altădată, Origen, Pamfilie, 
Eusebiu - considerat părintele istoriei bisericești - și alţii 
asemenea lor pășeau pe străzile cetăţii romane, străduindu-se 
să pătrundă urzeala încâlcită a credinţei și să consemneze 
mărturii care puteau contribui la convertirea la creștinism a 
noilor adepţi. 

Din Cezareea, Pavel a călătorit în Cipru, Grecia, Turcia și în 
alte regiuni din estul și nordul Bazinului Mediteraneean. Ca 
urmare a  strădaniilor sale neobosite, noua religie, 
creștinismul,s-a emancipat, desprinzându-se tot mai mult de 
originea ei iudaică. În virtutea definiţiei proprii, religia creștină 
era deschisă tuturor oamenilor - nu numai evreilor -, acceptând 
pe oricine îl primea pe lisus ca mântuitor, chiar dacă lisus 
spusese în Predica de pe Munte că venise să împlinească, și nu 
să respingă, legea iudaică. Pavel a contribuit la definirea 
cadrului care avea să le facă accesibilă tuturor noua religie. 


Apostolii au creat o nouă fraternitate - la care Noul Testament 
face referire ca la „Israelul lui Dumnezeu” -, ei fiind uniţi nu 
numai prin credinţa în lisus Mesia, ci și prin forţa lui Mesia de a 
oferi viață veșnică celor care aveau credinţă. 

În anul 60 e.n., cu șase ani înainte de izbucnirea răscoalei 
evreilor împotriva Romei, Pavel a fost arestat și adus în 
Cezareea. În calitate de cetăţean roman, el a cerut să fie 
judecat la Roma. Aceasta a fost fie o enormă greșeală, fie o idee 
de inspiraţie divină, în funcţie de modul în care ne raportăm la 
eveniment. În cele din urmă, judecat fiind la Roma, Pavel a fost 
condamnat la moarte. 

Potrivit majorității  exegeţilor moderni, Evangheliile nu 
fuseseră încă scrise la vremea respectivă. Epistolele compuse 
de Pavel se numără printre cele dintâi mărturii creștine care 
datează din epoca respectivă. Este foarte probabil ca 
Evangheliile, ca și diverse alte scrieri apocrife, să fi trecut atunci 
prin perioada lor timpurie de concepere. 

În răstimp de numai câţiva ani, revolta din ludeea și lupta 
pentru Tara Sfântă, care a fost o consecinţă a celei dintâi, au 
avut ca efect căderea lerusalimului. Revolta evreilor a început în 
anul 66 e.n. Evreii detestau legile impuse de Roma, în special 
încercările Romei de a le îngrădi convingerile religioase și de a 
instala zeii romani în locul divinității lor - chiar pe locul 
Templului Sfânt din lerusalim. Romanii au fost atunci obligaţi să 
facă eforturi serioase pentru a zdrobi insurecția evreilor și a 
prelua controlul, aducând în acest scop trupe din alte regiuni ale 
imperiului. 

ludeea a fost prima provincie romană care s-a ridicat atât de 
radical împotriva romanilor. Impulsionaţi de credința lor 
religioasă, evreii au repurtat, la început, o victorie. Romanilor le- 
au trebuit patru ani pentru a reprima insurecția, iar zeci de mii 
de oameni și-au găsit sfârșitul în această acţiune devastatoare. 
Luptele au culminat cu un asediu, iar apoi cu distrugerea 
lerusalimului în anul 70. 

Cumplita înfrângere a evreilor de către romani a avut 
repercusiuni asupra evoluţiei religiei creștine, dar și asupra 
felului în care evreii și alte popoare s-au raportat la mesianismul 
iudeu. Evreii și-au pierdut patria, mii dintre aceștia fiind uciși 
sau exilați, iar mulţi au interpretat aceste evenimente ca făcând 
parte din planul divin. 


O a doua revoltă a izbucnit, cu aproximaţie, în aceeași 
perioadă. Și de data aceasta au fost implicaţi evrei și romani, 
numai că ea s-a petrecut la Alexandria, în Egipt. La Alexandria 
se dezvoltase o comunitate iudaică foarte numeroasă, după ce 
Alexandru cel Mare le oferise evreilor o cartă prin care le 
garanta pacea și siguranţa pe acele meleaguri. In anul 68, 
romanii au făcut o încercare de a impune același tip de 
constrângeri religioase și în provincia egipteană, procedând la 
fel ca în ludeea. Asemenea evreilor din lerusalim, și evreii din 
Alexandria s-au revoltat. Potrivit tradiţiei copte, evanghelistul 
Marcu a fost ucis în cursul acestei revolte. 

Dubla înfrângere a evreilor de către Roma a influenţat 
compunerea celor patru Evanghelii biblice. Din punctul de 
vedere al multor oameni care credeau în lisus, căderea 
Templului din lerusalim era percepută ca o manifestare a 
planului divin și o confirmare a voinţei lui Dumnezeu de a-i 
pedepsi pe evrei pentru că dispreţuiseră mesajul lui lisus. luda 
trădătorul avea să fie curând înţeles drept un simbol al acestui 
refuz obstinat de a-l accepta pe lisus în chip de Mesia. 

Printre credincioșii care trecuseră la noua religie se aflau 
acum și numeroși neevrei. Pe măsură ce cuvântul se răspândea 
în toate zările pământului, figura lui luda căpăta o importanţă 
tot mai mare. lisus fusese trădat de luda. lar luda nu era numai 
evreu, ci un simbol al rezistenţei iudee faţă de răspândirea 
Evangheliei lui lisus. 

În acel moment, mulţi membri ai Bisericii creștine nutreau 
simţământul că viziunile religioase diferite trebuiau puse de 
acord în cadrul unei religii unitare. În haoticul secol al II-lea, în 
care a existat o adevărată concurenţă între sectele creștine, un 
om a ieșit la rampă, contribuind la formularea a ceea ce trebuia 
acceptat în continuare - dar și a ceea ce trebuia respins - în 
interiorul creștinismului: episcopul lrineu, care scria și păstorea 
la marginea apuseană, cea mai îndepărtată, a Imperiului 
Roman. 


Misiunea lui Irineu a fost de a le oferi comunităţilor creștine 
incipiente, în plin proces de formare nu numai în Galia, ci și în 
întreaga lume, un cadru teologic general acceptat. El și-a lăsat o 


amprentă inconfundabilă, creând fundamentul doctrinar care 
avea să fie adoptat 140 de ani mai târziu, la Conciliul de la 
Niceea, din anul 325, și punând totodată bazele Sfintei Biserici. 

Mărturiile care ne-au parvenit despre această personalitate 
bisericească remarcabilă provin în principal din scrierile sale, 
care sunt, de cele mai multe ori, complexe și greu de înţeles, 
deși faptul s-ar putea datora stângăciei sau chiar stilului greoi al 
traducerilor care s-au transmis de-a lungul veacurilor până în 
epoca modernă. Se presupune că opera lui lrineu nu s-a 
transmis în limba în care a fost scrisă. Irineu a scris în greacă, 
limbă care a fost tradusă apoi într-o latină pe care exegeţii o 
percep ca rigidă și stângace. Câteva dintre scrierile lui au fost 
traduse și în armeană, însă, ca și în cazul versiunilor în latină, 
ne-au parvenit doar versiunile în armeană ale respectivelor 
capitole, și nu originalul în greacă. 

Din avanpostul din Galia al Imperiului Roman, Irineu ţinea sub 
observaţie un creștinism haotic și totuși viguros, aproape de 
nestăvilit, extinzându-și influenţa în cea mai mare parte a lumii 
cunoscute de atunci. O religie nouă era în formare. Cu toate 
acestea, ea nu dispunea de un cadru instituţionalizat capabil să 
stabilească, fie și în mod arbitrar, ce anume făcea parte sau nu 
din doctrina sa. La fel de adevărat este că Irineu nu era singur în 
încercările sale de a impune reguli sau o dogmă sectelor care 
proliferau. Elaine Pagels notează următoarele: 


Situaţia se schimbase către anul 200 d.Hr. Creștinismul 
devenise o instituţie condusă de o ierarhie pe trei niveluri, 
formată din episcopi, preoţi și diaconi, care se considerau a fi 
păstrătorii și apărătorii unicei „credinţe adevărate”. Majoritatea 
bisericilor, cea a Romei preluând rolul conducător, au respins 
orice altă concepţie, considerând-o erezie. 


A fost misiunea lui Irineu să traseze linia de demarcaţie, după 
cum nota el însuși într-o scrisoare: 


Așadar, aceasta este ordinea regulii credinței noastre, temelia 
construcţiei și temeiul discuţiei noastre: Dumnezeu Tatăl, nu 
făcut, nu material, invizibil, Unul Dumnezeu, făcătorul tuturor 
lucrurilor - acesta este primul punct esenţial al credinţei 
noastre. Cel de-al doilea punct este: Cuvântul lui Dumnezeu, 


Fiul lui Dumnezeu, Domnul nostru lisus Hristos... lar cel de-al 
treilea punct este: Sfântul Duh, prin care au grăit profeţii și prin 
care părinţii noștri au învăţat calea dreptei credinţe și care la 
sfârșitul veacurilor s-a revărsat într-un fel nou asupra oamenilor 
de pe tot pământul, înnoindu-l pe om întru Dumnezeu. 


Irineu a căutat să facă din creștinism un tot unitar, cu o 
literatură unanim acceptată. El a declarat că nu puteau coexista 
toate evangheliile, ci numai patru. Numărul în sine era 
important: există patru zări, patru puncte cardinale. Irineu 
acorda o importanţă particulară lucrurilor de acest gen. Prin 
urmare, nu puteau exista decât patru evanghelii. El a precizat 
care sunt cele patru Evanghelii acceptate - Matei, Marcu, Luca 
și loan -, făcând afirmaţia că fuseseră scrise sub inspiraţie 
divină. Acestea aveau să devină cunoscute drept Evangheliile 
canonice. 

Irineu se simțea ameninţat din toate părţile de erezie. Cea 
mai cunoscută operă a sa este lucrarea în cinci cărţi intitulată 
Adversus Haereses sau, în traducere, Împotriva ereziilor: 
Combaterea și tăgăduirea cunoașterii cu nume mincinos. O 
traducere alternativă a titlului este Punerea în lumină și 
respingerea așa-zisei cunoașteri (gnoze). 

Odată ce a găsit pentru sine o definiţie generală a ereziei - 
deși el nu a împărtășit o definiţie precisă în mod explicit cu 
ceilalţi - Irineu i-a urmărit ferm și neobosit pe cei care comiteau 
acte de erezie, mai exact, ceea ce considera el că este erezie. 

Dintre toate comunităţile de creștini disidenţi, pentru Irineu, 
oaia neagră au fost gnosticii. Gnosticismul era o mișcare 
viguroasă în cadrul creștinismului în plin proces de răspândire, 
deși supus în continuare persecuțiilor. Irineu și-a continuat 
ofensiva împotriva enunţului pe care el îl considera un 
sacrilegiu, legat de existența unei cunoașteri secrete care, 
potrivit gnosticilor, ar exista în spiritul fiecărei ființe umane. 
Pagels a dezvoltat astfel această idee: 


Fără îndoială, creștinii gnostici exprimau teze pe care 
ortodocșii le detestau. Spre exemplu, unele texte gnostice pun 
sub semnul întrebării ideea în virtutea căreia suferința, chinurile 
și moartea derivă din păcatul comis de om, care, conform 
versiunii ortodoxe, a întinat perfecțiunea originară a creaţiei. 


Altele vorbesc despre elementul feminin din interiorul divinității, 
celebrându-l pe Dumnezeu ca Tată și Mamă. lar alţii sugerează 
faptul că învierea lui lisus Hristos trebuie înțeleasă în sens 
simbolic, și nu la modul literal. 


Potrivit lui Ehrman, „gnosticii sunt cei care deţin cunoașterea, 
capabili, tocmai datorită cunoștințelor lor, să evadeze din 
existența materială”. El a definit astfel dogmele fundamentale 
îmbrăţișate de aceste secte: 


Erau creștini care credeau că lumea în care trăim este un loc 
rău, iar [unii consideră] că existența materială în sine este rea, 
fiindcă lumea a fost creată de o divinitate de natură inferioară 
sau rea. 

Ideea centrală a religiei gnostice este că oamenii trebuie să 
evadeze din captivitatea corpului material. 


Influența gnostică s-a răspândit în aproape toate zonele 
locuite de creștini. Gnosticii se aflau nu numai în Valea Nilului, 
cursul marelui fluviu străbătând Egiptul pe o distanţă de 1610 
kilometri, ci și în ţinuturile deluroase sterpe din Antiohia, în 
cetăţile de pe ţărmul Mării Mediterane, cum sunt Alexandria și 
Cezareea, și chiar și în zonele dinspre nord ale imperiului, la 
Lyon, unde lrineu era episcop și veghea asupra credinţei. 
Sistemul teologic elaborat de lrineu punea accentul pe unitatea 
fiinţei lui Dumnezeu, spre deosebire de majoritatea gnosticilor, 
care îl despărțeau pe Dumnezeu într-o serie de „eoni”, toţi de 
natură divină și sacră, și alte ființe supranaturale sau demiurgi, 
care erau malefici. 

Una dintre sectele care au fost în mod deosebit ţinta 
atacurilor urma învăţăturile lui Valentin, adepţii săi fiind 
cunoscuţi sub numele de valentinieni. Marvin Meyer notează 
următoarele: 


Conform gnosticismului valentinian, lisus și Cuvântul (logos) 
sunt ființe eterne (eoni), iar lisus este trimis pentru a aduce 
mântuirea și iluminarea aici, jos, pe pământ. Acest aspect 
amintește de Logosul care devine Cuvânt, din Evanghelia după 
loan. Numai că... valentinienii ofereau o nouă proiecţie a 
mântuirii prin cunoaștere, crezând în existenţa unui Tată de 


necuprins, aflat pe tărâmul ceresc al luminii, adică p/eroma sau 
plenitudinea incognoscibilă a divinității. Creștinii tradiţionaliști 
aveau dreptate să  suspecteze deosebiri doctrinare la 
valentinieni. 


Valentinienii aduceau mai degrabă cu o şcoală a 
intelectualilor decât cu o mişcare religioasă doctrinară, 
manifestând tendința de a recurge amplu la alegorii și 
complăcându-se într-un spectru larg de speculații teologice. 
Valentin însuși era un propovăduitor plin de elocință, care, 
potrivit exprimării profesorului Bentley Layton, de la 
Universitatea Yale, în cartea intitulată The Gnostic Scriptures 
(Scripturile gnostice), „aspira să ridice teologia creştină la 
nivelul studiilor filosofice păgâne”. Existau scoli valentiniene 
răspândite prin Imperiul Roman, din Galia până în Egipt și chiar 
mai departe, în Mesopotamia. De regulă, un erudit ținea cursuri 
particulare pentru învăţăceii mai avansați, însă valentinienii 
aveau bune relații cu comunitățile locale, participând la slujbe în 
biserici obișnuite, folosind aceleași cărți și spunând aceleași 
rugăciuni ca toată lumea. Scopul pe care-l urmăreau nu era 
numai răspândirea religiei, ci și curiozitatea intelectuală, iar 
valentinienii aveau preocupări în varii domenii. 

Mișcarea gnostică a supravieţuit până în secolul al VIl-lea, 
însă începând din anul 160, potrivit afirmației lui Layton, 
„oponenții scolii valentiniene s-au străduit să condamne, să 
îndepărteze și să alunge din Biserică această mișcare”. 
Valentinienii nu s-au obosit să răspundă punct cu punct la 
acuzaţiile aduse, printre altele și cea care-i definea ca „lupi 
îmbrăcaţi în piei de oaie”. Potrivit exprimării lui Bentley, 
„teologia lor mitologizantă... întrevedea în judecata finală a lui 
Dumnezeu o măsură prin care necreștinii urmau să fie nimiciţi, 
în timp ce creștinii de rând (adică opoziția) nu puteau pătrunde 
în locul de odihnă veșnică decât într-un rai de clasa a doua - 
însă nu alături de Dumnezeu Tatăl, ci practic laolaltă cu făuritorii 
acestei lumi”. 


Se presupune că textele gnostice, în majoritatea lor, au fost 
scrise la origine în limba greacă din perioada în care a trăit 


Irineu, adică aproximativ între anii 100 și 200 e.n. Aproape tot 
ceea ce se cunoștea despre gnostici până în 1945, anul în care a 
fost descoperit la Nag Hammadi tezaurul de manuscrise 
gnostice, provenea din scrierile acuzatorilor lor, în mod special 
din cărţile lui lrineu, care era la fel de critic și la adresa 
valentinienilor. 

Totuși, gnosticii dăduseră naștere unei mișcări înfloritoare, 
marcate de diversitate, ei crezând total în adevărul absolut al 
concepţiilor proprii. După cum subliniază Pagels: 


Gnosticii care au scris și lansat în circulaţie aceste texte nu se 
considerau pe sine „eretici”. Majoritatea scrierilor recurg la 
terminologia creștină, fără îndoială reținând moștenirea iudaică. 
Multe dintre scrierile lor pretind că furnizează tradiţii secrete în 
legătură cu lisus, ascunse „celor mulţi”, care aveau să 
constituie ceea ce va fi cunoscut, începând din secolul al II-lea, 
sub denumirea generică de „Biserică Catolică”. 


În vremea aceea, cei care știau adevărul despre lisus erau 
departe de o formulare dogmatică clară. 

După publicarea documentelor de la Nag Hammadi, în a doua 
jumătate a secolului XX, a prevalat sentimentul că textele aveau 
să modifice semnificativ modul în care înţelegem creștinismul 
timpuriu. Gnosticii aveau acum ocazia să vorbească în nume 
propriu. Prin urmare, nu mai era necesară filtrarea textelor prin 
intermediul unor scrieri semnate de dușmanii lor declaraţi. 
Sistemele lor de gândire erau o noutate absolută. Existau cel 
puţin câţiva cercetători convinși că aceste manuscrise aveau 
încă forța de a pune în pericol sistemele vechi de secole, proprii 
credinţei creștine. Una dintre primele cărţi publicate despre 
acest nou corp de literatură gnostică a fost cea a cercetătorului 
francez Jean Doresse, intitulată The Discovery of the Nag 
Hammadi Texts: A Firsthand Account of the Expedition That 
Shook the Foundations of Christianity (Descoperirea textelor de 
la Nag Hammadi: relatare de la sursă a expediției care a 
zdruncinat temeliile creștinismului). 

Nesocotind ipoteza că textele de la Nag Hammadi ar putea 
afecta în mod serios creștinismul modern, provocarea care se 
întrevedea aici s-a încheiat printr-un rateu. Creștinii tradiționali 
au ridicat din umeri la prezumtivul pericol gnostic. „Nu cred că 


vreun document care apare în prezent ar distruge credinţa”, 
remarca Ehrman. „Cred că oamenii vor continua să creadă, 
indiferent ce documente vor ieși la lumină.” 

Cu toate acestea, textele aveau o valoare imensă. Puteau fi 
văzute, citite și analizate pentru prima oară prin prisma propriei 
valori, și nu prin filtrul critic al acuzatorilor din secolele al Il-lea, 
al Ill-lea și al IV-lea, precum Irineu, care prezentau în mod 
inevitabil o viziune plină de prejudecăţi despre lumea 
respectivă, purtând, în fond, propriile lor bătălii ideologice și 
conflicte de credinţă. 

Textele gnostice au avut adepţi și susţinători printre savanții 
moderni. Lumea secolului al Il-lea își deschidea porţile pentru 
studiu, oferind o imagine nouă și, mai presus de toate, completă 
asupra a ceea ce reprezenta în realitate creștinismul timpuriu. 
Pe măsură ce textele gnostice au început să fie citite, clasicistul 
Roger Bagnall a atras atenţia asupra reacţiilor din lumea 
academică: 


Dacă ne gândim la statutul studiilor de religie ca disciplină 
academică în perioada anilor '60 și '70, vom înţelege că 
domeniul era masiv populat de oameni cu formaţie teologică, 
adeseori cu experienţă temeinică în interiorul Bisericii și obligaţi 
să facă față unei atitudini conflictuale în legătură cu acea 
componentă a formaţiei lor profesionale. Materialul de la Nag 
Hammadi era firește eretic din punct de vedere tehnic, el fiind 
condamnat de părinţii Bisericii. Este puţin probabil că un 
cercetător pentru care creștinismul nu are o miză personală să 
simtă nevoia să se împace cu asta, dar nu este cazul aici. Dacă 
o citești pe Elaine Pagels, vei vedea rezultatul: gnosticii sunt 
legitimaţi ca o direcţie spre care s-ar fi putut îndrepta 
creștinismul și care l-ar fi făcut mai cald și mai efervescent, cu 
mult mai plăcut decât materia rece a ortodoxiei. 


Din perspectivă istorică, creștinismul tradițional a învins, iar 
viziunea lui s-a impus, conducând la edificarea Bisericii și a 
tradiţiei ample a credinţei cunoscute sub denumirea de 
creștinism. Ideile gnostice erau excluse în bloc din vastul cadru 
al gândirii și credinţei. Irineu își făcuse datoria cu secole în 
urmă. Activitatea sa a făcut posibilă fuziunea dintre Vechiul și 
Noul Testament. Creștinismul canonic își găsise echilibrul între 


divin și uman, între naraţiune și comandamentele credinţei. El 
precizase relaţia dintre om și Dumnezeu, dintre evrei, noii 
creștini și vechile profeţii, dând satisfacţie deplină Bisericii. 
Aceasta a devenit o putere de neclintit, iar creștinismul a 
devenit cea mai importantă religie a civilizației occidentale. 

Printre manuscrisele gnostice pe care le-a incriminat Irineu se 
număra și Evanghelia după luda. 


Sunt și alții care spun despre Cain că și-a extras fiinţa din 
Puterea de sus și care susțin că Esau, Korah, sodomiţii și alte 
asemenea persoane au legătură între ele. Pe baza acestei 
relatări, ei spun că au fost atacați de Creator, deși niciunul 
dintre ei nu a suferit vreun rău. Fiindcă Sofia obișnuia să ia cu 
forța ceea ce îi aparținea ei - de la ei și pentru ea. 

Ei spun că luda trădătorul era la curent cu aceste aspecte și 
că numai el, cunoscând adevărul mai bine ca nimeni altcineva, 
putea înfăptui misterul trădării; prin el, toate lucrurile, și cele 
pământești, și cele cerești, au fost astfel aruncate în haos. Ei au 
compus o istorie scornită de acest fel, pe care au numit-o 
Evanghelia după luda. 


Pentru a înţelege comentariile de mai sus ale lui lrineu, 
trebuie amintit că, în terminologie gnostică, Sofia are înţelesul 
de înțelepciune sau de suflet al lumii. 

luda știa „adevărul ca nimeni altcineva”. De ce? Cum? Irineu 
nu era dispus să detalieze, din această perspectivă, tema naturii 
exacte a ereziei gnostice. 

A citit vreodată lrineu Evanghelia după luda? Din tot ceea ce 
a scris lrineu nu se desprinde niciun indiciu că ar fi citit-o. Însă 
adevărul este că Evanghelia după luda nu avea nevoie să fie 
citită nici de Irineu, nici de altcineva pentru a fi condamnată. In 
opinia exegeţilor, titlul evangheliei era suficient. Sau, după cum 
s-a exprimat eminentul coptolog Rodolphe Kasser, „titlul însuși 
relevă blasfemia”. 

lar Stephen Emmel completează: „Titlul ne lămurește că luda, 
trădătorul, nu se cuvenea să scrie evanghelia... De aici și 
sugestia că Irineu nu avea de spus prea multe despre ea. Titlul 
în sine o condamnă.” 

Ehrman plasează problematica în context: 


Încă de la începuturile creştinismului se știa că lisus avea un 
ucenic care era trădător. Acest aspect constituie în mod cert o 
tradiţie istorică. lisus a fost, aproape indubitabil, predat 
autorităţilor de către luda Iscarioteanul. Motivul pentru care 
istoricii sunt convinși de acest lucru este faptul că niciun creștin 
nu ar fi îndrăznit să inventeze așa ceva. 


În ciuda tuturor încercărilor lui lrineu de a crea o religie 
ortodoxă, credința nu primise încă recunoașterea oficială. 
Creștinii au trecut în continuare prin valuri succesive de 
persecuții, care au atins apogeul în timpul domniei împăratului 
roman Dioclețian. Trăind între anii 245 și 313, Dioclețian și-a 
început domnia cu moderație, pentru ca, în ultimii ani, începând 
din 284, să conducă valul cumplit al „marilor persecuții” asupra 
creștinilor. Tratamentul dur și nemilos pe care l-a rezervat 
creștinilor, consemnat cu lux de amănunte de eruditul creștin 
contemporan cu el, Eusebiu, a dat naștere unei serii de istorii 
cumplite de martiriu. Deși Dioclețian a abdicat în anul 305, 
acest acces de persecuție s-a încheiat abia odată cu execuţia lui 
Petru, episcopul Alexandriei, în anul 311. 

Viaţa și învăţăturile Sfântului Atanasie, care s-a născut la 
Alexandria în jurul anului 295, reflectă vremurile nesigure. El a 
călcat pe urmele lui Irineu în propagarea creștinismului 
protoortodox. Până la acea dată, credinţa se statornicise ferm 
printre oamenii de rând din Egipt. Pornind de la Alexandria, 
creștinismul s-a răspândit spre sud, pe Valea Nilului, și a fost 
adoptat atât de copţi, cât și de mulţi dintre grecii care trăiau în 
Egipt. În anul 313, împăratul Constantin recunoaște oficial 
religia creștină, iar din acest moment creștinii nu vor mai fi 
îngrădiţi să-și practice credinţa. 

Atanasie, care a participat la Sinodul de la Niceea din anul 
325, a devenit episcop în vara anului 328 și s-a dovedit a fi un 
fervent apărător al creștinismului ortodox. Din motive care nu 
au fost pe deplin clarificate, Constantin îl convoacă pe Atanasie 
la Bizanţ în anul 335, după care îl trimite în exil la Trier, la 
graniţa cu triburile germanice. 

Doi ani mai târziu, când a revenit în Egipt, Atanasie a devenit 
un critic necruţător al „ereziei lui Arie”, după cum avea să fie 


cunoscută această doctrină, care era privită cu oarecare 
bunăvoință de Constanțiu, noul împărat din Răsărit și fiul lui 
Constantin cel Mare. Apariţia acestei doctrine a marcat 
continuarea războiului purtat de Irineu. Arianismul consta în 
credinţa conform căreia nașterea lui lisus nu avea nicio legătură 
cu Dumnezeu, fiindcă Dumnezeu este de dinaintea lui lisus și 
este Atotputernic. Doctrina a fost propovăduită la început de un 
preot pe nume Arie, care, asemenea lui Atanasie, era tot din 
Alexandria. Potrivit doctrinei sale - sau erezie, după cum a 
calificat-o protoortodoxia -, lisus a fost Fiul lui Dumnezeu, însă 
nu are ființa lui Dumnezeu însuși, aspect doctrinar care a fost 
contestat vehement în interiorul Bisericii în formare. Teza sa a 
avut numeroși adepţi. 

Atanasie și-a închinat viaţa luptei împotriva oricui și a orice ar 
fi voit să distrugă lucrarea Sinodului de la Niceea. A fost arestat 
și exilat în trei rânduri și a trăit timp de treizeci de ani într-o 
lume marcată de conflicte și de instabilitate, provocate de 
diversele forte care luptau pentru supremație în lumea creștină. 

În acest context al prefacerilor, în perioada cuprinsă intre anii 
330 și 380, s-a cristalizat structura de rezistenţă definitivă a 
canonului creștin. Faptul reprezenta un pas important către 
formularea unui corp unic al literaturii sacre care a fost 
recunoscută ca atare de toţi creștinii. Atanasie a avut un rol 
crucial în înfăptuirea acestei viziuni unitare și unificatoare. În 
cea de-a treizeci și noua pastorală a sa, scrisă în anul 367, ela 
definit și precizat ce era acceptat și ce nu era acceptat de 
Biserică. El a validat practic Noul Testament, care la acea dată 
era, în cea mai mare parte, formulat. 

În scrisoarea sa, care a fost citită în toate bisericile creștine 
din Egipt, Atanasie a trasat liniile generale ale canonului: 


Acestea sunt cele patru Evanghelii: după Matei, Marcu, Luca 
și loan. După ele vin Faptele Apostolilor și Epistolele (numite 
catolice), șapte, adică: a lui lacov, una; a lui Petru, două; a lui 
loan, trei; și, după ele, una a lui luda. În plus, mai sunt 
paisprezece Epistole ale lui Pavel, scrise în această ordine. 
Prima, către Romani, apoi două, către Corinteni, după aceea, 
către Galateni, următoarea, către Efeseni, apoi cea către Filipeni 
și cea către Coloseni. După toate acestea, două către 
Tesaloniceni și cea către Evrei. Și, în fine, două către Timotei, 


una către Tit și, la urmă, cea către Filimon. 
Pe lângă ele, mai este și Apocalipsa lui loan. 


„Acestea sunt izvoarele mântuirii, iar cei însetaţi să se sature 
cu vorbele vii pe care le conţin”, a conchis Atanasie. „Numai 
prin acestea se vestesc principiile smereniei.” 

După exemplul episcopului lrineu, el i-a condamnat pe cei 
declaraţi eretici conform definiţiei protoortodoxe. Cuvintele sale 
par a fi mai ales o critică incisivă la adresa gnosticilor, care 


au născocit cărţi de învăţătură în care arătau stele, cărora le 
dau nume de sfinţi... Şi prin aceasta și-au atras de două ori 
rușinea: cei care au scris asemenea cărți, fiindcă și-au arătat 
iscusinţa într-o știință mincinoasă și vrednică de dispreţ; cât 
despre cei naivi și simpli, ei i-au abătut de la calea dreaptă, prin 
gândurile lor rele fată de dreapta credinţă, statornicită întru 
adevăr și morală dinaintea lui Dumnezeu. 


Atanasie a mai adăugat următoarele, în legătură cu 
Scripturile în forma în care le delimitase el: „Și niciun om să nu 
adauge nimic la ele și nici să nu scoată nimic din ele. Fiindcă 
despre aceasta Domnul i-a rușinat pe saduchei și le-a zis: «Vă 
rătăciţi neștiind Scripturile». Și tot el i-a mustrat pe evrei, 
zicând: «Cercetaţi Scripturile, că acelea sunt care mărturisesc 
despre Mine.»” 

În urma pastoralei lui Atanasie, Biserica a definit mult mai 
precis ceea ce era acceptabil în bisericile din întreaga lume 
creștină, în acelaşi timp oferind exemple de lucruri 
inacceptabile. Deși nu este sigur că ar fi existat o campanie 
activă de reprimare a literaturii eretice și disidente, tot ce nu se 
înscria în cadrul delimitat de pastorala atanasiană a devenit 
„apocrif”, în cele mai blânde circumstanţe, sau un lucru care 
friza erezia, dacă se afla în contradicţie flagrantă cu doctrina 
prevalentă. Totuși, nu există dovezi clare referitoare la arderea 
cărţilor eretice. Opiniile cercetătorilor diferă în această 
chestiune. „Din scrierile care ne-au parvenit nu reiese că 
Atanasie a comandat arderea cărţilor «eretice»”, comentează 
David Brakke, autorul lucrării Athanasim and the Politics of 
Asceticism (Atanasie și politica  ascetismului), „ci doar 
repudierea lor, interdicţia de a nu fi niciodată citite sau folosite.” 


Printre altele, este interesant de știut ce mijloace a avut la 
dispoziţie Atanasie pentru a-și impune regula. Brakke ne oferă 
răspunsul: 


De fapt, nu chiar atât de multe. Este adevărat că în timpul 
încleștărilor pe care le-a avut cu adversarii săi din cetatea 
Alexandriei se pare că ar fi recurs la violentă (bătăuși care să-i 
lovească pe oameni), numai că este improbabil ca asemenea 
tactici să-i fi convins pe toţi creștinii din Egipt să folosească 
aceeași Biblie și să nu citească sau să nu folosească alte scrieri. 
In calitate de patriarh al Egiptului, Atanasie a numit episcopi pe 
tot cuprinsul tării, prin urmare, el nu-i numea decât pe aceia 
care erau de acord cu el în această chestiune, iar preoţii care 
foloseau cărţi „eretice” puteau fi excluși din rândul clerului. 


Brakke continuă, spunând: 


Însă, mai presus de toate, Atanasie dispunea de o autoritate 
personală considerabilă. Din anul 328, fusese episcop și 
supraviețuise câtorva încercări de a fi scos din scaunul 
episcopal, inclusiv câtorva ordine imperiale de exilare, cum a 
fost, de exemplu, trimiterea lui în Germania. A fost un apărător 
credincios al Crezului de la Niceea, susţinându-l împotriva 
criticilor săi arieni, și încă de la începutul carierei sale a depus 
eforturi pentru a stabili o relaţie apropiată cu marii monahi din 
pustie. Pentru creștinii egipteni era un erou, astfel încât fiecare 
succes pe care l-a repurtat în a-i convinge pe oameni să se 
conformeze regulilor lui și să renunţe la cărţile „eretice” (și este 
într-adevăr greu de măsurat dimensiunea reală a succesului pe 
care l-a avut) se datorează în primul rând autorităţii sale 
personale. 


Brakke are o explicaţie simplă în privinţa căderii în uitare a 
celorlalte evanghelii: 


Principalul motiv al dispariției acestor cuvinte de învăţătură 
este faptul că scribii, încă din Antichitate și apoi în Evul Mediu, 
au încetat să le mai copieze. Scribii de profesie reproduceau 
cărţile scriindu-le de mână și numai la cererea unui client care 
plătea aceste servicii. Dacă o carte creștină era declarată inutilă 


pentru teologie și chiar periculoasă, puţini oameni mai 
comandau cartea respectivă și este posibil ca unii scribi să fi 
refuzat să o mai copieze. Majoritatea manuscriselor operelor 
creștine de care dispunem astăzi nu erau produsul unor scribi 
independenţi, ci al unor mănăstiri și, în mod cert, conducătorii 
mănăstirilor nu autorizau copierea cărţilor „eretice”. Mai cu 
seamă în Antichitate, materialele scrise și cărțile de calitate, ca 
și serviciile scribilor, nu erau la îndemâna oricui, astfel încât, 
dacă nu exista cerere pentru o carte, aceasta putea dispărea 
foarte ușor. 


Printre textele considerate pierdute definitiv pentru istorie se 
număra și Evanghelia după luda. După câte se pare, existau 
foarte puţine copii și nimeni nu avea acces la evanghelie sau la 
copii. Practic, ele nu se mai găseau nicăieri. Copia evangheliei 
descoperite în mod miraculos în anii '70 este un text copt, care 
s-a păstrat în Egiptul Mijlociu printr-o întâmplare sau, după cum 
consideră unii, printr-o manifestare a voinţei divine. 

Incepând din secolul al III-lea, Evanghelia după luda practic nu 
a mai fost menţionată niciodată în întregul corp al vastei 
literaturi creștine, în toate secolele care au urmat. Ea a devenit 
încă un manuscris pe care istoria l-a dat uitării. In ciuda acestui 
fapt, ea nu și-a pierdut puterea de a șoca creștinătatea după 
atâtea veacuri, din cauza povestii sale diferite despre ceea ce a 
condus la procesul și la răstignirea lui lisus. Este într-adevăr 
scris în această evanghelie că luda nu a făcut decât să ducă la 
îndeplinire dorinţa lui lisus? Afirmă ea într-adevăr că lisus i-a 
cerut lui luda să-l predea autorităţilor pentru a-și împlini 
destinul? Cum ar putea ea declara că luda a fost ucenicul 
preferat? 

Toate aceste întrebări ar fi fost inutile dacă îndelung ascunsa 
evanghelie n-ar fi putut fi salvată din starea avansată de 
degradare în care se aflase timp de douăzeci de ani, câţi 
trecuseră de la descoperirea ei într-un mormânt din Egiptul 
Mijlociu. Mesajul lui luda se transforma treptat și sigur în praf și 
pulbere. lar pericolele la care era expusă evanghelia mai aveau 
mult până să dispară. 


Capitolul doisprezece 
Confruntarea cu Ferrini 


În Evanghelia după luda, luda nu face un lucru râu, ci unul 
hun. luda permite ca trupul lui lisus să fie sacrificat, astfel încât 
spiritul lui să poată fi eliberat. luda este singurul care înțelege 
cine este lisus cu adevărat. El înțelege ce misiune are lisus ţi 
care este revelația secretă a lui lisus. Intemeindu-se pe această 
cunoaștere a adevărului, el îl predă pe lisus autorităților. Astfel, 
se dă o lovitură modului în care este înțeles luda prin prisma 
Evangheliilor din Noul Testament. 
Bart Ehrman 


Într-o zi însorită de la începutul lunii septembrie a anului 
2001, Frieda Tehacos Nussberger s-a urcat în trenul care pleca 
din New York. La Universitatea Yale o așteptau preţioasele texte 
ale papirusurilor, așezate în trei cutii mari, de culoare neagră. 
Expertiza a fost scurtă. „Nici măcar n-am verificat ce era 
înăuntru. Un prieten de la Yale mi-a chemat un taxi. El mi-a 
spus: «la-le și du-te!» Îi părea nespus de rău să vadă 
manuscrisul plecând. Și am plecat. Am simţit că-mi sângerează 
sufletul. După aceea, am comis una dintre cele mai mari greșeli 
din viața mea”, își va aminti ea mai târziu. 

Frieda s-a întors la New York cu unul dintre cele mai preţioase 
tezaure culturale ale timpurilor moderne. Deţinea la propriu un 
material fragil și, în același timp, încărcat de semnificaţie 
istorică. Numai de ea depindea soarta Evangheliei după luda și 
numai ea putea hotărî care va fi aceea. 

De fapt, Frieda luase deja o hotărâre crucială, care putea 
decide acea soartă. Găsise un potenţial cumpărător pentru 
manuscrise. Perspectiva vânzării lor îi provoca o stare acută de 
anxietate, însă simţea că nu avea de ales, știind că, indiferent 
cine era proprietarul manuscriselor, acesta era obligat să aibă 
grijă de ele. Cheltuielile de restaurare puteau să ajungă pe 
nesimţite la proporţii care-i depășeau cu mult posibilităţile 
financiare. „Pentru mine a fost ca o lovitură în moalele capului. 
Cum aș putea eu, micuța Frieda, să fac singură acest lucru? Era 
un proiect uriaș, pe care eu nu mi-l puteam permite. Insă 


important era că recuperasem manuscrisul. Asta îmi dădea un 
sentiment de ușurare.” 

Privind în urmă, ea își exprimă astfel starea chinuitoare prin 
care trecea: „Poate ar fi trebuit să discut cu prietenul meu de la 
Yale despre toate astea. El știa, mi-ar fi putut deschide ochii, 
însă Bruce Ferrini, comerciantul cu care urma să mă întâlnesc în 
Ohio, îmi ceruse să păstrez totul strict secret.” 

A sosit a doua zi pe Aeroportul Kennedy, cuprinsă de o stare 
de nervozitate, simțindu-se abandonată. Ținând strâns cele trei 
cutii, a arătat biletul și a încercat să se urce în avion. Insă 
avionul avea probleme tehnice, iar după o așteptare de o oră 
sau două, zborul a fost anulat. Compania aeriană a găsit un alt 
avion la Aeroportul LaGuardia, situat la o distanţă de o jumătate 
de oră. Pasagerii au fost transferați acolo la bordul unui 
autobuz. Copleșită sub greutatea coletului încărcat de istorie, 
Frieda își păzea cu nervozitate cutiile pe care le purta în braţe. 
„Strângeam cele trei cutii imense, negre. Îmi era teamă ca 
hopurile să nu afecteze manuscrisele sau să le distrugă.” 

Aeronava de rezervă de la Aeroportul La Guardia era un avion 
mic, o cursă regulată pe distanţe scurte, cu mai puţin de treizeci 
de locuri, iar cei de la punctul de îmbarcare i-au spus că nu avea 
voie să urce la bord cu respectivele cutii. Ea a insistat, însă 
controlorii au asigurat-o că bunurile ei aveau să fie în siguranţă. 
În cele din urmă, a trebuit să cedeze. Evanghelia după luda și 
textele care o însoțeau au fost aruncate în cala pentru bagaje a 
avionului. Frieda și-ar fi dorit să poată dormi, însă nu a făcut 
altceva decât să se întrebe la nesfârșit ce alt rău li se mai putea 
întâmpla papirusurilor. 

Destinația ei era Cleveland, Ohio. De la bun început, Frieda 
Tehacos Nussberger avusese de înfruntat o provocare. Era o 
comerciantă cunoscută, printre clienţii săi numărându-se câteva 
dintre cele mai mari muzee ale lumii și cei mai bogaţi 
colecționari. Acum dorea să vândă documentele antice. În mod 
firesc, dorinţa ei era de a face vânzarea către o instituţie 
corespunzătoare, una capabilă să restaureze, să traducă și să 
expună codexul. Prestigioasa Bibliotecă Beinecke a Universităţii 
Yale se bucura de o reputaţie impecabilă, acesta fiind motivul 
pentru care o alesese de la bun început. 

Apoi, comerciantul de antichităţi Bill Veres din Londra, pe care 
Frieda îl cunoștea de ani de zile, i-a spus că ar fi existat o 


posibilitate. Veres era specializat în monede și obiecte antice, și 
nu în texte, însă i-a mărturisit Friedei că reușise să-și 
construiască o relaţie de afaceri cu un comerciant de 
manuscrise din Ohio, pe nume Bruce Ferrini, iar modul în care 
evolua colaborarea dintre ei îi dădea speranţe. 

Veres fusese la Zurich în iunie 2000. Întâlnirea cordială pe 
care a avut-o cu Frieda a fost una de tatonare, iar cu acel prilej 
el i-a vorbit despre Ferrini și a întrebat-o dacă are ceva de 
vânzare. Deja conștientă de faptul că Universitatea Yale 
începuse să tergiverseze lucrurile, Frieda a amintit de existenta 
manuscriselor copte. 

lar acum, când cei de la Yale refuzaseră să-i facă o ofertă 
concretă, percepea interesul manifestat de Ferrini ca pe un 
noroc neașteptat. Ferrini avea excelente referinţe financiare sau 
cel puţin așa i s-a spus Friedei și sigur putea oferi o sumă 
consistentă în schimbul manuscriselor pe care le deţinea ea. 

Bruce Ferrini, de origine mixtă, italiană și americană, era 
absolvent al Universităţii de Stat Kent, din Ohio. Odinioară 
aspirase să devină cântăreţ de operă, dar după ce eșuase în 
strădaniile de a-și face o carieră în această profesiune 
solicitantă s-a orientat spre cărţi vechi și manuscrise 
renascentiste. El a devenit un marcant comerciant de artă, unul 
dintre puţinii care desfășurau asemenea afaceri în zona central- 
vestică a Statelor Unite. Ferrini avea o bună reputaţie, a 
asigurat-o Veres pe Frieda, și dispunea de relaţii extrem de bine 
plasate pentru a obţine restaurarea manuscriselor și a le expune 
în muzee. 

Frieda a înţeles de la Veres că cel mai important client al lui 
Ferrini era Bill Gates, președintele miliardar al companiei 
Microsoft. A avut impresia că Ferrini era ori prieten apropiat cu 
Gates, ori furnizorul lui de antichităţi. Frieda îl cunoștea pe 
Veres de mult timp și avea încredere în discernământul lui. Era 
convinsă că se putea încheia o tranzacţie bună atât pentru ea, 
cât și pentru codex. 

Veres nu a informat-o pe Frieda în legătură cu unul dintre 
principalii susținători financiari ai lui Ferrini, James Ferrell, de 
teamă ca ea să nu încerce să stabilească direct legătura cu 
acesta, în ideea de a verifica ce preţ putea obţine pe codex și de 
a face apoi vânzarea. Ferrell este un prosper om de afaceri 
american, la rândul lui din zona central-vestică, a cărui pasiune 


colaterală este colecționarea de antichităţi și de obiecte de artă. 
Ferrell este președintele și directorul executiv al Societăţii 
Ferreligas, cu sediul în Liberty, Missouri, una dintre cele mai 
importante companii de propan din America și din lume. Ferrell 
a primit moștenire afacerea de familie de la tatăl său și a 
transformat-o într-una de succes, compania sa fiind cotată la 
Bursa din New York în anul 1994. 

Frieda a fost așteptată la Cleveland de Ferrini, despre care 
știa că arată „ca un fost jucător de fotbal”. O așteptase ore 
întregi la aeroport, din cauza întârzierii mari a zborului ei. După 
ce au făcut cunoștință, Ferrini a condus-o cu mașina personală, 
un Mercedes Benz, la reședința sa din Akron. Intermediarul, Bill 
Veres, care devenise între timp partenerul lui Ferrini, era deja 
acolo și-i aștepta. 

Primul contact al Friedei cu reședința lui Ferrini i-a creat o 
impresie clar negativă. Casa era imensă, numai că ei i s-a părut 
ostentativă și de prost gust. „Nu arăta ca o casă a unui 
comerciant de manuscrise renascentiste”, și-a amintit mai târziu 
Frieda. „Era soiul de casă demonstrativă, pentru vizionare - o 
casă gândită să-i impresioneze pe vizitatori, dar nu pentru a fi 
locuită. Prima mea impresie a fost cum naiba poate un 
comerciant de manuscrise, care se presupune că este 
intelectual, să locuiască într-o casă care arată ca un platou de 
filmare de la Hollywood? Am urcat la etaj și i-am văzut 
dormitorul. Mi-a trecut prin minte că nimeni nu intrase niciodată 
în acel dormitor. Sistemele mele de alarmă nu încetau să-mi 
transmită semnale.” 

Clientul său urma să sosească peste câteva zile, după cum le- 
a spus Ferrini. Conform impresiei lui Veres, Ferrini deborda de 
entuziasm. Acesta, a mai adăugat Veres, era un „personaj 
exagerat de entuziast” când se anunţa o afacere „fierbinte”, iar 
acest lucru era cum nu se poate mai bun. Ferrini era mai mult 
decât nerăbdător să încheie tranzacţia. A aranjat la telefon o 
convorbire între avocatul său de la New York, Eric Kaufman, și 
avocatul de familie al Friedei, care avea biroul tot la New York. 

Compania lui Ferrini, prin care acesta urma să încheie 
afacerea, se numea Nemo. „În latină, nemo înseamnă 
«nimeni»”, şi-a amintit mai târziu Frieda, subliniind faptul că 
până și denumirea firmei era predestinată. 

Negocierile au decurs fără probleme. Cei doi comercianţi au 


convenit asupra unui preţ de achiziţie de 2,5 milioane de dolari. 
Veres era convins că Ferrini ar fi putut obţine o scădere a 
preţului dacă ar fi insistat, mai cu seamă că Frieda se grăbea să 
vândă. S-a convenit asupra detaliilor tranzacţiei, iar Frieda și 
Ferrini au ieșit la masă ca să sărbătorească. 

Spre ghinionul Friedei, din contract fusese omisă o singură 
propoziţie esenţială. Ei i-a scăpat din vedere să stipuleze că va 
păstra titlul de proprietate asupra manuscriselor papirusului 
până la încheierea plăţilor. A fost o greșeală colosală. 

A doua zi, pe 9 septembrie 2000, Ferrini i-a dat Friedei două 
cecuri postdatate: unul era în valoare de 1,25 milioane de 
dolari, datat 15 ianuarie 2001, iar cel de-al doilea, emis pentru 
aceeași sumă, era datat pentru a fi încasat o lună mai târziu. 
Această eșalonare a plăţilor era menită să-i ofere lui Ferrini 
răgazul de a încheia la rândul lui o tranzacţie de vânzare a 
manuscriselor către un alt client. 

„Nu mai aveam ce face acolo”, povestește Frieda. „Mă 
simţeam ușurată și mă gândeam că manuscrisele aveau viitorul 
asigurat. Am plecat lăsând totul în urmă, în schimbul cecurilor. 
Nici măcar nu am luat o chitanţă de mână.” Pentru o femeie de 
afaceri cu o solidă reputaţie internaţională în domeniu, Frieda a 
avut o prestație de diletant visător. Imediat după semnarea 
contractului, Frieda a fost condusă cu mașina până la aeroportul 
din Cleveland, de unde a plecat cu avionul înapoi la New York. 
lar de aici, s-a îmbarcat într-un alt avion și a plecat spre casă, la 
Zurich. Fuseseră necesare doar câteva zile pentru vânzarea 
manuscriselor. Era în sine un semn de rău augur. O alianță 
încheiată cu o asemenea viteză era sortită să ducă la un 
dezastru. 


Ferrini avea un plan grandios. El plănuia să organizeze o 
lansare în stil mare a evangheliei, în Japonia. Însă, mai întâi, 
trebuia să negocieze vânzarea către miliardarul propanului, 
Ferrell. Frieda are îndoieli în privinţa prezenţei reale a lui Bill 
Gates în toată istoria, după cum i se dăduse de înţeles. În ceea 
ce-l privește pe Veres, el susţine că numele lui Gates a fost 
rostit la un moment dat într-o discuţie, deși între Ferrini și Gates 
nu s-a concretizat niciodată o relaţie de afaceri. 


Însă Ferrell era într-adevăr interesat de ideea de a colecţiona, 
iar prin anul 1999, el și Ferrini au semnat un acord „în vederea 
extinderii colecţiei de manuscrise a lui Ferrell”. Ca urmare, 
Ferrell a devenit unul dintre principalii susţinători financiari ai lui 
Ferrini în proiecte privind antichităţile, iar colaborarea lor s-a 
extins, incluzând oportunităţi de afaceri pentru o gamă variată 
de antichităţi, de la monede până la manuscrise și obiecte de 
artă. A fost pus la punct un sistem de contabilitate directă, care 
îi permitea lui Ferrell să exercite un control considerabil asupra 
procesului vânzării și care stabilea mecanismele prin care 
Ferrell putea intra în posesia sumelor de bani care i se datorau. 

Încurajat de Ferrell, Ferrini a iniţiat acţiunea de extindere pe 
noi pieţe. Beneficiind de întreaga sa experienţă în monede 
antice, Veres a oferit o nouă perspectivă afacerilor acestui 
comerciant de manuscrise din Ohio și finanţatorului său. Ferrini 
și Veres se cunoscuseră prin bunăvoința unui curator al secţiei 
de monede antice de la Muzeul Ashmolean din Oxford, Anglia. 

Veres a întreprins o călătorie în Ohio în luna februarie a anului 
2000, special destinată cristalizării aranjamentelor pentru ceea 
ce Ferrini și el însuși sperau să se transforme într-o relaţie 
personală, profitabilă pentru ambele părţi. Veres a sintetizat mai 
târziu, într-un memoriu pregătit pentru Frieda, rolul pe care l-a 
avut în raport cu Ferrini: 


18 februarie 2000 

Vin pentru prima oară la Akron, să pun la punct detaliile unui 
aranjament profitabil cu Ferrell-Ferrini. Eu voi găsi materialele, 
prin sursele mele, Ferrell va asigura finanţarea, iar Ferrini va 
vinde. 


În luna septembrie, Veres a ajuns în Akron cu câteva zile 
înaintea Friedei, pentru ca el și Ferrini să poată pune la punct 
detaliile referitoare la subiectul evangheliilor. Raportul detaliat 
al lui Veres prezintă evenimentele care au urmat. „Ferrini era 
entuziasmat de perspectiva tranzacţiei”, scria el. „Orice s-ar 
spune, importanţa gloatei [sic] întrecea orice așteptări.” 

Veres și Ferrini au elaborat o strategie preliminară, în vederea 
exploatării achiziţiei. Ferrini avea cunoscuţi la prestigiosul 
Muzeu de Artă din Cleveland. Dr. Michael Bennett, custodele 
secției de antichităţi, l-a vizitat pe Ferrini, așa cum au făcut și 


alţi directori ai muzeului, iar Ferrini și Veres au răspuns printr-un 
gest de reciprocitate, făcând o vizită la muzeu. 

Veres a mai rămas în Akron după plecarea Friedei. După cum 
nota în raportul său: „Rămân în Akron ca să-l aștept pe Ferrell și 
ca să studiez materialul, în speranţa că vor cumpăra toate 
manuscrisele.” 

Ferrini avea planuri ambiţioase. El i-a dat acestei noi afaceri 
numele de cod „Proiectul Primul Cuvânt”. Într-un raport pregătit 
în toamna lui 2000, Ferrini a făcut o schiță de planificare, care 
conţinea  termenele-limită pentru lansarea proiectului la 
începutul anului 2002. 

In ianuarie 2001, el avea să transmită un comunicat de presă 
prin care făcea cunoscută existenţa Evangheliei după luda. În 
comunicat, își anunţa intenţia de a începe analizarea 
fotografiilor realizate după manuscrise, procesul de conservare 
și traducerea propriu-zisă și mai spunea că va planifica o 
conferinţă de presă în februarie 2001. 

Era prevăzută și organizarea unei prime expoziţii deschise 
publicului, pentru noiembrie sau decembrie 2001. Expoziţia 
avea să se desfășoare la Toppan Printing Museum din Tokyo și 
avea să beneficieze de un catalog. 

In ianuarie 2002 se preconiza publicarea „Primului Cuvânt”, 
aceasta fiind urmată, ceva mai târziu în cursul anului 2002, de 
publicarea unei ediţii facsimil a codexului. Ferrini se gândea la 
atragerea în proiect a câtorva colective de experți, selecționați 
dintre persoane particulare și instituţii din întreaga lume, 
fiecăruia  atribuindu-i-se sarcini specifice. Printre aceste 
persoane și instituții s-ar fi numărat: 


e „o echipă responsabila cu conservarea”, care ar fi reunit 
cercetători de la universitățile Michigan și Duke sau de la 
Muzeul Britanic; 

e „o echipă pentru realizarea traducerii”, condusă de Elaine 
Pagels de la Universitatea Princeton, expert marcant în 
domeniul evangheliilor gnostice, și formată din savanți de la 
Universitatea Harvard sau de la Biblioteca Morgan din New York; 

e „o echipă pentru plasarea în context și evaluarea teologică, 
în raport cu gnosticismul și Nag Hammadi”, din care făceau 
parte din nou Pagels și cei de la Universitatea Harvard; 

e „o echipă pentru realizarea documentarelor”, care 


răspundea de filmarea întregului proces; 

e „o echipă pentru fotografiere în scopul traducerii” și „o 
echipă pentru fotografiere în scopul realizării ediţiei în facsimil”, 
ultima fiind proiectată a fi asigurată de firma de carte rară 
Yoshodo din Tokyo; 

e „o echipă pentru redarea aspectelor senzaţionale și 
romanţate: prezentarea descoperirii, a recuperării, traducerii și 
diseminării”, condusă de Ferrini în persoană și de Dorothy 
Shinn, critic de artă de la ziarul local Akron Beacon Journal; 

e „o echipă pentru pregătirea Expoziţiei Toppan și a 
catalogului”, sarcină asumată de Yoshodo și Ferrini; 

e „o echipă pentru plasare în context și evaluare teologică, 
istoric și context lisus/luda pentru creștinii moderni”, care se 
preconiza că va proveni de la Seminarul Teologic Ashland, deși 
în dreptul numelui acestei instituţii era trecut un semn de 
întrebare. 


A mai fost consultat încă un expert, Charles W. Hedrick, 
profesor la Universitatea de Stat Southwest Missouri, coptolog 
care participase la săpăturile de la Nag Hammadi și care era 
responsabil cu realizarea proiectelor din partea UNESCO. 
Hedrick era prieten și fost coleg cu profesorul James M. 
Robinson de la Claremont, California. 


Proiectele ambiţioase pe care și le făcuseră Veres și Ferrini în 
vederea exploatării Evangheliei după luda și a codexurilor 
aferente n-au durat mult timp. 

James Ferrell a sosit după câteva zile, însoţit de consultantul 
său financiar, Theresa Schekirke, președinta firmei Ferrell 
Capital. Cineva din grup luase o decizie de-a dreptul ieșită din 
comun: să pună manuscrisele la păstrare în congelator. Mario 
Roberty spune: „Ferrini mi-a mărturisit mândru că adoptase 
această «tehnică» cu scopul de a separa paginile fără a 
prejudicia manuscrisul. Toţi specialiștii care au auzit despre 
«tehnica» lui Ferrini au fost șocați.” S-a considerat ulterior că 
procedeul de păstrare la rece contribuise la deteriorarea 
avansată și constantă a manuscriselor. 

Magnatul propanului a descins la Akron cu un plan de lucru 


complet diferit de cel pe care-l avea în vedere Ferrini. Potrivit 
spuselor lui Veres: „Când a sosit Ferrell, am avut impresia că nu 
era într-o dispoziţie prea bună pentru a face achiziţii. Am aflat 
mai târziu că starea lui proastă se datora unor probleme pe care 
le descoperise Theresa Schekirke în evidentele contabile ale lui 
Ferrini.” Ferrell a refuzat să facă orice comentariu, prin 
intermediul lui Schekirke, în legătură cu relaţia sa cu Ferrini. 

Documentele depuse în instanţă nu precizează când a 
descoperit Theresa Schekirke ceea ce, în opinia ei, erau nereguli 
financiare în contabilitatea lui Ferrini. Veres a consemnat în 
raportul său, pe care i l-a transmis lui Nussberger câţiva ani mai 
târziu: „Fapt neștiut de mine la vremea respectivă - era în 
septembrie 2000 -, Schekirke descoperă probleme referitoare la 
modul în care s-a ocupat Ferrini de portofoliul lui Ferrell și de 
achiziționarea papirusurilor. [Tranzacţia] ...nu s-a încheiat.” Într- 
adevăr, în conformitate cu dosarele depuse în instanţă, după doi 
ani, Ferrini și Ferrell aveau să sfârșească prin a-și intenta 
reciproc procese, întrerupând apoi orice legătură. Printre 
pretenţiile lui Ferrell era și solicitarea ca Ferrini să-i pună la 
dispoziţie o evidenţă contabilă corectă. Ferrini a răspuns, tot 
prin intermediul documentelor depuse în instanţă, că făcuse 
deja acest lucru. 

De fapt, o serie de documente depuse în instanţă au fost 
sigilate cu acordul ambelor părți, iar în ele se amintește foarte 
puţin despre Frieda Tehacos Nussberger sau despre Evanghelia 
după luda. Ceea ce relevă într-adevăr documentele este faptul 
că relaţia dintre Ferrini și Ferrell se afla într-o perioadă de 
tranziţie. Bill Veres, prezent la Akron la momentul vizitei lui 
Schekirke și Ferrell, notează că situaţia era foarte confuză: 
„Părerea pe care o avea Ferrell despre Ferrini se înscrisese pe o 
curbă descendentă și presupun că nimic nu-l mai putea face să 
se răzgândească, indiferent cât de bună ar fi fost afacerea pusă 
pe tapet.” 

Ferrini a făcut și alte eforturi de a impulsiona vânzările. 
Printre persoanele pe care le-a contactat s-a numărat și Martin 
Schoyen, sponsorul lui Robinson, care-i relatase în detaliu lui 
Ferrini despre tratativele purtate în anul 1983, când Robinson îl 
trimisese pe Stephen Emmel la Geneva. Schoyen l-a mai 
informat pe Ferrini că Hanna convenise să vândă, în anul 1990, 
la un preţ de pornire - „mai mult sau mai puţin”, potrivit 


exprimării lui Schoyen - de 986.000 de dolari, iar vânzarea urma 
să se încheie cu ocazia unei întâlniri programate să aibă loc la 
New York, în decembrie 1990, aceeași întâlnire care a fost 
anulată din cauza „Furtunii în desert”. El l-a rugat pe Ferrini să 
verifice dacă datele problemei rămăseseră neschimbate. 
Schoyen netezea calea, pentru a-i face lui Ferrini o „ofertă pe 
sub mână”, după cum s-a exprimat Bill Veres, la aceeași sumă 
sau cu un milion și jumătate mai puţin decât se angajase Ferrini 
să-i plătească Friedei, ceea ce ar fi reprezentat o pierdere de 
proporţii uriașe pentru comerciantul din Ohio. 

Ferrini avea probleme financiare. El le datora sute de mii de 
dolari câtorva parteneri și depindea enorm de afacerea cu 
codexul pentru a-și acoperi pierderile. In decurs de câteva luni, 
amintirea momentului în care sărbătoriseră cu entuziasm avea 
să fie înlocuită de un litigiu mai mult decât neplăcut cu Frieda 
Nussberger și avocatul ei, Mario Roberty. 

La câteva zile după vizita lui Schekirke la Akron, Veres a 
informat-o pe Frieda că relaţia dintre Ferrini și Ferrell trecea 
printr-un moment tensionat și că Ferrini avea probleme 
financiare. Frieda a început atunci să se gândească la faptul că 
cele două cecuri postdatate emise de Ferrini nu vor fi onorate. 
Exista riscul ca ea să piardă 2,5 milioane de dolari, iar Ferrini să 
rămână cu dreptul de proprietate asupra manuscriselor. 

Frieda programase deja o întâlnire cu avocatul ei, Mario 
Roberty. Afabilul Roberty a studiat și trăiește la Basel, un 
important centru al artei și culturii. Este un melanj elveţian 
desăvârșit, o combinaţie judicios dozată între culturile franceză, 
germană și italiană și care glisează cu eleganţă între limbile 
oficiale ale acestei țări. Ca fost student al Universităţii Columbia 
din New York, el Stăpânește perfect și engleza. 

La întoarcerea sa în Elveţia, Frieda s-a întâlnit cu Roberty și, 
pe data de 15 septembrie, cei doi au plecat cu mașina lao 
întâlnire de afaceri, traversând centrul Elveţiei, de la Zurich spre 
Lugano, frumosul oraș situat pe malul lacului cu același nume, 
în cea mai sudică parte a ţării, locuită de vorbitori de limbă 
italiană. Minunatul colorit autumnal al frunzișului le-a presărat 
drumul cu nuanţe încântătoare de ruginiu și galben. 

Pe drum, Roberty s-a uitat pe contractul semnat de Frieda în 
America și a depistat imediat problemele. El i-a spus atunci: „Ai 
făcut o prostie”. 


Când treceau prin apropierea orașului Schwyz, Frieda l-a 
întrebat: „Ce pot face acum?” 

„E obligatoriu să recuperăm manuscrisele”, i-a răspuns 
Roberty. 

In Schwyz, Roberty studiase timp de patru ani la un colegiu 
iezuit numit Maria Hilf sau Ajutorul Mariei. Aici, el și ceilalţi elevi 
aveau de îndurat în fiecare dimineaţă lungi perioade de 
silencium, în speranţa corpului profesoral că aceștia vor primi 
ajutor de la Fecioara Maria la rugăciunile lor de a avea viziuni 
ale patimilor lui lisus pe drumul spre răstignire și înviere. Ironia 
soartei făcea ca el să revină acum aici, de astă dată în postura 
celui care dă o mână de ajutor pentru recuperarea cuvintelor 
rostite de luda trădătorul, cel care fusese condamnat de 
Biserica creștină în formare, în urmă cu o mie opt sute de ani. 

Roberty știa că exista posibilitatea ca Frieda să nu mai 
primească niciodată banii de la Ferrini și a înţeles că trebuie să 
elaboreze o strategie. Primul pas pe care l-a făcut a fost să 
scoată un dictafon, în ideea de o înregistra pe Frieda 
povestindu-i despre vânzare. Acţiunea de salvare a evangheliei 
din locul său de popas de la Akron tocmai începuse. 


Problemele financiare ale lui Ferrini se agravau tot mai mult, 
însă, asemenea multor altor comercianţi de antichităţi și obiecte 
de artă din întreaga lume, el a plecat în pelerinaj la Basel, locul 
de baștină al lui Roberty și gazda câtorva dintre cele mai 
prestigioase târguri de artă și cultură. Târgul de toamnă se 
numea CULTURA 2000 și era dedicat artei antice, clasice, 
asiatice, precolumbiene, etnografiei și artei europene. Era 
organizat în perioada 14-22 octombrie 2000, iar Ferrini avea un 
stand la primul etaj, în care expunea în special manuscrise cu 
anluminuri. Roberty a aranjat o întâlnire cu Ferrini la standul 
său. 

Avocatul a socotit că o colaborare cu Ferrini ar fi fost 
preferabilă unei confruntări directe. În semn de prietenie, el i-a 
sugerat Friedei să-i ofere lui Ferrini în consignaţie câteva 
obiecte. Roberty consemna mai târziu într-o scrisoare că Ferrini 
primise „câteva obiecte de la Nefer AG [firma Friedei] în regim 
de consignaţie. Până la sfârșitul anului, Nefer AG vă solicită o 


declaraţie din care să reiasă ce obiecte au fost deja vândute și 
pentru care obiecte solicitați o prelungire a perioadei de 
păstrare în consignaţie”. 

Deși avea o fundaţie caritabilă al cărei obiect de activitate 
erau proiectele în domeniul antichităţilor și obiectelor de artă, 
numită Maecenas, Roberty a propus înființarea unei noi fundaţii 
caritabile, special constituită pentru promovarea proiectului 
codexului, care urma să funcţioneze conform legislaţiei 
elveţiene, pe baza unei donaţii iniţiale de 100.000 de dolari, 
vărsată în participaţie egală de Frieda și Ferrini. Reacţia lui 
Ferrini nu a fost una negativă, însă era evident că mai întâi voia 
să cântărească oferta, sperând probabil să vândă o parte din 
materialul care se afla în posesia lui. 

Deoarece nu s-a ajuns la niciun rezultat pe cale amiabilă, la 
sfârșitul anului 2000, Roberty a găsit o metodă mai dură de a 
reintra în posesia manuscriselor. Părțile interesate s-au întâlnit 
în luna decembrie la New York, pentru a găsi o cale legală prin 
care Frieda să poată recupera textele. Runda de întâlniri a fost 
tensionată. Ferrini era reprezentat de Eric Kaufman, un avocat 
respectat, el însuși pasionat de manuscrise antice și medievale. 
In timp ce fiecare dintre cele două părţi lupta să-și apere poziţia, 
Kaufman a studiat proveniența manuscriselor care-i 
aparținuseră Friedei. El a argumentat că acestea probabil 
intraseră în Statele Unite în mod ilegal și a afirmat în continuare 
că vânzarea de texte obţinute pe căi ilegale era în sine ilegală, 
deși s-a convenit că Frieda nu era răspunzătoare de importul 
manuscriselor, Hanna Asabil fiind cel care a adus codexul în 
Statele Unite, în anul 1984. 

Roberty a dezvoltat ideea iniţială de a înființa o fundaţie, 
special pentru codex. Conceptul originar al lui Ferrini, „Proiectul 
Primul Cuvânt”, a fost modificat, devenind „Proiectul Logos”. 

Pe 15 decembrie 2000, într-o notă înaintată lui Kaufman, 
Roberty a solicitat ca punctele înţelegerii la care s-a ajuns în 
cursul întrevederii de la New York să fie consemnate în scris. El 
a adăugat: 


Mai întâi, trebuie să ne asigurăm că dl Hanna Asabil? sic 
obținuse titlul de proprietate asupra manuscriselor în mod 
corect, legal și în beneficiul său și că avea dreptul de a-i vinde 


2 Pseudonim 


aceste documente Friedei. După ce voi reveni la Basel, voi 
analiza această chestiune și vă voi transmite concluziile la care 
am ajuns, astfel încât să puteţi studia și dumneavoastră 
problema. 


Roberty a insistat asupra obligativităţii de a fi păstrată 
confidenţialitatea: 


Este clar înțeles de către toate persoanele implicate că 
nimeni, în afara fundaţiei, nici chiar Bruce sau Frieda, nu are 
dreptul să difuzeze sau să comercializeze informaţii referitoare 
la, despre sau decurgând din manuscrise. Mai mult decât atât, 
pentru moment și până la clarificarea tuturor aspectelor legale, 
este în interesul proiectului să se păstreze secretul absolut în 
legătură cu existenţa lui. 


Către mijlocul lunii ianuarie 2001 s-a încheiat o convenţie de 
principiu privind anularea vânzării iniţiale în favoarea lui Ferrini. 
Ferrini era obligat să restituie toate manuscrisele, exceptând 
două - tratatul de matematică și epistolele pauline -, iar cecurile 
puse de Ferrini la dispoziţia Friedei aveau să fie anulate. Urma 
să se întocmească un inventar al tuturor bunurilor, în scopul 
furnizării unei evidențe detaliate a obiectelor ce urmau a fi 
returnate. Ferrini era obligat să achite un preţ total de 
cumpărare pentru tratatul de matematică și epistolele pauline, 
care se ridica la 300.000 de dolari. Se înfiinţa o nouă fundaţie, 
Logos, iar lui Ferrini i s-a lăsat libertatea de a alege dacă dorea 
să participe sau nu. 

Totuși, Ferrini a ezitat. Nici Roberty, nici Frieda nu au reușit să 
obțină un răspuns ferm, astfel încât înţelegerea să poată fi 
finalizată. Cu cât așteptau mai mult, cu atât devenea mai 
probabil că Ferrini intenţiona să vândă manuscrisele. 

Este posibil ca amânarea răspunsului din partea lui Ferrini să 
se fi datorat unui scop precis, pe care acesta îl avea în vedere. 
În lunile ianuarie și februarie, el avea deja niște proiecte de 
vânzare a anumitor texte, străduindu-se să afle care era, în 
esenţă, valoarea manuscriselor. Cum se angajase să achite 2,5 
milioane de dolari, trebuia să ceară un preţ total de vânzare 
care să depășească bine această cifră. Considera că reușise să 
clasifice diversele papirusuri. Acum era în plin proces de 


negocieri pentru tratatul de matematică și spera să poată vinde 
epistolele pauline, deși ultima afacere a fost anulată. 

Propunerea de a înfiinţa Fundaţia Logos, în care Ferrini și 
Frieda urmau să lucreze împreună, a fost curând dată uitării. Din 
punctul de vedere al lui Roberty nu era de dorit o viitoare 
colaborare între clienta lui și Ferrini. În numele Friedei, el își 
propunea să anuleze cecurile postdatate pe care i le oferise 
Ferrini Friedei și să recupereze pentru clienta sa preţioasele 
manuscrise. 

Asupra lui Ferrini s-au exercitat presiuni pe mai multe 
fronturi. Potrivit documentelor depuse în instanţă, pe 1 februarie 
2001, Ferrini și Ferrell au ajuns la o nouă înţelegere, prin care 
Ferrell îi impunea lui Ferrini condiţii stricte în ceea ce privește 
drepturile de reprezentare de către el a manuscriselor cu 
anluminuri, a tablourilor și a altor obiecte de artă din colecţia 
particulară care-i aparţinea lui Ferrell. 

judecând după această convenţie, Ferrell își pierduse 
încrederea în buna-credinţă a lui Ferrini. Acesta din urmă a 
susținut ulterior că încheiase această înțelegere sub 
ameninţarea cu închisoarea. 

Roberty s-a hotărât să se joace cu focul - știind prea bine că 
cei care procedează astfel „se ard” de cele mai multe ori - și a 
lăsat treptat să transpire informaţii confidenţiale, cu scopul de a 
face presiuni asupra lui Ferrini. Pentru scurgerea de informaţii, 
Roberty a ales un blogger de pe internet, pe nume Michel van 
Rijn, un olandez care avea o pagină web personalizată, cu texte 
scandaloase „despre obiecte de artă și antichităţi”. El și Van Rijn 
se întâlniseră cu un an înainte, când discutaseră despre o 
chestiune legată de un muzeu japonez. Cu acest prilej, Van Rijn 
îi spusese lui Roberty că fusese angajat al New Scotland Yard, 
deși fusese dat afară - dintr-o eroare, după cum s-a exprimat el 
însuși - de agenţia britanică. Van Rijn a susţinut atunci că deţine 
informaţii compromiţătoare despre clientul japonez al lui 
Roberty și, potrivit afirmației lui Roberty, i-a cerut bani pentru a 
nu divulga nimic din informaţiile respective. 

În ciuda naturii nebuloase a unei asemenea solicitări, după 
cum a interpretat-o Roberty, el a găsit că Van Rijn este un tip 
pitoresc, deși excentric și uneori irațional: „E nebun, e bolnav, 
dar e fascinant.” 

Sperând să exercite o oarecare presiune asupra lui Ferrini, 


Roberty i-a vorbit lui Van Rijn despre afacerile dintre Frieda și 
Ferrini. Roberty a compus o schiţă de articol pe care olandezul 
urma să-l publice pe pagina sa web, sub semnătura „Van Rijn”, 
în care Frieda și proiectul ei erau prezentate într-o lumină 
favorabilă. 


Toate aceste manuscrise sunt documente istorice nepreţuite, 
comparabile doar cu descoperiri majore ca arhiva de la Nag 
Hammadi și Manuscrisele de la Marea Moartă găsite la Qumran. 
Ele aparţin patrimoniului universal și trebuie conservate și 
studiate în mod public. Drept urmare, Frieda a înfiinţat o 
fundaţie publică, acesteia fiindu-i donate manuscrisele. Însă 
Ferrini intenţionează să obţină bani de pe urma lor, spre a-și 
satisface propriile ambiţii și setea de bani... Cumpărători, feriţi- 
vă de acest comerciant inconștient, care vrea să vândă 
fragmente din istoria noastră. 


Într-un mesaj transmis prin e-mail pe 5 februarie, Roberty l-a 
felicitat călduros pe Van Rijn pentru munca sa. 


Ai făcut o treabă genială. Felicitări! Ţi-ai actualizat pagina în 
cea mai bună manieră posibilă și îţi admir talentul... 

Ideea este că as vrea să continui presiunile asupra lui B.F. 
Până când își va onora promisiunea [avocatului]. De aceea, 
poate cea mai potrivită și unica actualizare posibilă a temei 
„Bruce în libertate” este să prezentăm adevărul gol-goluţ. 

Să sperăm că B.F. Se va tine de cuvânt [al avocatului] și va 
restitui manuscrisele până în 14-15 februarie 2001. 


Totuși, relaţia dintre cei doi s-a dovedit a fi incertă, fiindcă 
Van Rijn avea să se întoarcă mai târziu împotriva lui Roberty, 
scriind pe pagina sa web: „Pe măsura derulării relaţiei mele cu 
Roberty, m-am confruntat cu o situație din ce în ce mai puţin 
atrăgătoare a activităţilor lui.” Când Roberty a verificat articolul 
publicat de Van Rijn a doua zi pe pagina sa, a constatat că 
textul fusese modificat. l-a trimis atunci un e-mail lui Van Rijn, 
spunându-i: „Sincer, nu sunt încântat de ce-ai făcut. În primul 
paragraf apar informaţii pe care, evident, numai eu ţi le-aș fi 
putut furniza, iar asta ar putea îngreuna și mai mult negocierile 
de mâine (adică de astăzi).” Adevărul este că Van Rijn era un 


nebun în libertate, adică, potrivit spuselor de mai târziu ale lui 
Roberty, „un psihopat suferind de paranoia”, având permanentă 
nevoie de atenţie și de încurajare. Încercările lui Roberty de a-l 
ţine în frâu au fost doar parţial încununate de succes. 

La începutul lunii februarie, Ferrini și Kaufman au reacţionat 
vehement la acuzaţiile publicate pe pagina web a lui Van Rijn. 
Pe 8 februarie, Kaufman i-a scris lui Roberty, subliniind faptul că 
Roberty și Frieda nu furnizaseră încă niciun fel de dovezi privind 
titlul de proprietate. „In aceste circumstanţe”, scria Kaufman, 


este extrem de supărător să constatăm cum prietenul 
dumneavoastră, Van Rijn, îl expune pe Ferrini unor acuzaţii 
publice de furt, emitere de cecuri false și fără acoperire, de 
situaţie financiară dezastruoasă și multe alte diverse atacuri ad 
hominem. Insă mult mai  deranjantă este sugestia 
dumneavoastră că Ferrini s-ar face vinovat de infracțiunea de a 
nu onora plata manuscriselor sau de a nu le restitui... 

Ferrini este cel prejudiciat prin incidentele de până acum. 
Reputația lui Ferrini este cea care a fost pătată de Van Rijn, pe 
baza informațiilor care i-au fost furnizate și a dezinformărilor 
care i-au fost transmise. De aceea, Ferrini este cel care va suferi 
pierderi financiare substanţiale, dacă nu-și poate convinge 
clientul că deţine un titlu de proprietate corect asupra lucrărilor, 
cumpărate și date spre vânzare de Ferrini cu bună-credinţă. 


Între timp, Van Rijn continua să se delecteze cu informaţiile 
care-i picaseră în mână. Pentru el, Roberty constituia o sursă 
fecundă de informaţii pentru pagina sa de web. Voia să publice 
materialul de care dispunea. „Cred că a venit momentul să-i 
dăm acestui «Bruce în libertate» ceea ce i se cuvine”, îi scria el 
lui Roberty pe 6 martie 2001. 

Roberty, care păstrase în tot acest timp legătura cu Van Rijn, 
nu i-a dat niciun răspuns prin e-mail. La începutul lunii martie nu 
mai avea nevoie de Van Rijn și de portalul lui în chestiunea 
Evangheliei după luda, cel puţin pentru moment. Până la data 
respectivă, contractul fusese încheiat și obținuse restituirea 
manuscriselor antice în favoarea clientei lui. Transferul 
proprietăţii urma să constituie subiectul unor discuţii și litigii 
ulterioare. El l-a temperat pe impetuosul Van Rijn, încercare la 
care acesta i-a răspuns în felul următor, printr-un e-mail: „M-am 


hotărât să nu mai scriu despre Bruce. Însă, dacă Friedei îi mai 
vin și alte idei, mi-ar face plăcere să le aud.” Contractul dintre 
Bruce Ferrini și Frieda Tehacos Nussberger a fost finalizat de 
principiu în cea de-a doua săptămână a lunii februarie 2001. In 
cele din urmă, doar tratatul de matematică avea să-i rămână lui 
Ferrini, în schimbul unui preţ de achiziţie de 100.000 de dolari. 

Pe 15 februarie, Frieda și Roberty au plecat cu avionul spre 
Cleveland, pentru a recupera manuscrisele pe care Frieda i le 
lăsase în consignaţie lui Ferrini în urmă cu cinci luni. Roberty a 
apelat la serviciile bine cunoscutei firme de avocatură Taft, 
Stettinius și Hollister LLP să-l reprezinte în formalităţile de 
transfer. „Acordul voluntar” dintre părţi a fost semnat pe 16 
februarie 2001. 

Frieda își amintește de momentul recuperării, care s-a 
petrecut la Akron, pe 16 februarie, nu cu un sentiment de 
recunoștință sau de fericire, ci ca de un prilej de dureroasă 
umilință: „Se ajunsese la o înţelegere și  semnasem 
documentele. Avocaţii mei m-au însoţit la Akron, pentru că 
voiau să se asigure că totul avea să decurgă fără probleme. 
Trebuia să semnez că am primit totul, toate manuscrisele, plus 
câteva inele pe care i le lăsasem în consignațţie lui Ferrini la 
Târgul de la Basel. 

Nu inelele constituiau problema. Aveam fotografiile și 
descrierea lor. Însă papirusurile... cum puteam stabili dacă 
lipsește ceva și ce anume? Ştiam că nu aveam cum să identific 
ce manuscrise îmi restituia Ferrini. Când le-am luat de la Hanna, 
din Brooklyn, și le-am dus la Yale, nici n-am îndrăznit să mă uit 
peste ele. Nici măcar n-am vrut să-mi asum riscul de a le 
fotografia, știind că cea mai mică mișcare putea să le producă 
stricăciuni, iar asta ar fi reprezentat o pierdere uriașă. 

Ferrini avea totul pregătit. Eram la el acasă. Le-a expus pe 
toate pe o masă mare, din stejar - care arăta ca o imitație după 
un original renascentist -, din impresionanta bibliotecă a vilei 
sale. 

Când m-am uitat la lucrurile de pe masă... foile se desfăceau 
și în jur pluteau fragmente infime... am simţit că ameţesc. Era 
imposibil să-mi dau seama ce primesc înapoi după această 
bătălie costisitoare și extrem de dureroasă. Niciodată, în toată 
cariera mea, n-am fost obligată să trec prin experienţa 
recuperării unor bunuri cu atâtea litigii și înconjurată de atâţia 


avocaţi. Mario Roberty și încă trei reprezentanţi ai firmei Taft & 
Stettinius... Mi-a displăcut profund. M-am simţit profund umilită. 

Toată lumea mă privea cu un aer inchizitorial: «E totul 
acolo?» Asta mă întrebau toți. lar eu dădeam din cap prostește. 
Cum puteam ști ce-i acolo, în coptă și-n greacă, în manuscrisele 
acelea vechi? A trebuit să semnez o hârtie sau câteva hârtii. Nu- 
mi mai aduc aminte. După care am început să împachetăm și 
am făcut fotografii.” 

Cu o zi înainte, Roberty și Frieda se pregătiseră și 
cumpăraseră ambalaje de la un mare magazin universal aflat la 
periferia orașului Cleveland. După cum s-a exprimat Frieda, 
„erau superechipaţi” să reintre în posesia manuscriselor și să 
revină cu ele în Elveţia. 

După ce au terminat de împachetat, Ferrini a propus să 
deschidă o sticlă de șampanie. Toţi cei care au rămas acolo au 
închinat o cupă. „Avea un gust oribil. Era caldă și acră”, își 
amintește Frieda. 

Următorul pas era să ducă materialele la mașină și să plece 
din Akron. „Am părăsit vila aceea blestemată din Akron. Aveam 
braţele încărcate de manuscrise.” 

Frieda și Roberty au ajuns la New York în seara aceleiași zile 
și au cumpărat imediat bilete la cursa de Zurich. „Imi amintesc 
cum stăteam așezați pe locurile noastre, cu luda între noi. Eram 
ușurați... și, în fond, fericiţi, fiindcă dificila misiune se încheiase 
cu succes și reușiserăm să recuperăm manuscrisele. Am băut 
câteva pahare cu șampanie bună, iar apoi am adormit.” 

Frieda a început să simtă că evenimentele prin care trecuse 
erau nefirești, că nu putea găsi o explicaţie rațională. In ceea ce 
o privea, blestemul lui luda nu încetase să se facă simţit. Ea a 
rezumat astfel experienţa: „luda nu voia să-mi dea pace. Se 
agăţase de mine și mă chinuia. Viitorul era sumbru. Viitorul 
manuscriselor era mai urât ca niciodată.” 

Insă Evanghelia după luda ajunsese la punctul culminant al 
aventurii sale și se înscrisese, în fine, pe drumul corect spre 
restaurare. Frieda a înţeles că pașii pe care urma să-i facă nu 
erau ușori și că seria întâmplărilor stranii care făcuseră din 
această complexă și, de multe ori, dureroasă asociere cu 
Evanghelia după luda un soi de grea încercare în plan personal 
nu se încheiase încă. Frieda, o persoană în mare măsură laică 
până în acel moment al vieţii sale, a reflectat la ceea ce credea 


că i se întâmplă din cauza cuvintelor inspirate de credinţă, gând 
care a surprins-o până și pe ea. 

„luda m-a ales pe mine să-l reabilitez”, a spus ea. „El mă 
conducea, trăgând sfori să mă readucă pe drumul cel bun. 
Numai că forţele nepământești care-l ţinuseră în întuneric timp 
de veacuri se împotriveau gestului de a restitui omenirii 
cuvântul său. 

Totul a început odată cu furtul și a continuat, urmărindu-mă la 
fiecare pas. Era ca și când duhul din lampa lui Aladin ar fi fost 
eliberat. Era ca și cum luda lupta de partea mea, încercând să 
mă protejeze de lovituri, rezolvând problemele pe măsură ce-și 
făceau apariţia, conducându-mă prin labirint până la momentul 
final al salvării.” 


Această poveste are și câteva post-scriptumuri. 

În toamna anului 2002, Bruce Ferrini s-a oferit să finanţeze 
construirea unui important centru în cadrul universităţii unde își 
făcuse studiile, Universitatea de Stat Kent, centru care urma să 
poarte numele fiului său - Institutul Matthew Ferrini pentru 
Cercetări în Domeniul Evoluţionismului Uman -, contribuţia sa 
ridicându-se la 6,8 milioane de dolari. Universitatea a distribuit 
pliante cu texte despre distinsa carieră ale lui Ferrini. 

Darul de câteva milioane de dolari a fost inspirat probabil de 
durerea de neconsolat pricinuită de pierderea fiului său, care 
murise cu un an înainte. Ferrini avea deja datorii uriașe. Potrivit 
spuselor profesorului Owen Lovejoy, care urma să conducă 
proiectul pentru Universitatea de Stat Kent - Ferrini fiindu-i 
student cu ani în urmă conceptul pe care se baza construirea 
centrului era ridicarea unui monument în memoria fiului lui 
Ferrini. Intr-adevăr, le-a parvenit o mică sumă de bani, pe care 
Lovejoy a numit-o „fonduri de lucru”, suficientă pentru a 
cumpăra rechizite și diverse materiale, dar nicidecum pentru a 
demara proiectul. intreaga sumă n-a intrat niciodată în posesia 
universităţii. În anul 2005, Institutul Matthew Ferrini, atât de 
amplu promovat, dispăruse de pe portalul Universităţii Kent. 
Lovejoy s-a plâns în legătură cu nefinalizarea proiectului și s-a 
exprimat sec: „Acest proiect este mort și îngropat.” 

Cât despre tratatul de matematică din Antichitate pe care-l 


obținuse Ferrini, el avea doi potenţiali clienţi și, aparent, 
aceleași porţiuni ale sale erau oferite spre vânzare ambilor. 
Ferrini a găsit un cumpărător prin intermediul unui cunoscut și 
respectat comerciant de manuscrise și obiecte de artă din 
Londra, Sam Fogg. Noul proprietar al tratatului de matematică 
este un cetăţean american care preferă să-și păstreze 
anonimatul. Se știe că acest colecționar a achiziţionat înainte de 
asta Palimpsestul lui Arhimede, un celebru text matematic 
datând din Antichitate, care este în curs de a fi restaurat și 
tradus la prestigiosul Muzeu de Artă Walters din Baltimore, 
Maryland. 

Fogg l-a cooptat pe Alexander Jones, de la Universitatea din 
Toronto, un talentat, energic și întreprinzător erudit canadian, 
specializat în texte științifice antice, în vederea studierii și 
publicării tratatului de matematică achiziționat. Jones 
intenționează să-l publice în 2008, în colaborare cu Roger 
Bagnall, de la Universitatea Columbia. 

Ceea ce uimește în legătură cu această tranzacție este faptul 
că Ferrini a făcut o vânzare suplimentară, distinctă, a cel puţin 
trei pagini din manuscrisul tratatului de matematică, care nu au 
fost incluse în vânzarea efectuată prin intermediul lui Fogg. 
Ferrini le-a vândut direct unui renumit colecţionar și filantrop din 
Los Angeles, Lloyd Cotsen, donator important în domeniul 
antichităţilor și obiectelor de artă. În anul 1997, Cotsen a făcut o 
donaţie către Universitatea Princeton, instituția de învățământ 
pe care a absolvit-o, cu scopul de a înființa Biblioteca Cotsen 
pentru Copii. Doi ani mai târziu, el a făcut o altă donaţie, în 
beneficiul Universităţii California din Los Angeles, cel mai 
important gest filantropic făcut până în acel moment din istoria 
arheologiei americane. 

Deși Cotsen a cumpărat direct de la Ferrini tratatul de 
matematică, el nu l-a păstrat la Los Angeles, ci, potrivit 
mărturiei lui Lyn Tansey, de la firma lui Cotsen, a expediat 
imediat paginile achiziţionate Arhivei Universităţii Princeton. În 
acest fel, tratatul a trecut automat în responsabilitatea 
custodelui secţiei de manuscrise, Don Skemer. Jones, care și-a 
petrecut un an ca expert la Institutul pentru Cercetări Avansate 
de la Princeton, a reușit să examineze la universitate paginile, în 
toamna anului 2005. Fapt deloc surprinzător, el a scris în 
raportul său că paginile făceau parte din același manuscris pe 


care el și Bagnall intenționau să-l publice. 

Bagnall a comentat mai târziu că era „scandalos” faptul că 
tratatul fusese vândut în secțiuni distincte. Din punctul lui de 
vedere, era un act evident iresponsabil. 

Însă asta nu era tot ceea ce lipsea. Frieda Tehacos 
Nussberger avea să afle curând că dispăruseră, de asemenea, 
pagini și fragmente din Evanghelia după luda și din alte texte de 
pe papirus. 

Roberty și Frieda bănuiau câteva persoane prin mâinile cărora 
trecuseră, la un moment dat, documentele sau care avuseseră 
acces la el - de la Mia din Grecia la Bruce Ferrini din Ohio și la 
Bill Veres din Londra. 

În anul 2004, Veres i-a răspuns prompt Friedei, printr-o 
scrisoare, negând faptul că ar fi extras ceva din material: 


Înţeleg că o parte semnificativă din papirusurile pe care le-am 
văzut pentru prima oară la Akron lipsea la restituirea 
manuscriselor. Înţeleg că Ferrini a pretins că am rămas singur 
cu materialul în perioada în care m-am aflat la el acasă și că 
atunci aș fi putut fura/extrage câteva fragmente sau pagini. 
Deși este adevărat că mi s-a permis accesul liber la el acasă și 
că am fost lăsat singur (asta s-a întâmplat înainte și după vizita 
lui Ferrell), Ferrini nu mi s-a plâns niciodată la momentul 
respectiv că i-ar fi lipsit ceva. Înţeleg de la dumneavoastră că au 
dispărut câteva fragmente învelite în ziarul grecesc și dintr-un 
plic Fedex. Într-adevăr, sunt martor că acestea i-au fost livrate 
lui Ferrini și că erau la el la momentul plecării mele din Akron. 


În ciuda tuturor manevrelor și afacerilor sale, Ferrini s-a 
înglodat și mai mult în datorii. Pe 15 septembrie 2005, el și-a 
declarat falimentul la un tribunal din Ohio. 

În ianuarie 2006 au ieșit la suprafață două pagini din 
Evanghelia după luda, identificate ca fiind paginile cinci și șase. 
Aceste pagini îi fuseseră trimise unui colecționar particular din 
New York, după ce manuscrisele pe papirus îi fuseseră restituite 
Friedei Tehacos. Expeditorul era Bruce Ferrini. Toate încercările 
de a-l contacta pe comerciantul de manuscrise din Ohio au fost 
zadarnice. 


Toate aceste triste și chiar dezonorante stratageme au atras 
după ele și un rezultat pozitiv. Evanghelia după luda fusese 
recuperată de către Frieda Tehacos Nussberger, care era acum 
ferm hotărâtă să găsească resursele și experţii capabili să facă 
din document un text care putea fi din nou citit. În ciuda sau 
poate tocmai din cauza greșelii ei de a-i fi vândut codexul pe 
papirus lui Bruce Ferrini, ea se simţea datoare să-l restaureze. 

La bordul avionului care-i ducea acasă, în Elveţia, Mario 
Roberty a convins-o pe Frieda să predea manuscrisele fundaţiei 
pe care o înființase el însuși în beneficiul artei și antichităţilor 
din întreaga lume: Fundaţia Maecenas pentru Artă Antică. 
Fundaţia numită după Mecena - protectorul artelor și literaturii 
în Roma antică - se implicase activ în finanţarea unor săpături 
arheologice în Egipt, participase la lucrările de conservare a 
colecţiei de piese arheologice a Republicii Tadjikistan și 
colaborase la alte proiecte arheologice din diverse ţări ale fostei 
Uniuni Sovietice, precum și din China. Fundaţia Maecenas era 
dispusă să doneze codexul, ca și celelalte secţiuni, Republicii 
Arabe Egipt, angajându-se să se implice, în același timp, în 
activitatea de restaurare și de publicare a acestuia. 

lată cum o călătorie îndelungată luase acum o turnură mai 
bună. 


Capitolul treisprezece 
Ravagiile timpului 


În decursul îndelungatei mele cariere, mi-au trecut prin fața 
ochilor nenumărate documente pe papirus, în coptă sau în 
greacă, însă nu mi-a fost dat niciodată să văd vreunul atât de 
deteriorat ca acesta. 
Rodolphe Kasser 


Experienţa sfâșietoare prin care trecuse la Cleveland era de 
domeniul trecutului. Frieda Tehacos Nussberger revenise cu 
manuscrisul pe meleagurile liniștite ale Elveţiei. Ea și Mario 
Roberty elaboraseră un plan din care nu lipsea posibilitatea 
returnării, în final, a codexului din care făcea parte Evanghelia 
după luda ţării din care provenea exemplarul păstrat în limba 
coptă: Egiptului. Dar, mai întâi, cei doi se confruntau cu sarcina 
dureros de dificilă și cu istovitorul proces de organizare a 
documentelor pe care le deţinea Frieda. Erau textele în forma 
completă în care fuseseră cu mai puţin de un an înainte, când i 
le restituise Universitatea Yale? 

Pe 12 martie 2001, un papirolog asociat la Universitatea Ivy 
League a sosit în Elveţia, să ajute la stabilirea a ceea ce fusese 
restituit și a ceea ce dispăruse între timp. Expertul, care 
studiase destul de amănunţit codexul la un moment dat, a 
descoperit lipsa a numeroase fragmente din codexul copt. După 
evaluare, expertul în manuscrise antice a informat-o pe Frieda 
că, în afara fragmentelor, păreau să lipsească încă aproximativ 
patru sau cinci pagini din Epistola lui Petru către Filip și întreaga 
secţiune intitulată „Jacov”. Nu era sigur ce fragmente lipseau 
sau dacă lipseau din Evanghelia după luda. Expertul a rezumat 
astfel lucrurile în raportul său: 


Au existat șapte mape de manila, având zeci de fragmente 
fiecare, care proveneau din același codex ca și Evanghelia după 
luda. 

Este posibil ca multe dintre aceste fragmente să fi făcut parte 
din Epistola lui Petru către Filip sau din Prima Apocalipsă a lui 
lacov. Aceste două opere erau plasate în codex înaintea 
Evangheliei după luda. Fragmentele erau de diverse dimensiuni, 
de la mărimea unui timbru și până la 10 cm?. In afara acestor 
fragmente din mape existau cinci fragmente mai mari, având o 
dimensiune apropiată de cea a unei pagini A4, provenind din 
aceeași secțiune a codexului luda. (Aproximativ de dimensiunea 
acestei pagini transmise.) Acestea erau ambalate în foi de ziar, 
scrise în greacă. Unul dintre ele poartă colofonul „lacovi” (cu 
numele ïd k w B). 

Nu a mai rămas nici măcar o singură piesă din aceste zeci de 
secțiuni din codexul luda, care erau ambalate separat față de 


partea principală a codexului. Ele sunt scrise de același scrib ca 
și Evanghelia după luda, iar papirusul este identic sub aspectul 
culorii și al calităţii cu cel pe care a fost scrisă secţiunea despre 
luda. 


Descoperirile expertului au ridicat câteva semne de întrebare 
tulburătoare. Vânzarea documentelor către Ferrini fusese 
decizia Friedei și, prin urmare, responsabilitatea ei. Se pare că, 
în perioada în care codexul rămăsese la el, dispăruseră câteva 
pagini. Frieda simţea că este de datoria ei să dea de urma 
paginilor pierdute. 

De asemenea, Fundaţia Maecenas trebuia să ia o hotărâre în 
privinţa abordării procesului de conservare și de traducere. 
Fundaţia era gata să accepte sfaturile unor experţi în coptologie 
și papirologie, numai că aceste persoane trebuiau să fie de o 
discreţie absolută. Recomandarea expertului cu care Frieda 
abordase discuţia era să efectueze lucrările de conservare și de 
traducere într-un cadru instituţionalizat, ceea ce ar fi fost mai 
simplu și, probabil, mult mai sigur sub aspectul reușitei. 
Osterreichische  Naţionalbibliothek - Biblioteca Naţională a 
Austriei - din Viena era una dintre posibilități. Austriecii 
dispuneau de excelente dotări interne și de cercetători calificaţi 
și competenţi în ceea ce privește reconstituirea manuscrisului. 
Specialistul lor în conservare era cunoscut ca unul dintre cei mai 
buni în domeniu. S-a sugerat ca manuscrisul să le fie încredinţat 
austriecilor, în scopul conservării și publicării lui în decurs de 
cinci ani, urmând ca fundaţia să-și rezerve drepturile de 
publicare și de traducere. 

O alternativă era ca întreaga activitate să fie efectuată în 
Elveţia. Au existat două propuneri: Fundaţia Martin Bodmer, deși 
era în curs construcţia unui muzeu și nu dispunea de fondurile 
necesare, și Antikenmuseum din Basel. Lui Roberty și Friedei li 
s-a spus că niciunul dintre aceste institute nu dispunea de 
condiţii academice sau de conservare pentru un asemenea 
proiect și că personalul pentru cercetare trebuia suplimentat cu 
specialiști din exterior. Se putea recurge la sprijinul unui institut 
sau al unei universităţi din Statele Unite, care dispunea de 
personalul corespunzător, de pildă, puteau fi numiţi în acest 
proiect specialiști, fie absolvenţi, fie cercetători care își 
definitivaseră doctoratul. 


Printre oamenii de știință consideraţi apți să se ocupe de 
acest proiect era și Stephen Emmel, care se numărase printre 
cei care verificaseră textele în anul 1983. lar alți posibili 
participanţi cu bune referinţe erau Tito Orlandi, Anne Boudhors, 
Bentley Layton, Frederick Wisse și Charles Hedrick. Cel puţin 
unul dintre ei, și anume Layton, văzuse deja textul și își adusese 
contribuţia la identificarea lui. 

Împreună cu Roberty, Frieda și-a propus să găsească pe cont 
propriu persoana potrivită pentru traducere. A descoperit că 
unul dintre cei mai de seamă coptologi ai lumii trăia chiar acolo, 
în Elveţia: Rodolphe Kasser. Elveţian francofon, Kasser este 
profesor emerit de coptologie la Universitatea din Geneva. In 
cursul anilor '70, el a făcut parte din grupul restrâns de 
cercetători care au supravegheat descoperirile de la Nag 
Hammadi. În perioada respectivă, el a intrat în conflict cu 
secretarul general al proiectului, americanul James Robinson. In 
contextul mai vechii lor dispute personale, traducerea de către 
Kasser a Evangheliei după luda ar fi reprezentat o victorie 
extraordinară. 

Kasser a crescut într-un orășel numit Yverdon-les-Bains, situat 
pe malul lacului Neuchâtel, cu apa limpede ca cristalul. A făcut 
studii de teologie protestantă și și-a început cariera ca pastor în 
Biserica Reformată a Elveţiei, un vlăstar desprins la scurt timp 
după Reformă, care îmbina elemente  calviniste cu 
conservatorismul elveţian de modă veche. Kasser a trecut de la 
haina preoțească la studierea limbilor și a culturii din perioada 
de început a creștinismului. Convingerile lui au fost inspirate de 
o viziune a patimilor lui Hristos, a răstignirii și a învierii lui. 

Iniţial, Kasser a ales să studieze aramaica, /ingua franca 
vorbită pe ţărmul răsăritean al Mediteranei în epoca lui lisus. Se 
crede că lisus și-a ţinut predicile și discuta cu apostolii în 
aramaică, limba populară, vorbită de comunităţile iudaice 
răspândite pe colinele stâncoase și prin sătucurile de pe tot 
cuprinsul Ţării Sfinte. 

Printr-o răsturnare a destinului, care s-a dovedit până la urmă 
benefică, Kasser a aflat că aproximativ doisprezece studenţi sau 
poate mai mulţi i-o luaseră înainte și solicitaseră să facă niște 
cursuri de aramaică, în aceste condiţii numărul celor înscriși 
depășind numărul de locuri disponibil. Cineva l-a sfătuit să 
studieze, în schimb, copta, iar Kasser a fost încântat de această 


șansă. Ştia că limba greacă se vorbea aproape în aceeași 
măsură ca și aramaica, fiind răspândită, în perioada de început 
a creștinismului, practic în întreaga regiune din răsăritul 
Bazinului Mediteraneean. Vorbitori de limbi clasice erau pe toate 
drumurile. Cu timpul, copta a recurs la alfabetul de bază al 
limbii grecești, la nivelul limbii copte operându-se câteva 
modificări, inclusiv adăugarea a șapte litere suplimentare. De 
asemenea, Kasser era la curent cu descoperirea extraordinară a 
unor papirusuri, în apropierea unei așezări până atunci 
necunoscute din Egiptul Superior, numită Nag Hammadi. Parţial 
și datorită implicării sale în acest proiect, el avea să devină unul 
dintre cei mai de seamă experţi în domeniu. 

Pe data de 24 iulie 2001, Frieda și Roberty s-au întâlnit cu 
Kasser la o cafenea din Zurich. Kasser venise singur cu trenul 
până acolo. Avea pe atunci peste șaptezeci de ani și era destul 
de greoi în mișcări din cauza bolii Parkinson de care suferea și 
care făcuse ravagii asupra corpului său, iar din această cauză îi 
tremura mâna dreaptă și era nesigur pe picioare. Când l-a 
văzut, Frieda a fost foarte afectată. Primul ei gând a fost: „Nu va 
reuși să termine lucrările de restaurare.” 

Cu toate acestea, după ce au băut o cafea și au mâncat 
fursecuri, au plecat cu toţii spre locul în care era păstrat 
manuscrisul, iar Kasser l-a examinat pentru prima oară. „În ceea 
ce mă privește, curiozitatea mea a fost mai puternică decât 
prudenţa”, își amintește el. „Trebuia neapărat să văd 
artefactul.” Imediat ce a văzut în ce stare de deteriorare 
ajunsese, și-a dat seama că avea nevoie de un expert în lucrări 
de restaurare. A sunat-o de pe telefonul Friedei pe Florence 
Darbre, restaurator principal la Fundaţia Bodmer, să verifice 
dacă este disponibilă. Ea nu văzuse textele, însă avea un mare 
respect fată de Kasser. 

În ciuda bolii devastatoare, Kasser era renumit pentru imensul 
său devotament față de activitatea desfășurată și pentru 
perseverenţa în muncă. Din punctul de vedere al lui Nussberger 
și Roberty, întâlnirea decursese bine. După ce au aflat mai 
multe informaţii în legătură cu pregătirea sa, cei doi au hotărât 
să-i încredințeze codexul. 

La următoarea întâlnire, care a avut loc două luni mai târziu, 
Darbre și-a făcut și ea intrarea în scenă. Dintr-o necunoscută, ea 
ajunsese unul dintre cei mai mari restauratori de papirusuri 


antice din Europa. Pornind din Nyon, un orășel situat pe malul 
Lacului Geneva, ea și-a efectuat studiile la Universitatea din 
Geneva, apoi la un institut de artă din Berna. Era restauratoare, 
responsabilă cu reconstituirea a numeroase manuscrise pe 
papirus la muzeul prestigioasei Fundaţii Bodmer din orășelul 
Cologny, aflat în apropierea Genevei, unde Kasser era 
consultant principal. 

Purtând discuţia în franceză, Frieda a simţit imediat 
stabilindu-se raportul cu eruditul cercetător și cu mult lăudata 
restauratoare pe care acesta o propusese. Cei doi vizitatori și 
soția lui Kasser, Anna, au fost șocați văzând starea în care se 
afla manuscrisul și, în același timp, fascinaţi de cantitatea de 
informaţii preţioase pe care trebuia să o fi conţinut. 

La cea de-a doua examinare a manuscrisului, Kasser s-a 
convins că era vorba despre o operă antică de o valoare 
considerabilă. „Spre norocul meu, soarta mi-a oferit șansa ca 
acest manuscris să-mi iasă în cale și să o cunosc pe posesoarea 
lui, care era hotărâtă să-l restituie în mod oficial statului 
egiptean... Se impunea ca artefactul să fie mai întâi reconstituit, 
restaurat și, în măsura posibilului, readus la starea sa de 
altădată.” Profesorul elveţian aflat spre amurgul carierei sale a 
avut un sentiment de recunoștință și de imensă plăcere fată de 
șansa „accidentală” care i se oferea și care făcuse să-i parvină 
codexul. 

După întâlnire, Frieda a așezat textele în două containere 
rezistente, de culoare gri, și le-a încredinţat lui Kasser și lui 
Darbre. Frieda a intuit că putea avea încredere în acești oameni 
și nu a simţit nevoia să le ceară o chitanţă. Kasser era exact 
ceea ce părea a fi: un savant elveţian cu o remarcabilă 
reputaţie și un om de onoare. Anna Kasser i-a spus Friedei mai 
târziu: „Ne-ai lăsat manuscrisele fără niciun fel de document, 
chiar și fără asigurare. A fost ceva neașteptat și ai dat dovadă 
de un mare curaj.” 

Kasser și Darbre s-au suit în tren și au plecat spre casă. 
Kasser locuia la două ore de mers cu trenul de Zurich, în timp ce 
Darbre era la încă o oră de mers, spre sud. Aflându-se acum în 
posesia preţioaselor și fragilelor documente, Darbre a ajuns, în 
final, în laboratorul ei, unde le-a pus sub cheie. 

Au urmat trei ani de muncă riguroasă și asiduă, în care 
Darbre și Kasser, lucrând în consens și întâlnindu-se o dată pe 


lună, au urmărit direcţia fibrelor de papirus, cu scopul de a plasa 
la locul lor fragmentele și paginile, astfel încât textul, aflat într-o 
stare îngrozitoare de degradare, să poată fi înţeles, și au 
îmbinat teancuri de texte până atunci indescifrabile. 

„Era... practic imposibil să citeşti anumite pasaje”, a 
comentat Kasser. „Papirusul era atât de fragil și de casant încât 
s-ar fi putut sfărâma la cea mai mică atingere, indiferent cât de 
delicat l-ai fi atins, și s-ar fi putut transforma oricând în praf și 
pulbere... într-un cuvânt, era un caz disperat, cum nu mi-a fost 
dat să văd vreodată.” 

Alţi doi experţi li s-au alăturat în această dificilă strădanie. 
Unul era Martin Krause, șeful, în prezent pensionat, al 
programului de coptologie de la Universitatea din Munster, unde 
îi luase locul Stephen Emmel, o alegere neobișnuită pentru o 
mare universitate germană. Krause fusese coleg cu Kasser în 
subcomisia tehnică pentru studierea descoperirilor de la Nag 
Hammadi. Totuși, Krause a considerat că toate drumurile în și 
din Elveţia erau prea costisitoare și s-a retras din proiect. 

În locul lui, Krause l-a recomandat pe Gregor Wurst, numărul 
doi în domeniul coptologiei la Universitatea din Munster, imediat 
după Emmel. După ce li s-a alăturat în acest proiect, Wurst a 
trecut la aplicarea unor complicate programe de informatică cu 
determinări digitale de imagine, care au contribuit enorm la 
identificarea direcţiei fibrelor. 

În următorii ani, datorită scrupulozităţii echipei, ceea ce părea 
indescifrabil a devenit în mare parte lizibil, oferind o înţelegere 
extraordinară a lumii creștinismului din primele câteva secole 
după Hristos. 


Pe 1 iulie 2004, la Paris, orașul luminilor și al iubirii, a avut loc 
o reuniune la care s-au strâns aproximativ 150 de cercetători, 
toți membri ai Asociaţiei Internaţionale pentru Studii Copte, care 
s-au întâlnit într-un amfiteatru imens de la parterul Institutului 
Catolic, o universitate de pe malul stâng al Senei. Rodolphe 
Kasser a făcut un anunţ care avea să le ofere universitarilor 
ceea ce unul dintre participanţi a numit mai târziu „o știre 
senzaţională”. 

Bătrânul s-a îndreptat cu un mers nesigur spre podium. Nu 


fusese convins că avea să apuce ziua respectivă. În timp ce 
bărbatul în vârstă de șaptezeci și opt de ani urca treptele spre 
scenă, soţia lui, Anna, spera că acesta va reuși să vorbească 
suficient de tare încât să se facă auzit în momentul în care va 
lansa știrea de senzaţie. 

Avea noutăți în legătură cu o descoperire formidabilă. Din 
desertul egiptean fuseseră dezgropate și readuse la viaţă 
documente antice. Documentele rămăseseră ascunse timp de 
aproape două milenii, iar lucrările de restaurare se apropiau de 
final. Printre aceste documente fusese descoperită o nouă 
evanghelie, demult pierduta Evanghelie după luda, condamnată 
virulent și acuzată ca eretică și care dispăruse din istoria scrisă 
în cel de-al doilea secol al erei noastre. 

Fundaţia care sponsoriza opera de restaurare condusă de 
Kasser pregătise o notă informativă, o feuille volante în limba 
franceză, care furniza auditoriului informaţii despre istoria 
textului vechi. Codexul din care făcea parte Evanghelia după 
luda era compus din trei lucrări: Epistola lui Petru către Filip, o 
versiune diferită de cea deja descoperită la Nag Hammadi, în 
anul 1945, Prima Apocalipsă a lui lacov, întru câtva diferită de 
un alt exemplar descoperit tot la Nag Hammadi, și Evanghelia 
după luda, care, după cum era notat în document, este „în 
prezent complet necunoscută”. 

Pe foaia volantă mai era scris că papirusul a fost la origine un 
codex pe papirus, legat între coperte din piele, compus din cel 
puţin treizeci și una de file scrise de mână (șaizeci și două de 
pagini), cu dimensiunile de circa șaisprezece pe douăzeci și 
nouă de centimetri. Textul, scris în dialectul sahidic al limbii 
copte, era presărat cu „elemente lingvistice care fac trimitere la 
Egiptul de Mijloc”. Se presupunea că tratatele erau traduceri 
după texte scrise la origine în limba greacă. Pornind de la grafia 
textelor, se afirma în nota informativă, documentul putea fi 
datat în secolul al IV-lea sau al V-lea (datarea cu carbon 
radioactiv avea să stabilească ulterior că manuscrisul era de 
dată mai veche). 

Proveniența documentului fusese confirmată începând din 
anul 1982. În plus, se spunea în nota informativă, „proveniența 
anterioară a documentului, de la descoperirea sa și până în 
1982, poate fi stabilită într-o mare măsură”. 

Timpul își pusese amprenta asupra papirusurilor, degradându- 


le și înnegrindu-le, iar acestea deveniseră extrem de fragile și 
de casante. După un efort extraordinar de restaurare se puteau 
citi aproximativ două treimi din textul original. Lipseau cel puţin 
o filă întreagă și câteva fragmente de mai mare sau mai mică 
importanţă. 

Codexul era în prezent în curs de a fi restaurat în Elveţia, prin 
strădania celor mai buni specialiști în domeniu, iar publicarea lui 
fusese încredinţată profesorului Kasser. Fundaţia elveţiană care 
susținea proiectul dorea să-și păstreze pentru moment 
anonimatul, se afirma în același document, însă fusese de acord 
„să doneze [codexul] unei instituţii publice corespunzătoare din 
Egipt”. ` 

Bătrânul a citit documentul stând aşezat pe scaun. In ciuda 
bolii sale, venerabilul profesor ţinea să le împărtășească 
confraților săi ceea ce devenise realizarea profesională care-i 
încununa cariera de-o viață. Era un om de spirit, de înaltă ţinută, 
avea simţul umorului și era hotărât să-și ducă treaba la bun 
sfârșit, de vreme ce mintea lui era mai sprintenă ca oricând. 

Asistenţa a păstrat tăcerea, din respect pentru un om care le 
fusese odinioară tuturor președinte și care ţinea probabil în 
acest moment un discurs de adio, chiar dacă unul în care era 
prezentată pentru prima oară o descoperire epocală. Nimeni nu 
știa ce urma să spună. Kasser și-a intitulat scurtul său discurs 
„O nouă apocrifă gnostică la dispoziţia științei”, urmat de 
cuvintele „Peuaggelion Nioudas”, Evanghelia după luda. 

Kasser a vorbit încet, însă vocea sa vibra, încărcată de o 
puternică emoție. „Asemenea recuperări sunt foarte rare”, a 
declarat el în franceză. „Fiindcă nu se-ntâmplă în fiecare zi ca 
un bine-cunoscut document datând din Antichitate, care, după 
cunoștințele noastre, dispăruse fără urmă, să poată scăpa, de o 
soartă fatală. Printr-o fericită coincidenţă, scrierea iese la 
lumină.” 

El a continuat, spunând: „Este o adevărată minune, iar acest 
cuvânt nu este exagerat... Ziua de astăzi poartă un însemn 
norocos, pentru că celebra Evanghelie după luda a fost readusă 
la viață... Este același text care a scandalizat Biserica creștină 
timpurie. Alte copii ale evangheliei au fost condamnate fără milă 
la dispariţie.” 

El a vorbit despre eforturile migăloase în urma cărora, pe 
parcursul a trei ani, fusese recuperat acest document antic, 


aproape complet distrus. El a amintit doar în treacăt numele 
doamnei care se ocupase de procesul de restaurare, Florence 
Darbre, din motive de securitate care interziceau dezvăluirea 
locului secret în care fusese păstrat manuscrisul. Darbre și 
Kasser, din a căror echipă făcea parte și Gregor Wurst, 
reconstituiseră cu migală documentul care ajunsese la ei printr- 
un joc al hazardului. Kasser a vorbit și despre faptul că din 
codex lipseau anumite pagini, care se pierduseră ca urmare a 
lăcomiei omenești, a disperării sau a unei neglijenţe crase. 

Profesorul a descris incredibil de complexa muncă pe care o 
presupune reconstrucţia documentului: cum au fost găsite filele 
sau procurate separat, rupte în două, cu marginea superioară în 
stare întru câtva mai bună decât jumătatea inferioară, dând 
astfel posibilitatea paginării. (De regulă, textele timpurii erau 
numerotate.) „Unele pagini au fost extrem de deteriorate, 
zdrobite”, s-a plâns el. 

A relatat cum textul codexului a fost descoperit treptat. 
„Acest tratat gnostic stârnise deja mânia Sfântului Irineu, care l- 
a înfierat în scrierile sale pe «luda trădătorul»”, a afirmat 
venerabilul profesor. „Ereticii i-au atribuit lui luda calitatea de a 
fi «unicul discipol care deţinea cunoașterea adevărului», fapt 
care i-a permis să ducă la îndeplinire «misterul trădării», cu 
toate presupusele sale consecinţe benefice. Ereticii erau trufași 
și creduli, a spus Irineu. Ei au «realizat... un manuscris, rodul 
scornelilor lor, pe care l-au intitulat Evanghelia după luda».” 

În continuare, Kasser a trecut la o analiză a titlului, el însuși 
considerat eretic în epoca în care a fost compus documentul, 
adică în primele secole ale creștinismului. „Chiar dacă este 
vorba despre un titlu controversat în epocă, gnosticii ne-au 
obișnuit deja cu asemenea paradoxuri. Ei au încercat să readucă 
într-o lumină favorabilă personalităţi considerate de Biserică, în 
textele sale canonice, drept «mediocre».” 

În încercarea de a anula verdictul pronunţat de cei 
doisprezece ucenici ai Bisericii primare, în legătură cu 
«trădătorul» prin excelenţă, bărbatul care a fost lacom și ipocrit, 
cel care și-a vândut învățătorul mult iubit cu un sărut (ce 
cumplit stigmat!), autorul acestei scrieri ofensatoare atrăgea 
atenţia asupra sistemului său de gândire. Acesta este motivul 
nerăbdării cercetătorilor de ieri și de azi. Mai precis, în pofida 
anatemei aruncate de conducătorii Bisericii, care au înfierat și 


continuă încă să incrimineze evanghelia pentru vina de a fi 
intrat în contact cu ips/ssima verba propriile cuvinte ale lui 
pseudo-luda însuși. 

Perseverenţa lor va fi curând răsplătită”, a spus Kasser în 
concluzie. „În orice caz, acest manuscris mutilat a avut parte de 
un tratament înfiorător din cauza vicisitudinilor recente. lar 
acest manuscris preţios va fi publicat.” 


Printre cei aflaţi în publicul universitarilor se numărau 
coptologi, papirologi, clasiciști, câteva călugărițe, cel puţin șase 
preoţi copţi, înveșmântaţi în anteriul lung specific și cu 
acoperământul tighelit purtat pe cap, un număr destul de mare 
de egipteni, un israelian și câţiva arabiști. 

Fără ca venerabilul profesor să știe, în public se mai aflau 
câteva persoane care făcuseră cunoștință, pasager, cu 
documentul, deși niciuna dintre ele nu avusese timpul, 
drepturile sau autoritatea de a-l studia. Unii dintre ei nu 
făcuseră încă legătura dintre documentul despre care li se 
vorbea acum și cel pe care-l văzuseră în treacăt cu mulţi ani în 
urmă. 

Trecuseră douăzeci și unu de ani de când, în 1983, Stephen 
Emmel văzuse pentru prima oară manuscrisul într-o cameră 
sordidă de hotel la Geneva, adică atunci când codexul își făcuse 
pentru prima oară apariţia, în chip misterios, pe pieţele de 
antichităţi din lumea occidentală. În public mai era prezent și 
Bentley Layton, consultantul doctor în filologie al lui Emmel, 
primul căruia i se lăsase timpul cuvenit și i se puseseră la 
dispoziţie resursele necesare pentru a face o identificare exactă 
a evangheliei. O văzuse în anul 2000, când instituţia la care 
lucra, Universitatea Yale, fusese în posesia valoroaselor texte 
antice timp de aproape o jumătate de an. Refuzul formulat de 
Yale de a achiziţiona manuscrisul, din cauza unor întrebări 
rămase fără răspuns în legătură cu trecutul său, a fost 
echivalent cu cedarea dreptului pentru prima traducere lui 
Kasser. 

Marvin Meyer se afla și el în public. Șef al Catedrei de studii 
nou-testamentare de la Colegiul Chapman din California, acesta 
era un specialist de marcă în domeniul gnosticismului și scrisese 


câteva cărţi despre creștinismul timpuriu, extrem de bine 
primite. 

Mai era prezent și fostul mentor al lui Meyer, unul dintre rivalii 
de cursă lungă ai lui Kasser, James M. Robinson. Chiar și după 
aproape treizeci de ani, cei doi, care aveau aproximativ aceeași 
vârstă, adică peste șaptezeci de ani sau aproape optzeci, 
păstrau aceeași distantă. 

Clasicistul de la Universitatea Columbia, Roger Bagnall, care 
făcea și el parte în acel moment din Comitetul director al 
Asociaţiei Internaţionale pentru Studii Copte, participa din 
întâmplare la o altă sesiune a conferinţei și nu și-a dat seama că 
subiectul în discuţie era enigmaticul text pe care avusese și el 
ocazia să-l examineze în trecere în anul 1984. 

Așezată discret în spatele sălii, trecând neobservată printre 
cei mai străluciți savanţi ai lumii în diverse domenii înrudite, se 
afla Frieda Tehacos Nussberger. Ea transferase Fundaţiei 
Maecenas titlul de proprietate asupra Evangheliei după luda. 
Adusese cu ea un reportofon și înregistra comunicarea. 

Frieda urmărea cu atenţie alocuţiunea, încercând să-și dea 
seama ce reacţii avea să stârnească în rândul acestui select 
auditoriu. Era prima prezentare în public a textului antic, deși 
echipa stabilise să nu furnizeze decât puţine detalii referitoare 
la conținutul lui. Puţini erau cei care știau de existența 
Evangheliei după luda, iar cei câţiva care Știau într-adevăr câte 
ceva despre ea gândeau cu teamă că probabil era pentru 
totdeauna pierdută pentru știință. Nimeni nu și-ar fi închipuit 
vreodată că acest text antic necunoscut avea să iasă din nou la 
lumină în Elveţia. 


Kasser a făcut apoi câteva consideraţii referitoare la sensul 
cuvintelor „destin” și „soartă”, noţiuni care, a subliniat el, aveau 
același înţeles în lumea creștină de la început, sub influenţa 
filosofiei grecești. „Anticii, care știau precis la ce se refereau, 
spuneau în mod curent că destinul - Moira, în greacă - este 
«tesut» fibră cu fibră. Același lucru este valabil și în cazul 
destinului omului, unde drumurile se intersectează în mod 
surprinzător, construindu-se fibră cu fibră. Într-un fel complet 
neașteptat, din care lipsește orice plan, destinele umane se 


intersectează. Exact acest lucru s-a întâmplat în Elveţia, în urmă 
cu câţiva ani.” 

El a oferit în continuare câteva indicii referitoare la conţinutul 
codexului, în ce fel se putea afirma că „era pe o poziţie 
antagonică faţă de prezentarea canonică a personajelor biblice, 
altfel spus, cum contrazicea povestirile despre luda și lisus 
incluse în cele patru Evanghelii care au devenit temelia Noului 
Testament al creștinilor. luda, personajul lacom, un hoţ, ba 
chiar... un ticălos infam, care împinge lucrurile până într-acolo 
încât își vinde cel mai bun prieten dușmanilor lui cei mai 
înverșunaţi, cu un sărut ipocrit și păcătos... Desigur, vom 
încerca să nu tragem concluzii pripite după ce vom fi citit 
despre asta, însă ne putem aștepta să găsim în Evlud 
[Evanghelia după luda] opusul lui luda nou-testamentar: [lată] 
un prieten secret al lui lisus, acuzat de ucenicii lui. 

Paradoxal, toate aceste lucruri sunt posibile, în ciuda 
limpezimii faptelor: aparenta «trădare», preţul ștergerii 
păcatelor, cu toate urmările dramatice... 

Este aceasta într-adevăr o nelegiuire, potrivit percepţiei 
gnostice? 

Sfântul Irineu însuși confirmă faptul că gnosticii care au scris 
evanghelia descriu fapta, una abjectă, care ne privește pe toţi, 
ca pe un act misterios de trădare. Cu toate acestea, în context 
religios, «misterul» este o noţiune centrală în toate cultele, 
misterul se reiterează, fiind fundamental pozitiv... 

Cum am putea, odată ajunși în acest punct, să nu menţionăm 
câteva aspecte tulburătoare, cărora până și Noul Testament li se 
opune? Am putea contesta interpretarea tradiţională (și chiar 
asta au făcut, chiar dacă foarte puţini autori): în mod special, 
ambiguitatea ce caracterizează cuvintele pe care i le adresează 
lisus lui luda la Cina cea de Taină - «Ceea ce faci, fă mai 
curând.». Ele ne-ar putea face să credem că, în acel moment, 
lisus îi poruncea lui luda să-și asume răspunderea de a duce la 
îndeplinire o misiune specială, care este, în același timp, subtilă, 
surprinzătoare și paradoxală. 

Se recomandă prudenţă la începutul acestei tentative de 
abordare. Cercetarea... nu se află încă într-o fază atât de 
avansată încât să putem desena noul portret exact al 
«trădătorului» de care ne ocupăm acum. In afara elementelor 
pe care se sprijină titlul precizat la sfârșit, care este, în sine, 


explicativ, diverse alte indicii cunoscute dinainte, deși culese în 
ultimul timp mult mai eficient, ar putea sugera că drumul de 
urmat s-ar cuveni să fie cel al logicii.” 


Discursul lui Kasser conţinea implicaţii de o importantă 
covârșitoare; totuși, erudiţii prezenţi nu au scos niciun cuvânt. 
Informaţiile furnizate nu fuseseră destul de consistente, 
deoarece, în discuţiile anterioare purtate cu Frieda, profesorul și 
sponsorii săi hotărâseră să le aleagă cu grijă pe cele care 
puteau fi făcute publice. 

O singură persoană a pus o întrebare: Jim Robinson. Un 
aspect neștiut de Kasser este că Robinson căutase timp de 
douăzeci de ani textele antice pe care le deţinea în prezent 
Kasser. lar Robinson aflase acum că toate căutările sale se 
soldaseră cu un eșec. Potrivit spuselor celor care l-au urmărit cu 
atenţie, avea un aer descurajat, ușor furios, poate chiar ofensat. 
Robinson l-a provocat pe profesorul elveţian, întrebându-l dacă 
știa că Emmel văzuse aceleași documente în urmă cu douăzeci 
de ani și că fuseseră făcute unele fotografii. 

Provocarea aruncată de Robinson era o încercare clasică de a- 
| umili. „A fost jenant”, a comentat mai târziu unul dintre colegii 
apropiaţi ai lui Robinson. „Jim și-a pierdut orice demnitate. 
Gestul lui a fost total neprofesional.” 

Kasser a fost însă tulburat. Venerabilul profesor elveţian nu 
știuse că acest nou-descoperit manuscris fusese implicat într-o 
dispută legată de drepturile de proprietate asupra sa. 

Insă Robinson nu s-a lăsat și a continuat atacurile sale la 
adresa pierderii Evangheliei după luda în favoarea savanților 
europeni. Pe data de 20 noiembrie 2005, el a avut o nouă ieșire 
în public, într-o sală ticsită, unde participa la un simpozion 
desfășurat în Philadelphia, cu prilejul întâlnirii anuale a Societăţii 
de Literatură Biblică. Tema simpozionului era „Cum a schimbat 
Nag Hammadi percepţia despre creștinismul timpuriu”. Erau 
patru vorbitori: Robinson, Harry Attridge, decanul de la Yale 
Divinity School, John Turner și Marvin Meyer. Robinson și Meyer 
tocmai încheiaseră publicarea, în calitate de coeditori, a 
versiunii revizuite și actualizate a colecţiei de la Nag Hammadi. 

Robinson și-a reiterat poziţia, spunând că nimic nu trebuia 


ţinut „secret” sau monopolizat de către cercetători pe cont 
propriu, că era hotărât să se lupte pentru interzicerea oricărei 
publicări „particulare”, în favoarea edițiilor facsimil, în care 
trebuia publicat textul integral, în limba de origine, și după care 
un specialist putea efectua traducerea sau publica orice parte 
dorea. Acest aspect era menit să-i împiedice pe profesori, 
indiferent cine ar fi fost ei, să deţină monopolul asupra 
drepturilor de publicare. Robinson nu este de formaţie coptolog, 
ci teolog. De vreme ce el nu avea calificarea de traducător 
specializat din coptă, îi venea ușor să susţină cauza chestiunilor 
legate de traducere și publicare de pe poziția egalităţii în 
drepturi pentru toți. 

Intr-o discuţie particulară, Meyer, care colabora cu profesorii 
Kasser și Wurst la traducerea în limba engleză a evangheliei, a 
încercat să-l asigure pe Robinson că nu era vorba despre nicio 
conspirație, despre nicio „încercare a europenilor de a deţine 
monopolul”, ci despre un proces de publicare, în urma căruia 
Evanghelia după luda avea curând să iasă la lumină. 


Capitolul paisprezece 
Pericolul deconspirării 


lisus le-a spus ucenicilor lui: „Fie ca oricare dintre voi, care e 
îndeajuns de puternic) printre oameni, să scoată la iveală omul 
desăvârșit și să stea în fața chipului meu.” Cu toții au zis: 
„Avem puterea.” Dar duhurile lor n-au cutezat să stea în faţa 

lui, ci numai al lui luda Iscarioteanul. 
Evanghelia după luda 


Deși documentele pe papirus reveniseră în Elveţia, 
personajele pe care le-au lăsat în urmă nu au ieșit complet din 
scenă. In mod deosebit, bloggerul olandez Michel van Rijn - un 
pisălog nerăbdător să facă dezvăluiri pe portalul lui în legătură 
cu orice posibil scandal și orice neregulă din lumea comerțului 
cu antichităţi - fusese foarte ocupat în anii ce au urmat 
momentului în care Bruce Ferrini a renunţat la codex și i l-a 
restituit Friedei Tehacos Nussberger. 

De pe pagina sa web, din toate încercările sale permanente 


de a transmite propriile cunoștințe pe care le procurase „din 
interior”, transpărea personalitatea supărător de egocentrică și 
de bârfitoare a lui Van Rijn. Postura sa de „știe-tot” era însoţită 
de atacuri răutăcioase la adresa unor personalităţi - pe unii 
dintre ei nu-i întâlnise niciodată, iar cu alții avusese ceva 
personal de împărţit. li plăcea să-și spună „lunetistul cu 
cerneală”, iar la cititori se referea adeseori numindu-i „drăguţă” 
și, de regulă, punea la bătaie tot ce știa despre un anumit 
incident, adeseori pretinzând că este în posesia unor informaţii 
extraordinare care urmau să fie dezvăluite săptămâna viitoare, 
luna viitoare sau la un moment dat. Își însușise postura de 
cruciat lansat în lupta pentru apărarea moralității - pentru a-i 
prezenta public pe cei din profesiunea din care el făcuse și făcea 
parte în continuare -, numai că acuzaţiile sale intenţionat 
provocatoare și de multe ori imprudente i-au atras dușmănia 
unor personaje puternice. 

În cursul anului 2002, Van Rijn i-a câștigat încrederea lui 
Ferrini. El și-a expus cu lux de amănunte sentimentele într-un 
articol intitulat „La bête humaine”, publicat pe pagina sa. În 
articol, Van Rijn amintește cum l-a cunoscut pe Ferrini în anul 
2002, la reședința acestuia de la Pietrasanta, din Italia. 


Ferrini își pierduse de puţin timp unicul fiu și, aflând din 
sursele mele din domeniu că cel mai important client al lui 
Ferrini, colecţionarul de obiecte de artă și miliardar american, îi 
fusese furat de unii dintre confrații lui „loiali”, m-am hotărât să 
ridic mănușa pentru un bărbat care, la vremea respectivă, era 
clar un om distrus. 


Van Rijn scria că se împrietenise cu Ferrini. „Ferrini era o 
companie plăcută, un pasionat de operă și de literatură și părea 
tot atât de cinstit pe cât te poţi aștepta să fie astăzi un 
comerciant important de artă.” 

Asumându-și cauza lui Ferrini, Van Rijn a plecat în Ohio și a 
sfârșit prin a se muta în casa lui Ferrini din Akron, unde a 
petrecut patru luni. El a scris despre suferinţa lui Ferrini care-și 
plângea fiul, a povestit cum refuza el să urce în dormitorul de la 
etaj, pentru că acolo îl găsise mort pe Matthew, și cum acest 
comerciant de artă din Ohio nu reușea să adoarmă, alteori 
rugându-se chiar să nu se mai trezească niciodată. De 


asemenea, într-o discuţie particulară, el a pretins că 
descoperise locul în care se afla seiful secret al lui Ferrini și că a 
reușit să extragă informaţii importante despre Ferrini chiar de 
pe site-ul de prezentare al acestuia și de la angajaţii lui. 

Următoarea ţintă a lui Van Rijn a fost miliardarul și 
colecționarul de artă James Ferrell, fostul susținător financiar al 
lui Ferrini. Van Rijn a lansat pe pagina sa web seria atacurilor 
îndreptate împotriva lui Ferrell. Acuzaţiile formulate împotriva 
acestuia nu se refereau în mod particular la Evanghelia după 
luda sau la manuscrisele cu anluminuri, ci, mai degrabă, la 
monede importate din Turcia, dar și la alte piese din materiale 
rezistente. Van Rijn s-a lansat în acuzaţii dezlănţuite, chiar dacă 
ele nu se întemeiau pe dovezi, însă Ferrell era susţinut de 
suficientă muniţie și resurse financiare încât să riposteze 
împotriva lui Ferrini și a lui Van Rijn, lucru pe care a și hotărât 
să-l facă. Bloggerul a devenit parte integrantă în procesele 
intentate în justiție și în schimbul reciproc de reclamaţii dintre 
Bruce Ferrini și James Ferrell, iar numele lui Van Rijn era trecut 
în contrapetiţiile pe care le-a depus Ferrini pe data de 12 
decembrie 2002, la tribunalul din Ohio. În plângerea depusă de 
Ferrell se amintea: „Ferrini și Van Rijn au publicat materiale 
calomnioase îndreptate împotriva reputației personale și de om 
de afaceri, precum și a practicilor lui Ferrell, lezându-l, cu scopul 
exclusiv de a extorca bani de la acesta.” Ferrell afirma în 
continuare: „Ferrini și Van Rijn i-au cerut lui Ferrell să le achite 
6.000.000 de dolari... în schimbul încetării publicării și difuzării 
acestor materiale calomnioase.” Ferrell mai mărturisea: „Prin 
cererea lor de plată, ca o condiţie de a înceta orice alte 
activităţi, Ferrini și Van Rijn au comis, au avut tentativa de a 
comite și continuă să comită infracţiunea amintită, care include, 
fără a se limita la aceasta, extorcarea de bani.” Ferrini a negat 
aceste acuzaţii prin documente depuse în instanţă. 

Consecința acestui schimb de acuzaţii și contraacuzaţii a fost 
că cei trei - Ferrell, Ferrini și Van Rijn - au ajuns la o înţelegere 
mediată în instanţă, încheiată pe 8 martie 2003, prin care Van 
Rijn se angaja să scoată numele lui Ferrell de pe pagina sa web. 
Mai mult decât atât, Van Rijn se obliga ca, în următorii douăzeci 
de ani, să nu mai facă referire, sub nicio formă, la Ferrell, pe 
nicio pagină web, fie ea „creată sau administrată” de el, și se 
mai obliga să nu se angajeze „în nicio formă de comunicare (în 


scris sau verbal)” care avea legătură cu Ferrell. 

Prin semnarea acestui acord, Van Rijn și-a asumat obligaţia 
legală de a păstra tăcerea, angajament care urma să fie pus în 
vigoare prin hotărâre judecătorească. Cu toate acestea, el a 
considerat această înţelegere o victorie, scriind că primise suma 
de 180.000 de dolari pentru „cheltuieli” provocate de procesul 
respectiv. Cum această înțelegere de rezolvare a litigiului era 
cuprinsă într-un dosar sigilat, detaliile și aspectele particulare 
ale acordului nu pot fi consultate de public și, prin urmare, nu 
pot fi verificate. După aceea, Van Rijn a revenit din Statele Unite 
în Anglia. 

Cu timpul însă, lui Van Rijn i-a venit tot mai greu să respecte 
condiţiile înţelegerii legale. După ce pagina sa web a fost 
închisă, el a căutat alte căi pentru a-și exprima opiniile. Se pare 
că nu s-a putut abţine, și-a transferat pagina web în Olanda și a 
continuat să publice articole, ţinându-i la curent pe ziariști ori de 
câte ori considera că era oportun. O mare parte a acestor 
informaţii se referea la activităţile lui James Ferrell, căruia îi 
aducea critici incisive, recurgând frecvent la un limbaj care, în 
mod obișnuit, nu ar apărea în nicio publicaţie importantă fiind 
adeseori indecent și ameninţător. Spre exemplu, conform 
documentelor depuse în instanţă, Van Rijn i-a scris un „Ultim 
cuvânt” lui Ferrell, astfel: „Dragă Jimbo, ai început să mă 
interesezi... bine ai venit pe pagina mea web, voi fi cel mai 
rău... coșmar al tău. O să te distrug...” 

Ferrell și avocaţii săi au rămas în alertă, atenţi și gata să ia 
măsuri drastice la orice încălcare a acordului convenit, iar într- 
un târziu Ferrell a obţinut hotărârea judecătorească de 
executare silită și de îngrădire a acţiunilor lui Van Rijn. 

In mesajele transmise tribunalului din Ohio, Van Rijn a 
susținut că pagina web olandeză nu era inclusă pe lista celor 
care intrau sub interdicţie. El și-a apărat drepturile, afirmând că 
putea continua publicarea articolelor, deoarece această nouă 
cale nu era o pagină oficială web, iar paginile web specificate nu 
aveau o conexiune directă cu niciun motor de căutare de pe 
internet. Van Rijn a invocat primul amendament, susținând că îi 
fusese încălcat dreptul privind libertatea de exprimare. 

Judecătorul George J. Limbert, de la Tribunalul Federal din 
districtul de nord al statului Ohio, nu a fost de acord. Ela emis 
sentinţa în virtutea căreia ordinul de reducere la tăcere impus 


lui Van Rijn era valabil, deoarece „hotărârea de interdicție de 
sine stătătoare nu este o interdicţie privind libera exprimare, 
pentru că nu este implicată în caz nicio acţiune 
guvernamentală. Presupusa interdicţie își are originea într-un 
acord clar și fără echivoc între două părţi private, din care 
lipsește orice implicare a statului”. Intr-o decizie judecătorească 
emisă pe data de 29 octombrie 2004, Tribunalul Federal l-a 
acuzat pe Van Rijn de sfidare a Curţii, l-a avertizat că are o 
„atitudine dispreţuitoare și sfidătoare” și l-a atenţionat că este 
pasibil de închisoare. „Tribunalul îi atrage încă o dată atenţia 
domnului Van Rijn că dispune de sancţiuni și mai severe, pe 
care le va aplica dacă acesta va continua să sfideze justiția.” 

Pe 3 noiembrie 2004, tribunalul l-a obligat pe Van Rijn la plata 
unei despăgubiri în valoare de 1 dolar pentru fiecare încălcare a 
deciziei judecătorești, ajungându-se la o sumă totală de 10.590 
de dolari, pentru 10.590 de acte de sfidare, la care se adăuga o 
amendă de 10.000 de dolari. Deja întors în Anglia, van Rijn a 
ignorat hotărârea judecătorească și ordinul judecătoresc de a 
plăti amenda. 

El a fost redus la tăcere în mod oficial, cel puţin în Statele 
Unite. 

Totuși, măsurile punitive împotriva lui Van Rijn i-au provocat 
acestuia grave probleme financiare. Curând, el avea să se 
plângă că îi lipsiseră fondurile necesare pentru a-și creste copiii 
cum se cuvine și a-i trimite la școala de limbă engleză la care 
erau înscriși. Cu toate acestea, a declarat că va continua lupta și 
că refuză să se lase intimidat de un ordin judecătoresc sau de 
griji financiare. Prin intermediul fiţuicii lui de scandal, el s-a 
autointitulat cruciat în slujba cauzei dreptăţii și a adevărului. 
Incolţit de nevoi financiare, avea urgentă nevoie de o cale dea 
face bani, de aceea s-a agăţat curând de paiul fragil pe care-l 
reprezenta Evanghelia după luda, cu intenţia de a da lovitura 
prin ea. 


În ciuda prudenţei pe care a manifestat-o Kasser atunci când 
a făcut anunţul despre existenţa evangheliei, în iulie 2004, 
fragmentele rămase de pe urma implicării lui Ferrini amenințau 
să aducă în atenţia publicului Evanghelia după luda înainte ca 


Rodolphe Kasser să poată finaliza complexele lucrări de 
restaurare - exista posibilul risc de a expune conținutul 
evangheliei la interpretări eronate sau la speculaţii inexacte. 
Faptul că apăruse o scurgere de informaţii înainte ca Rodolphe 
Kasser să fi încheiat traducerea ar fi putut compromite ani 
întregi de strădanii și de cercetări. 

Michel van Rijn a dat încă o lovitură pe data de 5 decembrie 
2004. În timp ce, în laboratorul lui Florence Darbre, se desfășura 
procesul de autentificare a importantelor documente antice, 
Mario Roberty a fost sunat pe telefonul său mobil. La celălalt 
capăt al firului era Van Rijn. 

El susţinea că deţine informaţii extraordinare despre 
Evanghelia după luda. Roberty nu a respins discuţia din start. El 
și Frieda îl considerau, în mod sincer, pe Van Rijn un 
„descreierat”, deși știau că are de multe ori acces la informaţii 
de calitate. În acest caz, informaţiile pe care pretindea că le 
deţine puteau compromite impactul muncii asidue pe care o 
depuseseră cu toţii în vederea restaurării textelor antice. 

Apelul venea la finalul unei luni stranii, care începuse atunci 
când Bill Veres, fostul asociat al lui Bruce Ferrini, fusese abordat 
de câteva persoane care susțineau că lucraseră la un moment 
dat pentru Ferrini. Aceștia afirmau că deţin documente și 
fotografii după arhivele și tranzacţiile secrete încheiate de 
Ferrini și au lăsat să se înțeleagă că intraseră pe hard diskul lui 
Ferrini. Ei pretindeau că investiseră 90.000 de dolari în 
colaborarea cu acest comerciant și că acesta nu le restituise nici 
suma de 50.000 de dolari pentru o treabă pe care o făcuseră 
pentru el. l-au arătat lui Veres o parte dintre informaţiile de care 
dispuneau, iar părerea acestuia a fost că sunt autentice. 
Persoanele respective doreau să fie puse în legătură cu Roberty 
și cu Frieda, pentru a ajunge la o înţelegere cu aceștia. 

Din dovezile care i-au fost prezentate, Veres a fost convins că 
Ferrini „masacrase” - potrivit exprimării lui Veres - mai multe 
texte aflate în posesia sa, încercând să scoată beneficii 
personale din vânzarea separată a unor pagini și fragmente. În 
timp ce Veres studia materialele aflate în posesia străinilor, a 
văzut și câteva contracte și alte acte, care, în opinia sa, erau în 
mod indubitabil autentice. 

Aspect încă și mai alarmant, misterioșii vizitatori deţineau 
imagini pe care susțineau că le luaseră de pe hard diskul lui 


Ferrini - fotografii ale Evangheliei după luda. Charles Hedrick, 
profesor de coptologie la Universitatea Missouri, se pare că 
primise deja niște copii ale acestor fotografii și efectuase o 
traducere pe care intenţiona s-o publice. Potrivit informaţiilor 
lor, Ferrini îi expediase lui Hedrick între șaizeci și nouăzeci de 
imagini ale Evangheliei după luda. Gestul său reprezenta o 
încălcare gravă a acordului de încheiere a litigiului dintre Ferrini 
și Frieda. 

Conform acestui acord încheiat, Ferrini își asumase obligaţia 
de a-i restitui Friedei nu numai codexul și diversele sale 
fragmente, ci și toate documentele pertinente, inclusiv 
fotografiile și reproducerile electronice după materialele aflate 
în posesia lui. Nussberger și Roberty au cântărit posibilele 
daune pe care le putea aduce acest aspect proiectului 
Evanghelia după luda și au ajuns la concluzia că riscul era 
enorm. 

Primul pas a fost să ia legătura la Universitatea de Stat 
Southwest din Missouri, cu Hedrick, profesorul care primise 
fotografii ale Evangheliei după luda. Prin intermediul firmei lor 
de avocatură din Cleveland, aceeași care-l reprezenta și pe 
Ferrell, un avocat venind din partea Friedei și a lui Roberty a 
avut o primă discuţie explicativă cu profesorul din Missouri. 
Hedrick a afirmat atunci că intenţiona să publice o traducere 
brută a materialelor de care dispunea. El considera că intrase 
legal în posesia fotografiilor. Conform corespondenţei purtate 
între firma de avocatură și Hedrick, acesta din urmă a refuzat 
iniţial să confirme ce materiale avea. 

A urmat un schimb de corespondentă prin postă și e-mail 
între profesorul Kasser și Hedrick. Fundaţia Maecenas și Kasser 
doreau să știe exact ce documente deţinea Hedrick, în special 
privind paginile și fragmentele lipsă, care puteau completa 
textul pe care-l restaurau și traduceau Kasser, Darbre și 
profesorul Gregor Wurst din Germania. Hedrick s-a dovedit a fi 
un coleg plin de solicitudine și a promis că va colabora. El a mai 
spus că nu-l cunoscuse personal pe Ferrini și că nu avea o 
relație de afaceri cu acesta, dar a fost de acord să-i pună la 
dispoziţie lui Kasser copii ale fotografiilor pe care le deţinea, 
deși cheltuielile trebuiau suportate de Fundaţia Maecenas. 

Finalizarea acestor discuţii și negocieri a luat timp, deși 
profesorii au făcut un schimb transparent de informaţii, iar criza 


a fost evitată. 


Celelalte ițe ale afacerii, care au ieșit la lumină ca urmare a 
amestecului lui Ferrini, nu au fost la fel de ușor de descâlcit. 

În urma unui drum întreprins la Londra cu scopul de a analiza 
și alte fragmente pe care Ferrini era acuzat de a le fi reținut, s-a 
constatat că documentele oferite spre vânzare erau într-adevăr 
autentice. Mario Roberty nu-l simpatiza pe Bill Veres și nici nu 
avea încredere în el, de aceea nu-i făcea plăcere să-l folosească 
ca intermediar în relația sa cu niște persoane care-l 
contactaseră iniţial pe Veres, persoane pe care Roberty nu le 
cunoștea și pe care nici nu avea cum să le depisteze. 

În toiul acestor proceduri delicate, pe 5 decembrie, Michel van 
Rijn l-a sunat pe Roberty. Potrivit afirmației lui Roberty, Van Rijn 
i-ar fi spus că deţine documente și informaţii relevante despre 
Ferrini. Pe 10 decembrie, Roberty și Frieda au plecat spre 
Londra, pentru a avea o întâlnire cu Van Rijn. Ei au relatat că 
Van Rijn le-a spus că trăsese multe sfori în încercarea sa de a 
scoate bani de pe urma informaţiilor obținute din fișierele 
particulare ale lui Ferrini. El a mai adăugat că este hotărât să 
dea publicităţii tot ce avea. Amenințarea lui era perfect 
credibilă. lar prin acest gest avea de gând să încerce să 
compromită proiectul luda. El s-a lăudat pe pagina web că, după 
părerea lui, Frieda n-ar mai fi fost acum dispusă să doneze 
Egiptului evanghelia, dacă n-ar fi făcut el, de la început, 
dezvăluiri în legătură cu proiectul. A mai declarat că, dacă el ar 
fi fost implicat în toată afacerea, atunci Frieda n-ar fi profitat 
niciodată de pe urma ei. 

Roberty și Frieda s-au întâlnit cu Van Rijn în apartamentul 
acestuia, iar, în timp ce se aflau acolo, a telefonat Bill Veres. 
Veres și Van Rijn au discutat despre o afacere legată de un 
obiect, iar din conversaţie Roberty s-a convins cumva că Van 
Rijn și Veres uneltiseră împreună. 

Veres a declarat ulterior că „Van Rijn este diabolic. El a 
încercat să-l convingă pe Mario că eram în aceeași tabără”. 
Totuși, Veres a insistat, spunând: „Interesul meu era să o ajut 
pe Frieda să-și recupereze obiectele.” 

Veres ținea legătura telefonic cu Frieda. „Veres îmi telefona 


din oră-n oră, atât era de surescitat, de încântat”, a spus ea. 

Analizând situaţia, Veres recunoaște că și-a depășit poziţia, 
încercând să preia rolul intermediarului. Și a sfârșit prin a nu 
inspira încredere niciuneia dintre părţi. El a făcut presupunerea: 
„Admit că totul putea fi pus la cale de Van Rijn.” 

În orice caz, Roberty voia să-l vadă pe Veres ieșit din 
negocieri, iar din acel moment Veres nu a mai fost consultat. 

Astfel, Frieda și Roberty au rămas singuri să încheie 
tranzacţia cu Van Rijn. Roberty voia să capete răspuns la o 
întrebare: ce știa Michel van Rijn? Olandezul pretindea că 
deţinea același set de fotografii ale Evangheliei după luda ca și 
Hedrick, însă Roberty nu putea să știe câte deținea în realitate. 

S-a convenit în final ca Van Rijn să-i furnizeze lui Roberty 
informaţiile și materialele pe care le deţinea. El a spus că se va 
ocupa personal de livrare. În schimbul serviciilor sale, Van Rijn 
urma să primească un comision de 71.000 de euro. Van Rijn a 
promis să vină la Basel imediat după Anul Nou. După o serie 
nesfârșită de schimburi telefonice între Van Rijn și Roberty, 
Michel van Rijn și-a planificat, în fine, călătoria cu avionul la 
Basel pentru 19 ianuarie 2005. Mario Roberty l-a așteptat, însă 
olandezul nu a apărut. 

Roberty îl considera pe Van Rijn un tip nedemn de încredere 
și excentric, astfel încât nu a fost complet surprins că acesta nu 
a venit. Totuși, motivul absenței sale a devenit evident abia 
seara târziu, când Roberty a primit un telefon de la fiul lui Van 
Rijn, care era îngrijorat, pentru că nu mai știa nimic despre tatăl 
său. L-a întrebat pe Roberty dacă știa unde era Van Rijn. 

Roberty a dat câteva telefoane și a aflat că Van Rijn fusese 
arestat de poliţia elveţiană pe aeroportul din Basel, din ordinul 
Procuraturii din Geneva. Era reţinut într-o închisoare din Basel, 
așteptând să fie transferat în custodia orașului Geneva, unde 
urmau să fie formulate acuzaţiile la adresa sa. S-a aflat că 
familia unor comercianţi de artă atacați pe pagina web a lui Van 
Rijn a depus plângere pe cont propriu împotriva lui. Aceștia se 
considerau oameni de afaceri respectabili și nu le-a convenit să 
fie acuzaţi că fac afaceri necurate. Fiind atacați sporadic de Van 
Rijn în cursul ultimilor ani, ei depuseseră plângeri împotriva lui, 
iar politia elveţiană a reacționat imediat ce Van Rijn a intrat în 
țară. 

Câteva zile mai târziu, Roberty s-a grăbit să plece la Geneva, 


pentru a depune mărturie în fața magistratului care se ocupa de 
anchetă. El a relatat cu sinceritate că Van Rijn lucra pentru el în 
virtutea unui contract încheiat și că urma să-i aducă niște 
materiale, atunci când a fost arestat. După mai mult de-o 
săptămână petrecută în închisoare, Van Rijn a fost eliberat. Mai 
târziu, el avea să-l acuze pe Roberty de trădare. Veres a făcut 
atunci următorul comentariu: „Van Rijn este convins că Mario li 
s-a alăturat comercianților de artă, cu scopul de a pune mâna 
pe el.” 

Nu era adevărat, numai că povestea celei mai cunoscute 
trădări din toate timpurile a fost presărată cu nenumărate alte 
acte de trădare. 

Între timp, pe 21 ianuarie 2005, justiţia americană i-a intentat 
un nou proces lui Van Rijn, obligându-l să achite, în aceeași 
bază, 157.377,98 de dolari. 

Peste câteva săptămâni, Van Rijn s-a hotărât să dea 
publicităţii o mare parte dintre informaţiile pe care le deţinea pe 
tema Evangheliei după luda, inclusiv fotografii și traducerea lui 
Charles Hedrick, cu mesajul scris cu majuscule „MULŢUMESC, 
CHARLIE!” postat pe pagina sa web. 

Într-un interviu acordat în anul 2006, Hedrick a spus că i-a 
furnizat anumite traduceri lui Van Rijn, dar nu i-a dat niciodată 
permisiunea să le publice. „A fost o greșeală prostească”, a mai 
adăugat Hedrick. 

Din fericire pentru Frieda Tehacos Nussberger și pentru toţi 
cei implicaţi în proiectul luda, documentul publicat era 
incomprehensibil, abunda în aluzii copte obscure la diverse 
niveluri ale paradisului în accepţiune gnostică, la Allogenes și la 
oameni de o altă rasă. Documentul nu s-a bucurat de atenţia 
presei, pentru că era mult prea greu de înţeles pentru 
nespecialiști. Însă cel mai important lucru este că nu era vorba 
despre Evanghelia după luda. 

Adevărul este că mare parte a traducerii efectuate de Charles 
Hedrick provenea dintr-o a patra parte a codexului, complet 
separată de Evanghelia după luda, Apocalipsa lui lacov și 
Epistola lui Petru către Filip. Textul se concentra asupra unui 
personaj gnostic numit Allogenes. Rodolphe Kasser și colegul lui, 
Gregor Wurst, descoperiseră cu câteva luni înainte că acest text 
era parte separată din corpul codexului și că nu aparținea în 
niciun fel, strict vorbind, Evangheliei după luda. 


Michel van Rijn fusese păcălit. 

Mai târziu, Van Rijn a citit această secțiune, despre care 
credea că era Evanghelia după luda, într-un film de televiziune 
difuzat de postul BBC-2, în care se vorbea despre el. Atunci a 
făcut următorul anunţ: „Aceasta este unica Evanghelie după 
luda care s-a păstrat, aceeași care a fost interzisă timp de două 
milenii de Biserica Catolică. Am traducerea, iar acum vreau să 
dau în vileag întreaga istorie.” 

Ţinând între degete o ţigară aprinsă, cu braţul drept 
cuprinzând neglijent, într-o postură de sfidare existenţială, un 
bust masiv al lui lisus, Van Rijn a dat citirii câteva versete care 
proveneau, aproape în totalitate, din secţiunea Allogenes a 
codexului. Spre ghinionul olandezului, nimeni nu i-a dat atenţie. 
Traducerea era mult prea greoaie. BBC a decis să încheie 
colaborarea cu el. Van Rijn nu și-a dat seama niciodată că, de 
fapt, ceea ce citea nu era Evanghelia după luda. 

Saga lui Van Rijn a continuat. El a ignorat cu bună știință, iar 
uneori și-a exprimat verbal sfidarea la adresa hotărârilor 
judecătorești emise în America. Pe 27 ianuarie 2006, tribunalul 
din Ohio a autorizat deschiderea unei anchete penale, în urma 
unei plângeri depuse de avocaţii lui Ferrell. Tribunalul a făcut 
„recomandarea dezinteresată de a-l urmări și condamna pe 
domnul Van Rijn sub acuzaţia de sfidare a justiţiei, conform 
codului penal, din cauza refuzului său constant și sfidător de a 
se supune hotărârilor judecătorești”. 


Munca de investigaţie pentru refacerea traseului Evangheliei 
după luda, cu scopul de a publica o parte cât mai mare din text, 
nu ajunsese la final, deși procesul își urma cursul laborios în 
atelierul restauratoarei Florence Darbre. Toate aceste strădanii 
înfrigurate, care duraseră câţiva ani, se apropiau de momentul 
în care drumul era deschis pentru dezvăluirea sa în public. După 
mai bine de douăzeci și cinci de ani de la descoperirea sa, 
Evanghelia după luda ieșea, în fine, la lumină. 


Capitolul cincisprezece 
Enigma fibrei 


Când lisus le-a văzut lipsa de înțelegere, le-a spus: 
„De ce tulburarea v-a dus spre mânie? Dumnezeul vostru, 
care e în voi și v-a făcut să vă mâniați în sufletele voastre. 
Fie ca oricare dintre voi, care e îndeajuns de puternic 
printre oameni, să scoată la iveală omul desăvârșit și să stea în 
fața chipului meu.” 
Fragment din Evanghelia după luda 


Rafalele de vânt de la începutul lui decembrie care se 
abăteau violent asupra Lacului Geneva au făcut să scadă 
temperatura sub zero grade din cauza vântului, deși 
termometrul înregistra ceva mai mult de 4 grade Celsius. Pe 
coama valurilor se formau creste albe, care înfiorau oglinda 
lacului. Pe mal, în faţa unui castel alb de alabastru, cu vedere 
spre portul Nyon, pescărușii se zgribuleau de frig. 

Nyon a fost o cetate importantă a Imperiului Roman, iar două 
coloane datând din vremea romanilor veghează încă asupra 
lacului. Orașul este așezat pe o fâșie îngustă de câmpie, care, 
într-o parte, se întinde spre Geneva, iar, în cealaltă parte, spre 
Lausanne. Podgoriile împodobesc pantele unduitoare care se 
avântă spre impresionantul masiv muntos Jura, urcând către 
granița dintre Elveţia și Franţa. 

În afara orașului există o mică zonă industrială, marcată de o 
colină înaltă, din care ţâșnesc două conducte pentru filtrarea 
aerului, semănând cu niște furnale. Peste drum de această 
instalaţie a companiei locale de distribuţie a apei se află o 
pizzerie oarecare. La al doilea nivel al imobilului este un 
apartament, pe care-l ocupă Florence Darbre, experta în opere 
de restaurare a obiectelor de artă și antichităţilor, specializată în 
pergamente și papirusuri. Aici este atelierul ei. 

În acest atelier, care include și un mic laborator, aparent 
obișnuit, sunt examinate piese a căror valoare este imposibil de 
calculat în bani. Pe 5 decembrie 2004, conţinutul acestui 
laborator era strict secret. Existau doar câţiva oameni care știau 
despre comoara care se afla acolo. 

Experții au sosit la ora unsprezece. Ei s-au adunat în acest loc 
din Nyon, venind din întreaga lume. Au venit pe rând, înfofoliţi 
în paltoane și mantouri. Un expert american în creștinismul 


timpuriu purta o pălărie cu boruri ample, care-i acoperea 
aproape întreaga faţă. Toţi fuseseră mai întâi convinși să 
semneze un document prin care se angajau să păstreze 
confidenţialitate strictă și abia apoi li s-a permis să vină aici. 
Conform angajamentului, li se interzicea să vorbească, în 
următorii cinci ani, despre ceea ce urmau să vadă. 

Unul dintre ei era Bart Ehrman, universitarul onest, frumos, cu 
un ușor început de calviţie, un om care se bucura de o reputaţie 
în creștere, fiind considerat eruditul de frunte al Americii, poate 
chiar al lumii, în materie de creștinism timpuriu. Era șeful 
Departamentului de religie al Universităţii din Carolina de Nord, 
din Chapel Hill. 

Un al doilea personaj, britanicul mătăhălos A.J. Timothy Jull, își 
construise reputaţia de a fi cel mai mare expert din lume în 
datarea cu carbon radioactiv. Era directorul prestigioasei 
Fundaţii pentru Știință Naţională Arizona - Laboratorul de 
Spectrometrie de Masă Accelerată, din Tucson. 

Cel de-al treilea expert era americanul cu ochelari Stephen 
Emmel, unul dintre experţii de frunte ai lumii în materie de 
limbă și cultură coptă. În perioada respectivă era șeful 
Departamentului de coptologie de la Universitatea Munster, din 
Germania. 

Documentele pe care veniseră să le examineze cei trei 
specialiști stătuseră ascunse timp de peste șaptesprezece 
secole. Acest text putea clătina o parte dintre interpretările 
religioase, dacă nu chiar ar fi putut zdruncina credinţa din 
temelii, pe tot cuprinsul lumii creștine. Nu era vorba despre un 
roman de ficțiune, ci despre o evanghelie autentică, care 
apăruse la suprafaţă direct din perioada creștinismului timpuriu. 

Documentul era o compilaţie de papirusuri antice uscate, 
zbârcite, pe alocuri sfărâmicioase, pe care era scris un text și pe 
care Darbre le ţinea închise sub cheie într-o mică încăpere 
învecinată cu spaţiul principal al laboratorului ei. 

Manuscrisul antic sfidase timpul. Sfidase majoritatea legilor 
biologice privind dezintegrarea materiei. Puţini știuseră de el. Și 
nimeni nu bănuia că ar mai exista. Nimeni nu ar fi bănuit, realist 
vorbind, că manuscrisul putea supravieţui. Cu toate acestea, el 
nu s-a păstrat intact. A ajuns până în secolul XXI, rupt, sfărâmat 
și marcat de cicatrice, multe dintre paginile sale fiind lipite între 
ele. 


Manuscrisul a fost scris pe papirus. Faţă de hârtia modernă, 
papirusul are o rezistenţă mult mai mare în timp. Tenacitatea cu 
care manuscrisul și-a dus la capăt călătoria în timp se datorează 
calităţilor papirusului. El era fabricat dintr-o plantă de apă care 
creștea pe malurile cu vegetaţie luxuriantă ale Nilului. Pentru a 
face din papirus material pentru scris, se extrăgeau din tulpina 
plantei fâșii subţiri, care erau întinse pe o suprafaţă plană, iar 
peste acestea se așeza un strat perpendicular de fâșii similare. 
Apoi, acestea erau presate împreună, uscate și acoperite cu 
nisip. Prin acest procedeu, egiptenii obțineau „hărtia” lor de 
scris. 

Manuscrisul pe papirus descoperit era, în fapt, un codex, 
adică o culegere de file pliate împreună și cusute la cotor, 
pentru a alcătui un obiect foarte asemănător cărţilor pe care le 
folosim astăzi (diferit de suluri). Acest codex era format din 
treizeci și două de file sau șaizeci și patru de pagini de papirus. 
După un asemenea parcurs lung, anumite pagini arătau ca niște 
hărţi ale lumii antice, roase de vreme, sau asemenea pieselor 
unui joc de puzzle care este aproape complet, dar din care mai 
lipsesc încă niște bucăţi importante. În afară de acestea, erau 
fragmente și îmbinări ciudate de papirus vechi; era posibil să fi 
lipsit și câteva file în întregime - pentru a nu aminti numărul 
mare de fragmente minuscule. 

Pe paginile papirusurilor din laboratorul lui Darbre era 
așternut un text antic. Limba în care era scris era copta. Literele 
se avântau sau se frângeau în motive complexe, greu 
descifrabile. La început, porţiuni întregi ale manuscrisului au 
fost imposibil de citit, din cauza lipsei anumitor fragmente. In 
ciuda acestui aspect, majoritatea conţinutului textului putea fi 
stabilit. 

Codexul reușise în chip miraculos să străbată secolele și să 
iasă la suprafaţă aici, în acest loc din regiunea montană a 
Elveţiei, unde nimeni nu se aștepta. Ajunsese într-o stare foarte 
proastă și era extrem de deteriorat. Pielea în care era legat 
codexul, deși la rândul ei deshidratată și deteriorată de vreme, 
reușise să învingă veacurile și ajunsese parţial intactă, 
continuând să ţină legate împreună, într-o carte, majoritatea 
filelor codexului. 

Codexul conţinea o relatare, o povestire biblică, al cărei mesaj 
era unul despre credinţă. Narațiunea inedită și inovatoare, cu 


mesajul său revoluţionar, supravieţuise călătoriei sale în timp. În 
sine, acest lucru era un mic miracol. 

Un șir de ferestre era orientat spre răsărit, filtrând lumina 
cenușie a dimineţii și lăsând să se vadă cele zece persoane care 
se înghesuiau în micuțul atelier al lui Darbre. Întâlnirea fusese 
convocată de Societatea Naţional Geographic, reunind astfel 
echipa de cercetători și de experţi în vederea începerii 
procesului de evaluare. Printre cei prezenţi se numărau Emmel, 
Ehrman și Jull, câţiva reprezentanţi ai Naţional Geographic și 
John Huebesch, care conducea programele de investiţii de la 
Gateway Computers și Institutul Waitt pentru Descoperiri 
Istorice la care lucra, ambele controlând zeci de milioane de 
dolari. 

Grupul vizitatorilor era întregit de cei doi elveţieni care erau 
practic proprietarii  misteriosului codex: Mario J. Roberty, 
președintele Fundației Maecenas, mai precis, proprietarul 
legitim al manuscrisului, și Frieda Tehacos Nussberger, care 
deținuse înainte manuscrisul și renunţase la proprietatea asupra 
lui în favoarea fundaţiei. 

Roberty le-a mulţumit tuturor că au venit. Le-a relatat apoi 
cum intrase fundaţia sa în posesia unui manuscris nepreţuit. 
„Codexul a răsărit undeva în Egipt, în urmă cu peste douăzeci 
de ani”, a spus el. „A fost descoperit în Egiptul Mijlociu, mai 
exact, undeva între Cairo și Luxor, în provincia Muhafazat Al 
Minya. Noi îl deţinem de patru ani. 

Codexul constă în patru documente distincte”, a continuat 
Roberty. „Primul este Epistola lui Petru către Filip. Cea de-a 
doua parte a codexului este Prima Apocalipsă a lui lacov. A treia 
este Evanghelia după luda. lar ultima este Allogenes. 

Manuscrisul este inedit”, a explicat apoi Roberty. 

Incăperea se umpluse de o tensiune abia stăpânită. Acesta 
era marele trofeu. În aer pluteau întrebări  nerostite. 
Supravieţuise evanghelia ravagiilor timpului? lar dacă răspunsul 
era afirmativ, ce anume spunea ea? 

Roberty a confirmat faptul că fundaţia sa se angajase ferm în 
faţa guvernului egiptean, în sensul de a dona Evanghelia după 
luda și întregul codex acestei ţări - unde fusese descoperit la 
câţiva ani după prima publicare a textelor în Occident. 

Roberty a prezentat-o în continuare pe Florence Darbre. 
Biblioteca și muzeul Fundaţiei Martin Bodmer, unde ea își 


desfășura activitatea în calitate de șef al lucrărilor de 
restaurare, erau concepute ca un soi de „edificiu spiritual” 
menit să găzduiască manuscrisele în original ale lumii moderne 
și antice. In muzeu sunt expuse sigilii cilindrice acadiene, tăblițe 
cu inscripţii cuneiforme din Mesopotamia, cărţi ale morţilor din 
Teba, din Egipt, biblii vechi, în coptă și greacă, inclusiv un 
manuscris în coptă al Evangheliei după Marcu, datând din 
secolul al IV-lea sau al V-lea, scris în dialect sahidic, și multe alte 
comori. 

Darbre a spus că fiecare manuscris antic are personalitatea 
sa, pe care ea, în calitate de restaurator, ajunge să o cunoască 
îndeaproape. „Uneori, există manuscrise care creează o 
atmosferă de calm”, a precizat ea, „iar alteori, documentele ți 
se împotrivesc. Nu este cazul acestui document. El este unul 
calm. Am fost - din punct de vedere spiritual - pe aceeași 
lungime de undă cu acest document. Această lucrare a fost 
calmă, precisă, blândă. 

Pentru a-l înţelege mai bine, trebuie să te apropii de 
manuscris. Eu m-am cufundat în el.” 

Darbre a subliniat că munca sa este una de echipă. „Lucrez 
foarte bine cu profesorul Kasser, traducătorul-șef. Tinem 
permanent legătura. Vorbim adeseori la telefon, iar el vine în 
vizită o dată pe lună aici, la Nyon. Poate chiar mai des.” Ea a 
explicat că restaurarea unui codex seamănă cu rezolvarea unui 
puzzle. Tot ea și profesorul Kasser făceau frecvent schimb de 
idei. Kasser sugera că un anumit fragment corespunde unei 
anumite pagini. Apoi ea încerca să vadă dacă se potrivea. Ea 
mai avea sarcina de a îmbina fibrele pe direcție. Fibrele sunt 
cele care arată dacă anumite părţi ale unei pagini corespund și 
se potrivesc cap la cap. 

O parte din această muncă putea fi realizată cu ochiul liber. 
Numai că nu toate fibrele puteau fi distinse astfel. Într-un colț al 
laboratorului se afla un microscop performant, iar ea îl folosea 
ori de câte ori ochiul omenesc nu putea percepe detaliile 
complexe ale fibrelor minuscule. Imediat ce reușea să 
potrivească direcţia fibrelor, se putea trece la munca de 
descifrare a literelor, cuvintelor și propoziţiilor. 

Acest proiect, a mai spus ea, fusese una dintre cele mai mari 
provocări ale vieţii ei profesionale. Până în acel moment își 
dedicase aproape trei ani din viaţă acestei munci. Papirusul era 


în mod indiscutabil antic. Aproximativ două treimi din document 
erau recuperabile și lizibile, deși rămâneau în continuare alte 
obstacole importante. 

Profesorul Kasser era și el prezent în asistență. 
Comportamentul său reflecta suferința pe care boala Parkinson 
o provoca trupului său îmbătrânit. 

În ciuda afecțiunii fizice, mintea lui Kasser era însă la fel de 
ascuţită ca aceea a unui om mult mai tânăr, iar el era animat de 
un singur gând: să încheie traducerea documentului atât de 
mult timp uitat, reușită care ar fi constituit cea mai mare 
înfăptuire a vieţii lui profesionale. 

Singurul expert din încăpere pe care-l cunoștea Kasser era 
Emmel. Cei doi se văzuseră ultima oară cu cinci luni în urmă, în 
iulie, la Paris, la întâlnirea organizată de Asociaţia Internaţională 
pentru Studii Copte, adică atunci când Kasser făcuse anunţul 
public în legătură cu existenta codexului și cu conţinutul său. 
Pentru Emmel, un eminent coptolog, profesorul Kasser era un 
adevărat mentor. În acest fel, Emmel reușea să creeze o punte 
între tabăra europeană și cea americană, el efectuându-și o 
parte dintre studii sub îndrumarea lui James Robinson, în 
California. 

Kasser i-a urmărit pe experți cum îi examinau „odrasla”, 
tezaurul care picase ca din cer în urmă cu câţiva ani, oferindu-i 
astfel o șansă extraordinară. 

Darbre a scos anumite pagini ale codexului. Ehrman, Emmel, 
Jull și ceilalţi s-au concentrat să vadă mai bine. Cea mai mare 
parte a manuscrisului fusese stabilizată, mai precis era deja într- 
o stare avansată de conservare datorită eforturilor minuţioase 
ale lui Darbre faţă de fiecare detaliu. Însă cel mai important 
lucru era că textul putea fi citit. Codexul fusese pus sub sticlă și 
putea fi examinat acum, pagină cu pagină. 

Din negativ lipseau bucăţi de dimensiuni relativ mari și, 
practic, câteva sute de fragmente minuscule. Din unele file 
lipseau porţiuni considerabile. Codexul era ca un puzzle ale 
cărui piese erau în curs de a fi asamblate, deși, în ceea ce 
privește materialul disponibil, el se apropia de etapa finală. 

Darbre a slăbit clemele uneia dintre laturile cadrului sub care 
era păstrat codexul, însă nu a scos complet sticla, astfel încât 
experţii să poată examina de aproape manuscrisul restaurat. 
Stephen Emmel a cercetat cu atenţie prima pagină, timp de 


câteva minute. În timp ce le spunea că se afla pentru a doua 
oară la Geneva, din glasul său răzbătea o emoție autentică. 
Făcuse prima sa vizită în anul 1983, când venise să examineze 
un document antic necunoscut, scris în limba coptă. „Este 
același manuscris!”, a exclamat el. 

A relatat atunci povestea primei sale călătorii. Fusese invitat 
la un hotel din Geneva, unde s-a întâlnit cu doi bărbaţi, unul 
dintre ei european, iar celălalt, un arab care nu vorbea decât 
limba nativă. Europeanul vorbea și araba. Acum nu-și mai 
amintea numele hotelului și nici numele celor doi bărbaţi. Era 
foarte posibil ca ei să nu-și fi declinat identitatea. Nu avusese la 
dispoziţie decât un interval foarte scurt de timp - două ore - 
pentru a studia artefactul. Atunci folosise o pensetă pentru a 
ridica filă după filă. Multe dintre pagini erau lipite între ele. 
Identificase atunci unul dintre documente ca fiind Epistola lui 
lacov, iar pe cea de-a doua ca fiind Epistola lui Petru. Totuși, nu 
reușise să identifice cel de-al treilea document, plasat la 
sfârșitul manuscrisului. 

Pe măsură ce studia codexul restaurat, Emmel a oferit o 
analiză detaliată. Prima pagină prezenta similitudini cu 
numeroase documente gnostice. „Aceste manuscrise se referă 
la un dialog între lisus cel înviat din morţi și unul sau mai mulţi 
dintre ucenicii lui. Greu se poate spune despre acest codex că 
se înscrie în acea tradiţie.” Totuși, manuscrisul părea să 
furnizeze câteva variaţiuni pe aceeași temă. Emmel avea nevoie 
de ceva mai mult timp și de mai multe file pentru a face o 
analiză completă și corectă a textului. 

Darbre i-a pus la dispoziţie și alte fotografii realizate după 
pagini ale papirusului. Se putea certifica faptul că este vorba 
despre Evanghelia după luda? 

Emmel a examinat ultima pagină a manuscrisului, cea care 
purta titlul „Evanghelia după luda”. A confirmat că era vorba 
despre această evanghelie. 

Următoarea întrebare a fost evidentă: „Cum putem fi siguri că 
această Evanghelie după luda este cea a lui luda Iscarioteanul, 
și nu a altui luda?” 

În loc de răspuns, Emmel s-a întors spre Kasser. Bătrânul a 
căutat numele pe fotocopia respectivă a codexului. În cele din 
urmă, el a arătat numele regăsit în corpul textului, acela al lui 
luda Iscarioteanul. Emmel a studiat la rândul său această 


porţiune și a dat aprobator din cap. 

„Este posibil să avem de-a face cu un fals modern?”, a sunat 
următoarea întrebare. 

„Hotărât, nu”, a declarat categoric Emmel. 

„Câţi oameni ar putea produce un astfel de fals?” 

„Poate douăzeci și cinci”, a presupus Emmel, iar după un 
moment de reflecţie el și-a corectat estimarea, spunând: „Ba 
nu, as spune patru, iar doi sunt deja în această încăpere.” 

Realizarea unui fals modern nu era o posibilitate demnă de 
luat în calcul. „Dar un fals antic?” 

Era vorba în mod aproape cert despre o traducere coptă după 
un document timpuriu scris în limba greacă, probabil datând din 
secolul al ll-lea sau al Ill-lea. Multe documente gnostice 
proveneau din acea perioadă. Autenticitatea sa putea fi, de 
asemenea, stabilită judecând printr-o analiză grafică a textului, 
a tipului scrierii papirusului. „Nu încape îndoială”, a spus Emmel, 
„Scrisul este cel al unui scrib copt din Antichitate.” 

Prima pagină indica faptul că dialogul a avut loc după 
răstignirea lui lisus. lisus înviase din morţi și se angajase într-o 
discuţie cu ucenicii lui. Conversaţia continua cu un dialog între 
lisus şi luda. Această organizare corespunde tiparului 
manuscriselor gnostice antice. 

„Grafia este marcată de stilul de începere a unui alineat 
caracteristic scrierii copte”, a explicat Emmel. Însă o analiză 
atentă a folosirii limbajului ar putea dezvălui mai mult. 

„Ne puteţi spune când a fost scris?” 

„Asta e mai degrabă o problemă deschisă.” 

„Ce posibilităţi există ca autorul copt să fi creat documentul 
din proprie iniţiativă?” 

„Niciuna”, a răspuns Emmel. Aceasta era o copie și aproape 
în mod cert o traducere - foarte probabil din greacă -, iar 
documentul original după care fusese făcută traducerea trebuie 
să fi datat cel mai probabil din secolul al Il-lea, adică din 
perioada în care au început să apară scrierile gnostice. 

Emmel a ezitat să furnizeze o datare precisă. Era mult prea 
incert. Prefera să aștepte rezultatele datării cu carbon radioactiv 
a manuscrisului. 


Bart Ehrman s-a oferit atunci să facă o primă evaluare. El a 
furnizat mai degrabă elemente de ordin general decât o analiză 
la obiect a documentului, pe care nu avusese încă timp să-l 
studieze. 

Originar din Kansas, Ehrman își susținuse examenul de 
absolvire la Colegiul Wheaton din Illinois și își luase masteratul 
în teologie și filologie la Seminarul Teologic de la Princeton, 
unde studiase cu Bruce M. Metzger, pe care îl considera un 
simbol al  erudiţiei în domeniul creștinismului timpuriu. 
Cunoștinţele lui Ehrman referitoare la complexitatea și 
diversitatea materiei creștinismului timpuriu erau completate de 
un lucru rar întâlnit printre universitari: talentul de a-și exprima 
cunoștințele într-un limbaj pe înţelesul tuturor. 

Ehrman a fost prudent și a evitat să facă afirmaţii în legătură 
cu un manuscris după care nu se făcuse încă o traducere 
autorizată. Prefera să aștepte până când Kasser avea să încheie 
traducerea, chiar dacă acest lucru mai putea dura încă un an. 
Ca și Emmel, el aștepta rezultatele datării cu carbon radioactiv. 
Între timp, era dispus să plaseze evanghelia în perspectiva 
istorică generală a creștinismului timpuriu. 

„După toate aparențele, ceea ce găsim în această Evanghelie 
după luda corespunde perfect operei pe care a condamnat-o 
Irineu”, a spus Ehrman. „A fost scrisă după Evanghelia după 
loan. Evanghelia după loan este cea mai recentă dintre toate 
Evangheliile canonice, însă aceasta [Evanghelia după luda] 
trebuie să fi fost în circulaţie înainte ca Evangheliile canonice să 
fi fost alese. 

Este un document care are legătură cu cainiţii. Ei au fost 
astfel denumiți după Cain. Era o mișcare opusă celorlalte - 
poate că evanghelia aceasta făcea parte din noul lor testament. 
Cainiţii doreau să-și manifeste supunerea față de unicul 
Dumnezeu adevărat. Asta înseamnă că trebuiau să se despartă 
de ceea ce ei considerau a fi zeul inferior din Vechiul Testament. 
Doctrina  cainiţilor spunea că, în vederea mântuirii, era 
obligatorie încălcarea tuturor legilor vechi. 

Adevărul este că Irineu a citat-o în mod deosebit pe aceasta, 
Evanghelia după luda, susţinând că este eretică. Deși critica sa 
este destul de generală.” 


l-a venit rândul și lui Tim Jull, expertul în datarea cu carbon 
radioactiv, să vorbească. Când avea unsprezece ani, părinţii lui 
Jull s-au mutat în Canada, astfel încât el și-a început studiile de 
chimie la Universitatea British Columbia, iar pe cele de 
geochimie, la Universitatea Bristol, din Anglia, făcând studii 
pentru susţinerea doctoratului mai întâi la Bristol, apoi la 
Universitatea Cambridge, iar mai târziu, la institutul de renume 
mondial Planck-institut fur Chemie din Mainz, Germania. El a 
fost cooptat la Universitatea Arizona, apoi la prestigiosul 
Laborator pentru Științe Naţionale Arizona - Laboratorul de 
Spectrometrie de Masă Accelerată, din Tucson, în anul 1981, 
ajungând la funcţia de director al laboratorului în anul 2001. 

Jull a explicat de ce este considerată datarea cu carbon 
radioactiv cea mai precisă metodă de datare a artefactelor 
antice din care se prelevează mostre organice. „Este o metodă 
de determinare a cantităţii de izotop radioactiv de carbon 14, 
produs în atmosferă, care se acumulează în organismele vii”, a 
spus el. „Când planta sau animalul moare, izotopul radioactiv 
începe să se degradeze. Perioada sa de înjumătățire este după 
5.700 de ani. Cu alte cuvinte, după 5.700 de ani, jumătate din 
cantitatea de izotop dispare. Această metodă ne furnizează un 
ceas cu ajutorul căruia putem determina practic vârsta oricărui 
lucru. 

Datăm vârsta unui papirus, adică vârsta la care a fost tăiat 
papirusul... Dacă avem o mostră care datează din anul 400 e.n., 
acest aspect ne poate furniza o determinare de plus sau minus 
cincizeci de ani. In perioada de creștere a plantei există 
fluctuații ale cantităţii de carbon 14. Ceea ce înseamnă că 
trebuie făcute corecţii, cu ajutorul calibrării.” 

Alte metode de analiză a materialelor antice pot oferi 
informaţii suplimentare despre proveniența unui artefact, detalii 
despre locul de unde a provenit papirusul sau materialele 
folosite pentru fabricarea unui anumit tip de hârtie ori de 
cerneală. Cu toate acestea, la datarea unui manuscris sau a 
unui obiect antic obţinut din materii organice, Jull a susținut că 
metoda datării cu carbon radioactiv este cea mai bună. 

Există totuși cel puțin un neajuns: „Procesul [datarea cu 
carbon radioactiv] este distructiv”, a avertizat Jull. „Mostrele pe 
care le prelevăm sunt definitiv compromise. Dar dacă mai 


rămâne un rest de material, noi îl returnăm proprietarilor.” 


Era după-amiaza târziu, iar lumina începea să se estompeze. 
Trei dintre cei din grup, Florence Darbre, Tim Jull și Rodolphe 
Kasser, s-au întors la treabă, selectând acele bucăţi din codex 
pe care le puteau sacrifica în vederea datării cu carbon 
radioactiv. Căutau fragmente de text care nu ar fi compromis 
munca de traducere prin distrugerea lor definitivă. Și-au propus 
să selecteze bucăţi din diferite porţiuni ale codexului, însă dintre 
cele care nu ar fi periclitat conservarea în viitor a manuscrisului. 

Odată cu manuscrisul supravieţuise și o parte importantă a 
copertei din piele în care era legat acesta. Părţi ale acestei 
coperte erau prinse de papirusuri. Testarea lor putea contribui 
la coroborarea informaţiilor obţinute prin datarea cu carbon 
radioactiv a papirusului propriu-zis. 

„Vom preleva probe atât din manuscris, cât și din coperta din 
piele în care este legat”, a anunţat Jull. „Asta ne va ajuta enorm. 
Este ușor să datezi conţinutul unei legături antice. De 
asemenea, vom face și o datare a papirusului din interiorul 
copertei.” In Antichitate, legăturile din piele erau umplute de 
multe ori cu papirus folosit. 

„Dorim să le luăm pe acelea [fragmentele] care vor constitui 
cele mai mici stricăciuni”, a explicat Jull. „Însă vrem să stabilim 
dacă cele trei texte sunt contemporane și dacă datează din 
aceeași perioadă, chiar dacă acum nu sunt dubii în acest sens, 
potrivit părerii celor prezenţi aici.” 

Jull a explicat că avea nevoie de mostre cu o dimensiune de 
cel puţin jumătate de centimetru și o greutate de cel puţin zece 
miligrame. „Acest lucru ne va permite să obţinem o mostră 
curată și să o transformăm în grafit.” 

În total, cei trei au ales cinci mostre: 


@ o bucată din papirusul aflat în interiorul legăturii copertei 
exterioare din piele; 

e un fragment de papirus desprins, provenind din sutele de 
fragmente păstrate în cutie; 

e o bucată de piele prelevată de pe copertă, cu papirus 
atașat; 


e o mostră de la pagina 9 a codexului, din Epistola lui lacov, 
care are pe verso pagina 10; 

e un fragment din pagina 33 a codexului, care făcea parte 
din Evanghelia după luda, cu pagina 34 pe verso. 


Darbre a preluat sarcina tehnică de a preleva mostrele de 
papirus. Nedorind să aducă și alte stricăciuni, ea a lucrat cu 
precizie, incizând fragmentele cu multă atenţie și așezându-le 
pe fiecare într-un sac minuscul din nailon. 

Jull își amintește de un client pe care l-a avut înainte: 
„Laboratorul nostru a făcut datarea câtorva suluri care făceau 
parte din Manuscrisele de la Marea Moartă. Majoritatea erau 
scrise pe pergament. Acum ne confruntăm cu aceleași 
probleme. În cazul pergamentului cu o vechime de două mii de 
ani, acesta se degradează pe margini. Din ceea ce am văzut eu 
la aceste papirusuri, operaţiunea nu pare să fie prea dificilă.” 

Jull și-a mai amintit că, atunci când a început efectiv să taie 
fragmente din Manuscrisele de la Marea Moartă, israeliană care 
efectua operaţia a izbucnit brusc în plâns. Operaţiunea îi 
provoca prea multă suferință. Absorbită de acţiunea de tăiere 
foarte precisă a valorosului papirus, Florence Darbre arăta 
semnele aceluiași gen de emoție. 

Jull și asociatul lui, Greg Hodgkins, au promis că vor obţine 
rezultatele cât mai curând cu putinţă. Datarea cu carbon 
radioactiv presupunea folosirea unui spectrometru de masă 
accelerată. Un spectrometru prezintă o serie de lentile 
magnetice și electrice care focalizează fasciculele de raze emise 
de carbon pe detectoare de dimensiunea unei monede de 
douăzeci și cinci de cenți. 

Analiza a avut loc în săptămâna care a început pe 10 ianuarie 
2005. Detectoarele au înregistrat fasciculele și efectul. 

„Uneori, lucrurile se potrivesc de minune. Avem un exemplu 
de acest gen”, a transmis Greg Hodgkins echipei prin e-mail. 
„Mostrele au fost măsurate și tocmai am încheiat calibrarea.” 


În noaptea de 11 ianuarie, Jull pleca spre Israel de la Glasgow, 
unde se învoise de la programul de studii, pentru a susține două 
prelegeri și câteva alte seminarii la Institutul de Știință 


Weizmann din Rehovot, cel mai important institut de cercetări 
științifice din Israel. El a primit prin e-mail rezultatele 
măsurătorilor efectuate de Greg Hodgkins, chiar pe Aeroportul 
Heathrow, din Londra, însă nu a reușit să deschidă documentele 
atașate. Abia după ce a ajuns la casa de oaspeţi San Martin din 
campusul Institutului Weizmann a reușit să-și deschidă 
calculatorul și să citească documentele. A dormit câteva ore, iar 
apoi, cu ajutorul calculatorului său, a construit câteva grafice 
statistice complexe privind posibilităţile legate de Evanghelia 
după luda. 

El a analizat rezultatele obţinute, făcând calcule ale 
probabilităților și asemănărilor, iar gama mostrelor prezenta 
similitudini extraordinare. Era unul dintre cele mai concludente 
teste pe care le văzuse. „Rezultatele sunt excelente”, a informat 
el. „Practic, mostrele, de la cele de piele și până la codexul 
propriu-zis, cu excepţia fragmentelor libere de papirus, s-au 
încadrat într-o echivalență statistică.” 

Era încrezător în proporţie de 95 la sută că atât legătura din 
piele, cât și fragmentele de papirus se încadrau în intervalul 
amplu cuprins între anii 220 și 340 e.n. „Din punct de vedere 
statistic există o probabilitate de 2,5 procente ca documentul să 
fi fost scris înainte de anul 220, după cum tot 2,5 procente 
reprezintă și probabilitatea ca el să fi fost scris după anul 340 e. 
N”, a explicatel. 

Datarea cu carbon radioactiv este raportată în „ani carbon 
radioactiv”, care diferă de anii calendaristici, decalajul fiind 
ajustat prin folosirea factorului de calibrare. Calibrarea 
universală - standard agreat de toate laboratoarele care 
lucrează în domeniul datării cu carbon radioactiv - își are 
originea în studiile de cercetare întreprinse pentru primii oară, 
în urmă cu două decenii, de laboratoarele nucleare din Seattle, 
Heidelberg și Belfast, câteva fiind efectuate și la laboratorul din 
Arizona. Ea reflectă analize ale fluctuaţiei nivelurilor de carbon 
radioactiv din atmosferă. Fiecare determinare cu carbon 
radioactiv trebuie reglată cu cel puţin un procent, uneori cu trei 
sau cinci procente, iar alteori chiar și cu mai mult. Mărimea 
factorului de calibrare variază în funcţie de alți factori, printre 
care se numără condiţiile meteorologice măsurate de-a lungul 
anilor și secolelor, schimbările fluxului radiaţiilor cosmice și 
oscilaţiile câmpului magnetic al Pământului. 


Graficele pe care le-a creat Jull au arătat următoarele 
rezultate: 


e Papirusul din interiorul copertei exterioare: 1.796 ani 
carbon radioactiv. Asta ar face ca vechimea carbonului 
radioactiv să fie anul 209 e.n., cu un factor al variaţiei de plus 
sau minus 58 de ani; 

e Papirusul detașat din interiorul cutiei: 1.672 ani carbon 
radioactiv sau vârsta carbonului radioactiv egală cu anul 333 e. 
N, plus sau minus 48 de ani; 

e Piele cu papirus atașat: 1.782 ani carbon radioactiv sau 
vârsta carbonului radioactiv egală cu anul 223 e.n., plus sau 
minus 51 de ani; 

e Manuscrisul de la pagina 9 a codexului, Epistola lui lacov: 
1.739 ani carbon radioactiv sau vârsta carbonului radioactiv 
egală cu anul 279 e.n., plus sau minus 50 de ani; 

e Manuscrisul de la pagina 33, Evanghelia după luda: 1.726 
ani carbon radioactiv sau vârsta carbonului radioactiv egală cu 
anul 279 e.n., plus sau minus 47 de ani. 


„Este neobișnuit și emoţionant să obţii rezultate atât de 
concludente”, a afirmat Jull. 

Fragmentul de papirus detașat care a fost testat nu făcea, se 
pare, parte din manuscris și de aceea a fost eliminat. Intervalul 
de timp general în cazul său, după ce a fost ajustat pentru 
calibrare, a demonstrat că data dintr-o perioadă mult mai târzie 
faţă de cea obţinută prin datarea cu carbon radioactiv a 
celorlalte mostre. 

Combinând rezultatele obţinute în cazul celorlalte patru 
mostre, Jull a scris în raportul său că exista cea mai mare 
probabilitate - de 68,1 la sută - ca documentul luda să fi fost 
creat între anii 240 și 320 e.n. Exista o probabilitate de 15 
procente ca el să fi fost scris înainte de anul 240 și una de 15 
procente ca el să fi fost scris după anul 320. Adăugând câte 
douăzeci de ani la începutul și la sfârșitul intervalului cuprins 
între anii 240-320, factorul de probabilitate a crescut la 95,4 la 
sută, ceea ce este echivalent cu certitudinea. 

Calculând media, cu ajutorul tuturor formulelor de introducere 
de date prin metode statistice, media anului măsurătorilor a fost 
280 e.n. „Fie că scădem, fie că adăugăm șaizeci de ani (la 


fiecare extremă), pot afirma cu convingere că aceasta este 
vechimea codexului”, a declarat Jull. 


Profesorul Kasser și-a informat colaboratorii apropiaţi că, în 
opinia sa, întemeindu-și raționamentul pe grafia antică și pe 
folosirea limbii copte în codex, documentul a fost transcris nu 
mai târziu de primul sfert al secolului al V-lea. El bănuia că 
fusese scris chiar mai devreme. 

Rezultatele obţinute prin datarea cu carbon radioactiv au 
venit ca o confirmare a excepţionalului instinct de conservator 
al lui Kasser. Potrivit determinărilor efectuate de Jull, era cert 
următorul aspect: data la care fusese copiat documentul putea 
fi anul 220, când numeroase evanghelii se aflau în concurenţă 
pentru a obţine supremaţia în interiorul noii religii care se 
numea creștinism. Era posibil ca el să fi fost scris pe papirus 
înainte de nașterea împăratului Constantin, același care a 
decretat creștinismul drept religie oficială a Imperiului Roman. 

Luând în calcul anul aflat la extrema cealaltă, data scrierii 
putea fi la fel de bine și începutul secolului al IV-lea - posibil 
după anul 315, când Constantin a trecut la creștinism. Din punct 
de vedere statistic, era mai puţin probabil ca documentul să fi 
fost copiat după 325, anul în care s-a întrunit Conciliul de la 
Niceea. Şi tot din punct de vedere statistic, era la fel de puţin 
probabil ca textul papirusului să fi provenit de la o dată mult 
ulterioară anului 340. 

Dacă media statistică, anul 280, ar reprezenta într-adevăr 
anul în care a fost scrisă evanghelia, atunci înseamnă că ea a 
fost realizată cu aproximativ un secol după ce lrineu a făcut 
comentariile sale critice la adresa originalului în greacă, din jurul 
anului 180. Ea ar fi putut fi copiată cu numai patruzeci sau 
șaizeci de ani după ce lrineu o condamnase în opera sa 
intitulată Împotriva ereziilor. 

Evanghelia după luda și restul codexului aveau o vechime 
mult mai mare - cu un secol și mai bine - decât se anticipase. 
Codexul, scris în plină eră a creștinismului timpuriu, era unul 
dintre cele mai vechi documente creștine cunoscute și care se 
păstraseră intacte. Această datare a traducerii în coptă după 
originalul în greacă face ca mesajul evangheliei să fie cu atât 


mai interesant. Dacă o întreagă sectă credea că marea trădare 
fusese comisă, în fond, din porunca lui lisus și dusă la îndeplinire 
de discipolul lui preferat, această interpretare ar putea deveni, 
în urma studiului, la fel de valabilă ca și versiunea relatată în 
Noul Testament. 


Capitolul șaisprezece 
Evanghelia după luda 


lisus i-a spus lui luda: „Vino, iar eu te voi învăța despre taine 
pe care nimeni nu le-a văzut vreodată. Căci există un tărâm 
măreț și nesfârșit, a cărui întindere niciun neam de îngeri n-a 
văzut-o, în care se află un Mare Spirit Invizibil, pe care ochii 
niciunui înger nu l-au zărit vreodată, niciun gând al inimii nu l-a 
cuprins și nicicând nu i s-a dat vreun nume.” 
Evanghelia după luda 


Evanghelia după luda nu seamănă cu nimic din ce aţi citit 
vreodată. În paginile sale, luda nu este trădătorul lui lisus, ci cel 
mai credincios prieten și ucenic al lui. luda este omul căruia i se 
cere să facă cel mai mare sacrificiu: să-l predea pe lisus călăilor 
săi. lar cererea este formulată de însuși lisus. 

Evanghelia după luda, aproape în mod cert o creaţie datând 
din secolul al Il-lea, este inedită, diferită, urmând să-și facă 
acum, prin publicarea sa, prima apariţie în contemporaneitate. 
Știm că textul a fost condamnat, alături de alte texte gnostice, 
de Biserica primară și că a dispărut din istoria scrisă. Un 
exemplar al acestui text a supravieţuit în mod miraculos. O 
echipă de erudiţi a contribuit, pe durata a patru ani de muncă 
asiduă, la restaurarea papirusurilor și la traducerea evangheliei. 
lar acum, mesajul pe care-l conţine evanghelia poate ajunge la 
noi toți. 

Pe cât de vehement a fost atacată Evanghelia după luda în 
vechime, pe atât de puţin pare să mai constituie astăzi o 
ameninţare. A fost scrisă de un om care îl venera pe lisus, iar 
textul transmite cu fervoare și cu un umor sănătos aceste 
sentimente de iubire. lisus este înfățișat în evanghelie ca un 
personaj mai puţin apăsat de suferinţă, mult mai vesel decât în 


Evangheliile canonice, chiar râzând. De fapt, acest lucru se 
întâmplă de patru ori. Din textul Evangheliei după luda 
transpare bucuria deosebită cu care autorul anonim relatează 
această poveste. Este un document care debordează de iubire și 
de afecțiune, atât în cazul lui lisus, cât și în cel al lui luda. 
„Potrivit Evangheliei după luda, lisus râde mult”, susţine Marvin 
Meyer. „El vede multe lucruri amuzante în condiţia umană, în 
toate slăbiciunile, cusururile și lucrurile neobișnuite ale vieţii 
noastre de pe Pământ.” 

În această evanghelie, luda este diferit, făcându-i-se un alt 
portret decât cel al trădătorului necredincios, damnat în 
Evangheliile după Matei, Marcu, Luca și loan. La fel, și lisus este 
diferit de figura Mântuitorului din aceste Evanghelii. lisus este 
numit „învăţător” și „rabbi”, la fel ca în Evangheliile canonice, 
însă nu trece prin martiriul răstignirii pe cruce. Dimpotrivă, lisus 
este învățătorul prietenos, binevoitor, care răspândește 
înţelepciunea divină. 

Evanghelia după luda este un text „creștin” în sensul că 
autorul său credea cu tărie în natura divină a lui lisus și că a 
scris făcându-se ecoul unei tradiții ce relatează povestea 
învățătorului care a venit să-și mântuiască mai întâi poporul, 
apoi omenirea, în general, și care a fost predat autorităţilor, 
trecând prin moarte spre viaţa veșnică. 

Unii exegeţi consideră că texte precum Evanghelia după luda 
au făcut parte dintr-o serie de învățături secrete care nu erau 
destinate a îi citite în faţa mulţimii. Elaine Pagels consideră că 
scopul lor era de a fi citite împreună cu alte evanghelii. „Poţi lua 
Evanghelia după Marcu, care este de departe preferata 
creștinilor, și o poţi citi împreună cu Evanghelia după Toma sau 
cu Evanghelia după luda. Unele au fost probabil menite a fi 
citite ca texte publice, iar cea după luda - ca text de învățături 
pentru un nivel avansat. Prin urmare, ele nu se opun neapărat 
una alteia; nu trebuie să alegi între Evanghelia după Marcu sau 
cea după Toma ori după luda. Probabil că erau citite împreună 
de cei care erau interesaţi de toate aceste evanghelii.” 

Pagels continuă, susținând o argumentaţie extrem de 
interesantă referitoare la scribul care a copiat probabil 
versiunea descoperită a Evangheliei după luda. Toate aceste 
numeroase evanghelii „erau probabil cinstite de călugări, care le 
copiau, le preţuiau și le păstrau în bibliotecile mănăstirilor, 


fiindcă ele se adresau unor oameni capabili să le aprofundeze, 
ajungând până la un nivel avansat de înţelegere și de disciplină 
spirituală”. 

În Evanghelia după luda, acesta este preferatul lui lisus și 
ucenicul pe care el l-a ales. „Steaua care arată drumul este 
steaua ta”, îi spune lisus discipolului său credincios. Lui luda i se 
cere să-l predea pe lisus autorităţilor, iar cel care-i cere acest 
lucru este însuși lisus. Acesta îi face ucenicului său credincios 
promisiunea că steaua lui luda va străluci în ceruri. 

lese astfel la suprafață un portret diferit al lui luda 
Iscarioteanul. El nu mai este luda trădătorul, ci un om deosebit 
care este deasupra celorlalţi discipoli. El devine al 
„treisprezecelea” din grup, prin faptul că se distinge de ceilalţi, 
fiind singurul dintre apostoli care are tăria să se ridice și să stea 
înaintea feţei lui lisus, deși nu îndrăznește să-l privească în ochi. 

Sunt cititori care ar putea dezaproba ideile exprimate în 
Evanghelia după luda. Unii ar putea crede că e o blasfemie. 
Totuși, ceea ce nimeni nu poate contesta este că autorul îi 
acordă lui luda un loc complet diferit în istorie. 

Cum Evanghelia după luda a fost compusă în secolul care a 
urmat venirii lui lisus, ea este un text cu atât mai uluitor cu cât 
aduce o înțelegere complet inedită asupra creștinismului 
timpuriu și a diverselor sale curente. Ea se încadrează într-o 
tradiţie diferită de cea a Evangheliilor canonice. Autorul crede în 
natura divină a lui lisus, însă dintr-o perspectivă gnostică. 
Evanghelia după luda aduce o naraţiune complet diferită, deși 
nu pune sub semnul îndoielii fundamentul credinţei creștine. 
Dimpotrivă, se poate spune că ea amplifică această credinţă, 
prin faptul că oferă o viziune suplimentară asupra personalităţii 
lui lisus. 

Multe dintre conceptele cosmologice prezente în Evanghelia 
după luda sunt stranii pentru cititorul modern. Din acest text nu 
se desprinde nicio dovadă clară, menită să confirme că autorul 
ar fi citit cele patru Evanghelii incluse în Noul Testament. Cel 
care a compus Evanghelia după luda pare să aparţină unei 
tradiţii complet diferite. Evanghelia după luda nu reprezintă nici 
replica, nici contestarea celor patru Evanghelii canonice. Ea nu 
combate, nu respinge, după cum nici nu încearcă să clatine o 
credinţă sau să distrugă înţelesul a ceea ce este scris în alte 
texte. Ea are propria ei istorie, spusă independent de alte 


relatări. 


Autorul evangheliei ar fi putut proveni de oriunde. 
Documentul ar fi putut fi compus în câteva locuri din Orientul 
Apropiat, poate în lerusalim, în Cezareea sau Alexandria. Este 
posibil ca autorul să fi auzit o poveste relatată prin viu grai, care 
făcea parte dintr-o tradiţie. Credeau în această tradiție oameni 
care considerau sincer că lisus este adevăratul Mesia, datorită 
exemplului luminos pe care-l dăduse și fiindcă el putea conduce 
orice om spre Dumnezeul care există în interiorul fiecăruia. In 
mod evident, autorul era hotărât să relateze versiunea acestei 
povestiri din perspectiva lui luda, portretizat drept cel mai 
credincios slujitor a lui lisus. De altfel, el proclamă mândru acest 
lucru încă din titlu. Aceasta era „Evanghelia după luda”, care 
revelează „vestea bună” despre luda. 

Deși relatarea contravine tuturor ideilor prezente în alte texte 
creștine, ea nu este lipsită de logică. lisus a venit cu scopul de a 
mântui lumea și și-a anticipat propria moarte. Exprimându-ne 
direct, lisus trebuia să moară pentru a-și împlini misiunea, iar 
luda Iscarioteanul devine instrumentul în cadrul acestui proces. 
El este un element esenţial al naraţiunii, atât pentru cei care au 
compus textele canonice, cât și pentru autorul Evangheliei după 
luda. Turnura pe care o ia povestirea este diferită, însă 
elementele esenţiale ale istoriei rămân neschimbate. 

Autorul a scris în greacă, /ingua franca uzitată de cultura 
Imperiului Roman, limba filosofică și religioasă ce a contribuit la 
răspândirea religiei creștine. În mod aproape cert, autorul era 
familiarizat cu opera marelui filosof grec Platon. În Timaios, 
Platon afirmă că fiecare om are un suflet și propria sa stea. Este 
evident că autorul a fost influenţat de gândirea lui Platon, după 
cum erau toți gnosticii. Iuda are propria lui stea. În evanghelie, 
lisus îi spune lui luda: 


Ridică-ţi ochii și privește spre nor și spre lumina din el și spre 
stelele care îl înconjoară. Steaua care arată drumul este steaua 
ta. 

luda și-a ridicat ochii și a văzut norul luminos și a intrat în el. 


În Imperiul Roman exista o bună comunicare, datorită 
drumurilor excelente, iar vestea despre existența documentului 
a ajuns până departe. El a atras atenţia episcopului Irineu, aflat 
la aproximativ o mie de mile de Tara Sfântă, în Apusul 
îndepărtat. lrineu a condamnat evanghelia cu înverșunare, dacă 
nu din alte motive, cel puţin pentru titlul ei. Era scandalos să 
îmbrăţișeze cineva cauza lui luda, a celui care l-a trădat pe lisus. 
Irineu a înfierat textul, catalogându-l drept „cainit”, deși, 
conform ideilor și credințelor exprimate în evanghelie, autorul ar 
putea fi setian, o sectă denumită astfel după personajul biblic 
Set, fiul lui Adam. Este cert că autorul era gnostic și deci o ţintă 
de prim ordin a condamnărilor lui Irineu. 

Autorul a fost influenţat de doctrina iudeilor despre venirea lui 
Mesia și de conceptul apropierii Judecăţii de Apoi. Aceasta era 
viziunea sa despre Apocalipsă și este posibil ca el să fi 
împărtășit credinţa gnostică fundamentală că lumea materială 
nu este doar un loc „căzut”, impregnat de păcat, ci în mod 
esenţial rea. Cum a reușit autorul să se armonizeze cu iureșul 
de idei de la începutul creștinismului este un aspect care nu va 
fi cunoscut probabil niciodată. 

Persoana care a scris acest codex pe papirus descoperit la Al 
Minya era un scrib, un artizan din Antichitate, a cărui 
îndeletnicire era aceea de a copia un text cuvânt cu cuvânt. Era 
un personaj cu înaltă calificare, fiindcă, în epoca respectivă, 
puţini erau aleșii care cunoșteau această adevărată tehnică. În 
lumea modernă, când existența noastră cotidiană subiînţelege 
abilitatea generală de a scrie și de a citi, este greu de imaginat 
că oamenii care știau să scrie erau atât de rari sau de prețuiți. 
In Egiptul antic, scribii făceau adeseori parte dintre funcţionarii 
extrem de respectaţi ai administraţiei faraonice, nu în ultimul 
rând pentru că se îndeletniceau cu înregistrarea în catastifele 
faraonilor a recoltelor totale anuale. O altă sarcină a lor era 
aceea de a copia texte religioase esenţiale, de felul Cărţii 
morților. 

Enorma lor importanţă nu scăzuse în secolul al Il-lea, în 
vremea episcopului lrineu. După cum citează Bruce M. Metzger 
în cartea sa The Text of the New Testament (Textul Noului 
Testament, Irineu a atașat o notă succintă în atenţia scribului 
care copia unul dintre textele pe care le compusese episcopul: 


Te conjur pe tine, cel care vei copia această carte, în numele 
Domnului nostru lisus Hristos și a slăvitei Lui veniri, când va 
veni să judece viii și morţii, să compari ceea ce transcrii și să 
corectezi cu atenţie după manuscrisul din care copiezi; și te mai 
rog să transcrii această rugăminte fierbinte și s-o inserezi în 
această copie. 


Scribul care a transcris manuscrisul păstrat al Evangheliei 
după luda a fost aproape indubitabil un copt, fiindcă limba pe 
care a folosit-o este copta. De vreme ce documentul original era 
scris în greacă, este foarte probabil că scribul sau predecesorii 
lui au tradus textul în timp ce-l copiau. În cazul cuvintelor în 
greacă pentru care nu a găsit corespondente în limba sa, el le-a 
lăsat în original. 

Este însă imposibil de stabilit exact identitatea scribului care 
a copiat exemplarul Evangheliei după luda ce ne-a parvenit. 
Majoritatea scribilor trăiau în mănăstiri, deși unii erau în slujba 
altor autorităţi religioase sau a unor persoane, iar alţii lucrau 
pentru administraţia civilă ori în instituţii de învățământ. 
„Evanghelia după luda este, în mod evident, opera unui 
scriptorium”, a afirmat Stephen Emmel. „Cel care a scris textul 
era calificat și avea o experienţă însemnată în copierea 
manuscriselor literare.” 

Exegeţii care scriu despre diversele descoperiri extraordinare 
din deșertul egiptean sunt uneori uluiţi de descoperirea atâtor 
texte de literatură antică, redactate în coptă, despre care se 
crede că derivă aproape în totalitate din texte scrise la origine 
în limba greacă, și descoperite în locuri unde a-ţi câștiga traiul 
zilnic este de cele mai multe ori o provocare. 

Emmel notează următoarele: „Pentru mine, ca specialist în 
coptologie, una dintre cele mai mari enigme rămâne identitatea 
celor care au creat această întreagă literatură gnostică de limbă 
coptă. Nu dispunem de mărturii indirecte care să releve cine a 
făcut aceste traduceri din limba greacă în cea coptă ale unor 
producţii literare ca Evanghelia după luda, Evanghelia după 
Toma sau scrierea apocrifă după loan. În principal, nu dispunem 
decât de exemplare individuale după aceste traduceri. În mod 
cert, copiile de care dispunem nu sunt originalele traducerilor 
respective. Acestea s-au pierdut de mult. Noi dispunem practic 
de a treia, a patra, a cincea și a șasea generaţie de copii după 


aceste traduceri, realizate pentru indivizi despre care nu știm 
nimic.” 


De asemenea, mai suntem siguri în privinţa unor aspecte de 
ordin practic ale manuscriselor pe papirus. Exemplarul care ne-a 
parvenit a fost descoperit în Egipt. Textul original a fost tradus 
din limba greacă în cea coptă. Întâlnim în document numeroase 
cuvinte grecești, de aceea este foarte probabil ca traducerea în 
coptă să fi fost efectuată în faza de început a formării limbii 
copte și a sistemului ei de scriere. Această ipoteză ar plasa 
copia în secolul al Ill-lea sau al IV-lea. Rezultatele datării cu 
carbon radioactiv confirmă acest lucru. 

Mai știm că acest codex cuprinde încă alte trei părţi: Epistola 
lui Petru către Filip, o expunere a lui lacov, pe care istoria îl 
consemnează sub numele de lacov cel Drept, și o secţiune fără 
titlu, pe care traducătorul a intitulat-o „Allogenes”. 

Epistola lui Petru către Filip este prima care apare în această 
carte legată în coperte din piele. O versiune distinctă a acestei 
epistole a fost descoperită la Nag Hammadi. În Codexul 
Tehacos, Petru, unul dintre apostolii lui lisus Hristos, îi scrie 
apostolului Filip, drag prieten și tovarăș, și celorlalţi fraţi, adică 
discipolilor. Ultimele paragrafe rezumă mesajul cuprins în 
scrisoarea lui Petru: „El a înviat din morţi, fraţilor! lisus este 
străin de moarte, dar noi suntem cei care murim prin păcatul 
Mamei noastre.” 

După un pasaj lipsă de optsprezece rânduri, textul se reia cu 
aceste cuvinte: 


lisus s-a arătat [și] a zis: „Pace vouă și slavă celor care cred în 
numele meu. Ridicaţi-vă [și] umblaţi! A voastră să [fie] bucuria 
și slava și puterea. Nu vă temeţi! [Eu] sunt cu voi de-a pururi.” 
Apoi, apostolii s-au despărţit [unii de alţii] cu patru cuvinte, [ca 
să meargă să predice]. [Și] au plecat [întru puterea] și pacea lui 
lisus. 


Aceasta nu este o scriere „disidentă”, ci o scriere izvorâtă 
dintr-o anume tradiţie a credinţei creștine. 
O a doua parte a codexului este un text distinct referitor la 


lacov, foarte asemănător unui document găsit la Nag Hammadi 
și intitulat „[Prima] Apocalipsă a lui lacov”. lisus susţine în faţa 
lui lacov o serie de idei, inclusiv cea despre „principiul feminin”. 
lisus spune: „Principiul feminin a existat, însă nu a existat de la 
începuturi.” 

lisus înviat îi explică lui lacov că el n-a murit. lisus îl învaţă pe 
lacov să spună că este de la „Tatăl Care există de la început și 
din Fiul Care este în El, Cel Care este de la început”. Această 
afirmaţie reflectă controversele care au existat în interiorul 
creștinismului timpuriu referitoare la coexistenţa Fiului în ființa 
și ca parte a Tatălui sau dacă el a fost un fiu născut pe Pământ 
al lui Dumnezeu. 

lacov cel Drept, fie că este vorba despre apostolul lacov, fie 
despre un alt bărbat pe nume lacov, va fi în cele din urmă 
persecutat, la fel ca lisus. La finalul textului, el spune: „Tatăl 
meu [Care ești în ceruri], iartă-i pe ei, că nu știu ce fac.” Acest 
pasaj se face clar ecoul cuvântului din Evangheliile canonice. 

Secţiunea intitulată „Allogenes” este mult mai fragmentată. 
Nu s-a păstrat niciun titlu original din perioada în care a fost 
compus textul. Allogenes este un personaj copt, termenul 
traducându-se prin „străinul”, „cel de altă rasă”. Numele de 
Allogenes este fictiv, fiind inventat de autorii Septuagintei. El 
era un personaj care și-a depășit neștiinţa și frica și a pătruns pe 
tărâmul gnostic al raiului, format din mai multe planuri. 

Interesul principal al descoperirii îl constituia Evanghelia după 
luda. Prin opoziţie cu referințele inconsistente despre luda 
Iscarioteanul din Evangheliile după Matei, Marcu, Luca și loan, 
noua evanghelie, după cum se observă și din titlul său, abundă 
în trimiteri atât la luda, cât și la lisus. Numai aici se fac douăzeci 
de referiri la luda Iscarioteanul, adică tot atâtea câte apar în 
total în toate cele patru Evanghelii canonice. 


Evanghelia după luda prezintă un portret al lui luda complet 
opus celui prezentat în Noul Testament, el fiind înfățișat nu ca 
un trădător al cărui suflet este stăpânit de Satana. luda este 
ucenicul preferat, chemat de lisus să jertfească „omul care mă 
învesmântează”. 

Dar și portretul lui lisus este diferit. lisus nu este un personaj 


chinuit, care va muri pătimind pe cruce. Dimpotrivă, el este un 
învăţător prietenos și binevoitor, cu simţul umorului. El râde 
adeseori în timp ce le transmite ucenicilor învăţăturile sale. 

Evanghelia poartă marca unei impresionante reprezentări 
plastice, evidentă chiar la începutul textului. lisus „a început să 
le vorbească despre tainele de dincolo de lume și despre ce va fi 
la sfârșit. Adesea nu le apărea ucenicilor ca el însuși, ci se afla 
printre ei ca un prunc”. Termenul corespunzător pentru „copil” 
poate fi de asemenea tradus ca „apariţie”, însă, potrivit lui 
Marvin Meyer, această traducere este mai puţin probabilă. 

Ideea că lisus li se arăta nu sub chipul lui, ci sub înfățișarea 
unui copil este provocatoare și rămâne fără explicaţie. Ea face 
parte din farmecul textului. Meyer notează: „Faptul că lisus 
putea apărea sub chip de copil corespunde și unor mărturii din 
alte evanghelii.” Elaine Pagels a oferit următoarea interpretare: 
„Textele spun adeseori că lisus le apărea discipolilor sub chip de 
copil, însă nu trebuie să luăm afirmaţia literal. Asta înseamnă că 
învăţăturile lui apar într-o formă mai naivă. In aceste texte, cu 
atât mai mult în textele secrete, ele trebuie înţelese în sens 
metaforic.” 

Evanghelia după luda începe cu un dialog. Scena se petrece 
în ludeea, deși texul nu precizează locul exact și nu este 
obligatoriu să fie lerusalimul. lisus îi găsește pe discipoli adunaţi 
laolaltă și îndeplinind datina cu cucernicie. Era cu trei zile 
înainte de sărbătoarea Paștilor. 

Discipolii sunt așezați la masă, aducând ca ofrandă o 
rugăciune de mulţumire. lisus se apropie de ei și râde. 

„Învăţătorule, de ce râzi de rugăciunea [noastră] de 
mulțumire? Ce am făcut? [Asta] este ce se cuvine”, i-au spus 
discipolii. 

lisus le răspunde: „Nu râd de voi. Voi nu faceţi aceasta fiindcă 
așa voiţi voi, ci pentru că în acest fel [va fi] preaslăvit 
dumnezeul vostru.” 

lisus nu se referă la Dumnezeul adevărat din ceruri, ci la cel 
care a creat această lume materială. Conform unor texte 
gnostice, creatorul acestei lumi era privit ca Satana. 

Ucenicii îi spun: „Învăţătorule, tu [...] ești fiul dumnezeului 
nostru”. lar el le răspunde: „Cum de mă cunoașteţi voi? 
Adevărat vă spun [eu] vouă, niciun neam dintre voi nu mă va 
cunoaște.” 


În accepțiunea anumitor secte gnostice, Set, fiul lui Adam, 
este părintele unei rase de oameni nemuritori care au o relaţie 
specială cu divinitatea. Setienii credeau despre ei că sunt forma 
desăvârșită a rasei de origine divină. Meyer dezvoltă această 
temă, afirmând că: „În Evanghelia după luda și în alte texte 
setiene, neamurile oamenilor sunt diferențiate de «acel neam», 
măreţul neam al lui Set, adică gnosticii. Numai cei din «acel 
neam» cunosc adevărata natură a lui lisus.” 

Ucenicii sunt cuprinși la început de mânie. „De ce tulburarea 
v-a dus spre mânie? Dumnezeul vostru, care e în voi și [...] v-a 
făcut să vă mâniaţi [în] sufletele voastre. [Fie] ca oricare dintre 
voi, care e [îndeajuns de puternic] printre oameni, să scoată la 
iveală omul desăvârșit și să stea în faţa chipului meu.” 

Ei toţi răspund: „Avem puterea”, însă, de fapt, nu o au. 
Evanghelia spune în continuare: „Dar duhurile lor n-au cutezat 
să stea în faţa [lui].” 

Referitor la acest pasaj, Meyer face următorul comentariu: 
„lisus le lansează o provocare ucenicilor lui. El spune: Lăsaţi 
ființa perfectă dinăuntrul vostru să vină la mine și să-mi stea în 
față. lar această ființă perfectă din interior este fiinţa spirituală 
care cunoaște adevărul. Această fiinţă îl cunoaște cu adevărat 
pe Dumnezeu și se cunoaște pe sine.” 

Un singur ucenic are tăria morală de a sta în faţa lui lisus: 
luda Iscarioteanul. Cu toate acestea, și lui luda îi lipsește tăria 
de nivelul al doilea, adică forţa spirituală de a-l privi pe lisus în 
ochi, și el își ferește privirea. 

luda îi spune: „Eu știu cine ești și de unde ai venit. Ești de pe 
tărâmul nemuritor al lui Barbelo”. În textele setiene, precizează 
Meyer, Barbelo este mama divină a tuturor. A spune că lisus 
vine de pe tărâmul veșnic al lui Barbelo echivala cu afirmarea 
convingerii că lisus provine de pe tărâmul divin de sus și că este 
fiul lui Dumnezeu. 

Conștient de propriile sale limite, luda continuă astfel: „lar eu 
nu sunt vrednic să rostesc numele celui care te-a trimis.” 

lisus îi cere apoi lui luda să se depărteze de ceilalţi, 
promiţându-i să-i reveleze tainele împărăției. 

Pagels explică: „Dacă ne gândim la afirmaţia că lisus 
cunoștea învățături secrete pe care le transmitea doar anumitor 
persoane, trebuie să luăm în considerare două aspecte. In 
primul rând, cum își transmiteau rabinii învăţăturile în cursul 


primului secol? Și cum le transmit ei în zilele noastre? Adeseori, 
ei vorbesc congregaţiilor despre un lucru, iar discipolilor le 
transmit învățături la un nivel mai profund. Dacă lisus a fost 
asemenea altor rabini, probabil el le-a vorbit mulțimilor într-un 
fel și le-a transmis ucenicilor lui, în secret, altceva.” Pagels 
subliniază faptul că, în Biblie, adeseori el vorbește în pilde 
mulțimilor, după care le explică în particular ucenicilor lui tâlcul 
acestor învățături. 

Într-o discuţie particulară, lisus îi spune lui luda: „Depărtează- 
te de ceilalţi și îţi voi spune tainele împărăției. Tu o poţi atinge, 
dar te vei întrista mult.” 

luda îi răspunde printr-o întrebare: „Când îmi vei spune 
aceste lucruri și când va veni ziua cea mare a luminii pentru [...] 
neam?” 

lisus nu-i răspunde ia această întrebare. El dispare la fel de 
enigmatic cum apăruse. 

În dimineaţa zilei următoare, lisus le apare din nou ucenicilor. 
Ei îl întreabă: „Doamne, care este neamul acela mare, care este 
mai presus de noi și mai sfânt decât noi, care nu se află acum 
pe aceste tărâmuri?” 

lisus este prezentat râzând pentru a doua oară în acest text, 
iar apoi le vorbește ucenicilor despre dificultăţile extraordinare 
de a atinge locul sau timpul secret: „Niciun om născut din 
muritor nu se poate întovărăși cu el.” 

În continuare, el oferă ceea ce Meyer caracterizează drept „o 
interpretare alegorică a Templului”. Se vorbește despre 
sacrificiile practicate în Templu înainte de a fi distrus. „Vitele 
aduse sunt jertfele pe care le-aţi văzut - ele sunt cei mulţi pe 
care îi duceţi pe căi greșite înaintea acelui altar”, spune lisus. 
Meyer sugerează că aici este vorba despre un atac subtil al 
autorului Evangheliei după luda la adresa primilor creștini 
ortodocși care răspândeau cuvântul lui lisus. 

lisus avertizează că sunt unii care „invocă numele meu... [Şi 
ei] au sădit copaci fără roade, în numele meu, în chip rușinos”. 
El le amintește ucenicilor că „Domnul care poruncește este 
Domnul universului. În ziua de pe urmă, ei vor fi făcuţi de 
ocară”. Aici regăsim o trimitere la Ziua Judecăţii de Apoi. 

În cele din urmă, lisus le spune ucenicilor: „Nu mai cârtiţi. 
Fiecare dintre voi are steaua lui.” 

O foarte mare parte din pasajul care urmează s-a pierdut. 


Bart Ehrman face următorul comentariu: „lisus îi dezvăluie 
aceste adevăruri lui luda și numai lui. Printre aceste adevăruri 
este și cel că în fiecare om din această lume stă închisă o 
scânteie de divinitate, care trebuie eliberată. lisus însuși este o 
scânteie de lumină divină care trebuie să fie eliberată.” 


În secţiunea următoare, luda îl întreabă pe lisus: „[Rabli, ce 
fel de roade dă neamul acesta?” 

lar lisus îi răspunde: „Sufletele tuturor neamurilor omenești 
vor pieri. Dar când acești oameni vor fi încheiat vremea 
împărăției și duhul îi va fi părăsit, trupurile lor vor muri, dar 
sufletele lor vor fi vii, iar ele vor fi ridicate la cer.” 

„Şi ce vor face restul neamurilor omenești?”, îl întreabă luda. 

lisus îi răspunde: „Nu se poate să semeni sămânță pe [piatră] 
și să-i culegi roadele.” Mare parte a textului care urmează este 
incompletă și neclară. Aici este vorba despre Sophia, simbolul 
înţelepciunii, personaj central în textele gnostice. 

După ce a spus ce a avut de spus, lisus a plecat. 

luda și lisus se întâlnesc din nou. luda a avut o mare viziune. 
„Învăţătorule, așa cum i-ai ascultat pe toţi, ascultă-mă acum și 
pe mine. Căci am avut o mare vedenie.” 

lisus râde din nou. luda nu mai este pentru el unul dintre cei 
doisprezece apostoli, ci o ființă foarte specială, „al 
treisprezecelea spirit”. El este o ființă spirituală, deasupra și 
dincolo de ucenicii obișnuiți. „Tu, al treisprezecelea spirit, de ce 
te străduiești atât de tare? Dar vorbește, iar eu te voi asculta”. 

luda relatează viziunea pe care a avut-o: „...cei doisprezece 
ucenici mă băteau cu pietre și [rău] mă oropseau. [...] Am văzut 
[o casă...] [...] Oameni de seamă erau în jurul ei... iar în mijlocul 
casei era [o mulţime - /ipsesc două rânduri -], spunând: 
«Învăţătorule, ia-mă și pe mine împreună cu oamenii aceștia».” 

Răspunsul lui lisus este incisiv: „luda, steaua ta te-a dus pe 
căi greșite. Niciun om născut din muritor nu e vrednic să intre în 
casa pe care ai văzut-o, căci acel loc e păstrat pentru cei sfinţi.” 

luda îl întreabă apoi în legătură cu soarta sa. „Invăţătorule, nu 
cumva sămânţa mea [adică partea spirituală a unui om] e sub 
stăpânirea conducătorilor [conducătorii acestei lumi]?” 

lar lisus îi răspunde: „Vino [...] dar te vei întrista mult când vei 


vedea împărăţia și toate neamurile ei.” 

„Ce lucru bun va fi că am primit-o?”, întreabă luda. „Căci tu 
m-ai pus deoparte pentru neamul acela.” luda a devenit 
ucenicul credincios și discipolul lui lisus, un om pe care lisus ÎI 
recunoaște ca fiinţă spirituală deosebită. 

lisus îi spune: „Tu vei deveni al treisprezecelea și vei fi 
blestemat de celelalte neamuri - și vei ajunge să stăpânești 
asupra lor. În zilele de pe urmă îţi vor blestema înălţarea la 
[neamul] cel sfânt.” 

Pagels arată cum acest pasaj se aliniază la interpretarea 
negativă pe care o oferă Biblia: „Este ceva la care te-ai putea 
aștepta din indiciile furnizate în Evanghelia după loan, din Noul 
Testament. Faptul că luda îl trădează pe lisus este o faptă 
abjectă în altă parte, iar el este detestat și se sinucide din 
această cauză, fiindcă îl vinde pe lisus pentru bani. În 
Evanghelia după luda, lisus îl învaţă că, deși va fi urât, el are o 
misiune deosebită. El trebuie să participe la înfăptuirea planului 
divin, prin înlesnirea sacrificării trupului lui lisus. El trebuie să 
pună capăt existenţei lui lisus pe Pământ.” 

lisus îi propune apoi lui luda să-i reveleze taine pe care 
„nimeni nu [le-a] văzut vreodată... Există un tărâm măreț și 
nesfârșit, a cărui întindere niciun neam de îngeri n-a văzut-o, [în 
care] se află [un] Mare Spirit Invizibil, pe care ochii niciunui 
înger nu l-au zărit vreodată, niciun gând al inimii nu l-a cuprins 
și nicicând nu i s-a dat vreun nume”. 

Următoarele pagini abundă în referiri la cosmologia gnostică, 
la eoni și secretele lor. Este creat universul, apoi este creat 
Pământul, iar la final, oamenii. Saklas, unul dintre îngeri, însă 
unul considerat inept, este cel care hotărăște să creeze o fiinţă 
umană. Meyer remarcă faptul că relatări asemănătoare în 
legătură cu creaţia apar și în alte texte setiene. Sunt creaţi 
Adam și Eva. Eva mai este numită și Zoe, care în limba greacă 
înseamnă „viaţă”. „Căci prin acest nume toate neamurile caută 
omul și fiecare dintre ele cheamă femeia cu aceste nume... Şi 
stăpânitorul i-a spus lui Aclam: «Vei trăi viaţă lungă, împreună 
cu copiii tăâi.»” 

In pasajul care urmează, luda îl întreabă pe lisus: „Duhul 
omenesc moare?” 

lisus îi răspunde: „De aceea i-a poruncit Dumnezeu lui Mihail 
să dea oamenilor duhul cu împrumut, ca ei să poată sluji, dar 


Marele Unu i-a poruncit lui Gavriil [Mihail și Gavriil sunt doi 
arhangheli, ca și în Biblie] să dea duhuri marelui neam ce nu are 
stăpânitor peste el - adică duh și suflet.” 

Ceva mai departe în text, lisus își asumă nimicirea celor răi. 
Din păcate, lipsesc cuvinte, iar propoziţiile sunt incomplete în 
acest pasaj. 

luda îl întreabă pe lisus: „Și ce vor face acele neamuri?” 

lisus îi răspunde: „Adevărat vă spun eu vouă, pentru ei toţi, 
stelele vor duce totul la împlinire. Când Saklas își încheie timpul 
ce i-a fost dat, prima lor stea va apărea cu neamurile, și ei vor 
termina ce au zis că vor face.” 

Din păcate, din nou lipsesc cuvinte din text, ceea ce 
îngreunează înţelegerea ideilor următoare. 

„Apoi vor preacurvi în numele meu și își vor ucide pruncii și 
vor [...] și [...] numele meu, iar steaua ta va domni peste al 
[trei]sprezecelea eon.” 

Meyer remarcă: „Referirile la stele, la influentele acestora și 
la distrugerea lor finală sunt de proporţii apocaliptice.” 

După această descriere, lisus râde din nou, pentru a patra 
oară. 

luda îl întreabă: „Învăţătorule, [de ce râzi de noi]?” 

lisus îi răspunde: „Nu râd [de voi], ci de greșeala stelelor, căci 
aceste șase stele rătăcesc cu acești cinci luptători, și ei toţi vor 
fi nimiciţi împreună cu cei pe care i-au creat.” 

luda îl întreabă atunci: „lată, ce vor face aceia care au fost 
botezați în numele tău?” 

Răspunsul lui lisus nu este clar, totuși acest paragraf conduce 
spre ceea ce Bart Ehrman susţine că este ideea esenţială a 
întregii evanghelii: „Dar tu [luda] îi vei întrece pe toţi. Căci tu 
vei jertfi omul care mă învesmântează.” 

lisus îi cere lui luda să-l predea spre sacrificiu. Motivele se 
limpezesc. Existenta pământeană a lui lisus este doar o mască 
umană, iar omul este doar veșmântul spiritului din interior. lisus 
este o fiinţă eternă. Este o parte din fiinţa Dumnezeului 
Preaînalt, este mai mare decât omul și despărţit de om, este 
etern. Veșmântul omenesc este haina sub care se ascunde el în 
timpul trecerii pe Pământ. Acest lucru este efemer, o 
manifestare temporară. Omul sub forma căruia este îmbrăcat 
ascunde spiritul sfânt al pruncului lisus. Corpul lui de om este 
sacrificat, însă nu și spiritul lui lisus, nu Dumnezeu însuși. 


lisus continuă, spunând: „lată, totul ţi-a fost spus. Ridică-ţi 
ochii și privește spre nor și spre lumina din el și spre stelele care 
îl înconjoară. Steaua care arată drumul este steaua ta.” In acest 
fel, luda primește asigurări că el are un loc special. 

Imediat vine un moment măreț, egal sub aspectul 
dramatismului cu ceea ce apare în Evangheliile canonice: „luda 
și-a ridicat ochii și a văzut norul luminos și a intrat în el.” 

Acest pasaj, cu întreaga sa forţă de sugestie, „poate fi descris 
ca transfigurarea lui luda”, ne spune Meyer. „Este în același 
timp reabilitarea și glorificarea lui luda.” 

O voce îi vorbește din acest nor. Din păcate, și aceste cuvinte 
s-au pierdut. Meyer consemnează că din textul în coptă lipsesc 
aproximativ șase rânduri. El lansează ipoteza că această voce 
„fie l-a preamărit pe luda, fie a oferit concluzii în legătură cu 
evenimentele descrise”, în continuare, el atrage atenţia asupra 
comparaţiilor dintre această scenă și Schimbarea la Faţă a lui 
lisus, ca și asupra botezului lui lisus, descris în Evangheliile 
canonice (Matei 3:13-17, Marcu 1:9-11, Luca 3:21-22). 

Scena finală este tratată într-o manieră prozaică, deși 
conţinutul său este dramatic. Prin opoziţie cu lunga naraţiune 
despre procesul, răstignirea și învierea lui lisus, concluzia 
Evangheliei după luda este concisă și la obiect: 


Marii lor preoți au cârtit, căci [el] intrase în odaia de oaspeţi 
pentru rugăciunea lui. Dar unii scribi erau acolo pândind cu 
băgare de seamă pentru a-l prinde în timpul rugăciunii, căci le 
era teamă de popor, fiindcă toţi îl priveau ca pe un profet. 


Ca și în Evangheliile canonice, cuvântul despre lisus s-a 
răspândit. „Ei marii preoţi s-au apropiat de luda și i-au spus: «Ce 
faci aici? Tu ești ucenicul lui lisus.»” 

Devine imediat evident faptul că luda nu a venit la ei să le 
ceară bani pentru a-l trăda pe lisus. Nu există o conspirație. In 
această relatare, luda este deja partenerul binevoitor, dar este 
alături de lisus, și nu de marii preoţi. 

„luda le-a răspuns așa cum au vrut ei”, spune textul în 
continuare, fără însă a menţiona exact ce a rostit luda sau ce au 
cerut preoții. 

După acest pasaj urmează ultimul rând al evangheliei: „Și a 
primit niște bani și l-a dat în mâinile lor.” 


Nu există gânduri ascunse, nici chinuitoare mustrări de 
conștiință. Nu se prefigurează plânsul și căinţa și nici 
amenințătoare gânduri de sinucidere. Fapta este comisă cu 
simplitate. luda a acţionat după cum i-a cerut lisus, sacrificând 
omul care-l îmbracă pe lisus, pentru ca lisus să-și poată împlini 
destinul. 

Ehrman explică de ce acest final avea un înţeles atât de 
profund pentru gnostici. „În evangheliile timpurii, moartea și 
învierea lui lisus sunt aspectele esenţiale ale mântuirii. Trupul 
lui moare, iar apoi Dumnezeu îi ridică trupul din moarte. Această 
înviere a trupului este foarte importantă, iar lisus li se arată într- 
adevăr ucenicilor lui, după cum ne spun Evangheliile după 
Matei, Marcu, Luca și loan, pentru a le demonstra că este viu. 
Trupul lui este încă viu. 

Aspectul este în totală opoziţie cu ceea ce se întâmplă în 
Evanghelia după luda, unde nu există nicio relatare referitoare 
la moartea lui lisus, deoarece nu moartea lui este ceea ce 
contează cu adevărat. Cu atât mai mult, aici nu există nicio 
mărturie despre învierea lui. Fiindcă în Evanghelia după luda 
lisus nu urmează să învie. Pentru luda nu este important faptul 
că trupul va reveni la viaţă. Important este că trupul va muri 
pentru ca spiritul să trăiască în continuare.” 


Aspectele despre care evanghelia nu pomenește nimic sunt 
poate la fel de importante ca și cele relatate. 

Ea nu critică direct și nici nu contrazice Evangheliile din Noul 
Testament - care nu fuseseră încă stabilite drept canonice la 
momentul scrierii Evangheliei după luda. Ea nu acuză nimic din 
ce stă scris în naraţiunile incluse în Noul Testament. 

Evanghelia după luda nu menţionează tema trădării, fiindcă 
luda nu-și trădează învățătorul, ci îndeplinește, prin ascultare, 
voia lui lisus. El este deasupra celorlalți ucenici, care se pierd în 
fundal. luda este instrumentul ales de lisus pentru împlinirea 
destinului. 

Povestea ultimelor zile din existenta lui lisus, așa cum este 
consemnată în Evanghelia după luda, nu lasă să se întrevadă 
niciun indic m sau aluzie în privinţa vinovăţiei colective. 
Evanghelia după luda nu furnizează relatarea unei ofrande de 


sânge care se va transmite ca un blestem de-a lungul istoriei, 
provocând demonizarea evreilor,  pogromurile, chiar și 
Holocaustul. Ca discipol preferat al lui lisus, luda dă ascultare 
dorințelor învățătorului său iubit. 

Deși poate că cititorul modern și-ar dori o relatare mai 
amănunţită a întâmplărilor, mai puţine referiri gnostice la 
complicatele teme cosmologice ori mai puţine lacune în text, 
mesajul răzbate totuși clar. Avem aici prezentat dintr-o altă 
perspectivă un act esenţial din viaţa lui lisus, care răstoarnă 
complet interpretarea lui luda dată de tradiţie. luda este 
instrumentul pe care l-a ales lisus. Prin luda, lisus va fi eliberat 
de „omul care mă înveșmântează” și va ajunge la locul care i se 
cuvine în vecii vecilor. 


Epilog 


În Evanghelia după luda, acesta face doar ce-i cere lisus să 
facă, îi dă ascultare lui lisus și îi rămâne credincios, luda 
Iscarioteanul se dezvăluie drept ucenicul iubit al lui lisus și 
prietenul lui drag. 
Marvin Meyer 


Evanghelia după luda are ea însăși o poveste unică. A 
cunoscut două existenţe distincte, agitate. Prima s-a produs 
între secolele | și al IV-lea, când religia creștină s-a disociat de 
iudaism. Creștinismul a început ca o religie a contrastelor, 
deoarece unii adepţi au elaborat puncte de vedere și doctrine 
contradictorii, fiecare luptându-se să câștige supremaţia. 
Documentul pe care unii l-au denumit Evanghelia după luda a 
fost catalogat drept eretic de Biserica primară în plină 
ascensiune, din cauza faptului că nu se conforma 
comandamentelor politico-religioase ale Bisericii din acea 
vreme. Episcopul Irineu, același care a fost ulterior sanctificat, a 
catalogat-o drept „istorie scornită”. Către secolul al IV-lea, 
textul, cu naraţiunea sa uluitor de diferită despre vechile 
evenimente, a dispărut practic din istorie. 

În epoca modernă, Evanghelia după luda a străbătut un 


traseu lung până la descoperirea sa. Această călătorie a fost 
presărată cu episoade în care a avut parte de un tratament 
deficitar legat de manevrarea papirusurilor, de momente în care 
au prevalat lăcomia omenească, înșelăciunea, de momente 
când oamenii au dovedit cruzime unii fată de alţii. A făcut parte 
dintr-un lot nepreţuit de artefacte care urma să fie cumpărat și 
vândut - iar apoi a fost furat. Aceste momente ne amintesc nu 
numai de slăbiciunile indivizilor, ci și de păcatele omenirii în 
general. 

Universitatea Columbia, cu clădirile sale ce domină 
Morningside Heights, a fost locul în care au ajuns, în anul 1984, 
preotul Gabriel Abdel Sayed, Hanna Asabil și un confrate 
egiptean de-al acestuia, care veniseră aici pentru ca textul lor 
să fie evaluat de tânărul, dar deja reputatul clasicist Roger 
Bagnall. Douăzeci și unu de ani mai târziu, în biroul său de la 
Hamilton Hall, profesorul Bagnall, așezat în fața calculatorului 
său, studia un document scanat ce reproducea un tratat de 
matematică. Era același document pe care profesorul Ludwig 
Koenen îl examinase în urmă cu douăzeci și doi de ani la 
Geneva, cu un an înainte de a-l vedea Bagnall. 

Bagnall a căutat în manuscris până când a descoperit un mic 
semn pe o pagină din textul grecesc, desemnându-i originea în 
raport cu un anumit „Pagus 6”. Bagnall nu avea la dispoziţie o 
hartă, însă s-a orientat spre cartea lui Jane Rowlandson, de la 
Colegiul Regal din Londra, intitulată Landowners and Tenants in 
Roman Egypt: The Social Relations of Agriculture in the 
Oxyrhynchite Nome Proprietari și arendași în Egiptul roman: 
agricultura în Oxyrhynchite Nome, unde existau hărţi ale 
regiunilor administrative din Egiptul aflat sub ocupaţie romană. 

Pagus 6 era o fâșie din Oxyrhynchite Nome care se întindea 
până la Maghagha. Pagus 6, a explicat Bagnall, a apărut abia în 
anul 307 sau 308 e.n., înlocuind toparhiile care reprezentaseră 
anterior nomenclatura administrativă. Din acest motiv, tratatul 
de matematică nu putea fi creat înaintea acelui an, deoarece 
Pagus 6 nu existase înainte. 

Au fost într-adevăr descoperite împreună documentele vechi 
pe papirus care erau oferite spre vânzare împreună - inclusiv 
acest tratat? Presupunerea este logică, deși nu oferă și 
certitudinea absolută. Potrivit unor martori, ele ar fi fost găsite 
împreună, numai că martorii se pot înșela, iar cel puţin o 


persoană implicată în descoperire a murit între timp. 

Chiar dacă documentele au fost descoperite într-un singur 
mormânt, se poate ca fiecare text să fi avut propria sa istorie. 
Codexul din care face parte și Evanghelia după luda ar fi putut fi 
creat cu mult înaintea altor documente alături de care a fost 
găsit. Nemaivorbind de faptul că este o copie în limba coptă 
după un document anterior, scris în greacă. 

Cine este personajul lângă care au fost îngropate 
documentele? Ce fel de persoană ar fi ales să fie îngropată 
împreună cu texte biblice, epistolele lui Pavel, Evanghelia după 
luda și un alt text de predare a matematicilor? Aventura găsirii 
răspunsului la întrebările legate de acest codex continuă - și 
este de presupus că va continua mulţi ani de acum înainte. 

Prin munca laborioasă depusă de Rodolphe Kasser, Florence 
Darbre și restul membrilor echipei s-a reușit reconstituirea unui 
document venit din trecutul îndepărtat, spre beneficiul întregii 
omeniri. Profesorul Kasser își amintește momentul în care, 
aflându-se în biroul său înghesuit, la computerul său personal, a 
văzut pentru prima oară evanghelia: „Am fost încercat de 
aceleași sentimente pe care le are oricine se confruntă cu o 
enigmă. În profesiunea mea, știm multe lucruri și totuși nu știm 
nimic. Descoperim tot timpul lucruri noi, teorii și explicaţii care 
depășesc complet cunoștințele noastre anterioare și trebuie să 
fim receptivi și deschişi, să ne schimbăm perspectiva asupra 
manuscrisului. Manuscrisul este cel care dictează situația. 

E ca și când... i-aș face o vizită unui necunoscut și m-aș 
strădui să-l ascult, știind că-mi va lua foarte mult timp să-i 
înţeleg profunzimea sufletească... Dacă textul ar fi complet, 
atunci ar fi mai ușor, însă avem multe lacune.” 

Ceea ce știm sigur este că Evanghelia după luda reprezintă o 
mărturie inedită și autentică despre perioada de început a 
creștinismului. Mesajul ei răstoarnă complet credinţa îndelung 
acceptată că luda și-a trădat învățătorul, iar astfel ne adresează 
tuturor invitaţia de a analiza ce a încercat lisus să ne transmită. 
A-ţi urma propria stea este o idee la fel de importantă astăzi ca 
și atunci. In loc să-l condamnăm pe trădător, poate ar trebui să 
căutăm mai adânc bunătatea ascunsă în noi. 

Necunoscutele persistă, așteptând să fie descoperite, pe 
măsură ce aflăm tot mai multe despre epoca în care s-a născut 
o nouă credinţă. Indiferent cât de departe am călători, misterele 


par să fie întotdeauna prezente. 


Nota editorului american 


Când Frieda Tehacos Nussberger, comerciantă de antichități 
din Zurich, a achiziţionat codexul care cuprinde și Evanghelia 
după luda, în anul 2000, acesta se afla deja pe piaţă de aproape 
douăzeci de ani și „călătorise” din Egipt în Europa și apoi în 
Statele Unite ale Americii. Elveţianul Rodolphe Kasser, expert în 
texte scrise în limba coptă, declară că n-a mai văzut vreun 
document aflat într-o stare atât de precară. „Manuscrisul era 
atât de fragil, încât s-ar fi putut fărâmiţa la cea mai slabă 
atingere.” Îngrijorată de gradul de deteriorare a codexului, 
Tehacos l-a încredinţat Fundaţiei Maecenas pentru Artă Antică, 
care va restaura și traduce întregul codex, cedându-i în cele din 
urmă Muzeului Copt din Cairo. Proiectul, care îmbina arheologia, 
știința de ultimă oră și o temă de interes cultural, a stârnit în 
mod firesc interesul societăţii Naţional Geographic. Aceasta a 
beneficiat de sprijinul Institutului Waitt pentru Descoperiri 
Istorice, o fundaţie creată de Ted Waitt, fondatorul Gateway, 
pentru a susţine acele proiecte menite să lărgească orizontul de 
cunoaștere al omenirii prin intermediul cercetărilor istorice și 
științifice. Societatea Naţional Geographic și Institutul Waitt au 
colaborat cu Fundaţia Maecenas la autentificarea documentului, 
la continuarea procesului de restaurare și la traducerea textului. 
Mai întâi însă, a fost necesar ca restauratoarea Florence Darbre, 
asistată de specialiștii în studii copte Rodolphe Kasser și Gregor 
Wurst, să readucă documentul la viață. 

Cineva schimbase ordinea paginilor, iar partea de sus a 
papirusului (care conţinea numărul de pagină) se rupsese. lar 
provocarea nu se sfârșea aici: aproape o mie de fragmente 
zăceau în neorânduială. Darbre a cules fragilele fărâmiţe cu 
penseta și le-a așezat între plăci de sticlă. Cu ajutorul unui 
computer, ea și Wurst au reușit să reasambleze întregul text în 
proporție de peste 75 la sută, în cinci ani de muncă meticuloasă. 
Kasser, Wurst și Marvin Meyer, în colaborare cu François 
Gaudard, au tradus documentul de douăzeci și șase de pagini - 
o relatare detaliată a unor convingeri gnostice, de mult 


considerate pierdute. Specialiștii în creștinismul timpuriu afirmă 
că aceasta este cea mai spectaculoasă descoperire de acest tip 
din ultimele decenii. Pentru a cita cuvintele lui Kasser, „lucrarea 
a revenit la lumină printr-un miracol.” 

Pentru a certifica vârsta și autenticitatea  codexului, 
Societatea Naţional Geographic l-a supus celor mai atente 
analize, fără a-i accentua starea de degradare. Astfel, 
eșantioane minuscule de papirus au fost prelevate pentru cel 
mai riguros proces de datare cu carbon radioactiv; de 
asemenea, au fost consultaţi și alţi specialiști de prim rang în 
studii copte, cu experienţă în domeniul paleografiei și 
codicologiei. 

In decembrie 2004, reprezentanții Societății Naţional 
Geographic au dus personal cele cinci fragmente minuscule la 
Universitatea din Arizona, Tucson, pentru a fi supuse datării cu 
carbon radioactiv în Laboratorul de Spectrometrie de Masă 
Accelerată (AMS). Patru dintre eșantioane erau bucățele de 
papirus din codex, iar al cincilea era un mic fragment de piele 
din copertă, cu puţin papirus atașat. Nicio porţiune de text nu a 
fost afectată în cursul acestui proces. 

La începutul lunii ianuarie 2005, oamenii de știință de la 
laboratorul AMS au încheiat procesul de datare. Deși vârstele 
calibrate ale eșantioanelor individuale variau, media întregului 
document se situa între anii 220 și 340 e.n., cu o marjă de 
eroare de /- 60 de ani. 

În conformitate cu declaraţiile dr. Tim Jull, directorul 
Laboratorului AMS, și ale cercetătorului Greg Hodgins, „vârstele 
calibrate ale papirusului și copertei din piele sunt strâns 
apropiate și plasează vârsta codexului în secolele al treilea și al 
patrulea d.Hr.” 

De la descoperirea acestei metode la sfârșitul anilor '40, 
datarea cu carbon radioactiv a constituit tehnica-standard de 
evaluare a vârstei obiectelor și artefactelor antice în domenii 
variate, de la arheologie la paleoclimatologie. Dezvoltarea 
spectrometriei de masă accelerată a permis cercetătorilor să 
preleveze numeroase eșantioane de foarte mici dimensiuni 
dintr-un artefact, așa cum s-a întâmplat și în cazul codexului. 

Laboratorul AMS al Universităţii din Arizona se bucura de un 
renume internaţional, aici fiind datate cu precizie Manuscrisele 
de la Marea Moartă, fapt care a permis specialiștilor să le 


situeze în mod corect în contextul lor istoric. 

Conţinutul și stilul lingvistic ale codexului constituie o dovadă 
suplimentară a autenticităţii sale, susțin experţii care l-au 
studiat. Printre aceștia se numără dr. Rodolphe Kasser, fost 
profesor la Universitatea din Geneva și traducător de excepţie al 
arhivei de la Nag Hammadi, Marvin Meyer de la Universitatea 
Chapman (Orange, California), Stephen Emmel, profesor de 
studii copte la Universitatea din Munster (Germania), și Gregor 
Wurst, profesor de patristică și istorie ecleziastică la 
Universitatea din Augsburg (Germania). Toţi au contribuit la 
traducerea codexului. 

In conformitate cu afirmaţiile lor, conceptele teologice și 
structura lingvistică a manuscrisului sunt similare cu cele din 
cadrul arhivei de la Nag Hammadi - o serie de texte, în principal 
gnostice, descoperite în Egipt în anii '40, care datează tot din 
primele secole de existenţă a creștinismului. 

„Textul corespunde ideilor vehiculate în secolul al doilea al 
erei noastre. Chiar în această formă fragmentară, este extrem 
de interesant și se încadrează perfect în gândirea din secolul al 
doilea, îndeosebi din anii de mijloc ai secolului”, a declarat dr. 
Meyer. 

Emmel este de acord cu opinia lui Meyer, conform căreia 
conţinutul codexului reflectă viziunea gnostică asupra lumii, 
predominantă în secolul al doilea. „[Pentru a contraface un 
asemenea document], ar trebui să poţi ilustra o lume cu totul 
diferită de tot ceea ce știm astăzi. O lume veche de o mie cinci 
sute de ani... Pentru specialiștii care își petrec întreaga carieră 
studiind acea epocă este dificil chiar și să înţeleagă lumea 
respectivă, fără să ne mai gândim la recrearea ei. Ar fi nevoie 
de un veritabil geniu pentru a realiza un asemenea artefact, iar 
eu, personal, nu cred că acest lucru este posibil”, susţine 
Emmel. „Nu am nicio îndoială că acest codex este un artefact 
original, din Egiptul antic, și că textul său constituie un exemplu 
veridic al literaturii apocrife a creștinismului timpuriu”, a 
adăugat el. 

Pe lângă faptul că reflectă o viziune gnostică asupra lumii, 
dovezile paleografice susțin și autenticitatea codexului. Dr. 
Emmel, expert în paleografia coptă, ne-a oferit următoarea 
evaluare: „Este atent scris de un scrib de profesie. Tipul de 
scriere îmi amintește puternic de manuscrisele de la Nag 


Hammadi. Scrisul nu este identic cu al niciunuia dintre acestea, 
dar e un tip similar. Pentru mine, întrebarea dacă ar fi posibil ca 
un asemenea obiect să fie falsificat de cineva din epoca 
modernă este superfluă; nici nu se pune această problemă. Nu 
numai că ar trebui să ai la dispoziţie materiale originale pentru a 
o face - papirus, și nu orice fel de papirus, ci unul antic -, dar ar 
fi necesar să știi cum să imiţi scrierea coptă din acea perioadă 
timpurie. Numărul specialiștilor în coptă care au aceste 
cunoștințe este foarte mic. De asemenea, ar trebui să compui în 
coptă un text convingător și corect din punct de vedere 
gramatical. lar cei care ar putea face acest lucru sunt chiar mai 
puţini decât aceia care pot citi în coptă.” 

În încercarea de a atesta, dincolo de orice dubiu, 
autenticitatea codexului, au fost trimise mostre de cerneală la 
firma McCrone and Associates, bine cunoscută pentru 
activitatea sa în analiza legală a cernelurilor. Şi această 
examinare a confirmat caracterul autentic al documentului. 
Microscopia de transmisie electronică a demonstrat prezenţa 
negrului de fum ca un constituent principal al cernelii, iar 
agentul de legare este o rășină - elemente care corespund cu 
cernelurile ce datează din secolele al treilea și al patrulea e.n. 

Folosind metoda spectroscopiei Raman, McCrone and 
Associates a stabilit faptul că în cerneala codexului se regăsește 
un compus metalic al acidului galic existent în cernelurile pe 
bază de fier utilizate în secolul al treilea. 


Nota autorului 


Am auzit pentru prima oară vorbindu-se despre Evanghelia 
după luda în toamna anului 2000. Un prieten care este un 
important colecţionar îi era client lui Bruce Ferrini, comerciantul 
din Ohio. Ferrini încerca să facă o estimare a valorii potenţiale a 
Evangheliei după luda, pe care să o dezvolte în sensul creării 
unui concept de televiziune. Am stabilit să ne întâlnim la New 
York. Nu a ieșit nimic din această întâlnire. În mod misterios și 
fără să dea vreo explicaţie, Ferrini a întrerupt orice legătură 
după această primă întâlnire și după ce schimbaserăm câteva e- 
mailuri timp de două sau trei săptămâni. La momentul respectiv 
n-am înţeles de ce și nu știam că Ferrini se băgase în tot felul de 
probleme care aveau să conducă la restituirea papirusurilor 
Friedei Tehacos Nussberger. 

Cum nu exista nicio cale de a face o apreciere a importantei 
sau valorii papirusurilor ca proiect de media sau de a continua 
proiectul fără participarea lui Ferrini, am abandonat ideea. 

In anul 2004 am auzit că Evanghelia după luda reușise într-un 
fel oarecare să ajungă în Elveţia și am mai auzit că se afla 
probabil în posesia unei comerciante, pe nume Frieda Tehacos 
Nussberger, despre care am aflat că era foarte cunoscută. În 
acel moment încercam să dezvolt un proiect pentru canalul de 
televiziune Naţional Geographic, care se baza mai mult pe 
Vechiul Testament. Oricum, posibilitatea ca Evanghelia după 
luda să fie reală a înflăcărat imaginaţia unui director al 
canalului, iar asta a dus la încheierea unui contract de 
cercetare. 

Am început să fac investigaţii despre Frieda, Mario Roberty și 
Fundaţia Maecenas. Mi-a fost foarte greu să dau de Frieda și să 
stau de vorbă cu ea personal. Însă, cu cât mă apropiam mai 
mult de cele două personalităţi elveţiene, cu atât mai credibile 
descopeream că sunt și am început să înţeleg că Evanghelia 
după luda era un artefact autentic, care putea contribui enorm 
la istoria omenirii. 

Pe 30 iunie 2004 am luat cina cu Roberty la Basel. Era cu o 
seară înainte ca profesorul Rodolphe Kasser să facă anunţul său 
la Paris. Curând au fost iniţiate negocierile care au condus la 
acest proiect. 

In cursul redactării acestei cărți am încercat să iau legătura 
cu toţi protagoniștii care mai erau în viaţă. Această naraţiune 
este o reflectare a interviurilor pe care le-am avut cu ei. De 


unele persoane nu am reușit să dau. lar altele au preferat să fie 
identificate numai după pseudonim. 


Mulţumiri 


Aș dori să mulţumesc Societăţii Naţional Geographic, precum 
și personalului său excepţional, pentru că a fost inspirat să preia 
această poveste și a reușit să aducă în atenţia publicului larg un 
document rar, de o imensă importantă istorică. Procedând 
astfel, și-a împlinit rolul său istoric. 

In mod special, Kevin Mulroy, editor al cărţilor Naţional 
Geographic, a jucat un rol imens, ca și editorul John Paine, care 
a contribuit enorm la structurarea acestei cărți, sau editorul 
Ellen Beal. 

In ceea ce privește echipa de televiziune, John Bredar s-a 
dovedit a fi un producător executiv extraordinar de talentat; 
James Barratt, un producător și scriitor inspirat și eficient, care a 
muncit, ca și mine, într-un interval de timp extrem de scurt, iar 
Michael Rosenfeld, vicepreședinte executiv al Casei Naţional 
Geographic Television and Film, un conducător de o 
sensibilitate, inteligentă și talent remarcabile. Trebuie s-o 
menţionez și pe Maryanne Culpepper, al cărei talent în afaceri 
ne-a ajutat să menţinem proiectul în lucru, pe Cheryl Zook, 
producător asociat, dedicat și tenace, pe Bruce Brown, ale cărui 
sfaturi au fost atât pragmatice, cât și pline de miez, și, mai 
presus de toţi, pe Terry Garcia, care s-a dovedit a fi o adevărată 
stea, strălucind în - de altfel - întunecata noapte de la 
Washington. 

As dori să-i mulțumesc lui Ray Bruce, din Marea Britanie, ale 
cărui erudiție în domeniul creștinismului timpuriu și ajutor la 
începutul acestui proiect au fost nu numai utile, ci și bine-venite, 
și agentului meu, Jonathan Harris, al cărui talent de negociator a 
permis ca acest proiect să prindă viaţă. 

În privinţa colaboratorilor din Egipt, îi amintesc pe Magdy el 
Rashidi și pe alţi prieteni care au avut un rol esenţial în 
relatarea povestii de Naţional Geographic și care ne-au arătat 
cum să lucrăm în contextul realităţii egiptene. Doresc să 
mulţumesc și ospitalierului popor egiptean în general. 


Ţin să le mulţumesc colaboratorilor din Israel: lui Sy Gittin, 
directorul Institutului WF Albright de Cercetări Arheologice, 
afiliat la ASOR, Şcoala Americană de Studii Orientale, 
inegalabilului Trude Dotan, cel mai apreciat arheolog din Israel, 
talentatului arheolog Shimon Gibson și extraordinarului istoric 
Doron Mendels, a cărui erudiție în tot ceea ce este legat de 
Eusebiu, părintele istoriei bisericești, m-a ajutat să am acces și 
la alte domenii de studiu. 

Le mulţumesc colaboratorilor mei elveţieni, Mario Roberty și 
Frieda Tehacos Nussberger, fiindcă au fost mereu prezenţi, 
încercând să salveze un artefact istoric de soarta la care părea 
să fi fost condamnat, ca și profesorului Rodolphe Kasser și 
echipei sale, în special restauratoarei Florence Darbre și 
colegului său Gregor Wurst. Mi-a făcut o imensă plăcere să-i 
cunosc la ei acasă pe diverșii membri ai familiei Tehacos, 
răspândiţi prin toată lumea. 

Doresc să mulţumesc familiei mele și tuturor remarcabililor 
erudiţi și personalităţilor pe care am avut norocul să le 
întâlnesc. As dori să-l amintesc mai ales pe expertul de la Ivy 
League, care a jucat un mare rol în aducerea la viaţă a 
manuscrisului și care merită un premiu pentru eforturile sale, în 
mare măsură încă necunoscute. Îi mulţumesc lui Bart Ehrman, 
care a scris introducerea la această carte și care conduce 
Departamentul de religie de la Universitatea Chapel Hill, din 
Carolina de Nord. Cunoștinţele lui Bart în privinţa primelor 
secole ale creștinismului au reprezentat pentru mine o 
adevărată busolă, care m-a ghidat și m-a ajutat să-mi continui 
investigaţiile. Marvin Meyer, de la Colegiul Chapman din 
Comitatul Orange, este o persoană a cărei companie mi-a 
produs o imensă bucurie și a cărei erudiție a fost hotărâtoare în 
efectuarea unei traduceri literare inteligibile în engleză a 
textului copt. Întâmplarea face ca el să locuiască nu departe de 
una dintre surorile mele, care și-a obţinut doctoratul, ca și 
Meyer, la Claremont. Nu îl pot uita pe Jordan Ringel, magistratul 
care a contribuit într-o mare măsură la relansarea și reușita 
acestui proiect. Toţi aceștia sunt colaboratorii mei din Statele 
Unite. 

Mary Stewart Krosney a fost o tovarășă constantă, care a trăit 
alături de mine această călătorie a descoperirii și toate 
momentele sale de bucurie. 


Această explorare a fost o aventură extraordinară și o 
încântare. Sper ca toate cunoștințele pe care le-am dobândit să 
fie utile în promovarea înţelegerii acelor vremuri de început ale 
creștinismului, când s-a desprins de rădăcinile sale iudaice, și că 
acest lucru nu va fi un prilej de discordie, niciun moment de 
clătinare a credinţei, ci că va aduce cu sine un sentiment sporit 
de fraternitate pe această planetă din ce în ce mai aglomerată. 


Despre autor 


Herbert Krosney este scenarist și producător de filme 
documentare, câștigător a numeroase premii, specializat în 
proiecte istorice și de investigaţii. A lucrat pentru canale de 
televiziune din întreaga lume, dintre care amintim BBC, PBS și 
History Channel, ca și pentru Naţional Geographic. Este autorul 
cărţilor Beyond Welfare: Poverty in the Supercity [Cealaltă faţă 
a prosperității: sărăcia în metropolă], Deadly Business: Legal 
Deals and Outlaw Weapons [Afaceri mortale: afaceri legale și 
arme interzise] și coautorul, alături de Steve Weismann, al cărții 
The Islamic Bomb: the Nuclear Threat to Israel and the Middle 
East [Bomba islamică: ameninţare nucleară pentru Israel și 
Orientul Mijlociu]. Absolvent al Universităţii Harvard, și-a început 
cariera ca reporter în presa scrisă, lucrând apoi la documentare 
pentru televiziune. Căsătorit, cu trei copii și cinci nepoți, își 
împarte timpul între reședința sa din New York și cea din Israel. 


CÂND CODEXUL (sau cartea) care continea Evanghelia după ludit a 

CÂND RODOLPHE KASSER, expert elvețian în texte copte, a văzul 

„Captivantă... Cu tenacitatea unui reporter de investigatii de prim rang, 
Krosney a urmărit fiecare fatetă a descoperirii si reconstituirii textului. 
Cu un talent extraordinar în juxtapunerea informațiilor disparate, 
el ne-a pus la dispozitie o multitudine de detalii pe care, în lipsa 


eforturilor sale, le-am fi pierdut pentru totdeauna.“ 


— BART D. EHRMAN 

